
  [image: ]


  
    


    
      [image: titelblad.jpg]


      QUEILLERIE

    

  


  
    


    Vir Tammy

  


  
    1


    Katvoet kruip hy uit sy skuilplek terwyl hy die omgewing bespied vir tekens van gevaar. Instink dryf hom egter om nie té lank te talm nie, want in hierdie omgewing word vars kos nie lank gelos nie. Dan skiet hy vorentoe, met pote wat klein powwe modder opskop as hulle hom deur die slik dryf – tot op die denimlangbroek. Daar verander hy blitsig van rigting, na waar die reuk van vars bloed hom lok. Klein lugborrels wat aan die denim vasgeklou het, word vrygestel as hy daaroor klouter, sweef dan stadig die hoogtes in, na die oppervlak toe, waar hul individualiteit verlore sal gaan wanneer hulle met die atmosfeer herenig word.


    Die reuk van menslike urine verskerp as hy teen die broekspyp op beweeg en hy talm ’n oomblik lank by die kruis om die bron daarvan te verken. Hongerte dryf hom egter voort en hy ruik skaars nog die urine toe hy klouter oor die duikersgewigte wat om die middellyf vasgegespe is. Sy pote vind nouliks vasklouplek op die naakte vel van die midrif. Hy beur egter vorentoe, tot by die harige borskas waar rooi vloeistof uit twee ronde gate sypel om met die troebel water te meng. Hy steek vas en toets die vlees om een van die gate. Te taai. Hy probeer ’n ander hoek. Dan versteen hy.


    ’n Donker skaduwee wat nader sweef. Hy sak af, sy pote styfgespan, gereed om na skuiling te skiet as hy moet. Die skaduwee neem ’n vorm aan. Die baber draai egter weg en gly weer stadig die dieptes in, meer geïnteresseerd in die soeke na ’n wyfie om mee te paar as om uit te kyk vir kos. Hy ontspan eers wanneer die baber deur die donkertes ingesluk word, maar besef dié ryke fonds is nie meer sy eie nie. Binnekort gaan dit krioel as die ander ook hul honger kom stil.


    Hy versaak die taai vlees om die twee gate en skiet vorentoe. Uit ondervinding weet hy waar om die sappige vlees te kry. Teleurstelling wag egter op hom, want hy sien hoe klein vissies reeds om die lippe saamkoek. Hulle val weg daaraan sodat die tande geleidelik ontbloot word – die doodsglimlag. Ver bo hom dreun die enjin van ’n skiboot, met die skaduwee wat oor die slikbedekte bodem flits, tot die onderwater-stilte weer oorneem. Hy kies koers na die kant van die kop; die regteroor. Sukses!


    Hy slaan sy wit knyper om die sagte lob, skeur dan ’n stuk van Casper de Witt se oor af. Dieselfde oor wat oomblikke tevore sy laaste woorde gehoor het. ’n Strofe van dekades gelede, uit die pen van Eugène Marais:


    “Want swart en droef, die hoogste troef … oor ál wat roer, is Skoppensboer.”


    Nie die eerste keer dat Casper de Witt daardie strofe gehoor het nie. Inteendeel, voor vandag het hy hom in dié woorde verlustig. Die doodsberig. Met gevoel in ’n afgemete tempo voorgedra om die twee doodskote aan te kondig. Die double-tap, soos hulle dit genoem het. Twee skote kort opmekaar. Altyd in die naakte bors, want Skoppensboer wou sien hoe naby aan mekaar hy die twee wonde kon kry. Casper moes gereeld met die verchroomde CZ75 peuter om die resultate te verbeter. Die snelleraksie verfyn, met verskillende kompensators eksperimenteer, ander grepe aanskroef, alles sodat die twee gate nader aan mekaar gebring kon word. Hy het nooit kon droom dat hý vandag die teiken sou wees nie. Want Casper de Witt het twee groot foute begaan. Die eerste was om geld te verduister in een van die geldwassery-skemas wat hy vir Skoppensboer bedryf het. En die tweede was om te veel Klippies-en-Coke te drink – want toe word sy tong los.

    Die swart Audi S5 sweef deur die draaie van Kalkbaai terwyl Rex Reynecke die pragtige omgewing bewonder. Die radio-omroeper van Kfm kondig Tammy se nuutste treffer aan en die onheilspellende kombinasie van klavier- en klokkespel verdoof die V8 waar dit Muizenberg se kant toe luier. Voor hy die N1 na Johannesburg aandurf, wil Rex die Kaap ’n laaste keer inneem. Die seelug wat deur die oop venster inwaai, herinner hom aan gelukkiger tye. Met Leigh. Sy was ’n strandmens. Lief vir die see. En vir seekos.


    In elke lag ’n sug van pyn, kom dit oor die radio. Hierdie kusstrook was Leigh se gunsteling. Vishoek – waar hulle kon sonbrand en in die branders baljaar. Simonstad – waar hulle die vlooimark vir winskope gefynkam het en hartseer na die standbeeld van Just Nuisance gestaar het, vasgevang in die storie van dié Deense hond se unieke lewe as seeman in die vloot. Kalkbaai – waar hulle nie genoeg kon kry van al die viswinkels se kos nie:


    “Die beste vis ter wêreld,” volgens haar.


    “Moenie laf wees nie,” het hy gespot. “Jy kon nog nie ál die vis in die wêreld geproe het nie.”


    Net pagters ons van stof en dons. Die lirieke herinner hom daaraan dat die lewe slegs tydelik is. Trane biggel oor sy wange. ’n Onsigbare hand klem weer om sy hart; die pyn waarteen hy so gereeld moet veg. Oor alles hou die wurm wag en stof en as is al wat bly.


    Hy trek die knoppie op die deurpaneel en die venster sny die see se reuke af. Hy skakel die radio af en dwing sy gedagtes in ’n ander rigting tot hy die afrit na die M3-snelweg neem. Die V8 brul toe hy die petrolpedaal intrap. Hy hoor die drukaanjaer se gefluit as dit die lug vinniger na die silinders forseer om die verbranding van petrol en suurstof aan te jaag. Voel hoe die krag van die versnelling hom teen die sitplek vasdruk. Dit bring effense verligting. ’n Glimlag wat om sy mondhoeke vorm. Die Kaap en al sy herinneringe lê agter hom. Voor hom wag die gewoel van Johannesburg.


    * * *


    Niel Campher sit op die Persiese tapyt in sy Sandton-dakwoonstel, ’n glas Johnnie Walker Blue Label onaangeraak voor hom op die koffietafel. Hy loer na sy polshorlosie – die kort wysertjie van die Breitling is net duskant die 7 en die lang wyser op 11. Vroegaand en hy is glad nie honger nie. Onder normale omstandighede sou hy reeds in ’n spogrestaurant aan sy voorgereg gesmul het. Maar vanaand is nie normale omstandighede nie; vanaand is hy erg ontsteld; vanaand voel hy hoe die lewe wat hy tot nou geken en aan gebou het, verbrokkel.


    Sy oë val op die BMW-sleutel wat langs die whiskyglas lê. Die rooi Z4 sal vanaand in die motorhuis bly. Hy sal nie soos ander Vrydagaande aan die onwettige straatwedrenne deelneem nie. Of die opgewondenheid beleef wanneer die polisie opdaag en almal die hasepad moet kies nie. Hulle kon hom nog nooit vang nie. Die pote was te dom daarvoor. Maar weer eens is vanaand … anders. Die feit dat die Z4 ’n gesteelde voertuig is, het dit in die verlede vir hulle nóg moeiliker gemaak om hom te vang. So hoe het vanaand gebeur? Hy was so versigtig.


    Sy oë dwaal verder oor sy dakwoonstel. Van die Pierneef-skildery na die groot 3D-platskermtelevisie. Die wynversameling teen die muur. Hy maak dit al jare bymekaar. Sal hy ooit daarvan drink? Die spyt druk in hom op. Al die gesoek en bewaar van goeie wyn, net om dit nooit te geniet nie. Hy moes dit gedrink het. Wat gaan nou daarvan word?


    Die gedreun en geborrel van die jacuzzi op die patio herinner hom aan goeie tye … met wilde vroue. Soos die keer toe hy drie gelyktydig daarin gehad het, poedelnakend. Sy eie driekamp met ’n blondine, ’n brunet en ’n rooikop. Die grand slam. Hy moes hard werk om hul inhibisies af te breek. Al sy sjarme inspan om hulle te bekoor. Te vlei. Tot die natuurlike drange opgevlam het, met alkohol die olie op die vuur. En was dit die moeite werd! Alles het daar in die jacuzzi gebeur, waar die vier van hulle met die grasie en tydsberekening van ’n gesinkroniseerde swemspan beweeg het. Met hand- en beenbewegings wat die liggaam vorentoe projekteer in die soeke na euforie. Tot al vier hygend na asem die jacuzzi verlaat het om hul energievlakke met vars vrugte en kaviaar op beskuitjies aan te vul. Skaam-skaam het die drie sy dakwoonstel die volgende oggend verlaat, nie een lus vir koffie of ontbyt nie. Hý het homself met ’n Harley-Davidson beloon.


    Hy raak bewus van hoe hard die mat onder sy sitvlak is en hoe sy rug pyn van die ongemaklike posisie waarin hy teen die rusbank aanleun. Ja, vanaand is nie normale omstandighede nie. Vanaand is daar groot fout. Want die poliesman langs hom stink na ou sigaretrook. En die boeie maak sy gewrigte seer.


    * * *


    “Tafel vir een?” vra die kelnerin by die Primi Piatti. ’n Mooi rooikop meisie met ’n vriendelike glimlag. Haar borsmaat opvallend in die styfpassende hempie met die lae hals.


    “Ek ontmoet iemand,” antwoord Rex en konsentreer om haar in die oë te kyk. “Is daar dalk ’n knorrige outoppie met ’n welige snor hierbinne?”


    “Ja, oom, hy sit daar agter,” antwoord sy glimlaggend.


    Dit verbaas Rex hoeveel die woord hom ontstel. Oom! Wie de hel is haar oom? Hy is pas ag-en-dertig en mense sê hy lyk selfs jonger. Dra sy ouderdom blykbaar goed.


    Hy kry Horst Faber agter in die restaurant, waar hy fronsend ’n artikel in Beeld sit en lees. Sy groot gestalte wat een kant van die vierkantige tafel volsit.


    “Môre, Horst, hoe lyk dit vanmôre?” groet Rex vriendelik. Probeer nog van daardie “oom” vergeet.


    “Sit!” antwoord Horst, kennelik in een van sy buie. Rex glimlag innerlik vir sy hanteerder – Norst, soos hy agter sy rug genoem word. Hy skuif oorkant hom in. Dan val sy oë op die deur agter Horst. Twee groot oranje sirkels, een met ’n pyl, die ander met ’n kruis, wat aandui dat die mans- en damestoilette daaragter skuil. Sy gesig vertrek as die herinnering by hom opkom: sy tweede ontmoeting met Leigh toe hy nog in die koshuis was. Na die katastrofe van die eerste ontmoeting het hy homself voorgeneem om sy eer te herstel as hy haar weer sien. Toe kom dit te onverwags. Hy het by die nuwe restaurant in Potchefstroom opgedaag, gereed om saam met sy huiskomitee te kuier. Hulle het reeds by ’n tafel vir hom gesit en wag. Hy het hul aandag getrek, beduie hy gaan eers toilet toe, met ’n vinger na die twee deure links van die voordeur gewys.


    * * *


    Rex besef die huiskomitee gaan hom ’n strafdop gee oor hy laat is en hy wil dus nie nog tyd verspil nie. In sy haas neem hy nie behoorlik kennis van die twee simbole op die toiletdeure nie. Hy stamp die deur op regterkant oop en storm in terwyl hy solank sy ritssluiter aftrek. Twee wasbakke in ’n marmertoonbank beslaan die muur op linkerhand en ’n ry toilette is oorkant die wasbakke ingerig. Hy sien geen krippe nie, besef meteens hy is op die verkeerde plek. Voor hy kan omdraai, spoel een van die toilette en die grendel skuif oop. Dan stap sy uit – Venus self. Leigh Edwards glimlag as sy hom sien.


    “Hallo, prim van Veritas-manskoshuis. As jy die damestoilette wil gebruik, moet jy seker eers weer jou outfit van nou die aand aantrek, of hoe?” spot sy terwyl sy die kraan oopdraai om hande te was.


    Hy is sprakeloos. Voel hoe hy bloos. Haar oë dwaal na waar hy nog met sy hand op sy oop ritssluiter staan. Sy lig haar wenkbroue vraend. Hy spring om terwyl hy sy gulp toemaak. Idioot! berispe hy homself. En haar prim-opmerking was ’n lae hou. Een wat hom tot oorgawe dwing, die oorwinning hare nog voor hy kon skerm.


    Toe hy terugdraai, leun sy met haar regterheup teen die marmerblad aan, arms gevou. Gewapen met haselneut-oë wat hom vaspen. Haar blonde hare stroom oor haar skouers, ’n oorwinnaarskleed. Verruklik.


    Sy dra ’n noupassende roomkleurige romp wat net die regte lengte is. Daarby ’n wit bloesie en ’n baadjie dieselfde kleur as die romp. Haar hoëhakskoene is ook roomkleurig. ’n Fyn goue kettinkie en bypassende oorbelle rond die uitrusting mooi af. Sy is nie net beeldskoon nie, maar stylvol ook. Hy weet die stryd is verlore, maar hy moet iets sê.


    “Gedag dis die manstoilette,” brom hy.


    “Julle is die een met die pyltjie,” sê sy, steeds smalend.


    “Ek het nie mooi gekyk nie,” kap hy terug. Dink sy regtig hy ken nie die verskil tussen die simbole vir mans en vroue nie?


    Hy draai om en storm uit. Stamp sy handpalm teen die pyl-simbool op die ander deur. Dit vlieg oop. ’n Tiener wat by een van die krippe staan, hop van die skrik toe die deur teen die muur klap. Kyk grootoog na hom.


    “Jammer,” brom Rex. Die seun trek sy gulp toe en stap ’n draai om hom, waarna hy vinnig uitglip sonder om hande te was, higiëne kennelik minder belangrik as om dié omgekrapte ou te vermy. Rex gaan staan voor een van die wasbakke. Gluur homself in die spieël aan. Wat is fout met hom dat die vroumens so ’n verlammende effek op hom het? Dit was die tweede keer dat sy hom gekelder het. Maar ook die laaste, want volgende keer sál hy sy naam in ere herstel!


    * * *


    “Hoe was die Kaap?” onderbreek Horst sy gedagtes.


    Rex merk dat hy in ’n sakeluim is en antwoord net: “Duur.”


    Horst se wenkbroue lig; klaarblyklik is hy onkant betrap deur Rex se skielike slegte luim. Dit skeel Rex min. Horst kan maar voel hoe dit is om aan die ontvangkant te wees. Horst se mond gaan oop, maar hy keer homself klaarblyklik om iets te sê.


    “Koffie?” vra hy effens vriendeliker.


    “Altyd,” antwoord Rex met ’n gedwonge glimlag.


    Horst roep die kelnerin nader en bestel twee koppies koffie met warm melk. “Hoop jy’s gereed vir die volgende projek, dis ’n riller,” gaan hy voort, sy groen oë op Rex.


    “So ons kan nie eens ons vorige sukses vier nie? Die Kaapse koerante het ons lof besing met Dos Santos se skuldigbevinding.”


    Al wat hy egter van die groot man af kry, is ’n halwe glimlag, skaars sigbaar onder sy dik snor.


    “‘Een van die eerste suksesvolle vervolgings van rampokkery’, het hulle berig. Dis min dat die media ons op die skouer klop. Gewoonlik is dit net hoe sleg en korrup die polisie is,” druk Rex verder.


    “Net nie grootkop kry nie. Dit was nie net jou inligting wat die saak deurgetrek het nie, die ondersoekbeampte en ons beriggewers het baie gehelp.”


    Rex vervies hom weer. Dis nie dié man se taak om hom nederig te hou nie. Hy besef alte goed dat die projekte spanpogings is en dat Horst ook ander mense se hanteerder is – agente én beriggewers. Mense wat Rex glad nie ken nie en ook nooit sal ontmoet nie. Hy verkies dit in elk geval so, want dan bly sy eie identiteit geheim.


    Horst tuur vir ’n wyle voor hom uit en skud dan sy kop. “Rampokkery,” sê hy hardop, meer vir homself as vir Rex. “’n Nuwe misdaad. In die ou dae sou ons hulle vir diamantsmokkelary aangekla het en klaar, hierdie fênsie misdaad maak glad nie vir my sin nie.”


    Rex probeer om nie te glimlag nie. Op twee-en-sestig is Horst ou-skool, uit die dae toe die kurrikulum nog tikmasjiene, telegramme en bankboekies ingesluit het.


    “Dis nie ’n nuwe misdaad nie. Die Amerikaners het dit al van die vroeë sewentigs af op hul wetboek. Hulle noem dit RICO.”


    “Ja, man, ek weet! Racketeer Influenced and Corrupt Organizations Act. Ek kan ook googles.”


    “Google,” korrigeer Rex voor hy homself kan keer. Verdra dan maar die gluur wat hy ontvang.


    “Waar is die handeling in dié misdaad? Dit maak nie sin nie.”


    “Die handeling lê in die deelname aan die misdadige onderneming. Die beskuldigde hoef nie sy hande vuil te maak nie, solank hy homself net met die onderneming vereenselwig. Die Amerikaners kon Al Capone destyds net vir belastingontduiking vervolg, want as hoof van die onderneming het hy nie self die misdade gepleeg nie. Nou is deelname aan die kriminele onderneming voldoende.”


    “Twee predikate misdade binne tien jaar. Hoekom twee, en hoekom tien jaar?” wonder Horst.


    “Daar moet darem ’n patroon van rampokkery wees; twee misdade binne tien jaar kán op so ’n patroon dui, mits die vervolging ’n verband kan bewys. In Dos Santos se saak het die hof beslis dat die herhaalde en voortdurende handel in ongeslypte diamante ’n patroon van rampokkery daargestel het, en dat Tony’s Auto Spares voldoen het aan die onderneming wat deur POCA vereis word. Dos Santos se deelname aan die onderneming was voldoende vir sy skuldigbevinding aan rampokkery, al kon ons glad nie bewys dat hy ooit ’n diamant vasgehou het nie.”


    “Julle youngsters met al jul akronieme,” vererg Horst hom weer. “Watse POCA is dit met jou, dis die Wet op die Voorkoming van Georganiseerde Misdaad. En dan gebruik jy nog die akroniem vir die Ingelse naam van die wet ook.” Die rollende r’e en ronde o’s verklap Horst se gebrekkige Engels. “Wat word van vandag se jeug?”


    Rex glimlag. Een oomblik is hy ’n oom en die volgende ’n jeugdige. Hy merk egter op dat Horst vandag buitensporig geïrriteerd is. Wonder wat die oorsaak kan wees.


    “Jou inligting het baie gehelp om die betrokkenheid … jammer, die déélname … van die beskuldigdes te bewys. Ek is net bly ons hoef jou nie self te laat getuig het nie. Want dan was jou cover daarmee heen, en jou dae as agent seker ook.”


    Rex lag innerlik vir die Engelse woord wat Horst gebruik nadat hy so pas die suiwerheid van sý taalgebruik bevraagteken het.


    “Ja wel, Al Capone was gelukkig om nie in vandag se dae ’n mafioso te wees nie, hulle sou hom hard gestamp het met hierdie wetgewing,” sê Rex selfvoldaan.


    “Mafioso,” laat hoor Horst weer ingedagte. “Dit bring ons by jou volgende projek.” Hy leun terug in die stoel. “Rex, hierdie is die big league. Dis ’n versoek van die Valke. Ek dink jy is die beste man vir die projek. En dit bou op wat jy met Dos Santos se saak in die Kaap gedoen het. Maar ek is bekommerd oor die omvang daarvan. Dit is ’n uiters gevaarlike infiltrasie. Laat die Dos Santos-saak soos ’n teepartytjie lyk.”


    “Ek is nie bang nie.”


    “Ek weet. En dit is presies wat my bekommer. Hierdie laissez-faire-houding wat jy met betrekking tot jou lewe het.”


    Die kelnerin kom aangestap met hul koppies en ’n beskuitjie op elke piering. Die reuk van die varsgebroude koffie gee Rex ’n gevoel van genoegdoening. Daar is ’n rukkie stilte terwyl hulle melk en suiker ingooi. Horst maak eers seker die kelnerin is buite hoorafstand, dan:


    “Die Valke is op soek na ’n persoon wat as Skoppensboer bekend staan. Die probleem is dat hulle net weet dat dit een van die groot visse in georganiseerde misdaad is. Niemand kon ons nog sê wié nie.” Horst roer sy koffie om en om.


    “Hoe is dit moontlik?”


    “Ons weet te min, Rex. Ons ken net sy bynaam en weet dat dit iemand is wat baie invloedryk is. So, dis waar jy inkom.” Horst bly die koffie roer, en Rex kry steeds die gevoel dat daar iets anders is wat hom pla.


    * * *


    “Jy’s lekker diep in die moeilikheid.”


    Niel hou niks van kaptein Januarie van die Valke nie. En om dinge te vererger sit hy op die ongemaklikste stoel ooit, in ’n kamer sonder kleur. Die mure vertoon die een oomblik grys en die volgende bruin. Daar is slegs een muurbehangsel, ’n foto van die president van Suid-Afrika. Langs dit is ’n koperplaatjie wat aandui dat die foto van die nasionale kommissaris van die Suid-Afrikaanse Polisiediens veronderstel is om daar te hang, maar tans is daar ’n blok verf wat minder verbleik is as die res van die muur. Hulle kan self nie verdomp byhou met wie hul baas is nie. Die vloer is geteël met donkerbruin Novilon; hier en daar sit roomkleurige teëls omdat die bruines waarskynlik uit voorraad was toe herstelwerk gedoen moes word.


    Twee ander stoele staan in die vertrek. Een van hulle word deur kaptein Januarie gebruik wanneer hy sit, wat nooit baie lank is nie. Wanneer hy opgewonde raak, spring hy op om heen en weer te marsjeer soos ’n sersant-majoor wat sy troepe op ’n paradegrond uittrap. In die ander stoel sit sersant Vermaas, wat nog nie ’n woord geuiter het nie. Waarskynlik die “good cop”, want Januarie is beslis die “bad cop”. Tussen Niel en die twee speurders is ’n staal-opvoutafel wat oorspronklik grys was, maar nou deur roeskolle verkleur word. Op die tafel lê die polisiedossier van die ondersoek teen hom. Kaptein Januarie loop juis nou weer soos ’n kapokhaan op en af.


    “Jy gaat een of ander convict baie hêppie maak. ’n Mooi wyfie vir hom wees,” sê Januarie met ’n breë glimlag. “Mooi babyface soos joune. En jy’s in good shape. Gim seker elke aand by die Virgin Active, nè?”


    “Ek swem,” fluister Niel, maar dit voel nie of hy deel van die gesprek is nie.


    Inteendeel, alles voel vir hom onwerklik. Asof hy sy liggaam verlaat het en net ’n toeskouer is. Dit kán mos nie met hom gebeur nie!


    Skielik klap sersant Vermaas hard op die staaltafel en Niel hop soos hy skrik. Hy is dadelik kwaad vir homself. Hy mag nie wys hy is gespanne nie. Hy moet sterk staan, alles is nog nie verlore nie.


    “Ons het jou op ’n paar klagte, ou pel. Geldwassery, rampokkery, bedrog, korrupsie, vervalsing en uitgifte, diefstal van ’n motorvoertuig. Jy gaan lekker lank sit, pappie. Teen die tyd wat jou vonnis uitgedien is, vlieg ons rond in spaceships,” sê Vermaas met ’n grynslag.


    Die rillings hardloop deur Niel se lyf. Sy mond is droog. Hy voel lighoofdig. Hy mag nie sy bewussyn verloor nie.


    “Kan ek asseblief water kry?” Die skorheid in sy eie stem verbaas hom.


    Albei polisiemanne lag bloot vir hom.


    Skielik vlieg die deur oop en ’n lang man met grys hare stap die vertrek binne. Die twee polisiemanne spring orent. “Kolonel!” groet hulle.


    “Uit!” blaf hy. “Ek wil met die verdagte praat,” gee hy dan ’n halwe verduideliking.


    Kaptein Januarie se houding verander meteens. “Vir wat, kolonel? Hierdie is mý saak!”


    “Januarie!” Die man se stem bewe van woede. “Trap jy nou mooi in jou spoor, want Vermaas sal jou senior wees teen die tyd dat ek met jou klaar is. Verstaan jy my mooi?”


    Die twee speurders storm uit, met Januarie wat egter buite die deur omdraai. “Hierdie is nie die laaste nie, kolonel, ek sal na die generaal toe gaan as ek moet. Ek het my gat af gewerk om hierdie bliksem te vang!”


    Die kolonel klap egter die deur in sy gesig toe. Hy gaan sit in een van die stoele en blaai tydsaam deur die saakdossier.


    Na ’n lang ruk verbreek Niel die stilte met ’n senuagtige: “Wat gaan aan?” Hy voeg haastig ’n “kolonel” by om so gedweë en respekvol moontlik voor te kom. Iets sê tog vir hom hy gaan van hierdie gesprek hou.


    “Campher,” sê die kolonel eindelik. “Ek dink jy sal saamstem dat jy nie tronkmateriaal is nie.”


    Niel knik. Hoop vlam in hom op. Die kolonel kom orent en gaan staan voor die venster. Sy grys kuif blink in die sonlig. Dan haal hy ’n sakdoek uit sy broeksak en vee sy bril se lense daarmee skoon.


    “Jy lyk nie na die tipe wat by die tronkbendes sal inpas nie.” Hy inspekteer sy handewerk in die sonlig. “En weet jy wat noem die gevangenes iemand wat nie by ’n tronkbende aansluit nie?” Druk die bril terug op sy gesig.


    “Ja, kolonel, ’n Fransman.”


    “’n Fransman, Campher. En wat dink jy gebeur met die oorgrote meerderheid Fransmanne in ons tronke?”


    “Hulle oorleef nie, kolonel.”


    “Hulle oorleef nie, Campher. So het jy al ooit gewonder by watter bende jy sou aansluit, as jy moes tronk toe gaan?”


    Niel bly lank stil. Die kolonel staar steeds by die venster uit, hande agter sy rug gevou. Hy wag geduldig op Niel se antwoord. Maar Niel wil nie antwoord nie. Wil nie aan die tronk dink nie, want hy voel hoe ’n angsaanval hom wil beetpak. Die kolonel kom sit weer oorkant hom. Hy staar hom lank in die oë. Tot Niel ongemaklik raak en afkyk, die stilte vir hom ondraaglik. Hy besluit hy sal noodwendig ’n antwoord moet gee.


    “Seker die 26’s, kolonel. Hulle is die ouens met geld … in die tronk.”


    Die kolonel grynslag onheilspellend. “Nee, Campher. Ek dink nie so nie. Met jou looks sal een van die 28’s jou seker as sy wyfie claim.”


    Hoekom dink hulle almal dat dít sy voorland is?


    * * *


    “Hoe lyk dit, kolonel?” Januarie sit met ’n glimlag op sy gesig. “Het hy geval daarvoor? Ek dink ek sou ’n Oscar kon opraap met my performance.”


    “Ek vermoed hy sal saamwerk,” antwoord die kolonel.


    “Ek dink nie hy het daai twist op die good-cop-bad-cop-roetine gespot nie,” voeg Vermaas laggende by.


    “Hy oordink nou die aanbod. Ek het gesê ons soek net die gesteelde BMW terug, aangesien dit nou aan die versekeringsmaatskappy behoort. Vir hulle sal ons sê dit is verlate iewers gevind. Toe verduidelik ek dat ons geen getuienis het wat bewys dat sy ander besittings die opbrengs van misdaad is nie, maar as hy nie saamwerk nie, sal die Batebeslagleggingseenheid ’n siviele aksie teen die goed bring aangesien hy nog nooit in sy lewe ’n dag se eerlike werk gedoen het nie. So hy kan met niks opeindig nie. As hy egter sy samewerking gee, kan hy vanaand al na sy woonstel terugkeer en sy leefstyl voortsit.”


    “Ek wed hy kon dit nie glo nie!” sê Vermaas.


    “Nee, hy kon nie. My gevra wat van sy bordeel. Toe sê ek ons het nie ’n saak met ’n klomp mans wat hulle plesier by straatvroue gaan soek nie, solank hy nie die vroue deur mensehandel bekom het nie.”


    “Kolonel, ons het dan nie eens geweet van die bordeel nie!”


    “Blykbaar upmarket-kliënte wat op sy discreetness staatmaak. Sy vroue is glo baie statig en praat nie uit nie. Ook natuurlik omdat hulle goed geld maak. Dis nou vir jou ’n oksimoron – statige prostituut.”


    * * *


    “Wat is ons ‘in’?” vra Rex en sluk die laaste van sy koffie weg.


    “Piggyback,” antwoord Horst. Hy kan maar nie gemaklik wees met hierdie opdrag nie. Die risiko’s is baie hoog en hy het oor die afgelope paar jaar baie geheg geraak aan die jong man wat oorkant hom sit. Dalk te geheg. En Rex kan soms so onverskillig optree, amper asof hy die dood koggel. Uitdaag om hom te kom haal. Waarskynlik omdat hy voel hy het niks meer om te verloor nie.


    En tog is dit juis hierdie eienskappe wat van hom so ’n goeie agent maak. Rex kan die versoekings wat talle ander agente in die verlede verlei het, weerstaan. Agente wat geswig het toe die druk te veel geraak het. Sommige is verslaan deur die monster van dwelm- of alkoholverslawing. Ander weer deur die minnares van gierigheid. Sodat hulle op die ou einde deel geword het van die misdaad wat hulle veronderstel was om te bekamp.


    Soos die pa van die verlore seun het hy nagte om gebid vir hul terugkeer. Al sy energie ingespan om hulle weer op hul voete te help. Hulle deur rehabilitasieprogramme gelei sodat hulle weer in die samelewing kon funksioneer en kos op die tafel kon sit. Baie het gesmeek om weer agente te word, maar hy het botweg geweier. Want daar is gevolge vir ’n mens se dade. En die sloot van versoeking se wal is te steil om ’n tweede keer teen uit te klim.


    “Piggyback?”


    Die vraag bring hom terug na die hede en hy maak keelskoon. “Iemand wat reeds die regte konneksies het. Hy sal jou referent wees.”


    “En hoekom sal hy dit doen?” Horst merk die twyfel in Rex se stem. Dalk is hy tog nie so onverskillig as wat hy gedink het nie.


    “Nie alle misdadigers is bereid om tronk toe te gaan nie, Rex. Ons het iemand geïdentifiseer wat geswaai kan word. ’n Jong, onverantwoordelike snuiter wat van die goeie dinge in die lewe hou, maar nie ’n vinger wil lig om dit te verdien nie. En daarom sal hy saamwerk.”


    “En wat laat julle dink dat hy nie die hasepad sal kies sodra hy die kans kry nie?”


    “Eerstens weet sy ouers nie van sy kriminele aktiwiteite nie. Hulle dink hy is ’n briljante klein entrepreneur. En hy is hul oogappeltjie. So hy sal alles in sy vermoë doen om nie hul bubble te bars nie. En tweedens maak ons die deal te goed vir hom om die kans te vat. Hy gaan voort met sy gemaklike lewe en ons vereis net dat hy jou sy samewerking gee. Die alternatief is die tjoekie. Nie ’n goeie opsie nie.”


    “Wanneer sal ons weet of hy gaan saamwerk?”


    “Ek kan nie sien dat hy die aanbod van die hand kan wys nie, en die Valke sal sy gal vir hom werk.”

    “Het ons ’n deal?”


    Niel steek die sigaret met bewende hande aan. Hy rook nie werklik nie, maar hoop dat dit kalmte sal bring. Want kalmte is tans soos ’n mirage in die woestyn – bly nét buite bereik. Die Valke vra te veel van hom. Hy het hard gewerk om iets van homself te maak en hy gaan dit nie prysgee vir ’n klomp dom poliesmanne wat die kollig soek nie. In sy wêreld verdwyn verraaiers stilweg en spoorloos. Maar daarteenoor is die tronk nie ’n piekniek nie. Die probleem is hy weet nie of hy hulle kan help nie, al wíl hy.


    “Kolonel, ek het geen idee wie Skoppensboer is nie. Ek het al van hom gehoor, maar min mense ken sy identiteit. En dié wat weet, verklap niks. Wat beteken dat dit iemand is wat mens tot elke prys wil vermy.”


    “Ons wil nie hê jy moet Skoppensboer vir ons gee nie, Campher. Jy moet net een van ons agente se contact wees. Hom voorstel aan ’n paar sleutelfigure. Pa staan vir sy betroubaarheid. Help om die regte netwerke te infiltreer. Dis al.”


    Dis al? Dis lagwekkend! Die man laat dit klink asof hy bloot toergids gaan speel. Hulle besef nie waarvoor hy hom sal inlaat nie. Dit is ’n skaakspel om die dood; een verkeerde skuif en alles is verby.


    “Kolonel, ek hoop net nie julle gee my die een of ander palooka wat dink hy is James Bond nie. Ek kan nie verantwoordelikheid vir sý lewe ook neem nie. In Suid-Afrika lei julle mos nie jul agente op nie. Julle hoop en bid eerder die ou survive op sy eie street-smarts en, as hy die emmer skop, recruit julle bloot die volgende naïewe student van ’n kampus af. Of die een of ander eks-poliesman wat sy hele pensioen weggebliksem het en dit nie in die grootmenswêreld kon maak nie.”


    “Doen jy net jou deel en los die res vir ons,” sis die kolonel. “Die man wat ons wil instuur, is uiters bekwaam.” Dit verskaf Niel genoegdoening om te merk dat hy onder die man se vel kon inkruip. Hy kan sien die man moet sy humeur met moeite beteuel en dit beteken hy word nie oordonder nie; hy gee nie sy teenstander die oorhand nie, maar onderhandel as sy eweknie. Hy bly lank stil en gee voor dat hy die aanbod ernstig oorweeg. As hy dit aanvaar, sal hy ten minste beheer neem oor wat met hom gebeur – tronkstraf vermy en die indruk skep dat hy saamspeel. Soos ’n klein skootbrakkie wat op bevel sit, lê en omrol. Maar hy is slimmer as die pote. Hy sal hulle uitoorlê. Hul selfversekerdheid gaan hulle nog in die gat byt. Wat weet hulle van georganiseerde misdaad af? Hierdie kolonel dink hy weet alles, want hy maak ’n bietjie uit van tronkbendes. Geen wonder die land is ’n teelaarde vir misdaad nie. Idiote!


    “Deal, kolonel,” sê hy eindelik. “So, wat gebeur nou?”


    “Jy keer terug na jou woonstel toe.”


    “Dis ’n penthouse,” sê hy terwyl hy die sigaret in die asbak dooddruk.


    Die kolonel gluur hom aan. In die ou dae sou hy lankal ’n snotklap gekry het, maar die nuwe bedeling werk anders. Hy kan sien dat die kolonel hom steeds met moeite beteuel en dit bring ’n mate van genot, selfs in dié omstandighede.


    “Keer terug na jou pénthouse en wag vir instruksies. Ons weet waar om jou in die hande te kry. En onthou, jy is Mammie en Pappie se klein blue-eyed boy. Niks sal my meer plesier verskaf as ’n lang kuier om hul seuntjie se doen en late met hulle te bespreek nie. Trap in jou spoor!”


    Die bliksem! Frustrasie wel in Niel op. Hulle moet sy ouers uitlos, want hierdie saak het niks met hulle te doene nie. Hy wil die kolonel bydam. Maar dit is sy beurt om selfbeheer toe te pas, want sy ouers mag nooit, ooit uitvind nie.


    “Ek sal saamwerk, kolonel.” Maar die planne draai reeds in sy kop. En die mirage verdwyn noudat ’n kalm oase op die horison sigbaar begin raak.


    * * *


    “Die piggyback is gereël, Rex,” sê Horst in alle erns.


    Hulle sit in Walnut Grove in Sandton City, elk met Eggs Benedict en ’n koppie koffie voor hulle.


    “Julle sal mekaar binnekort ontmoet en dan vat julle dit van daar af …” Na ’n rukkie stilte gaan Horst voort: “Hierdie is my laaste projek, Rex. Ek is moeg. En te oud vir hierdie jop. Sodra hierdie operasie klaar is, tree ek amptelik af.”


    Rex is stomgeslaan. Hy verstaan nou waarom Horst die afgelope ruk so af gelyk het. Hy wil iets sê, maar die woorde ontwyk hom. Wat gaan hy doen? Want sonder Horst sal hy nie hierdie werk kan doen nie. Horst is meer as sy hanteerder. Meer as ’n kollega. Hy is ’n vertroueling. ’n Vriend. En dan dring dit tot hom deur – dit gaan ook sý laaste operasie wees. Maar wat anders sal hy doen? Hierdie werk het sy lewe weer sinvol gemaak. Hom rigting gegee toe hy soos ’n skip sonder mas op die oop see gedobber het. Dit was iets groters as hy, ’n bestaansrede as hy een móés hê. Daarsonder …


    “Dan sal ek moet begin dink wat ek na hierdie projek gaan doen, Horst. Ek sal nie met ’n ander hanteerder kan saamwerk nie.”


    “As jy aan die einde van die projek steeds so voel, is dit reg. Ek het nog ’n paar contacts wat my skuld, ons sal iets kry.”


    “Wat gebeur volgende?”


    “Ek sal jou kontak met die details sodra ons die ontmoeting gereël het. Hierdie is ook die laaste keer dat ek en jy so gaan ontmoet. In die vervolg sal ons deur middel van die dead drop kommunikeer. Het jy nog jou sleutel?”


    Rex knik as hy met sy vurk in die geposjeerde eiers rondkrap, sy eetlus weg. Hy dink terug aan die begin van hul werkverhouding, toe hy Horst op kantoor gaan sien het – wat is dit, vyf jaar gelede? Hy kan nie glo dis so lank terug nie. Voel soos gister.


    “Hoekom nou? Jy het dan verlede keer my aanbod van die hand gewys,” het die ouer man hom gevra.


    “Dinge het verander, Horst. My lewensomstandighede is anders, ek is meer volwasse, die praktyk doen goed, maar dit voel nie of ek enigsins ’n verskil maak nie.”


    “Maar ’n vennoot in ’n prokureurspraktyk maak seker goed geld?”


    “Geld is nie alles nie. Die spreekwoord is nie waar nie.”


    “Spreekwoord?”


    “Geld wat stom is, maak reg wat krom is,” het hy met neergeslane oë geantwoord, sy gedagtes nog by haar.


    En dit was asof Horst sy gedagtes kon lees. “Ek is jammer oor Leigh,” het hy sag gesê, “maar ek soek nie iemand wat ’n death wish het nie.”


    “Dis nie waaroor dit gaan nie.”


    “Is jy seker?”


    Rex kon hom nie ’n eerlike antwoord gee nie.


    * * *


    “Wat kry ek vir jou?” vra die kroegman.


    “Whisky, op ys,” antwoord Rex en sit en kyk rond. Waarom die Campher-vent dié plek vir hul ontmoeting gekies het, weet nugter alleen.


    “Jy moet soos ’n rock-liefhebber aantrek,” het Horst laat weet. “Alles swart.” Rex het gisteraand die plek vinnig kom verken en die klante se kleredrag uitgekyk. Hy hoop Campher sal hom herken met hierdie haredos wat hy van die internet af nageboots het. Die verslete swart denim met noupassende T-hemp van sy universiteitsdae wat hom heel moontlik vir Campher onherkenbaar sal maak. Die T-hemp met die logo van die rockgroep waarop hy versot was in sy tweede jaar op universiteit. Leigh het hom baie geterg oor sy liefde vir dié groep, wat musiek gemaak het waarop geen mens volgens haar kon sokkie nie.


    “Gelukkig het sy musieksmaak verbeter teen die tyd dat ons ontmoet het, want dit kon ’n deal-breaker gewees het,” het sy spottend vir hul vriende gesê. En toe word die T-hemp haar gemaklikste slaaphemp en teen sy sin verloor hy eienaarskap daarvan. Hy kon dit nooit oor sy hart kry om die hemp weg te gooi nie, en vanaand kry dit ’n nuwe doel as deel van ’n geheime agent se vermomming.


    Hy gluur onder sy kuif deur na die gesigte in die kroeg. Hy het die foto wat Horst van Campher gestuur het aandagtig bestudeer, maar hy sien die vent nêrens nie. Alles is swart binne die kuierplek. Van die leiklipteëls op die vloer, taai van al die drank wat daarop gemors is, tot die mure waar die kleur hier en daar onderbreek word deur verbleikte advertensies van verskillende biersoorte. Op die swart pilare tussen die tafels verskyn huldeblyke in wit aan legendes soos die Beatles, Rolling Stones, Pink Floyd en David Bowie.


    Oor die klanksisteem kom oorverdowende doef-doef-musiek wat Rex nog nooit gehoor het nie. Op die klein dansvloer staan ’n paar in swart geklede mense hul koppe en rondswaai, oë toe.


    Die kroegman het nie ’n haar op sy kop nie en ’n tatoe van ’n brullende leeu loer onder die linkermou van sy styfpassende swart T-hemp uit. Op sy regterkantse voorarm is die woorde I DON’T CARE in swart geëts. Hy is ’n groot seun en Rex sal verkies om nie moeilikheid van sy kant af te kry nie. Hy het reeds die kyke wat hy van al die ander pare oë in dié plek kry, opgemerk. Die meeste van hulle is klaarblyklik vaste besoekers wat die teenwoordigheid van vreemdelinge steurend vind.


    Ses mans wentel om ’n swart biljarttafel met rooi vilt bedek wat eenkant staangemaak is. Ook hulle gluur hom af en toe aan terwyl hulle gesels.


    Na ’n ruk kom een van hulle oorgestap, die ander vyf volg kort op sy hakke. Rex weet instinktief dit gaan nie ’n vriendelike gesprek wees nie. Hy sou nou die versekering waardeer het wat sy Heckler & Koch P30 9 mm-Parabellum hom soms bied. Daarsonder sal hy op sy ander wapens moet staatmaak – verrassing en spoed. Hy bly op die kroegstoel sit om so onaggressief moontlik voor te kom.


    “Ek is Tiny,” sê Voorbok en lees dan die naam op Rex se T-hemp: “The Men They Couldn’t Hang … Weasel het gewonder wat is jou favourite song van hulle. Hy sê dis seker ‘The Colours’.” Hy snorklag en draai na een van sy maats, ’n tingerige mannetjie met olierige donkerrooi hare wat tot op sy skouers hang. Hoewel Weasel se bynaam sy gesig perfek pas, herinner die goue ring in sy neus Rex eerder aan die gesegde oor lelike ape.


    “Omdat dit sê: ‘You’ve come here to watch me hang’,” sê Weasel met ’n kekkel-lag wat ook goed by sy bynaam pas. Rex raai dat die iPhone in sy hand hom gehelp het om skielik ’n kenner van dié rockgroep se musiek te word; “The Colours” was een van hul bekender treffers.


    Voorbok, oftewel Tiny, se naam sinspeel ooglopend op sarkasme, want daar is niks kleins aan hom nie. Sy grootte is egter meer te wyte aan vet as spiere. Rex skat hom op ses voet vier teen honderd-en-veertig kilogram. Hy voorspel dat Tiny ’n lomp bakleier sal wees, maar hy was al verkeerd in die verlede. Hy merk dat twee van die ander hul snoekerstokke saamgebring het. Dit is al moontlike wapens wat sigbaar is. Rex oorweeg sy opsies. Op die toonbank staan ’n leë bierbottel binne sy bereik en hy het die glas whisky in sy hand. Sy beste verdedigingsmiddels bly egter spoed en verrassing. Hy moet daardie Campher-kêrel ’n goeie pak slae gee. Wie kies so ’n plek?


    “Weasel is verkeerd,” sê Rex vir Tiny. Mooipraat gaan hom nêrens bring nie – die handskoen is hom reeds toegewerp. Die vraag wat in die lug hang, is of hy dit gaan opneem. “My favourite song van hulle is ‘Bounty Hunter’.” Dan wend hy hom tot Weasel en aap dié se nasale stem na: “Omdat die woorde sê: ‘I am the bounty hunter … My weapons are guns and cunning and speed’.”


    Die groepie staar mekaar verdwaas aan terwyl die woorde insink. Dan verraai Tiny se skouerbeweging sy bedoelings; Rex sien die hou kom voor dit hom kan tref. Sy regterpalm skiet op en hy slaan Tiny op die strot. Met sy linkerhand gooi hy terselfdertyd die whisky in Nommer Twee se oë. Van Tiny se keel af skiet sy regterhand na die leë bierbottel, wat in skerwe breek op Nommer Drie se kop.


    Rex skop die kroegstoel weg en retireer om ’n hou van Nommer Vier se snoekerstok te ontwyk. Die kroegtoonbank aan Nommer Vier se regterkant forseer hom om hoog te swaai. Rex buk onder die hou deur en sy regterhak tref Nommer Vier op die krop van sy maag. Rex se volle vyf-en-negentig kilo’s was agter die skop en Nommer Vier val langs Tiny, waar albei na hul asems lê en hyg. Dit was spoed. Volgende – verrassing.


    Nommer Twee het sy sig herwin en gluur Rex aan terwyl hy die snoekerstok soos ’n krieketkolf vashou.


    “Moer hom, Rusty!” gil Weasel agter hom.


    Na Rusty se verwagting sal Rex terugdeins as hy die stok swaai. Rex trap egter vorentoe, teen die trajek van die stok in. Verrassing. Hy gryp die stok met sy linkerhand terwyl sy regterelmboog Rusty in die ribbes tref sodat sy greep op die stok verswak. Rex hou aan met sy draaibeweging en dwing die snoekerstok uit Rusty se hande. Hy tol verder totdat die agterkant van die stok kontak maak, weer met Rusty se ribbes. Die vent krul van die pyn en Rex verlig hom van sy lyding; gee hom ’n hou met die stok op sy kennebak. Rusty syg neer soos die spreekwoordelike sak patats.


    Rex wend hom volgende tot die gillende Weasel, maar dan ontplof iets teen sy agterkop. Sy oë verloor fokus. Kroegman! skiet dit deur sy gedagtes voor die donkerte hom oorval.

  


  
    4


    Hoekom wil Horst vroeg aftree? Is dit die emosies wat met sy werk gepaard gaan? Om verantwoordelikheid te aanvaar vir elkeen wie se hanteerder hy is? Elke oomblik te wonder of hulle nog lewe? Hul paaie het die eerste keer gekruis toe hy besig was met sy LLB, aan die destydse Potchefstroomse Universiteit vir Christelike Hoër Onderwys. Tot vandag weet hy nie hoekom Horst hóm as agent wou werf nie, hoe hy besluit het Rex is ’n geskikte kandidaat nie. Want toe Horst die aanbod aan hom gemaak het, het Rex hom van geen kant af geken nie. Stomgeslaan het hy gesê hy sal die aanbod oorweeg.


    Die PUK was egter te kommervry en hy het Leigh Edwards toe pas ontmoet – wel, soort van ontmoet – en kon haar nie uit sy kop kry nie. Hy het die aanbod van die hand gewys aangesien hy haar daarvoor sou moes prysgee. Die aanbod het beslis nie voorsiening gemaak vir die moontlikheid van ’n vaste verhouding nie.


    * * *


    Tydens sy en haar eerste ontmoeting is Rex reeds primarius van Veritas-manskoshuis. Die aksies met dameskoshuise is altyd groot pret, soos vanaand ook. Hy staan in die klubhuis met twee meisies en gesels. Op die dansvloer juig almal toe Bryan Adams se “Summer of ’69” oor die luidsprekers begin speel. Rex dra visnet-sykouse, ’n blou minirok en ’n opgestopte bra onder ’n styfpassende helder geel T-hemp. Die skouerlengte blonde pruik word gekomplementeer deur blou oogskadu en rooi lipstiffie. Die twee meisies dra kakieklere en boshoede en het ook elk ’n vals snor.


    Dan sien hy haar. Dit lyk of sy die klubhuis binnesweef, soos ’n godin. Haar blonde hare tuimel onder die cowboyhoed uit. Daarby dra sy ’n denimromp met cowboystewels en ’n geruite manshemp waarvan sy die twee los punte om haar heupe vasgeknoop het. Onder die hemp span ’n stywe wit T-hemp oor die rondings van haar borste.


    Hy maak oogkontak met haar terwyl sy glimlaggend in gesprek met ’n vriendin is. Teleurstelling volg egter toe sy dadelik weer wegkyk. Sy het hom nie opgemerk nie. En waarom sou sy?


    Daardie haselneut-oë bekoor hom egter. Hy móét haar vanaand ontmoet.


    Twee uur lank sirkel hy soos ’n arend om haar. Die moed om haar te nader begewe hom egter. Hoe nader ’n sterflike mens die godin Venus? Onder normale omstandighede sou hy eers behoorlik oogkontak gemaak het om te peil of sy belangstel, maar vanaand is anders. Hy is vermom in die gewaad van ’n prostituut en geen meisie sal hom aantreklik vind nie. ’n Paar manne het deur die loop van die aand die moed bymekaar geskraap om soos aasvoëls neer te stryk, net om te sneuwel. Gelukkig vir hom kon nie een van hulle die bravade wat op die effek van alkohol berus het met intelligente gesprekke rugsteun nie. Hy wil nie soos hulle in vlamme neerstort nie.


    Dan tref dit hom. ’n Briljante plan. Hy stap nader, het skaars beheer oor sy ledemate soos die senuwees oor hom spoel. Opgewonde oor die vooruitsig om haar eindelik te ontmoet. Om diep in daardie haselneut-oë te kyk.


    “Haai, ek’s Rex, die prim van Veritas.” Sy hart klop in sy keel. Hy teug aan sy bier om die droogheid in sy mond weg te neem.


    Sy kyk hom ’n kort ruk aan voor sy laggend reageer. “Wow! Twee uur en dís waarmee jy vorendag kom?”


    “Wat bedoel jy, twee uur?” vra hy verontwaardig en onderdruk die sinkende gevoel.


    “Ek bedoel, Rex, dat jy al twee uur probeer om met my te gesels en ek het ’n bietjie meer as die prim-kaart verwag. Of dink jy ek is so vlak dat ek vir mans in belangrike posisies val?” Sy maak aanhalingstekens in die lug met haar vingers terwyl sy die woorde “belangrike posisies” uitspreek.


    Rex voel hoe hy rooi word. Hy raak vies – vir hom en vir haar. Want hy wil nie bloos nie, en wie dink sy is sy? Hy wil iets sê om sy eer te herstel en haar ’n bietjie aarde toe te bring. Maar die woorde kom nie. Sy brein versaak hom; haar oë hipnotiseer hom.


    “Welkom hier by ons en ek hoop jy geniet die aand,” sê hy eindelik, draai op sy hak om en stap weg om sy wonde te gaan lek. Verdomde vroumens!


    Hy hoor stemme. Verlangs. Is die een ’n vrou? Is dit sy? Kan dit wees? ’n Duisend hamers probeer musiek maak in sy kop. Die reuk van Dettol walm om hom.


    “Ek gaan nie meer jou hooligans versorg nie, Niel!” sê die vrou kwaai.


    “Ag, Alicia, jy sê dit elke keer en dan doen jy dit maar net weer, so hou op kla,” antwoord ’n manstem.


    Rex se oë fladder oop. Kyk in die pragtigste paar blou oë vas. Sy sit langs hom op die bed, besig om iets wat hy aanneem bloed moet wees van sy oor af te vee.


    “Hy’s wakker,” sê sy met ’n koel blik op hom gerig.


    “Dankie, Alicia, jy kan nou maar gaan,” sê die manstem weer.


    Sy staan op en hul oë ontmoet nog ’n keer voor sy haar rug op hom draai en wegbeweeg.


    “Hallo, Rex.” Die man se gesig is skoongeskeer, die donker hare modieus gejel, die ry wit tande wat vir hom glimlag perfek. Grys oë verbasend vriendelik.


    “Is jy Niel Campher?” vra Rex.


    Gesiggie knik, steeds glimlaggend.


    “Help my op!”


    Hy kom stadig orent met Niel wat hom onder sy linkerarm ondersteun. Spoed en verrassing, dink hy – en die vuishou tref Niel voor hy kan keer. Hy val terug, beland op die vloer.


    “Bly te kenne,” sê Rex sarkasties voordat sterk hande hom skynbaar van oral gryp en op die bed vasdruk. Hy spook vergeefs om los te kom. Kyk op, in Tiny se gevreet vas.


    “Wat’s fout met jou?” snou Alicia hom toe as sy Niel te hulp snel.


    “Waarvoor was dit?” vra Niel verbouereerd. Hy druk versigtig teen die teer plek waar die hou getref het.


    “Ek het myself belowe,” antwoord Rex.


    Hy kyk op na Tiny, Rusty, Nommer Drie en Nommer Vier. Almal wat help om hom vas te druk. Hulle lyk nog broos na gisteraand se nederlaag en waag geen kanse nie. Van Weasel is daar egter geen teken nie.


    “So, gisteraand se onderonsie was met jóú maatjies?” wil Rex weet.


    Niel wend hom tot Alicia wat nog gehurkend langs hom sit. “Jy kan regtig nou gaan.”


    Sy staan op en gluur Rex aan. Haar donker, los hare stroom oor haar gladde wange. Diepblou oë penetrerend. Sy bly hom aangluur tot sy die deur agter haar toetrek.


    “Los my!” beveel Rex.


    Hulle kyk na Niel vir goedkeuring en hy knik. Dan beweeg hulle versigtig weg, oë deurgaans op Rex gevestig. Nommer Vier het geen uiterlike letsels nie, maar sy ribbes is seker nog ’n bietjie teer; Tiny se keel het ’n rooi gloed en hy vryf kort-kort daaroor; Nommer Drie het ’n verband om sy kop, seker weens skade deur die bierbottel veroorsaak; en Rusty se linkeroog spog met ’n lieflike blougroen skynsel. Rex raak aan sy agterkop, waar ’n kaal kol geskeer is.


    “Drie steke,” verskaf Niel ’n verduideliking. “Joe het sy eie krag ’n bietjie onderskat.”


    “Hy gee seker nie om nie.” Niel lag, maar die ander kyk Rex vraend aan. “Die tattoo … op sy voorarm,” verduidelik hy.


    “O,” sê hulle soos een man en lag dan verleë. Nie die skerpste potlode in die pennesakkie nie, dink Rex.


    “Wat de hel het julle gisteraand probeer bewys?”


    “Dat jy nie James Bond is nie,” kap Tiny van die kant af.


    Rex staar hom aan. Dan: “Daar’s studies wat wys dat James Bond ’n volslae alkoholis sou gewees het, na aanleiding van hoeveel alkohol hy gedurende die tyd waarin die boeke afspeel, verbruik het. Dit was in Beeld. Lees jy nie koerant nie?”


    “Ag, sjarrap,” snou Tiny hom toe.


    “Luister,” onderbreek Niel hulle, “ek kan jou nie back as ek nie glo jy kan die punch vat nie. Ek vat ’n moerse kans om jou ‘in’ te wees … plaas my lewe op die spel … so ek moes jou eers toets.” En toe Rex vat aan die seer kol op sy regter-boarm: “O ja, ons het jou ingespuit. Die hou oor die kop sou jou nie lank genoeg uitgesit het tot ons jou hier kon kry nie.”


    Rex verstaan ook nou hoekom sy kop so muf voel. “Wie het die steke ingesit?”


    “Alicia. Sy’s ’n opgeleide verpleegster.”


    “Wat nou een van jou prostitute is.”


    “Ja,” beaam Niel vinnig voor die ander iets kan sê. Hulle kyk hom vraend aan, maar hy gluur hulle tot stilswye.


    Daar is ’n ligte klop aan die deur en Alicia loer in. “Niel, ek gaan ry,” sê sy. Vermy oogkontak met Rex.


    * * *


    “Ek hou nie van die ouens met wie jy uithang nie, Niel,” berispe Alicia hom. Sy is bly hy het saam met haar kar toe gestap. Sy wou nie voor sy gespuis met hom hieroor praat nie. Sy sien hoe hy hom vervies. Hy voel seker sy preek weer vir hom, maar sy gee nie om nie. Sy moet tot hom deurdring.


    “Alicia, moenie jou met my sake bemoei nie. En jy het nie gekla toe dit vir jou Baccalaureus Curationis betaal het nie.”


    Die neerhalende manier waarop hy dit uitspreek, maak seer. “Ek het nie geweet nie!” kap sy terug. “As ek het …”


    “Dan wat? Sou jy gaan till slaan het by Spar? Asseblief! Jy weet ek het gedoen wat nodig was om ons ’n beter lewe te gee.”


    Frustrasie borrel in haar op. Sy wens sy het nooit sy aanbod om vir haar studies te betaal, aanvaar nie. Sy sal vir ewig voel sy skuld hom. As haar omstandighede anders was, het sy hom elke sent met rente teruggegee. Nooit weer sal sy toelaat dat enige mansmens ’n houvas op haar kry nie. Dit het sy haarself belowe.


    “Wat is volgens jou ’n beter lewe, Niel? Dis alles ’n gejaag na wind. Wat was só verkeerd met ons lewens? Dat ons meubels nie die beste was nie? Dat daar nie ’n swembad was nie? Ons het ’n dak oor ons koppe gehad, kos om te eet en klere om aan te trek. Nou soek jy penthouses, sjampanje en kaviaar. En wil al die designer labels dra, of hoe, Blink Stefaans?”


    “Wat’s fout daarmee om die goeie dinge in die lewe te geniet? My hele lewe moes ek met hand-me-downs klaarkom. Elke keer met ’n glimlag dankie sê wanneer oom Charles die klere wat te klein vir Pieter was vir my gebring het. Ek het Pieter se ou grys suit gedra toe ek in die kerk voorgestel is, en die volgende jaar weer na my matriekafskeid toe. Terwyl al my pelle ’n mooi nuwe suit vir elke event kon uitkies. Ek het myself voorgeneem: Nooit weer nie! En nou geniet ek die lewe. En ek doen goed vir myself, Alicia.”


    “Maar onwettig!” verhef sy haar stem. Sy wil hom aan die skouers gryp en ruk, vies oor hoe die blink goed hom verblind.


    “Ek bedryf ’n besigheid, soos enige ander goeie sakeman. Ek gee my kliënte wat hulle wil hê en niemand kry seer nie.”


    “Jy bedryf ’n hoerhuis! Moenie jouself bluf nie!”


    “Jy sal verbaas wees as jy weet wie my kliënte is. Regters, advokate, top-polisiemanne. Nee, Alicia, in my oë is dit nie onwettig nie, en my kliëntelys bevestig dit.”


    Die idee daarvan maak haar siek. Hierdie mans, wat veronderstel is om reg en geregtigheid te laat geskied, vergryp hulle eerder aan vroue wat enige iets sal doen vir ’n daalder.


    “Hulle is korrup, en moenie dink ek glo dit is ál wat jy bedryf nie. Jy steek baie vir my weg. Soos hierdie Rex-karakter. Wie is hy?”


    “’n Besigheidsgeleentheid, dis al.”


    “So, nog ’n groot skurk.”


    “Moet jou nie aan hom steur nie,” sê Niel met ’n handgebaar wat Rex se onbelangrikheid moet aandui. Sy kom agter die onderwerp is sensitief. Asof dit gaan oor meer as ’n blote besigheidsgeleentheid. Sy kon sien hy is ongemaklik toe hy haar gevra het om die man te versorg. As dit anders kon, sou hy haar nie ingeroep het nie.


    “Die ergste is dat ek vir Pa en Ma moet lieg.” Sy kan nie meer die trane keer nie. Dit druis in teen elke grein van haar wese om haar ouers te moet bluf. Om Niel te help met sy oëverblindery, om saam te stem elke keer as hulle sê hoe trots hulle op sy sakevernuf is. As sy moet hoor hoe hulle by ander spog oor sy prestasies. Sy haal ’n snesie uit haar handsak en druk die trane in haar ooghoeke dood, versigtig om nie haar maskara te smeer nie.


    “Jy lieg nie vir hulle nie, Alicia. Jy weerhou net inligting. Dis nie dieselfde ding nie.”


    “Dit voel ewe boos. Hulle sal verpletter wees as hulle moet uitvind wat jy regtig doen. En as hulle uitvind ék het geweet …”


    “Hulle sal nie! So los dit nou!”


    Sy kyk op haar polshorlosie. “Ek gaan laat wees vir my skof.” Sy klim in haar kar en ry sonder om te groet. Haar gedagtes dwaal na die man wat sy moes versorg. Sy hou nie van hom nie. Daar is iets aan hom wat maak dat sy hom nie vertrou nie. Hy is te vol van homself. Sy moet meer uitvind oor dié Rex-kêrel.


    * * *


    Rex gluur die vyf trawante een vir een aan. Hy voel onrustig. Hoeveel weet hulle van hom? Hy hou nie daarvan dat Niel hulle betrek het nie. Hoe meer mense van die operasie weet, hoe gevaarliker raak dit vir hom. En hy is reeds nie gemaklik met die Campher-kêrel nie. Iemand wat sy eie gat probeer red, kan nie vertrou word nie. As die vet in die vuur is, sal Campher nie skroom om hom te verraai nie. Lojaliteit is ’n woord wat sy soort nie ken nie.


    “Hoe laat is dit?” vra hy.


    Hulle kyk na mekaar om te sien wie hom gaan antwoord. Swape!


    Eindelik antwoord Tiny: “Haff pass twelf.”


    “Geen wonder ek is honger nie, het ek so lank geslaap?”


    “Ons wou seker maak, cousin, so ons het jou seker ’n bietjie meer gegee as was needed.” Die ander grinnik met knikkende koppe. Tiny lag selfvoldaan, geniet duidelik die aandag wat hulle hom gee. Sien homself ooglopend as tweede-in-bevel.


    “Kan ek kos kry?”


    “Um … Niel sal nou hier wees.”


    Rex glimlag innerlik vir die besluiteloosheid. Tiny is duidelik nie die leiersfiguur wat hy homself voordoen nie.


    “Hoe voel die strot?”


    Tiny streel liggies oor sy keel. “Nee, hy’s orraait. Wasn’t so bad. Lucky shot,” brom hy.


    “Dit het nie gisteraand so orraait geklink toe jy na jou asem gelê en hyg het nie.”


    Nommer Drie snork, maar keer sy lag toe Tiny hom aangluur.


    “Wat is julle twee se name?” vra Rex vir Nommer Drie en Nommer Vier.


    “Wingnut,” antwoord Nommer Drie. Vroetel met die verband om sy kop. Rex lei af dat sy bakore die oorsprong van sy bynaam is.


    “Chester,” stel Nommer Vier homself voor. “Kort vir Chesterfield. Want dis al wat ek rook.”


    Rex staan van die bed af op, sy kop nog dof van gisteraand se inspuiting. Sy mond is wollerig; dalk die na-smaak van die inspuiting, gemeng met bloed. Hy lyk seker so sleg as wat hy voel. Sy klere is vol stof. Droë bloed het ’n kors op die skouer van sy baadjie gevorm en daar is ’n winkelhaak in die regtermou. Hy gaan staan langs die toe deur. Staar na die ander wat ongemaklik rondstaan, steeds onseker wat om te doen. Die vertrek is te groot om ’n woonhuis se slaapkamer te wees en die staalbed waarop hy gelê het, lyk soos surplus-weermagvoorraad. Dit staan in die middel van die vertrek, ooglopend net daar vir tydelike gebruik. Die vertrek het geen ander meubels in nie, behalwe ’n leë kroegtoonbank in die hoek. Die son weerkaats skerp vanaf die blink houtvloer.


    “Waar is ons?” vra Rex.


    “Een van Niel se safe houses,” antwoord Rusty.


    “Sjt,” maan Tiny en gluur hom aan.


    “Wat? Is mos!” kap hy terug.


    Die deur swaai oop en Weasel loop hom in Rex vas, gil, maak ’n netjiese duik-rol verby hom. Spring dan orent om agter Tiny te skuil.


    “Hallo, Weasel,” groet Rex vriendelik.


    “H-hallo,” groet hy onseker terug. Frons.


    “Jy het gisteraand darem mooi by jou pelle gestaan.”


    “Ag, sjarrap!” kom dit nou dapper. “Ek het jou ingespuit,” sê Weasel en druk sy bors uit.


    “O, ons sal ’n bietjie daaroor moet gesels.”


    “Ek … ek kan dit weer doen, as jy slaap. D-dan moer ek jou!”


    Rex tree vorentoe.


    “Tiny!” gil Weasel.


    “OK, los mekaar nou,” sê Niel wat in die oop deur verskyn het. Hy kyk na Rex, hande op die heupe. “Honger?”


    “Rasend!”


    * * *


    “Hoeveel weet jou bendelede?” vra Rex.


    Hy en Niel sit in Tashas in Melrose Arch. Rex het pas sy Roast Beef Wonder Ciabatta verorber en sluk dit nou af met ’n Coke Zero. Die plek is stampvol. Seker te verwagte met middagete op ’n Saterdag. Die meeste klante is welvarende vroue wat mekaar vir hul weeklikse skindersessie ontmoet. Die kinders sit by aparte tafels aan lekkernye en smul. Gaan van die mure af bons na al daai suiker, dink Rex.


    “Wanneer jou are toeslaan van al die vet in daai rooivleis, moet jy nie by my kom kla nie,” ontwyk Niel die vraag.


    “Ja wel, ek kan nie glo iemand kies om ’n vegetariër te wees nie,” sê Rex met sy oog op Niel se Caprese Tramezzini. Die Appletiser staan hom ook nie juis aan nie. “Daar is niks lekkerder as ’n stuk steak nie.”


    “Wys net hoe verbeeldingloos jy is.”


    “Antwoord my vraag. Hoeveel weet jou gang?”


    “Nie veel nie,” antwoord hy met ’n sug. “Hulle dink jy is ’n nuwe contact en dat ek jou op ’n ad hoc-basis wil intrek. Hulle weet definitief nie jy’s ’n poliesman nie.”


    “Ek is nie.” Hy merk die verbasing op Niel se gesig.


    “Nou wat is jy dan?”


    “Ek bemark Chappies bubblegum. Didn’t you know?”


    “Ha-ha, moer snaaks,” kap Niel terug. “As jy dan nie ’n poliesman is nie, hoekom doen jy dit? Dís meer puzzling as iemand wat ’n vegetariër is.”


    “Ek het my redes. Wat is die plan?”


    “O, so ek moet die plan uitdink? Julle het my genader, hoekom dink júlle nie die plan uit nie?”


    Rex leun vorentoe. “Want behalwe vir jou prostitute, weet ons nie wie jy ken nie. Jy sal weet wie die beste kontakpersoon is om ons na Skoppensboer te lei.”


    “En ek kan dit nie doen as ek nie weet wat jou expertise veronderstel is om te wees nie,” sis Niel deur sy tande.


    “Wat bedoel jy?”


    “As ek jou voorstel, moet jy tog iets na die party toe bring. Dink jy mens stap sommer net in en begin operate?”


    “Ek is ’n toegelate prokureur.”


    “’n Lawyer nogal! Nou weet ek jy’s mal. Hoekom kry jy nie eerder vir jou ’n lekker hoek-kantoor iewers in Sandton nie, en dan over-charge jy ’n paar van hierdie ryk vroue wat van hul boring mans wil skei.” Hy wys met sy duim in die rigting van ’n tafel waar die vroue in diep gesprek verkeer.


    “Kan jy asseblief ’n bietjie minder ADD wees? Soos ek gesê het, ek is ’n toegelate prokureur, so ek kan help met geldwassery-skemas. Jy kan my voorstel as iemand wat die opbrengs van onregmatige aktiwiteite doeltreffend kan verbloem sodat dit as wettige inkomste voorkom.”


    “Gmf. Jy klink soos ’n blerrie prokureur: ‘opbrengs van onregmatige aktiwiteite’. En niemand gaan jou sommer net so met ’n pot geld vertrou nie.”


    “Nou, wat stel jy voor?”


    “Ek het mos gesê julle het my genader, so …”


    “Fine, kom ons los die deal en dan vat jy maar jou kanse in die hof.”


    “Julle bliksems is supposed om die wet toe te pas en dan kom pers julle mense af!”


    “Take it or leave it. Jou keuse.”


    Niel dink duidelik na terwyl hy langtand aan sy kos eet. Sy eetlus is blykbaar nie meer so groot nie.


    “OK, daar is iets waarmee jy baie street cred kan kry, maar dis baie risky. As jy uitgevang word, sal nie eers jou pelle jou kan help nie. Want die Oosblok- organised crime groepe is blerrie ruthless.”


    “Vertel my!”


    * * *


    Volgens Niel was die plan eenvoudig.


    “Daar is ’n hoop Amerikaanse dollars in Bulgarye wat iemand in Suid-Afrika wil kry. Jy moet dit gaan haal en as jy dit veilig hier kan kry, sal die deure makliker vir jou oopgaan.”


    “Wie is dié ‘iemand’?”


    “Trust my net.”


    “Ek trust jou glad nie. So, wie is die ‘iemand’?”


    “OK, dis Freddie Kruger, hy’s …”


    “Jy praat stront!”


    “Wat?”


    “Freddy Krueger? Regtig?”


    “Man, hy het sy naam gekry voor die Nightmare on Elm Street-flieks! In elk geval, wat ek wou sê, is: Die geld is aan Freddie verskuldig, maar die delivery het skeefgeloop en nou moet Freddie self die geld hier kry.”


    “Watse deal was dit?”


    “Man, ek weet nie! Dink jy ek en Freddie bespreek sy besigheid oor tee en melktert? Al wat ek weet, is die geld is in Bulgarye en hy soek dit hier.”


    “Nou hoekom stuur hy nie een van sy eie mense om dit te gaan haal nie?”


    “Want dis donkiewerk. En jy’s die ass.”


    “Jy bedoel seker die mule.”


    “Nee, in hierdie geval is dit ’n ass – want dis jy.”


    Rex wou hom weer met die vuis bydam. Die klein snotkop ’n bietjie maniere leer.


    “Hoe de moer gaan ek die geld hier kry?”


    “Ek het lankal ’n plan daarvoor, maar kon dit nie uitvoer nie. Met jou contacts is dit egter kinderspeletjies.”


    “En verskil Freddie Kruger enigsins van Freddy Krueger?”


    “Ja, wanneer hy mense doodmaak, gebruik hy nie ’n handskoen met staalkloue nie.” Campher het egter nie uitgewei hoe Freddie Kruger sý slagoffers doodmaak nie. En Rex beplan nie om uit te vind nie.


    Die plan was toe glad nie so eenvoudig soos wat Niel voorgehou het nie. Rex het drie dae gelede as toeris van OR Tambo na die Marco Polo Internasionale Lughawe in Venesië gevlieg, sy dekmantel as toeris deur twee goed gesteun: die Canon-kamera om sy nek, wat hy gedurig tydens die reis na Venesië geklik het, en die Schengen-visum wat hy as “toeris” deur Capago bekom het. Die vlug was lank, want hy kon nog nooit op ’n vliegtuig slaap nie. Teen ses voet twee is die beenspasie heeltemal te min vir ’n gemaklike nagrus. Hy het hom toe eerder met die flieks op die klein TV-skerm voor hom besig gehou. Die bejaarde vrou langs hom het dinge egter vererger toe sy haar skerm op die vlugbesonderhede ingestel het. Elke keer as Rex se oë daarheen gedwaal het, het dit gelyk of die vliegtuig op presies dieselfde plek op die aardbol was.


    Nou staan hy aan boord van ’n passasierskip en kyk hoe ’n Oosterse sanggroep die “Macarena” vir die jolige skare uitvoer. Die skip se horing blaas, die passasiers skree van opwinding en die drywende reus verlaat die kaai. Sommige passasiers staan tou voor die vier reuse-ketelbraaiers waarop die sjefs besig is om die vleiskoekies vir hul hamburgers te braai. Rex span weer die Canon in ter wille van sy dekmantel. Agter hom skitter die Mediterreense See in die middagson, asook die waterkanale wat skoner van ver af lyk as van naby.


    ’n Entjie van hom af hoor hy hoe twee vroue ’n gesprek in Afrikaans voer. Lyk soos ma en dogter. Hy bestudeer hul gesigte; wil ’n punt daarvan maak om hulle te vermy. As hulle agterkom hy is ook Afrikaanssprekend, is sy anonimiteit daarmee heen. Die skip se amptelike fotograaf het hom reeds onkant betrap toe die passasiers hul paspoorte moes verruil vir hul persoonlike reiskaarte. Toe die fotograaf Rex se foto vir die reiskaart geneem het, het hy genoem dat hy ook ’n Suid-Afrikaner is. En iemand wat ’n foto van Rex het, kan baie moeilikheid veroorsaak.


    “Ek is ’n vriend van Horst Faber,” het die fotograaf egter met ’n knipoog gefluister. Verlig het Rex sy paspoort oorhandig; die ontvangsbewys daarvoor vorm ’n integrale deel van Niel se breedvoerige plan.


    Rex verlaat die vermaaklikheidsarea op die twaalfde dek en gaan by die trappe af tot op die vyfde dek. Hy sal die meeste van die tyd, tot hul aankoms in Korfu, in sy kajuit deurbring. Hoewel dit maklik sal wees om die twee Afrikaanssprekendes te vermy, wil hy nie hê sy gesig moet aan enige van die passasiers of bemanningslede bekend raak nie. Want op Korfu neem iemand anders sy plek op die skip in, met die hulp van die fotograaf. En niemand mag agterkom dat Rex Reynecke ’n gedaanteverwisseling ondergaan het nie, want dáárdie Rex Reynecke gaan geselsies aanknoop vir ’n vale sodat niemand die feit kan bevraagteken dat hy ’n passasier was op die sewe dae lange vaart na die Griekse Eilande nie.

    In die parkeerterrein van die Crowthorne-winkelsentrum klim Chantelle Heyneman in haar Hyundai Getz. Sy plaas die Woolworths- en Spar-sakkies op die passasiersitplek, skakel die voertuig aan en sit die motor in trurat. Die omroeper van 94.7 Highveld Stereo kondig aan dat dit tyd is om die nuus te lees. Haar oë flits na die horlosie – 18:00. Sy is laat.


    Sy skakel die hoofligte aan, kyk vlugtig oor haar skouer en stoot haastig terug. Iemand spring op ’n toeter. Sy merk dan eers die Mercedes-Benz S-klas wat moes rem om nie in haar vas te ry nie. Die bestuurder wat haar aangluur.


    Sy kyk in haar truspieël na die bestuurder, ’n ouer man met grys-gespikkelde swart hare. Waar het hy vandaan gekom? Sy het hom glad nie gesien nie. Geïrriteerd hou sy haar middelvinger vir hom op terwyl sy wegry. Simpel ou man!


    Sy merk nie hoe hy sy selfoon uithaal en ’n oproep maak nie.


    * * *


    “Die aand was great!” sê Chantelle oor haar selfoon toe sy by haar parkeerplek intrek en die enjin afskakel. Sy druk die afstandbeheer en die flikkerligte verhelder die omgewing oombliklik in skakerings van oranje. Twee biepgeluide bevestig dat die kar gesluit is. Sy stap in die rigting van die trappe.


    “Ek het Shaun gespoil met lasagne en ’n bottel shiraz. Ons het die eerste keer gesoen. En sommer baie daarna,” gaan sy giggelend voort. “Hy is so ’n great kisser. Hy wou hê ek moes langer bly, maar ek wil dinge stadig vat. Ek wil nie weer seerkry nie. Dit het my lank gevat om oor Harry te kom.” Die pyn wat deur haar hart skiet wanneer sy die naam sê, verras haar.


    Sy giggel toe Tanja vra of hulle ooit by nagereg uitgekom het. “I don’t kiss and tell,” skerts sy terwyl sy die trappe stadig klim na haar woonstel op die tweede verdieping. Kry nie haar huissleutel in haar handsak opgespoor nie.


    “Ek moet aflui,” sê sy dan en groet.


    Sy hou die handsak in die rigting van die ganglig om beter te kan sien. Spoor eindelik die bos sleutels op. Twee draaie met die sleutel en sy trek die veiligheidshek oop. Die opgewondenheid borrel steeds in haar. Sy sluit weer agter haar, maar sit nie die veiligheidskettinkie op voor sy die sitkamer binnesweef nie.


    Sy ontklee in die badkamer en gooi die klere in die wasgoedmandjie, staan dan kaal by die wasbak en kyk in die spieël terwyl sy haar grimering afvee.


    ’n Beweging in die spieël laat haar skrik. Sy spring om.


    “O, dis net jy,” sê sy verlig vir die gekko wat besig is om ’n mot op die muur te bekruip. Sy blaas asem uit, druk haar palm op haar bors om haar kloppende hart tot bedaring te bring. Draai dan weer om om haar gesig verder skoon te vee. “Ek het gedag jy het my verlaat. Hopelik gaan ek jou geselskap nie meer so nodig hê soos die afgelope paar maande nie. Ek het ’n nuwe ou ontmoet – Shaun. Hy is great!”


    Sy voel skielik selfbewus dat sy met ’n reptiel staan en gesels en draai die stort se warmwaterkraan oop. Sy voel tot die water verhit en draai dan die koue kraan oop. Klim in as die watertemperatuur gematig is en trek die deursigtige stortdeur agter haar toe. Die water is verfrissend en sy laat dit ’n ruk lank oor haar lyf spoel. Die dag se emosies is skielik oorweldigend. Sy stort langer as gewoonlik terwyl haar gedagtes om die nuwe liefde in haar lewe wentel.


    Eindelik droog sy haarself af en trek ’n ligpienk japon oor haar naakte lyf, borsel dan tande voor sy nagroom aan haar gesig smeer. Sy skakel die badkamerlig af en stap in die donkerte na haar bed toe.


    Dan struikel sy. Druk op die dubbelbed om haar balans te herwin. Probeer vasstel wat haar laat struikel het. Besef dit is die stewels wat sy die vorige dag op die vloer laat lê het. Sy voel-voel in die donkerte tot sy die bedlampie aanskakel.


    Sy trek ’n satynnagrok aan, klim in die bed en skakel die bedlampie af. Voel egter nie vaak nie. Haar gedagtes is gevul met lasagne, groenslaai, broodrolletjies en rooiwyn. En die soen. Die soen wat haar tone laat krul het. Die soen wat rillings van plesier deur haar lyf gestuur het. Die soen wat haar inhibisies laat wegsmelt het. Dit was ’n gesukkel om haarself in toom te hou. Hoe lank sal sy kan uithou? Hoe lank voor sy hom toelaat om sy sterk hande oor haar borste te laat gly? Om haar klere af te pluk, haar …


    Die slaap oorval haar … en sy is onbewus van die skim wat tot voor haar kamerdeur beweeg. Wat na haar egalige asemhaling luister. Wat om die bed sluip. Wat nes sy in die donker oor haar stewels struikel.


    Sy raak eers van hom bewus toe hy op die bed druk om sy balans te herwin. Sy skrik behoorlik wakker, maak haar mond oop om te gil. Sy hand sluit egter om haar keel, klem dit toe, die greep ongenadiglik sterk. Sy wil die hand wegtrek. Kan nie beweeg nie. Haar arms is onder die duvet vasgepen, hy sit dit vas. Haar longe brand. Sy probeer suurstof intrek. Voel of haar kop gaan ontplof. Sy besef sy is besig om dood te gaan. Skop. Worstel. Ruik sy chemikalieë? Voel die nat lap oor haar mond. Die hand om haar keel wat laat los. Besef sy moenie inasem nie. Maar haar longe brand, smag na suurstof. Instinktief asem sy diep in. Móét suurstof na haar longe stuur. Haar oë verloor fokus. Haar kop sweef. Wie is hy? En hoekom …


    * * *


    Hy verwyder die lap van Chantelle se mond, maak seker sy is bewusteloos. Dan tel hy haar oor sy skouer, gryp haar sleutels en dra haar by die woonstel uit. Af met die gang tot by die trappe.


    Daar loop hy ’n bejaarde man raak, wat wil weet: “Waar gaan jy met Chantelle? Wat is fout met haar?”


    Die ou man raas te veel. Kan vir hom moeilikheid maak. Die CZ75 bokspring in sy hand – byna geluidloos, met slegs die gefluit van die knaldemper wat die skoot verklap. ’n Rooi kol verskyn op die ou man se bors toe hy neersyg. Die bloed deurweek sy hemp en vloei oor die teëls langs sy dooie liggaam.


    Hy draai weg, dra haar teen die draaitrap af, druk die afstandbeheer op die bos sleutels. Hoor die biepgeluid agter hom en draai om. Sien die oranje flits van die flikkerligte. Hy lê haar op die agtersitplek van die Getz neer, klim voor in, skakel die voertuig aan en druk die afstandbeheer wat die elektriese hek aktiveer. Ry by die kompleks uit. Sy oë flits na die horlosie op die paneel – 01:23. Dit is nog ’n bietjie meer as ’n uur se ry na die vakansiehuis toe.


    Hy is bly hy is nie in haar skoene nie. Wonder wat sy gedoen het om Skoppensboer so te ontstel.


    * * *


    Chantelle trek vergeefs aan die toue wat haar hande aan die bed vasbind. Sy skree om hulp, maar as haar ontvoerders nie die moeite gedoen het om haar mond te snoer nie, is die moontlikheid dat iemand haar sal hoor skraal. Sy luister aandagtig. Die gesuis van die wind en getjirp van verskeie soorte voëls is egter al wat sy hoor. Of verbeel sy haar sy hoor ook die gedruis van water? Is sy by die see?


    Die kamerdeur swaai oop en twee mans kom die vertrek binne. Die ouer man se swart hare is met grys gespikkel. Hy lyk bekend, maar sy kan hom nie plaas nie. Die jonger man se kop is kaalgeskeer. Sy spiere bult onder die wit T-hemp.


    Die ouer man gaan sit op ’n gemakstoel langs die bed. Hy staar haar ’n wyle aan. Sê niks. Chantelle kan die snikke nie keer nie. Sy probeer steeds om die man te plaas, maar kan nie. Hy is pynlik netjies aangetrek. Sy kortgeskeerde hare is platgekam. Sy donkerblou baadjie is toegeknoop oor die wit-en-rooi gestreepte das wat treffend met die wit van sy gladgestrykte hemp kontrasteer. Die roomkleurige langbroek se nate loop lynreg teen die pype af.


    “Onthou jy my?” vra hy beleefd.


    Sy frons en skud haar kop stadig. Die snikke bedaar. Hy vat haar linkerhand en knyp haar middelvinger liggies tussen sy duim en wysvinger vas. ’n Seëlring pryk aan sy ringvinger. Toe hy verder praat, is sy stemtoon vriendelik.


    “Jy het dit gister goed gevind om hierdie vinger vir my in die lug te hou.”


    Meteens val dit haar by: die ou man in die Mercedes. Haar gesig vertrek. Die man lig sy wenkbroue vraend. Sy knik.


    “By Crowthorne,” sê sy saggies.


    “Ja, by Crowthorne. Eers ry jy soos ’n maniak voor my in, en dan vra jy nie eens om verskoning nie. Nee, jy beledig my eerder. Ek, wat van ’n ouer geslag is, word nie deur jou gerespekteer nie. Hoe het jou ouers jou geleer?!” Hy het homself so opgewerk terwyl hy praat dat hy die laaste sin uitskree.


    Chantelle ruk haar hand los en trek haarself teen die kopstuk vas. Sy aggressie is vreesaanjaend. En vir wat? Omdat sy haar misnoeë met ’n vingerteken gewys het? Hoe kan iemand só kleinlik wees? Het hulle haar werklik ontvoer bloot omdat sy dit gedoen het?


    “Ek is jammer,” sê sy verward, onseker wat van haar verwag word.


    “Nee, jy is nie!” skreeu die man. Bedwing hom dan met moeite, sy stem egter steeds bewend van woede: “Jy is jammer jy is gevang; jy is jammer jy verkeer nou in hierdie posisie. Maar jy is nie jammer oor gister nie.”


    Sy gee oor aan die trane. Huil onbeheersd, want sy besef sy het nie met ’n normale mens te doene nie. Die man is versteurd en dit maak haar vreesbevange. Waartoe is so iemand alles in staat?


    Die man trek weer haar hand nader, bring ’n draadknipper te voorskyn en knyp haar middelvinger daarin vas. Die koue metaal klem om die vlees.


    “Miskien moet ek dié vinger afsny. Dan sal jy dalk maniere leer!”


    Sy gil histeries. Voel hoe die koue metaal stywer klem. Die staalkake gaan enige oomblik haar vinger afbyt. Sy wag vir die pyn om deur haar liggaam te skiet, maar dit kom nie.


    Hy sit die draadknipper neer, troos haar dan soos ’n vader. “Toemaar, my skat, ek sal dit nie doen nie.”


    Sy bedaar, maar kan steeds nie die snikke keer nie. Dit is te verwarrend: die een oomblik is hy buite homself van woede, die volgende die toonbeeld van kalmte.


    “Jy sien, my meisie, as ek die vinger afsny, sal die plek te lank vat om te herstel. En jy is meer waardevol met jou vinger aan. Ek vat gewoonlik nie Suid-Afrikaanse meisies nie. My meisies kom almal uit die Oosblok. Maar jy het nie maniere nie – so dan is jy mos uitgeknip om ’n hoer te wees.” Hy staan op en gaan staan in die deur. “Ken jy Eugène Marais se gedig ‘Skoppensboer’?”


    Sy skud haar kop.


    “Nee, iemand so onopgevoed en ongemanierd soos jy sal dit nie ken nie,” sê hy met ’n sug. Hy staar haar ’n wyle aan en bars dan uit van die lag. “‘Die een wat deur die nag ons pret beloer en laaste lag is Skoppensboer’,” resiteer hy en tik op sy bors toe hy die laaste woord sê. Met ’n kopknik aan die jonger man verlaat hy die vertrek.


    Die handlanger gaan sit langs haar op die bed. “Hallo, mooi ding,” spreek hy haar die eerste keer aan. “Jy gooi darem ’n mooi show in die shower. Dis genoeg om ’n man van sy kop af te maak – sexy lyfie soos joune, en met so ’n juicy rack.” Hy maak ’n gebaar om die vorm van haar borste aan te dui. Hy is walglik. Lyk soos ’n steroïed-gegote dierasie. Hy sweet konstant en ’n muwwe stank hang om hom.


    Hy laat gly ’n klam hand oor haar dy. Chantelle gril. Hy trek haar satynnagrok op tot by haar heup. Dit sit effens los en haar linkerbors word ontbloot. Hy staar daarna, sy gesig ’n toonbeeld van wellus. Sy verwag die ergste – eers verkragting en dan ’n hopelik spoedige dood.


    “Maak klaar, ons moet ry!” roep die ander man van buite die vertrek.


    Die dierasie bring ’n spuitnaald na vore.


    “Happy juice,” sê hy. “Dis my eie cocktail. Jy gaan dit baie laaik.” Hy druk sy gesig teen hare en sy stinkende asem maak haar naar. “Na so ’n paar van hulle gaan jy my smeek daarvoor. Jy gaan jouself opoffer daarvoor. Jy sal nie meer gril as ek aan jou vat nie, jy sal bly wees daaroor, bitch!”


    Chantelle kreun toe hy haar wang lek. Dan gryp hy haar arm en druk dit teen die kopstuk vas. Sy krul van die pyn. Dit voel of haar arm gaan breek onder sy sterk greep. Sy voel die steekpyn wanneer die naald haar vel penetreer. Sy skreeu. Toe hy terugtree, skop sy na hom. Hy vang haar voet en lag. Suig haar groottoon.


    Die kamermure begin swem. Hy praat met haar, maar sy kan nie hoor wat hy sê nie. Sy stem kom vanuit ’n tonnel. Dan sweef hy by die deur uit. Haar ooglede fladder, dan dryf sy die lug in.

    Rex druk sy persoonlike reiskaart in die toestel wat aan die bemanningslid se skootrekenaar gekoppel is. Sy foto verskyn op die skerm en die stelsel registreer dat hy aan wal gaan. Hy stap teen die skip se loopplank af en vermy die taxibestuurders wat klante probeer werf. Die son bak, al is dit nog die middel van die oggend; dit weerkaats helder op die betonkaai en hy sit sy sonbril op. Hy stap al klikkend met die Canon deur Korfu se hawe tot by die doeanekantoor, ’n klein rugsak met ekstra klere en toiletware op sy rug.


    Soos ’n nuuskierige toeris stap hy in sy kniebroek en T-hemp die eiland se idilliese tonele en bewonder. Hy bestudeer die kaart van Korfu en vind sy bestemming, die rooi koepel van die St. Spyrídon-kerktoring. Hy val in gelid met die ander mense wat voetslaan bo ’n taxi verkies het, maar knoop geen gesprekke aan nie. Hulle stap al langs die dubbelpad af, waar die taxi’s met ’n dieselgekletter verbyzoem. Hulle draai in een van die smal systrate op na die ou gedeelte van die dorp: Corfu Old Town, soos die kaart aandui.


    Daar aangekom, druk hy deur die skares wat in die smal stegies drentel tot hy die Agios Spyrídon bereik. Die kerk is kleiner as wat hy verwag het. Smal geplaveide stegies loop weerskante daarvan verby, wemelend met toeriste op soek na winskopies tussen al die smouse wat luidrugtig hul ware adverteer.


    Rex stap die kerk binne. Die binnekant is beplak met allerhande relieke van die Christendom. Nuuskieriges waggel stil-stil teen die mure langs om details van die verskillende kunswerke te bewonder. Op een van die banke sit ’n man wie se gelaatstrekke baie aan sy eie herinner. Om sy regtergewrig is ’n bandjie met die kleure van die Suid-Afrikaanse vlag.


    Rex gaan sit langs hom. “Horst sends his regards,” fluister hy, kwansuis om die stilte in die kerk te eerbiedig.


    “Thank you. Mr Faber and I go way back,” fluister die man terug.


    Oomblikke later verlaat hulle die kerk en drentel saam deur die smal strate van Korfu om ook kamstig vir winskopies rond te snuffel. Rex bestudeer die omstandighede waaronder een van die oudste beskawings tans sy bestaan voer. Alexander die Grote se nalatenskap. Wasgoed wapper oor die stegies, van een gebou na ’n ander gekatrol om die paar sonstrale te vang wat tussen die geboue deurdring. Die rou klippe waarmee die eens helderkleurige geboue opgerig is, word plek-plek ontbloot waar die sementpleister die jare lange geveg teen die elemente verloor het. Party vensterluike hang lendelam aan een skarnier, op die punt om oor te gee aan swaartekrag. Ander luike hang in verskillende posisies bo die grondverdieping, sommige oop, ander toe, ander halfpad – asof die moeite om dit soggens en saans te verstel te veel geword het vir die inwoners. Só leef die nageslag van die oprigters van die eertydse Griekse Ryk en onderdane van die Griekse gode.


    By een van die stalletjies wat allerhande produkte van olyfhout verkoop, oorhandig Rex die Canon aan sy medereisiger sodat hy ’n olyfhout-heuningpot kan optel en van nader beskou. Hy neem nie die kamera terug toe hy die heuningpot weer neerplaas nie. Terwyl hulle voortdrentel, oorhandig die man ’n toerismebrosjure van die Griekse Eilande aan hom. Die man wandel by een van die rariteitewinkels in en Rex draai in die volgende stegie af. ’n Bromponie knetter verby, met ’n bestuurder wat die een of ander kasdeur onder sy linkerarm vasklem en met indrukwekkende behendigheid sy ryding met die ander hand stuur. Dié stegie is meer verlate as die voriges.


    Rex soek die hoofstuk oor Korfu in die brosjure. Blaai dan versigtig tot hy op ’n visitekaartjie afkom. Op daardie bladsy is die lughawe met ’n blou merker omkring. Die visitekaartjie het ’n woord in rooi daarop geëts. Dit is Grieks: άδελφός. Agter die woord is die silhoeët van ’n wit duif met ’n olyftakkie in sy bek, teen ’n swart agtergrond. Hy draai die kaartjie om. Lees die letters en syfers met die blou merker agterop gekrabbel. ’n Tyd is onder dit aangedui. Hy raadpleeg die kaart en vind sy posisie, dan kyk hy op sy polshorlosie. Hy het ’n bietjie meer as twee ure. Hy sal moet wikkel.


    * * *


    Kaptein Januarie laat sy oë oor die misdaadtoneel dwaal. Die voordeurslotte en veiligheidshek het geen ooglopende tekens dat daarmee gepeuter is nie. Die veiligheidskettinkie makeer ook niks. Hy dink terug aan hoe sy leermeester, die nou afgetrede superintendent Van Ellewee, hom geleer het – begin deur te probeer visualiseer hoe die misdaad plaasgevind het. Aanvaar niks as vanselfsprekend nie en bevraagteken elke stukkie leidraad.


    Die hoop grond waar ’n blompot omgeskop is, wys dat toegang deur die balkonvenster verkry is. Die venster het geen diefwering nie; dit is immers nie op die tweede verdieping nodig nie. Hy trek die skuifdeur langs die venster oop en loop buitentoe. Hoe het die indringer op die balkon gekom? Hy kon nie van bo af gekom het nie. Vier verdiepings toring bo dié woonstel uit. Het hy moontlik van een van die aangrensende balkonne af oorgeklim? Hy sal later ondersoek instel. Hy wil nie nou die bure se emosies opjaag nie.


    Hy stap weer die woonstel binne. Geen tekens van ’n struweling nie. Roof was blykbaar nie die motief nie, want daar is verskeie waardevolle items gelos: ’n skootrekenaar in die sitkamer; ’n selfoon op die bedkassie; juwele, Fossil-horlosie, iPod en ’n Ray-Ban-sonbril lê oop en bloot op die spieëlkas. Die onopgemaakte bed wys dat een persoon daarin geslaap het – tot hoe laat?


    ’n Klam handdoek in die badkamer en waterdruppels in die stort wys dat iemand laat gisteraand of dalk vroeg vanoggend gestort het. Die res van die woonstel is netjies, behalwe vir ’n paar stewels wat half onder die bed ingeskop is. Hy hoor iemand by die voordeur.


    “Ha, CSI is hier,” sê hy spottenderwys.


    “Ja, and you think you’re the FBI,” kap die bruin vrou terug.


    “Ag, OK, Vi, truce.”


    “Hoe lyk die toneel, Myron?”


    “Hier’s nie veel nie. It boggles the mind.”


    “Nou wat maak die Scorpions dan hier? Julle cherry-pick mos julle se sake,” spot sy verder.


    “Se gat! Die Skerpioene is gone.”


    “Ja, and from the ashes rises the phoenix,” spot Violet met dramatiese handgebare om die verrysing van die mitiese voël uit te beeld.


    “Hawks!”


    “Same thing, different badge,” mompel sy verder.


    “Die Hawks is beter as die Scorpions. En ek is hier, want die top brass is skittish. Hulle onthou Leigh Matthews se ontvoering alte goed. Ons moet dié saak reg hanteer. Hulle soek nie ’n media frenzy oor jong meisies wat ontvoer word nie.”


    “O sorry, Myron Byleveld, top cop, ek sal my bes doen.”


    “Gmf, ek bly Januarie, maar ek sal die ‘top cop’ vat.”


    Sy spring aan die werk terwyl hy hom steeds probeer verbeel hoe die toneel afgespeel het. Hoekom sou die meisie nie wakker geskrik het toe daar met die venster gepeuter is, of die blompot omgeskop is nie?


    Vermaas kom die vertrek binne.


    “Wat het jy, Verrie?”


    “Myron, die oorledene is ’n pensioenaris. ’n Wewenaar wat almal as oom Basie geken het. Hy het blykbaar maar altyd hier rond gesnoop en sy neus in almal se sake gesteek. Was glo ’n pyn oor parkering. As iemand op die verkeerde plek gestop het, het hy ’n briefie onder die ruitveër gelos. Lyk of hy maar baie verveeld was. Dit was ook sy gewoonte om laatnag hier rond te sluip om te sien wie in- en uitgaan.”


    “Maar dis seker nie genoeg rede om hom dood te skiet nie?”


    “Die distriksgeneesheer sal môre die lykskouing doen. Hopelik is die projektiel nog in goeie toestand vir ballistics.”


    “OK, check met al die neighbours of iemand iets gesien of gehoor het. Ons sal maar hier moet rondhang tot dié wat by die werk is huis toe kom. En nog nie ’n woord oor Chantelle nie, hoor. Ek soek nie die media op hol nie.”


    Vermaas verlaat weer die woonstel. Kaptein Januarie stap slaapkamer toe, waar Violet nog besig is.


    “Fingerprints?” vra hy.


    “Nog net een stel opgetel. Ek neem aan dis hare, want dis oral, maar ek sal moet check.”


    “Hier’s f- … boggerol!” keer hy homself.


    Sy glimlag.


    “Is jy klaar met haar BlackBerry?”


    “Ja.”


    Hy tel die selfoon op en druk die groen knoppie sodat die lys oproepe op die skerm verskyn. Die laaste oproep was om 22:40 aan ene Tanja R. Hy haal sy eie selfoon uit en skakel die nommer.


    “Haai, dis Tanja. Ek is nie nou beskikbaar nie, maar laat ’n boodskap en ek bel jou terug.”


    Hy druk die foon dood. Sal later weer probeer.


    Vermaas stap die woonstel binne. “Myron, hier’s van die stasie se ouens op die perseel.”


    “Waarvan praat jy?”


    “Hulle reageer op ’n klag van huisbraak.”


    “Maar ons is mos hier. Wie het hulle gebel?”


    “Die mense hier langsaan.”


    “Vir wat dan? En hoe het hulle geweet hier was ’n huisbraak?”


    “Die huisbraak waaroor hulle ’n klag lê, is nie hier nie. Dis langsaan.”


    * * *


    Rex hou die visitekaartjie op en bestudeer wat daarop geskryf staan. Op die agtergrond verskyn dieselfde letters en syfers, teen die silwer romp van ’n Dakota DC 3-vragvliegtuig. Hy laat sak die kaartjie en staar verslae na die vliegtuig. Die twee reuse-voorwiele onder die vlerke en klein agterwiel wat die stert net-net van die grond af lig, maak dat die vliegtuig se neus in die lug opgetrek is, soos ’n rykmansvrou wat afval ruik. Hy kan nie glo die drie lemme op elk van die twee motore sal genoeg wees om dié logge lyf deur die lug te trek nie.


    Die bemanningslede is naarstiglik doenig met die laaiproses. Die houtkratte wat hulle besig is om in te laai, moet olyfolie bevat. Of dalk wyn. Hy verlang meteens na die lugredery se Boeing, want die Dakota staan alombekend as die “Kotskoets”. Geen flieks op ’n persoonlike TV-skerm op dié vlug nie. En ’n sitplek ongemaklik genoeg om die vlug twee keer langer te laat voel as wat dit is. Maar dit kan hom nie minder pla nie. Dit is die vooruitsig om die Balkan-bergreeks met ’n Dakota oor te steek wat hom angstig maak.


    Dakotas kan slegs so hoog as tienduisend outydse voet vlieg aangesien hulle nie lugdrukbeheer het nie; iets wat die Federale Lugvaartadministrasie se regulasies bo daardie hoogte vereis. Verder het hulle nie toerusting wat voorkom dat die vlerke kan toe-ys nie. En as dít gebeur, word hulle lomp en moeilik beheerbaar, wat nie gerusstelling bring wanneer mens in ’n hoë bergreeks gaan rondneuk nie. Een van 35 Eskader se Dakotas het juis in Desember 2012 in die Drakensberge neergestort nadat dit skielik hoogte verloor en in een van die kruine vasgevlieg het.


    Hy wens nou hy was steeds Rex Reynecke, toeris. Die man wat hy in die kerkie ontmoet het, het egter reeds sy plek ingeneem met ’n vervalste passasierskaart wat hy by die skeepsfotograaf gekry en aan die bemanningslid oorhandig het toe hy aan boord gaan. Nou verskyn dié man se foto onder die naam Rex Reynecke op die stelsel – Rex Reynecke wat weer aan boord is na sy uitstappie in Korfu om die res van die sewe dae lange skeepsreis te voltooi – na Santorini, Mykonos, Katakolon en terug na Venesië. In Venesië sal hy en die werklike Rex Reynecke mekaar op die Piazzale Roma ontmoet, as die werklike Rex sy eie terugtog oorleef. Sodat hy die werklike Rex Reynecke se paspoort, wat hy met die werklike Rex Reynecke se ontvangserkenning sal opeis, aan die werklike Rex Reynecke kan terugbesorg, steeds in die verseëlde koevert van die passasierskip. Sodat die werklike Rex Reynecke dit kan gebruik met sy terugkeer na Suid-Afrika, om daar die sak vol geld wat hy in Bulgarye gaan optel het met Horst se hulp deur doeane te smokkel. Die amptelike rekords sal dus getuig dat Rex Reynecke ’n heerlike vakansie op die Griekse Eilande gehad het en nooit sy voete in Bulgarye gesit het nie. Aldus Niel Campher se verspot ingewikkelde plan om Freddie Kruger te beïndruk.


    Maar die werklike Rex Reynecke vind dit onoortuigend en deurmekaar. Hoekom hy besluit het om daarby in te val, weet nugter alleen. Anders as Rex Reynecke, die toeris, staan die werklike hy op die punt om aan boord van die Kotskoets te gaan, bloot om dit weer iewers in die Balkan te verlaat. En hy sou veel eerder ’n Corona op die passasierskip se dek wou drink terwyl hy oor die kalm Mediterreense See staar.


    * * *


    Kaptein Januarie wys sy aanstellingsertifikaat en stel homself voor aan die twee konstabels van die plaaslike polisiekantoor.


    “Ons ondersoek ’n moordsaak hier, manne, en ek dink hierdie klag kan miskien daarmee verband hou. Wie is die klaer?”


    “Ene meneer Terblanche het die inbraak telefonies gerapporteer,” antwoord een van die konstabels terwyl hy sy polisiesakboek nagaan. Januarie glimlag. Superintendent Van Ellewee was altyd streng oor die opskryf van sakboeke – en die liassering daarvan wanneer hulle volgeskryf is. Dit kan jou baie help wanneer jy in die hof getuig, het hy gewaarsku. Jy kan nie onthou wat jy verlede week vir brekfis geëet het nie. Hoe gaan jy dan maande of soms jare later onthou wat tydens ’n ondersoek gebeur het?


    Die deur van die woonstel langs Chantelle s’n gaan oop voor die polisiebeamptes kan klop.


    “Meneer Terblanche?” vra kaptein Januarie. Hy skat die fronsende man in sy vroeë twintigs. Stywe denimlangbroek met ’n stywer grys T-hemp wat aan sy slanke bolyf klou. Wit plakkies aan sy voete. Hare vol allerhande produkte deurmekaar gevryf. Seepgladde vel. Lyk of hy nog nooit ’n skeermes nodig gehad het nie. Propvol swart vullissak in sy regterhand.


    “Nee, Van Wyk,” sê hy terwyl hy Januarie op en af kyk. Daar spoel ’n sweem van oordeel oor sy gesig; hy het Januarie se uitrusting geweeg en klaarblyklik veerlig bevind.


    “Kaptein Januarie, van die Valke.”


    Die frons verdwyn en die man lig sy wenkbroue. “Die Valke?” vra hy met ’n nasale stem. “Maar hier is nie eens iets gesteel nie.”


    “Ons ondersoek ’n moordsaak hier in die kompleks, en vermoed die inbraak hou dalk daarmee verband.”


    “Moord? Wie?”


    “U sal hom ken as oom Basie.”


    Van Wyk slaan sy hand oor sy mond. “Wie sal oom Basie wil doodmaak?” vra hy toe hy weer tot verhaal kom.


    “Dis wat ons wil vasstel. U sê niks is gevat nie?”


    “Coenrad!” skree Van Wyk oor sy skouer. “Hier is groot moeilikheid, skat! Die Valke is hier!”


    “Hoe nou?” vra ’n man wat iewers vanuit die woonstel die sitkamer binnegestap kom. Hoewel Januarie Coenrad in sy vroeë dertigs skat, het hy reeds ’n bles kol op sy kop. Sy oorblywende hare is kort geskeer – met ’n nommer-een-kam, skat Januarie. Sy atletiese bou word beklemtoon deur sy moulose T-hemp en kortbroek.


    “Oom Basie is doodgeskiet. Ek het jou mos gesê hierdie kompleks is going to the dogs. Ons moes lankal getrek het.”


    “Kalmeer, Leendert.” Die man stel hom as Coenrad Terblanche aan Januarie voor en nooi die twee speurders binne.


    Leendert plak die swart sak langs die voordeur neer.


    Januarie se oë dwaal oor die sitkamer wat, hoewel klein, modieus ingerig is. Die groot skildery bo die rusbank van ’n naakte vrou wat op haar rug lê, trek sy aandag. Die straight ou se pornografie is die gay ou se kuns, of in dié geval seker andersom, dink hy. Besef dan die twee staan hom in afwagting en aanstaar, effense glimlagte op hul gesigte.


    “H’m, u het genoem dat niks gesteel is nie, meneer Van Wyk?”


    Van Wyk rol sy oë. “Noem my Leendert, asseblief! Nee, hulle het die diefwering gebreek en die skuifdeur na die balkon het oopgestaan toe ons inloop, maar verder is alles net soos ons dit gelos het.”


    “Wanneer het u die inbraak ontdek?”


    “Ons was op ’n vierdag-cruise van Durban af Bazaruto toe en het vanoggend teruggekeer. Toe ek hier instap, kon ek dadelik sien hier was iemand in die woonstel gewees. What an invasion of privacy! Weet nie hoe ek vanaand geslaap gaan kry nie. Sal maar ’n paar Comprals moet drink.”


    “Is dit nie pynpille nie?” vra Januarie.


    “Werk vir my vir slaap. Twee van hulle sit my lights-out.”


    Coenrad rol sy oë agter Leendert se rug.


    “En dan spin alles nog ook.” Hy druk met sy handpalm teen sy voorkop. “Ek was so seesiek soos ’n verdwaalde veldmuis op die skip. Daai motion sickness-pleisters wat mens agter jou oor plak, het absoluut niks gehelp nie. Ons moes eerder Stugeron gekry het, Coenrad. Ek het mos gesê daai apteker-bitch weet nie waarvan sy praat nie.” Wend hom dan tot Januarie: “My hele vakansie is opgeneuk. Ek lê in die kajuit en doodgaan en hý baljaar die hele skip vol,” met ’n kopknik in Coenrad se rigting. “Bring net nou en dan vir my ’n Coke en dan’s hy weer vort. No sympathy,” en Coenrad ontvang dieselfde oordeelsblik as wat Januarie vroeër vir sy uitrusting gekry het.


    “H’m, hoe het u nie die moordtoneel vanoggend gesien nie?” wend Januarie hom tot Terblanche.


    “Ons parkeer onder die gebou en gebruik die agterste trappe. Is oom Basie in sy huis vermoor?”


    “Nee, hy is op die voorste trappe geskiet. Mag ek asseblief die balkon sien?”


    “Sekerlik,” antwoord Leendert weer uit sy beurt. “Maar dis nog ’n gemors. Ek het nog nie klaar skoongemaak nie. Ons het ’n ‘Anchors Aweigh’-partytjie gehost voor ons Durban toe gery het en daar was toe nie tyd om skoon te maak nie. Ag, alles spin nog steeds.” Hy druk op die rugleuning van een van die eetkamerstoele.


    “Hoekom gaan lê jy nie ’n bietjie nie?” vra Coenrad in ’n simpatieke stemtoon. “Ek sal die balkon klaar skoonmaak.”


    “Ek dink ek moet, dis alles te veel. Dankie, skat. Verskoon my, kaptein. Sersant.” Hy stap in die gang af met die ander drie wat hom agterna staar.


    Coenrad wys na die skuifdeur en Januarie stap uit op die balkon. ’n Staalreling is aan die voorkant aangebring, maar ’n baksteenmuur, meer as kophoogte, skei Chantelle se balkon van haar bure s’n om privaatheid te verleen. Veelkleurige ballonne, waarvan die meeste lug verloor het, hang teen die skeidingsmuur onder ’n banier met die woorde Bon Voyage op. Leë glase wat klaarblyklik skemerkelkies bevat het, staan op ’n skinkbord gepak. Gebruikte blou papierborde met ’n wit-en-rooi reddingsboei en anker daarop gedruk, is gestapel op ’n tafel in die hoek, gereed vir die volgende swart vullissak.


    Die skeidingsmuur is maklik omseilbaar. Die inbrekers het beslis van hier af toegang tot die woonstel langsaan verkry. Maar hoekom al die moeite aangaan om hiér in te breek as hulle eintlik in Chantelle se woonstel wou wees?


    “Meneer Terblanche, ek twyfel of die inbrekers enige vingerafdrukke gelos het, maar ek sal graag wil hê dat Forensies seker maak.”


    “Sekerlik. Dis jammer oor oom Basie. Ek wonder of hy die inbreker verras het en hy daarom vermoor is.”


    Kaptein Januarie haal sy skouers op. Wil so min moontlik inligting verskaf. Hoe langer hy die media van dié saak kan weghou, hoe beter.


    “Dis wat ons probeer vasstel.”


    Leendert kom weer die sitkamer binne. “Ek kan nie slaap nie. Sodra ek my kop op die kussing neerlê, voel dit of ek in ’n tumble-dryer is. Ek sal eerder die balkon klaarmaak. Die gemors pla my grensloos.”


    “Wag net eers daarmee, Leendert,” keer Coenrad voor Januarie iets kan sê. “Die polisie wil eers kyk of hulle die inbrekers se vingerafdrukke kan kry.”


    “En wat van die nanny cam?”


    “My hene, ek het nie eens daaraan gedink nie!” roep Coenrad uit.


    “Nanny cam?” vra kaptein Januarie hoopvol.


    “Ja,” antwoord Leendert. “Ek vermoed al lankal ons bediende steel. Coenrad sê ek is laf. Toe installeer ek ’n nanny cam om hom te wys ek is reg. Dit record alles wat in die woonstel gebeur en word deur ’n motion sensor geaktiveer. Dit record slegs wanneer en vir solank as wat daar beweging is. Die kamera sou tog sekerlik die inbrekers se bewegings afgeneem het.”


    “Waar word dit gerecord?” Kaptein Januarie raak al hoe meer opgewonde.


    “Daar is ’n rekenaar in die derde slaapkamer, wat ek as my studeerkamer ingerig het. Dit word daarop opgeneem,” antwoord Coenrad met ’n sug, en Januarie kry die indruk dat die gebruik van die rekenaar vir dié doel nie die man se goedkeuring wegdra nie.


    Maar Januarie glimlag ingenome. Danksy dié twee se huismoles gaan hy hierdie saak vinnig oplos, hy voel dit in sy bene.


    * * *


    Kaptein Januarie staan langs die IT-spesialis wat die opname van Coenrad Terblanche se rekenaar aftrek. Hy kyk vol afwagting na die greinerige beeld wat op die skerm afspeel. Dit wys hoe ’n gespierde man die diefwering oopforseer en dan sy logge lyf deur die venster trek. ’n Enkele inbreker. Sy kop is kaalgeskeer en hy dra ’n denim met ’n styfpassende T-hemp. Januarie swets toe hy die man se handskoene sien. Forensies gaan niks in hierdie woonstel kry nie, nie eens ’n haar nie. Die inbreker stap deur die sitkamer, maak die balkondeur oop en verdwyn. Dit is die einde van die opname.


    Die volgende beweging wat opname geaktiveer het, is Leendert van Wyk wat die voordeur oopsluit en tas in die hand die sitkamer binnestap. Dan sy hand oor sy mond slaan en paniekbevange iets oor sy skouer skree.


    Die IT-spesialis draai die beeld terug en vries dit waar die inbreker in beeld kom.


    Januarie swets weer. “Sy gesig is nie duidelik nie.”


    “Dis te donker en dis nie infrarooi-kameras nie,” sê die IT-spesialis.


    “Kan jy dit verbeter?”


    “Ek sal probeer, maar ek dink nie ek gaan dit veel beter kry nie.”


    “OK, ek soek ’n foto van die beste beeld wat jy van sy gesig kan kry.”


    “Ek sal dit môre reg hê.”


    Januarie en Vermaas keer terug na Chantelle se woonstel.


    “Verrie, dis hoe ek die ding sien,” sê Januarie toe hulle weer in haar sitkamer staan. “Die ontvoerder wil nie hê sy moet suspect dat hy in die woonstel is nie, en hy besef dat die bure nie tuis is nie. Hy breek daar in om oor die balkon na Chantelle se woonstel te klim. Hy forseer daai venster langs die skuifdeur oop en klim daardeur, maar skop die blompot in die proses om. Dan lê en wag hy hier iewers tot sy huis toe kom. Hy los haar tot sy rustig in die bed is en wag dalk eers tot sy slaap, dan jump hy haar. Maar, op pad uit met haar, loop hy die snooping oom Basie raak en skiet hom, dalk met ’n gun met ’n silencer, want niemand hoor die skoot nie. Dan laai hy haar in haar eie kar en gebruik haar remote om by die hek uit te kom.” Hy glimlag innerlik. Superintendent Van Ellewee sou trots gewees het.


    “Klink vir my reg.”


    “My vraag is, hoekom? Die motief was nie roof nie, want daar is baie valuables agtergelaat. Haar ouers is nie ryk of famous nie, so hulle kan nie ’n groot ransom betaal nie.” Hy bly ’n rukkie stil, nadenkend, voor hy voortgaan. “Hierdie is personal. Ons moet by die mense naby aan haar begin. Hierdie is die handewerk van iemand wat haar ken. Waar is haar ouers?”


    “Op pad. Van Bloemfontein af. Hulle het 10111 gebel toe hulle haar nie in die hande kon kry nadat sy nie vanoggend by die werk opgedaag het nie. Gelukkig was daar ’n wakker sersantjie van Radiobeheer aan diens en hy het ons kantore gebel. Hy het vroeër die oproep gekry wat die moord op oom Basie gerapporteer het en besef hier’s groot fout toe Chantelle by dieselfde kompleks vermis word.”


    Januarie haal sy selfoon uit en probeer weer Tanja R se nommer.


    * * *


    Dit was malligheid om Campher se plan te volg. Rex staan in die oop sydeur van die Dakota, ver onder hom ’n teelaarde van georganiseerde misdaad – Bulgarye. Genadelose mense. Die Bulgaarse sekuriteitspolisie was per slot van rekening die krag agter die moord op die Bulgaarse dissident Georgi Markov in 1978. Hulle het hom egter nie doodgeskiet of die lug in geblaas nie; daardie soort optrede was blykbaar na hul mening te veel van ’n cliché en hulle het ’n sluipmoord op ’n besige Waterloo Bridge verkies. Dit is uitgevoer sonder dat enige omstander onraad gemerk het, want die moordwapen was ’n voorwerp wat geen wenkbroue in Londen sou laat lig nie: ’n doodgewone sambreel, die punt daarvan met dodelike gif gesmeer. Eenvoudig. Sonder bohaai. Stil. Só stil dat die moordenaar nooit opgespoor is nie.


    In die verte skitter die liggies van Sofia, ’n stad wat hy tot dusver net in ’n atlas gesien het as ’n geel blokkie wat aandui dat dit die hoofstad van Bulgarye is. Die lug is yskoud, maar streel die naarheid weg wat tydens die vlug in hom opgebou het. Kotskoets inderdaad! Sy lyf is tam.


    Van die oomblik toe hy vir die vlieënier die visitekaartjie gewys het, is hy soos ’n bemanningslid hanteer. Hy moes help om die houtkratte klaar te laai. Hy het geleer dat άδελφός “broeder” beteken. Dat die vlug ’n sendingstog is, om voorraad na sendelinge te vervoer. Toe nie olyfolie of wyn soos hy vermoed het nie. En omdat die vliegtuig nie so hoog mag vlieg nie, hoef die vlieënier geen aanpassings vir ’n valskermsprong te maak of na die vlug enige lastige vrae oor hoogteverwisselings te beantwoord nie; hoogteverwisselings is onnodig. Net ’n bietjie spoed verminder en die vliegtuig stabiel hou vir die sprong. Ideaal, het die vlieënier gereken, en dit is seker so as jy nie die een is wat moet spring nie.


    “Get ready!” skree die bemanningslid bo die gedreun van die motore. Rex voel hoe die vlieënier die Dakota se spoed verminder. Van honderd-en-veertig knope na ongeveer negentig, het hy gesê. Waarna hy sal poog om die vliegtuig so stabiel moontlik te hou terwyl hy die GPS nagaan vir die regte oomblik.


    Rex wag gespanne. Hy hoop die vlieënier lees sy instrumente reg. Hy is nie lus vir ’n lang trek deur ’n vreemde land nie. Die gedreun van die motore is oorverdowend in die oop deur. Die propeller se punte skets ’n geel sirkel teen die swart doek van die nag. Voor Rex strek die donkerte nimmereindigend uit en die koue lug sny teen sy rug af.


    Die oomblik as hy homself die donkerte inwerp, is hy in Niel se hande tot hy terug is in Venesië, waar Horst se plan weer gevolg sal word sodra Rex sy paspoort terug ontvang het. Horst se beplanning het hom tot hier in die oop deur van die Dakota gebring. Goeie, betroubare Horst. Hy gee nie om om sy lewe in Horst se hande te plaas nie, want hoewel dit gevaar inhou, weet hy Horst bepeins elke moontlike afwyking. Om voorbereid te wees vir die onverwagse en daarvoor ook gebeurlikheidsplanne te hê. Hy het nie dieselfde vertroue in Campher nie. Die keerpunt is nog nie verby nie. Hy kan steeds omdraai; die vlug deurmaak en help kratte aflaai. Op Horst se netwerk bly en ’n ander plan beraam om Skoppensboer op te spoor. Wil hy werklik sy lewe aan Campher toevertrou? Maar waarvoor wil hy in elk geval sy lewe behou? Is die dood so skrikwekkend, iets om tot elke prys te vermy? Sal dit nie ’n welkome ervaring wees nie? Die herontmoeting sal asemrowend mooi wees …


    “Go!” skree die bemanningslid agter hom.


    Rex werp homself die donkerte in.

    Ongeveer dertig kilometer buite Sofia leun twee mans aan teen ’n E-klas-Mercedes, die statussimbool van die Balkanlande. Dit is stikdonker en stil, met al wat sigbaar is die kooltjies van hul sigarette wat met elke trek gloei. Hulle praat nie ’n woord nie, hulle luister. ’n Ent weg in die donkerte lê ’n toestel wat hulle in die oopte geplaas het. Hoewel hulle dit nie kan sien nie, kyk hulle nietemin in daardie rigting. Hul oë kan nie in die donkerte fokus nie en sien bewegings wat nie plaasvind nie; elke keer as dit gebeur, verstewig hul grepe op die kolwe van die submasjiengewere wat op hul heupe hang.


    Ver bo hulle kom die gedreun van ’n vliegtuig en hulle merk die flikkering van sy rooi en wit ligte teen die hemelruim. Hulle laat val hul sigarette op die grond en trap dit dood. Dan, soos soldate geleer word, haal hulle die mussies van hul koppe af en maak hul monde halfpad oop – om hul gehoor te verskerp. Hulle staan soos standbeelde, hul sintuie ingespan. Gereed.


    * * *


    Die geraas van die motore verdof soos die afstand toeneem. Die gesuis in Rex se ore word harder. Hy kyk oor sy skouer boontoe en sien hoe die swart silhoeët van die vliegtuig deur die nag ingesluk word. Hy voel skielik eensaam, ontbloot, ’n spikkel teen die breë kim van die hemelruim. Die gesuis van die wind is al wat die stilte verbreek. Hier wil hy nie rondhang nie. Hy skop sy bene reguit, trek sy arms langs sy lyf in en voel hoe die spoed waarteen hy val toeneem. Maak verstellings met sy arms om sy balans te handhaaf. Die laaste ding wat hy nou nodig het, is om in ’n onbeheerde tolvlug te beland. Sy klere wapper teen sy lyf en die valhelm se bandjie fladder in sy nek. Die koue lug sny oor sy wange. Hy probeer sien waar lugruim ophou en aarde begin, maar onder hom is net die donkerte wat hom aangaap. In die verte skitter die liggies van Sofia. Dit lyk té ver, asof dit op die horison is. Hy hoop die vlieënier het reg gekyk.


    Hy raadpleeg die altimeter aan elk van sy gewrigte; hy dra twee om veilig te speel. Op vierduisend voet ontplooi hy die valskerm – effens hoër as gewoonlik, maar dit hou twee voordele in: die geraas wat die ontplooiende valskerm maak, sal minder hoorbaar wees op die grond en hy sal meer tyd hê om sy naderingsbaan vir die landing te beplan en uit te voer.


    Onder hom is dit steeds stikdonker. Hy trek die nagsig wat aan sy helm vasgeknip is oor sy oë en soek. Sien dit. Die flitsende lig op die grond, onsigbaar vir die naakte oog maar ’n helder baken met nagsig. Die boomtoppe begin vorm aanneem in skakerings van groen. Nog nie! maan hy homself.


    “Ons noem dit ‘ground rush’,” het een van die instrukteurs hom vertel by die kroeg na Rex se eerste sprong. “Dit lyk of die grond naby is, maar jy is nog bo die boomtoppe. Dan flare jy. Te vroeg. Jy slack lekker af, maar dis te hoog. So jy tel weer spoed op en bliksem in die grond vas. ’n Poppie het laas maand haar been so gebreek. Dit was moer snaaks. Te vroeg geflare en toe tel sy weer spoed op. Sy het al gillende ingekom en weer geflare. Dit help fokol, want die spoed is nie genoeg om die flare effektief te maak nie. Maar dis genoeg om jou hard met die aarde te laat kennis maak. Sy vergeet ook toe heeltemal van die militêre rolbeweging wat ons julle leer vir so ’n parachute landing fall. Snap! Vergeet ook om die chute te laat collapse, toe sleep hy haar nog ’n moerse ent oor die grond ook. Nerfaf! Dink nie ons sal haar weer sien nie.” Hy het kopskuddend gelag terwyl hy aan sy bier gesluk het. “Die trick is om nie reguit af te kyk nie. Dit word dan te moeilik om die afstand behoorlik te skat. Kyk effens vorentoe na die grond. Net genoeg angle sodat jy die afstand tussen jou en die aarde beter kan skat. Dan sal jy op die regte tyd flare. En die landing is sag – soos om van ’n stoel af te klim.”


    Soos om van ’n stoel af te klim. In die donkerte, met nagsig wat die wildvreemde landskap groen verkleur. As hy nie so gespanne was nie, sou hy waarskynlik gelag het.


    * * *


    Die twee gestaltes leun effens vooroor, die gedreun van die vliegtuig se motore nou weg, die nag weer doodstil. Hulle luister steeds aandagtig en skielik hoor hulle dit, die geluid waarvoor hulle gewag het. ’n Gefladder wat die stilte verbreek. Hulle kyk op. Sien niks. Dan spring ’n skaduwee uit die donkertes en daal soos ’n reuse-spuier op hulle neer. Hulle bring die submasjiengewere in gereedheid.


    * * *


    Rex merk die voertuig onder hom. Twee gestaltes wat by dit staan. In hul hande, wapens. Die flitsende baken ’n entjie duskant hulle. Hy sal oor hulle moet sweef om die beste moontlike landing uit te voer. Hy hoop nie hulle is te gespanne nie. Weet ook nie of hulle hom kan sien nie. Sy stewels sweef enkele meters oor die motor se dak. Die twee koppe wat skielik opkyk.


    Wanneer gaan hy sy arms aftrek vir die landing? Dit lyk naby genoeg, maar hy wil nie iets breek nie. Die grond blyk gelyk genoeg te wees vir ’n goeie landing. Hy trek sy hande af tot op sy heupe, voel hoe die spoed dadelik afneem. Hou sy knieë effens geboë om die impak te absorbeer, gereed vir die militêre rol indien dit te hard is. Kom nou! Soos om van ’n stoel af te klim. Die grond wat vinnig nader kom.


    Dan maak sy regtervoet kontak. Dan links, weer regs. Hy moet die valskerm inmekaar laat sak voor dit hom in die wind voortsleep. Hy lig sy linkerhand en laat los die handvatsel. Hou die ander handvatsel met sy regterhand onder, gryp die toue met die linker. Die valskerm draai en val inmekaar op die grond.


    Verligting! Maar daar is nie tyd vir feesvier nie. Hy katrol die valskerm in, bondel dit in sy arms en stap na die voertuig. Die twee mans sukkel ooglopend om hom in die donkerte raak te sien, frons soekend in sy rigting.


    “Hallo,” sê hy saggies toe hy nog op ’n afstand is. Wil hulle nie skrikmaak terwyl hulle wapens in die hand het nie.


    * * *


    Rex sit regs agter in die Mercedes. Die twee mans voor in die motor is so groot soos berge. Heel moontlik is hulle voormalige stoeiers wie se Olimpiese drome onder die rommel van die val van kommunisme verpletter is. Sommige van hulle het ’n heenkome in georganiseerde misdaad gevind, grootliks omdat daar geen ander uitweg was nie. Dié twee herinner hom aan Ajax en Achilles, wat Homer in sy Iliad beskryf as die beste krygers in Agamemnon se leër gedurende die Trojaanse oorlog. Die naam Achilles pas by die een agter die stuur, terwyl die een in die passasiersitplek Ajax kan wees; hoekom weet Rex nie. Hy weet egter wel hy wil nie ’n ronde of twee met enige een van hulle deurmaak nie. Volgens legende was die twee krygers se swak punte Achilles se hak en Ajax se armholte, maar hy het geen begeerte om te kyk of dit ook vir hierdie manne geld nie.


    Ajax draai om en gee vir hom ’n koevert aan. “Passport,” al wat hy sê.


    Rex, oftewel Ilya Pavlov volgens die Bulgaarse paspoort, bestudeer sy eie foto.


    “I don’t speak Bulgarian,” protesteer hy.


    “Then don’t speak,” antwoord Achilles en albei mans lag uitbundig as hulle na mekaar kyk. Hul ontspanne houding verbaas Rex. Soos die klassieke pottebakker Exekias die twee krygers op een van sy amfore uitgebeeld het, waar hulle gedurende die Trojaanse oorlog ontspanne ’n bordspeletjie sit en speel met hul wapens langs hulle in gereedheid, sit dié twee nou voor in die kar en grappies maak – met hul wapens gereed op hul skote. Die groot verskil is natuurlik dat dit nie hier gaan om ’n bordspeletjie nie, maar sy lewe. Dalk moet hy hul voorbeeld volg en is hy te gespanne, maar aan die ander kant is hy op Campher se turf en dit is al genoeg rede tot kommer.


    “Is this a good falsification?” Hy wil nie die eerste keer wanneer hy die paspoort moet gebruik moeilikheid optel nie.


    “It’s not false, it’s an authentic passport. My cousin works at the department and he got it for us. Bulgaria is part of the European Union, so it will make travel across the borders less cumbersome. No visas required.” Ajax is nou meer spraaksaam.


    “You speak English well,” komplimenteer Rex hom.


    “I worked in Dubai for a few years.” Hy bly ’n rukkie stil. “I worked with many South Africans there … Good people,” sê hy met ’n kopknik om sy assessering van dié groep te bekragtig.


    “How long till we get to Sofia?”


    “Just over half an hour. The roads are dangerous because of the snow, so we can’t drive too fast.”


    “What happens when we get there?”


    “We give you the money and we arrange for you to get to Bar, in Montenegro, where you will catch the speedboat to Bari, in Italy. From there by road to Venice. Hope you have better luck than the previous guy.”


    Die krygers lag weer terwyl hulle na mekaar kyk.


    “What happened to the previous guy?”


    “Got arrested. Thought he was buying prostitute, but was police sting operation. Also cocaine in pocket. Be in jail long time.” Achilles se Engels is nie so goed soos sy kameraad s’n nie.


    “What is the money for?”


    Die twee kyk na mekaar. Nou lag hulle nie.


    “You not know?” vra Achilles.


    “My contact didn’t know,” lieg Rex. Niel het verduidelik dit was ’n saketransaksie wat in- en uitvoer van goedere behels het; ’n vae beskrywing waarmee Rex nie tevrede was nie.


    “It is for payment for the purchase of antiques,” antwoord Achilles.


    “It was, how you say, plates, cups and saucers?”


    “Crockery?”


    “Not crockery! It was China. From South Africa,” help Ajax hom reg.


    ’n Lig gaan vir Rex aan. Hy onthou die koerantberigte. Inbrake by verskeie wynplase waar uiters waardevolle Sjinese breekware en ander antieke ware gesteel is. Die vermoede was dat dit ’n internasionale sindikaat was. Blykbaar was daardie vermoede reg. Volgens Niel beloop die bedrag wat hy moet smokkel ongeveer aghonderdduisend dollar. As hy daarmee betrap word, kan dit lelike gevolge hê en Horst sal net só ver kan help – en eers wanneer hy terug is in Venesië. Tot dan is hy aan Niel uitgelewer. Dalk moet hy ’n ompad neem Venesië toe en by die Vatikaan se museum Exekias se amfoor gaan besigtig. Hy sal dalk nie weer die geleentheid kry nie.


    * * *


    Die motorboot skiet oor die water en Rex trek sy jas styf vas om die snydende koue wind af te weer. Hulle het sowat ’n kwartier gelede die hawe in Bar, Montenegro, verlaat. Hy sit op een van tientalle kratte vol sigarette wat na die susterhawe, Bari, in Italië gesmokkel word.


    Dit is stikdonker, maar ooglopend onderneem die stuurman gereeld hierdie vaart van honderd-en-dertig myl oor die Straat van Otranto. Elke nou en dan teug hy aan ’n bottel in ’n bruin papiersak, wat hy uit sy baadjiesak trek. Sy handlanger klou krampagtig aan die AK47 tussen sy bene en kyk onrustig oor die oop waters, al kan hy sekerlik niks in hierdie donker sien nie. Moet ’n nuweling wees, want die mannetjie lyk vir Rex gans te senuagtig.


    Hy het klaar ’n plek uitgesoek waar hy gaan dekking slaan as dinge ontrafel.


    Hy merk Bari se ligte wat in die verte teen die donker horison begin skitter. Hy weet nie of hy moet ontspan of sterker op sy hoede wees nie. Die mannetjie met die AK is so gespanne dat hy op enige beweging sal reageer, vriend of vyand. Die liggies word al helderder. Rex smag na ’n warm stort.


    Hy trek die sak geld nader toe hulle die hawe binnevaar. Die stuurman sny die enjin en laat die boot tot langs ’n loopplank gly, dan spring hy af en anker die boot. Rex klouter aan wal. Die stuurman wink in die rigting van ’n man wat ’n ent weg staan en rook. Rex bedank hom en stap vinnig weg, want Mannetjie het nog nie ontspan nie en hy wil so ver moontlik van hom af wegkom.


    Rex groet die man, wat die sigaret doodtrap, omdraai en begin aanstap sonder om ’n woord te sê. Hy volg en wonder wat Campher uit dié transaksie kry. Dit sal hom nie verbaas as die dollars niks met Freddie Kruger te doene het nie. As dit die geval is, sal Alicia weer ’n geleentheid kry om haar vernuf met steke insit op te skerp.


    Aan die einde van die hawehoof staan ’n bromponie, met ’n valhelm wat oor die spieël hang. Die man oorhandig die sleutel aan Rex, wat in ongeloof kyk na die bromponie, ’n verbleikte oranje Vespa P200E, waarskynlik die mees algemene vervoermiddel van Italië.


    “Where am I supposed to go to with this?”


    “You go to Venice, no?” antwoord die Italianer.


    “All the way to Venice on this? Where am I supposed to put my bags?”


    “Here,” klap die man op die drarak agter die saal. “I show you!”


    Die man haal tou uit en plaas die sak op die drarak, waar hy dit met groot vernuf vasbind. Die rugsak met sy ekstra klere sal op Rex se rug moet bly.


    “This way your face not seen. Because of helmet,” verduidelik die man.


    Hy moet toegee dat die anonimiteit wat die valhelm bied voordelig is, maar dit gaan ’n lang en koue rit teen die ooskus van Italië op wees Venesië toe. Het Campher dit opsetlik so gereël? Iewers in sonnige Suid-Afrika verlekker hy homself seker in die wete dat Rex hierdie rit moet aflê. Teug aan ’n Blue Label terwyl hy sy Rolex dophou om die ure wat Rex op die Vespa verkluim af te tel.


    Hy druk die valhelm op sy kop. Skop die Vespa aan die lewe, trek die koppelaar met sy linkerhand in en draai die rathefboom na eerste rat. Die ding vrek toe hy die koppelaar los. Die Italianer giggel. Skud sy kop. Rex probeer weer en trek dié keer suksesvol weg. Slaan oor na tweede rat, maar draai nie die hefboom ver genoeg nie en vind neutraal. Die Vespa se toere klim wanneer hy die petrol met sy regterhand oopdraai. Dryf egter nie vorentoe nie. Hy draai weer die rathefboom en die ratte krap toe hy eindelik tweede rat vind. Dit skiet weer eens vorentoe. Hy vind derde rat met minder moeite, maar wens weer hy was eerder op die passasierskip se dek, met ’n Corona in die hand, terwyl die kalm Mediterreense See voor hom uitstrek.


    * * *


    Chantelle Heyneman se liggaam ruk onbeheersd. Die satynnagrok kleef aan haar lyf en ’n natkol op die beddegoed omkring haar.


    “Soek jy nog happy juice?” fluister hy in haar oor.


    “S-seblief,” antwoord sy tussen die rukke deur.


    “Ek het gesê jy gaan smeek daarvoor,” lag hy. “Hoe desperate is jy daarvoor?”


    “Seblief,” snik sy, “ek sal enigiets doen.”


    Hy lag weer. Bring die naald te voorskyn. Sy glimlag toe haar oë daarop val. Smag daarna soos ’n hond na kos. Hy druk die naald in haar arm en spuit die inhoud stadig in. Verlustig hom in hoe haar gesig in genot vertrek toe die dwelm inskop. ’n Halwe glimlag speel om haar lippe en haar liggaam hou op ruk. Kalmeer.


    Dan maak hy haar hande los, trek haar nagrok stadig oor haar skouers en peul haar broekie af. Sy glimlag, haar oë glaserig, ongefokus. Hy neem ’n emmer seepwater en was haar naakte liggaam met ’n spons. Stadig. Hy geniet elke oomblik. Terg homself terwyl hy haar stadig met ’n handdoek afdroog. Stel die groot oomblik uit, soos wanneer hy ’n glas Fanta stil voor sy lippe hou wanneer hy wil doodgaan van die dors, wanneer die reuk sy kiewe laat kwyl by die vooruitsig om sy dors te les. Dan is dit soveel lekkerder wanneer hy die glas ledig.


    Eindelik kan hy nie meer uithou nie. Hy staan op en trek sy klere uit. Skop ’n paar keer in frustrasie wanneer die denim om sy enkel vashaak. Die uitstel is nou nie meer lekker nie. Hy gooi die broek eenkant toe en sy asem jaag. Dan gaan lê hy bo-op haar en ignoreer die sagte kreun van beswaar.

    ’n Lamheid kom oor hom toe hy die flitsende blou ligte in die truspieël gewaar. Dan volg die geween van ’n sirene, wat half deur die valhelm gedemp word. Hulle versnel tot langs hom, die woord in seeblou en wit groot op die kant van die Alfa Romeo: POLIZIA. Die man in uniform aan passasierskant beduie deur die oop ruit vir hom om te stop.


    Rex bring die Vespa langs die geel streep tot stilstand. Angs spoel oor sy lyf en sy mond is droog. Hy lig die valhelm se skerm om beter te kan hoor. Die polisieman sê iets in Italiaans.


    Rex trek die vervalste paspoort uit en oorhandig dit. “No comprende,” sê hy skouerophalend. As die man Bulgaars magtig is, is alles verby.


    Die beampte wys hy moet die helm afhaal en teësinnig gee hy gehoor. Die beampte vergelyk sy gesig met dié in die paspoort, draai om en stap na die blou-en-wit Alfa.


    Rex verwens die Vespa. Dit het ’n topsnelheid van hoogstens honderd kilometer per uur en dit vat ’n ewigheid om daar te kom. Geen kans om weg te jaag nie. Die beampte keer terug en sê weer iets in Italiaans. Dit blyk hy is nie Bulgaars magtig nie en Rex slaak ’n sug van verligting.


    “Little English,” sê hy in sy beste nagemaakte Bulgaarse aksent en beduie met ’n klein spasie tussen duim en wysvinger hóé min. Hy weet Italianers is nie gretig om in Engels te kommunikeer nie. Hy wil wys hy ook nie.


    “Where to?” vra die beampte.


    “Venecia.”


    “All the way on this?” kom dit verbaas.


    “Si, I want full Italian experience,” antwoord hy vriendelik. Kom dan agter hy is uit senuwees besig om sy Engels in ’n nagemaakte Italiaanse aksent uit te spreek.


    Die man stap om die luierende Vespa, ondersoek die loopvlak op die bande. Vra Rex om die ligte na te gaan. Nog verligting toe al die ligte werk. Die beampte wys hy moet die toeter blaas en die skerp skreegeluid is ’n melodie in sy ore toe hy die knoppie druk en dit bo die ratelende enjin uit neul. Die man oorhandig sy paspoort en stap terug na die Alfa. Hulle vertrek sonder om te groet.


    Rex voel die tamheid toe die adrenalien ophou pomp. Hy smag na water. Hy sit ’n ruk om te kalmeer, druk dan die valhelm terug op sy kop, klap die Vespa in eerste rat en laat skiet die koppelaar. Die agterwiel tol met die wegtrek en hy verwens weer eens die simpel ryding.


    * * *


    Tanja Rossouw is ’n tingerige meisie met grysblou oë en asvaal hare wat tot op haar skouers hang. Haar bloes is roomkleurig met blou blommetjies op en sy dra dit by ’n bruin romp en bruin hofskoene. Kaptein Januarie bestudeer haar aandagtig. Som haar op as ’n muurblommetjie, een van daai meisies wat nooit gevra word om te dans nie en uiters lojaal is aan haar enigste en beste vriendin, wat sy verafgod. Sy skep glad nie die indruk van iemand wat by ontvoering of koelbloedige moord betrokke kan wees nie, maar hy het al vreemder beleef.


    En superintendent Van Ellewee het hom geleer dat almal onder verdenking is, totdat hul onskuld bewys is. Onskuldig tot skuldig bewys se gat – dit is die juriste se nonsens, het hy gepreek. Vir ’n speurder is dit skuldig tot onskuldig bewys. Want dan mis jy niks nie en niks verbaas jou ook nie. Jou werk is om die getuienis in te samel wat die skuld bewys, punt.


    Hy wou haar nie ondervra in die kunsgalery waar sy werk nie. Wou haar nie die voordeel van ’n bekende omgewing gee nie. Die Wimpy oorkant die pad was die beste alternatief.


    Sy skuif ongemaklik op die rooi bank. Die stilte wat hy tot dusver gehandhaaf het, het die gewenste uitwerking.


    “Wat soek julle met my?” vra sy met ’n bewerige stem.


    Hy bly stip na haar staar. “Jy was die laaste persoon wat met Chantelle Heyneman gesels het voor haar ontvoering.”


    Vermaas wat notas neem. Januarie wat haar lyftaal waarneem.


    “Wat bedoel jy?” vra sy verbaas.


    Hy leun vorentoe. Hou haar fyn dop. “Sy het verdwyn.”


    Haar hand skiet tot voor haar mond. Die gebaar lyk nie aangeplak nie.


    “Waar? Wanneer?” vra sy met groot oë. Trane begin opwel.


    “Ons sal later daarby kom. Vertel my eers hoe julle mekaar ken en waaroor julle so laat gisteraand gechat het.”


    “Chantelle en ek was saam op varsity – RAU, soos dit toe nog bekend gestaan het. Ons het vriende gebly na ons klaar geswot het. Ons sien mekaar gereeld. Sy is my beste vriendin. Asseblief, wat het gebeur?” Die trane loop nou oor haar wange. Sy haal ’n sneesdoekie uit haar handsak en blaas haar neus.


    “Waaroor het julle so laat gechat?”


    “Sy het ’n ou ontmoet en het gisteraand by sy huis vir hom gaan kos maak. Sy het gebel om my te sê hoe dit gegaan het. Dis al.”


    “En? Hoe het dit toe gegaan?”


    “Goed! Sy was baie opgewonde. Sy het onlangs uit ’n lang verhouding gekom en het baie seergekry. Hierdie was die eerste ou na die vorige verhouding en sy het gesê dit was great. Hulle het geclick en hy wou hê sy moes die aand oorslaap, maar sy wou dinge stadig vat.”


    “En wat is hom naam?”


    “Shaun. Ek weet nie wat hom … ek bedoel, sy van is nie, maar hy werk saam met haar.”


    “En haar eks? Wat is hom naam?”


    “Harry, Harry Cooper. Kan julle my nou asseblief vertel wat gebeur het?”


    Kaptein Januarie kyk na sersant Vermaas, wat van sy notas af opkyk. Knik skouerophalend sy kop. Januarie sluk eers langsaam aan sy Mega Coffee.


    “Juffie, al wat ons weet, is dat sy missing is nadat sy nie vanoggend vir werk aangemeld het nie. Ons ondersoek die saak en sal dit waardeer as jy dit stil sal hou. Ons wil nie ’n media frenzy hê nie, want ons is bang haar ontvoerders word afgeskrik. En hulle het nog geen kontak gemaak nie. So, as jy jou BFF wil help, sal jy dit ook stil hou, sodat ons die saak op die beste manier kan hanteer. Waar kan ons dié Harry in die hande kry?”


    “Hy is in Londen. Dis hoekom hulle uitmekaar is. Sy pa is van Britse afkoms, so hy kon ’n Britse paspoort kry en het toe soontoe emigreer. Chantelle kon nie saam nie omdat sy nie ’n visum kon kry nie. Hy het haar toe net so gelos en sonder haar gegaan. Haar hart was gebreek.”


    “Hoe lank terug was dit?”


    “Twee jaar.”


    Januarie kyk weer na Vermaas, skud sy kop. Harry kan as verdagte uitgeskakel word. Hulle sal op die kollega, Shaun, moet fokus.


    Sy selfoon lui en hy maak verskoning. Stap tot op die sypaadjie waar hy heen en weer marsjeer en met groot handgebare sy gesprek beklemtoon.


    “Ken jy die naam Mike, of Mikey, Schmidt?” vra hy vir Tanja toe hy terugkeer.


    “Nee.” Sy frons.


    “Het Chantelle ooit die naam aan jou genoem?”


    “Nee, nog nooit nie.”


    “Dankie, juffie, jy kan maar teruggaan werk toe. Die milkshake is op ons.”


    Die meisie verlaat die Wimpy met geboë skouers.


    “Wie is Mikey Schmidt?” vra Vermaas. Hul oë is steeds op Tanja gevestig, volg haar tot sy in die gebou oorkant die pad verdwyn.


    “Die ontvoerder. Die punk op die video. Een van die ouens se informers het hom herken van die foto wat ons uitgedruk het. Iets is nie lekker nie, Verrie. Hierdie saak dra op.”


    * * *


    Rex merk die ligte afleweringswa in sy truspieël en ry links van die geelstreep sodat dit kan verbysteek. Merk hoe die voertuig begin versnel. Dit gaan regtig ’n lang tog wees as selfs die afleweringswaens vinniger as hy is.


    Die wa swaai skielik in en tref die Vespa op die kant. Los gruis spat en Rex sukkel om beheer oor die motorfiets te hou. Die Vespa bokspring soos ’n steeks merrie onder hom. Op die grasstrook kry hy beter beheer, maar die kabelremme is oneffektief.


    Dan tref die voorwiel iets hard en Rex vlieg bo-oor die handreling. Hy verstyf instinktief sy liggaam vir die impak. Pyn skiet deur sy lyf toe hy die grond tref, dan rol.


    Voor hy tot verhaal kan kom, is hulle op hom. Skop en slaan sy lyf. Hy trek homself in ’n bol om die aanval af te weer, steeds winduit van die val. Het nie krag om terug te veg nie. Is dankbaar vir die valhelm wat sy kop beskerm.


    Hulle hys hom op, bind sy hande met iets vas en gooi hom ru agter in die wa. Die Vespa land langs hom. Die deure klap toe en die wa trek weg. Hulle plak die valhelm se skerm met repe silwer kleefband toe, sodat Rex niks meer kan sien nie. Hy voel hoe sy enkels aan mekaar vasgebind word. Hy braak in die valhelm. Draai sy kop om nie te verstik nie, die suur reuk binne die helm vasgevang. Dan verloor hy sy bewussyn.

    Rex leun met sy arms op die tralies van die tronksel. Daar is verskeie nuuskieriges wat verbyloop om na die gevangenes te staar. Hy glimlag breed vir hulle.


    “Betaal my losprys asseblief!” skreeu hy terwyl hy die blikkie in sy hand skud sodat die munte daarin raas. Hulle lag vir hom.


    “Kry vir jou!” kap een van hulle.


    Die vroue-polisiekaptein wat langs die sel staan, glimlag vir hom. “Lyk my jy gaan die aand in die tjoekie deurbring, meneer.”


    “Hulle sal betaal,” antwoord hy, maar hoor die twyfel in sy eie stem.


    Rex is vroeër deur haar gearresteer en in die tydelike tronksel in die universiteit se amfiteater toegesluit. Sy losprys vorm deel van die studenteraad se fondsinsameling vir liefdadigheid. Die SAPD help goedgunstiglik met die projek deur sekere geïdentifiseerde persone te “arresteer” en in die tydelike sel toe te sluit totdat hul lospryse betaal is.


    “Hoeveel is sy losprys?” vra iemand agter hom.


    “Hy is honderd rand kort,” antwoord die kaptein.


    Hy kyk om, in die glimlaggende gesig van Leigh Edwards vas. So beeldskoon soos altyd.


    “Ek sien jy’t jou prim-kaart ingeruil vir ’n SR-kaart,” terg sy.


    “Gaan jy my losprys betaal?”


    “Dink jy hy verdien dit, kaptein?” wil sy weet.


    “Hy is al amper ’n uur in die kas,” antwoord die vrou skouerophalend.


    “As jy betaal, vat ek jou vir koffie.”


    “Omkopery? En dit voor ’n polisiebeampte,” terg sy weer.


    “Jy lyk nie soos iemand wat omkoopbaar is nie. Dit sal net wees om dankie te sê.”


    “Vleiery is beter,” antwoord sy. Sy maak haar handsak oop en haal ’n honderdrandnoot uit haar beursie, wat sy deur die blikkie se gleuf druk.


    “Kaptein?” vra hy, en die vrou sluit die hek oop en knipoog glimlaggend vir hom.


    “Geniet dit,” fluister sy en hy glimlag terug. Hy glo hy gaan.


    “Koffie in die SS?” vra hy.


    “H’m, koffie in ’n polistireenkoppie op ’n plastiekstoel in die studentesentrum. Dit was honderd rand well spent.”


    “Haai, ek is ’n arm student. As jy op ’n date met my gaan, sal ek uithaal en wys.”


    “Kom ons kyk maar eers hoe gaan koffie.”


    “Wel, dis darem nie ’n definitiewe ‘nee’ vir ’n date nie.”


    Sy lag.


    Skielik verblind ’n skerp lig hom. Voel hy sit op iets hard, steeds vasgebind. Die plek is bedompig, warm, met ’n muwwe reuk. Stikdonker behalwe vir die lig in sy oë.


    “Who do you work for?” vra ’n stem. “Whose money were you smuggling?”


    Hy is dors. Sy tong voel dik. En taai.


    “Water,” sê hy skor. Voel koue yster by sy lippe. Sluk. Net twee slukkies, dan word die lawende, koel water weggeneem.


    “Who do you work for?” vra dieselfde stem.


    “Chappies,” antwoord hy sag. Hy berei hom voor vir ’n hou, ’n klap of ’n vuis. Maar dit kom nie.


    Die skerp lig gaan af en dan is dit weer stikdonker. Rex skrik toe oorverdowende musiek skielik in sy ore blaas. Die luidsprekers is iewers in die kamer staangemaak. Hy ken nie die musiek nie, die een of ander heavy metal-groep. Musiek wat kwaad is oor iets. Hy kan nie die lirieke uitmaak nie, die sanger se diep gegrom maak dit moeilik.


    Toe die liedjie eindig, begin dit weer, en weer. Dieselfde liedjie, oor en oor en oor. Kliphard. Sy tong steeds taai in sy mond. Die dors nog nie geles nie.


    * * *


    Shaun van Jaarsveld se blik is op die tafel voor hom en kaptein Januarie merk die jongman se ongemak. Hulle sit in die raadsaal van die maatskappy waar Van Jaarsveld as finansiële klerk werk. Die tog na die raadsaal was vernederend genoeg vir sy verdagte, met twee beamptes van die Valke wat hom begelei terwyl sy kollegas almal staan en fluister. Januarie het by Van Jaarsveld se toesighouer aangedring om hom nóú te ondervra. En in die raadsaal, waar daar geen stoornisse kan wees of persoonlike dinge wat sy aandag kan aftrek nie. Geen e-posse wat deurkom of telefone wat enige oomblik kan lui nie. Hy het ook gesorg dat hy tussen Van Jaarsveld en die deur sit, om hom nog ongemakliker te laat voel.


    Hy merk hoe die ou se oë deur die raadsaal dwaal. Hy kom ooglopend nooit in hierdie vertrek nie en Januarie kon nie vir ’n meer intimiderende omgewing gevra het nie. Die hoefystervormige tafel is van rooshout en die osbloed leerstoele kraak as hy daarin rondskuif. Teen die muur pryk die grootste platskerm-3D-HDTV wat Januarie in sy lewe gesien het. Die lugreëling hou die temperatuur matig.


    Die ontvangsdame bring ’n skinkbord met twee koppies koffie en koekies op en sit dit voor die polisiebeamptes neer. Januarie het doelbewus nie vir Van Jaarsveld gevra of hy iets wil drink nie. Hy en Vermaas gooi in stilte melk en suiker in hul koffie. Hy gryp ’n Lemon Cream en hap gulsig daaraan. Vee die krummels van sy bors af. Vat sy tyd. Kan sien die stilte maak Van Jaarsveld ongemaklik. Die leer kraak weer as hy rondskuif.


    “Waarom is ons hier?” verbreek hy die stilte en kug om die skorheid uit sy stem te kry.


    Hulle staar hom aan, steeds in stilte. Januarie kan sien hy word selfbewus. Vroetel met sy hande op die blad van die tafel. Besef hy doen dit en sit hulle vinnig in sy skoot. Die leer kraak weer toe hy van posisie verander. Hy kyk weer na die tafelblad. Hulle handhaaf die stilte.


    Eindelik praat Januarie terwyl Vermaas begin om notas op ’n wit skryfblok te maak.


    “Vertel ons van jou verhouding met Chantelle Heyneman.”


    Hy merk skok op die man se gesig. Hy het nie dié onderwerp verwag nie.


    “Is sy in die moeilikheid met die polisie? Wat het sy gedoen? Ek weet niks daarvan nie. Ek het gedink sy is ’n ordentlike meisie. As sy in die moeilikheid is, wil ek nie daarby betrek word nie.”


    “Hokaai! Stadig, man.” Januarie hou sy hand in die lug. Die ou is op hol soos ’n dieseltrein! “Antwoord net die vraag. Wat is die essence van jul verhouding?”


    “Daar is nie veel om te vertel nie. Ons het hier by die werk ontmoet. Ons het van mekaar se geselskap begin hou en ’n paar keer saam gaan fliek. Dis al. Hoekom wil julle weet? Hoekom praat julle nie self met haar nie? Haar kantoor is in die gebou langsaan …”


    “Jy lieg mos nou vir ons!”


    “Dis nie waar nie!” antwoord hy ontsteld.


    Kaptein Januarie kyk hom op en af. Van Jaarsveld vroetel weer met sy hande op die tafel. Toe hy opmerk dat Januarie na sy hande staar, sit hy hulle weer vinnig in sy skoot.


    “Wat van die dinner date by jou huis die ander aand?”


    “Dinner date? O, die ete? Hoe weet julle daarvan?”


    “Kyk hier, ons vra die vrae en jy gee die antwoorde. Dis hoe hierdie ding werk. Vertel ons van die ete.”


    “Sy het na my plek toe gekom en vir ons lasagne gemaak. Ons het gechat en sy is omtrent middernag huis toe. Ek wou hê sy moes oorbly omdat ek gevoel het dis onveilig vir haar om so laat huis toe te ry, maar sy wou nie. Die volgende dag moes ek Mosambiek toe vir werk en ek het eers gister teruggekom. Ek het nog nie weer met haar gesels nie. Het vir haar ’n paar SMS’e gestuur, maar niks terug gehoor nie. Ek het gedag sy het dalk koue voete gekry.”


    “Ja, ek is seker jy wou hê sy moes oorbly vir haar ‘veiligheid’. Waaroor het julle gesels?” vra Januarie grynslaggend.


    Van Jaarsveld skud sy kop. Januarie merk dat sy insinuasie hom ontstel het.


    “Ons het mekaar beter leer ken. Gesels oor ons verledes, waar ons vandaan kom, hoeveel verhoudings ons al gehad het. Sy het my vertel van haar verhouding met ’n ou genaamd Harry, waarin sy baie seergekry het toe hy vort is Londen toe. Sulke goed. Dis hoekom ek gedag het sy het koue voete gekry. Ek het gedag sy is dalk nog nie reg vir ’n verhouding nie. En dis fine met my. Ek soek nie iemand met ’n klomp baggage nie.”


    “Sy is missing, meneer Van Jaarsveld. Weet jy iets daarvan?” Kaptein Januarie hou hom steeds met ’n valkoog dop.


    “Missing?! Wat bedoel jy met ‘missing’?”


    “Sy is moontlik ontvoer. Antwoord die vraag: Weet jy iets daarvan?”


    Die ou lyk werklik geskok. Januarie bestudeer sy lyftaal. Die frons wat onmiddellik geflits het toe hy hoor sy is vermis. Hy kan sien hoe die ratte in die mannetjie se kop draai. Die inligting verwerk. Die dit-kan-nie-met-my-gebeur-nie-argument wat aanvaarding moeilik maak. Sommige mense meen mos hulle is onkwesbaar – sulke goed gebeur met ander, nooit met hulle nie.


    “Hoe is dit moontlik?”


    Januarie glimlag innerlik en ignoreer die vraag. Die mannetjie sal self deur die stappe tot aanvaarding moet werk. As dit ’n nabye familielid van haar was, sou hy met die proses gehelp het. Meer gesimpatiseer het. Maar oomblikke gelede het die mannetjie nog verklaar hoe hy haar nie met al haar bagasie in sy lewe soek nie.


    “Het sy iets gedurende die aand gesê, enige bekommernisse of so iets?” druk Januarie voort.


    “Nee, niks … behalwe dat sy ’n onderonsie in die parkeerterrein van ’n winkelkompleks gehad het, maar … dit was niks.”


    “Kyk, ek sal besluit of dit niks is nie – vertel.”


    “Sy het gesê dat sy uit die parkeerplek reverse het en toe sy wou wegtrek, lê die een of ander outoppie op sy toeter. Toe gooi sy vir hom ’n zap-sign en ry weg. Sy het gesê dat sy op daai tydstip haar moer vir die ou man in sy fancy kar gestrip het.”


    “Feisty chick dié, nè? Watse kar was dit?”


    “Ek weet nie, sy het net gesê hy was in ’n fancy kar. Sy’t nie gesê wat dit was nie.”


    “Watter winkelkompleks was dit?”


    “Ek weet nie.”


    “Enige iets anders oor die voorval?”


    “Nee, dis al, sy het daaroor gelag en toe gesels ons oor ander goed. Soos ek gesê het, dit was niks … Maar die sakkies waarin die groceries was, is nog by my huis. Want sy het by my kom kosmaak. As daar ’n till slip in een van die sakkies is, sal julle kan sien waar sy die groceries gekoop het.”


    “Ek sal jou vanaand bel sodat jy vir my kan check. Gee my jou nommer.”


    “Dis reg so. Ek sal die hele aand by die huis wees. So van halfses af.”


    Nou gretig om te help, dink Januarie. Die aanvaarding dalk nie meer so ver weg nie.


    * * *


    “Daar is Vrydagaand ’n foam party by Bourbons. Wil jy saam met my gaan?”


    “H’m, ek wonder wat ek sal aantrek na so iets toe?” vra Leigh speels, draai die leë polistireenkoppie in haar hand.


    “Ek dink die situasie vra vir ’n bikini.” Hy kan maar net hoop.


    Haar kop ruk op, ongeloof in die diep haselneut-oë. Dit slaan steeds sy asem weg.


    “Ha-ha, meneertjie, jy sal jou wat verbeel!”


    Hy kyk haar op en af. “Ek dink jy sal goed lyk in ’n bikini. En baie ander meisies dra bikini’s soontoe. Mens word mos in elk geval nat.”


    “Ek dink gewone klere sal net so goed werk, dankie.”


    “So dis ’n ja vir die party?” Hy probeer sy opgewondenheid wegsteek.


    “Ek sal jou daar kry, ja, hoe laat?”


    “So halftien?”


    En toe wou Vrydag net nie kom nie – of so het dit vir hom gevoel – en die dag self het verbygesloer. Hy was spyt hy het hul rendezvous so laat gemaak, maar uiteindelik het die tyd tog aangebreek.


    “Hoe laat is dit?” vra hy vir die kroegman.


    “Tienuur. Wat kry ek vir jou?” skree hy oor die oorverdowende musiek.


    “Black Label,” antwoord Rex.


    “Whisky?”


    “Nee man, is jy mal? Ek is ’n arm student. Black Label-bier.”


    “O, jammer,” haal die ou verleë ’n bier uit die yskas onder die kroegtoonbank.


    Hy besef hy het sy frustrasie op die kroegman uitgehaal. Maar waar is sy? Sy is al ’n halfuur laat. Dalk kon sy toe nie besluit wat om aan te trek nie.


    “R-e-e-x!” gil ’n meisie in ’n pienk bikini en omhels hom met haar skuimbedekte lyf. “Kom dans met ons!”


    Agter haar staan ’n vriendin in ’n geel-en-swart gestreepte bikini. Hy herken hulle skaars sonder hul boshoede en vals snorre. Hulle gryp hom aan sy arms en sleep hom op die dansvloer, waar die skuim amper heuphoogte staan.


    In twee hoeke van die dansvloer is die skuimmasjiene op plafonhoogte gemonteer. Die plesiersoekers maak beurte om agter die skuimgordyn wat onder die masjiene uitvloei, te verdwyn en dan met arms omhoog soos mummies uit te strompel. Sommige ouens, toegerus met duikbrille en snorkels, voer duikbewegings in die skuimswembad uit, om dan weer elders onder die skuimbedekking uit te bars en dames skrik te maak. Ander vind hul plesier daarin om met hul nat lywe die meisies wat nog droog is te omhels, tot laasgenoemde se ontsteltenis.


    Rex sien hoe een meisie omdraai om die ou wat so pas haar boud geknyp het te klap, maar die booswig het terug onder die skuim verdwyn en is buitendien onherkenbaar met sy bedekte gesig. Haar kêrel kyk verwoed rond om die kansvatter op te spoor en by te dam, maar dis vergeefs. Die twee bikini-geklede meisies gil van plesier en hang aan Rex op die dansbaan.


    Dan sien hy haar. Sy staan by ’n pilaar en lig haar wenkbroue glimlaggend toe hy na haar kyk. Hy haal sy skouers op en wys sy moet daar wag, dan beur hy ’n pad deur die mense. Een van die ouens wat onder die skuim rondkruip, stamp teen hom en Rex druk op die mannetjie se rug om sy balans te herwin.


    Sy dra ’n driekwart-denimbroek met ’n swart toppie. Haar hare is in ’n poniestert vasgebind. Dit lyk of sy in stadige tempo beweeg. Sy is beeldskoon en die verskillende kleure ligte speel op haar sonbruin vel.


    “Uiteindelik,” sê hy toe hy by haar kom.


    “Hallo, lyk of jy dit geniet.” Sy wys na die chaos op die dansvloer.


    “Orige meisies. Wil jy iets drink?”


    “Ginger square.”


    “Wat’s dit?”


    Sy lag. “’n Tot gemmerlikeur, bitters en ginger ale. Maar die kroegman sal weet.”


    Hy baan ’n weg na die kroeg waar deurweekte klante saamdrom om hul dors te les. Dan terug na waar sy by ’n tafel sit en die jubelende mense op die dansvloer aanskou.


    “Jy was reg. Die kroegman ken dit.”


    Hulle klink glase en neem dan elk ’n slukkie van hul drankies terwyl hulle mekaar in die oë kyk. Sy haal die kersie uit hare, trek dit met haar lippe van die steeltjie af en kou terwyl haar oë oor die dansbaan dwaal. Dan loer sy sydelings na hom en glimlag. En hy besef hy is diep in die moeilikheid, want hy is smoorverlief.


    Sy leun vorentoe om iets in sy oor te sê en hy ruik haar parfuum. Dit stuur rillings van plesier teen sy ruggraat af.


    “Jammer ek is laat, maar my woonstelmaat het my kar geleen en ek moes wag tot sy teruggekom het,” verduidelik sy bo die lawaai van die klub.


    Dit is sy beurt om in haar oor te praat en hy geniet elke sekonde daarvan, haar wang millimeters van syne af. Hulle sou beter kon gesels in ’n stiller omgewing, maar basta daarmee. Hierdie manier is veel meer opwindend.


    “Dis OK. Ek is net bly jy het gekom. En net betyds om my van daai twee te red.”


    Die twee bikini-geklede meisies ry nou al gillend op die rûe van ouens wat soos perde deur die skuim galop.


    “Dis my plesier.”


    Hy leun weer nader om in haar oor te praat en dié keer plaas hy sy hand op haar kaal boarm. Haar vel is glad, fluweelsag.


    “Wil jy dans? Of is jy te prim en proper daarvoor?”


    Sy kyk hom skeef aan, knipoog, staan op en hou haar hand uit. Hy spring op en neem dit. Dit voel … reg. Hulle beweeg tot by die masjien, waar hulle onder die skuimgordyn inbeweeg. Laggend vee sy haar gesig af en reik uit om die skuim van sy hare af te vee. Hy trek haar instinktief nader en soen haar sonder om daaroor te dink. Eers toe sy terug soen, besef hy wat gebeur. Die lawaai van musiek en gillende mense het na die agtergrond verskuif. Hy is onbewus van enige gebeure om hulle. Dit is net hulle twee in die klub, sy arms om haar lyf, haar arms om sy nek. Hulle kyk vir mekaar en glimlag.


    Die oorverdowende musiek stop meteens. Sy ore sing in die skielike stilte. Die skerp lig wat hom weer eens verblind.


    “Who do you work for?” vra dieselfde stem.


    “I told you … I’m a rep … for Chappies bubblegum.”


    Hy is dors, smag na water. Hy ruik urine, besef dit is sy eie, hy het homself in die een of ander stadium natgemaak. Hoe lank is hy al hier? Watter dag is dit? Is dit dag of nag?


    “What day is it? What time? Water!”


    Iemand lag vir hom.


    “Who do you work for? Whose money is it?”


    Hy bly stil. Help nie om aan te hou praat nie. Mors net energie. Teleurstelling sak oor hom toe die lig weer doodgaan. Weer eens die stikdonkerte. Sy oë wat nie wil aanpas nadat die skerp lig in hulle geskyn het nie. Net nie weer die oorverdowende musiek nie! Nie weer dieselfde lied nie. Los die stilte sodat hy sy gedagtes georden kan kry. Hoe lank is hy al in dié vertrek? Watter dag is dit? Hoe laat?


    Iets knak in hom toe die musiek weer begin. Angs wat in hom posvat toe hy besef dit is die eerste teken van ontrafeling, sy gemoed wat stelselmatig afgebreek word deur die suur reuk van sy eie braaksel, gemeng met die stank van urine. En dieselfde liedjie. Oor en oor. Hoeveelste keer nou al? Hy voel soos ’n skip wat begin sink.


    Hy kan sommige frases nou uitmaak, na die soveelste keer dat hy na die sanger se stem luister. Hy sing … dat dit voel of ’n mes gedraai word, in die holtes. Hy sing van valse hoop, trots wat dood is toe hy gaan wegkruip het.


    Die volgende paar woorde kan Rex weer nie uitmaak nie. Hoekom kruip die man weg? Van wat? Maar die sanger is reg. Daar is geen hoop nie! Geen trots oor nie. Sy oë kry nie in die stikdonkerte gefokus nie.


    Dan sien hy iets. In die donkerte. ’n Gestalte. Kan dit wees? Onmoontlik! So dors!

    “Ek het gedink jy gaan hom bliksem,” sê Niel voor hy ’n sluk rooiwyn neem. Hy was bang Rex sou hom herken, maar Freddie het hom verseker die vertrek is te donker en die skerp kollig wat voor Rex staangemaak is, maak dit onmoontlik.


    Freddie was reg, die vertrek ís donker. Die rillings het teen sy ruggraat afgeloop toe hy daar instap, maar meer oor die oorspronklike doel van die vertrek as die huidige gebruik daarvan. Hy kon hom voorstel hoe dit moes wees om ondergronds daar weg te kruip terwyl bomme uit die hemel neerreën. Hy sidder en vat nog ’n sluk.


    “Ek was baie naby om hom te moer,” sê Freddie Kruger giggelend. “Baie windgat met sy Chappies-antwoord, maar hy lyk na die tipe wat net meer hardegat sal word as jy hom moer. Nee, sy soort soek die sielkundige game. Min water en geen kos. En die donkerte en bedompigheid van die ou bom-bunker. My Mafia-pelle hier in Italië het dit goedgunstiglik vir my geleen. Hulle skuld my na die klein donner, wat hulle in die eerste plek gestuur het om die geld hiernatoe te bring, in Bulgarye gearresteer is.”


    “En die musiek?” vra Niel.


    Freddie lag uitbundig. “Napalm Death, ‘Twist the Knife Slowly’.”


    “Watse goed?”


    “Die groep se naam is Napalm Death. Hulle is deel van die death metal-genre. Die liedjie is ‘Twist the Knife Slowly’. Baie gepas, want dit is wat ek besig is om te doen – om die mes stadig te draai, in sy siel.” Hy lag weer. “Dis iets wat ek by die Amerikaners oorgeneem het. Hulle het dit by Guantánamo Bay gebruik om die Moslems te torture. Die aanhoudende gedrup van water as vorm van torture is Ou Testament.”


    “Hoe lank gaan jy dit volhou?”


    “Jy sê mos hy’s trustworthy. Wel, ek wil hom toets. As hy my of jou naam opgee, weet ons hy’s shady. Ek gee dit ’n paar dae, dan sing hy soos ’n voëltjie. Sodra ons vanaand klaar geëet het, sal ons hom weer besoek. Gee hom ’n paar uur. Hulle crack vinniger as wat mens dink. Die Bybel is verkeerd; dit is die vlees wat gewillig is en die gees wat swak is. Sulke ouens hou langer uit met fisieke torture, maar sielkundige torture …” En hy klap sy vingers om te wys hoe vinnig dit werk.


    “Hoekom blinddoek jy hom nie eerder nie?” Niel sal beter voel as hy weet Rex het geen kans om hom te herken nie.


    “Jy het gesien hoe donker dit daar binne is. Dis meer uitmergelend as hy nie geblinddoek is nie en steeds niks kan sien nie. Dan speel die mind lekker tricks op jou. Jy sien dinge daar in die donker. Party het al stapelgek daar uitgekom.” Weer lag Freddie.


    Niel sidder, sluk aan sy Italiaanse rooiwyn. Hou die glas op om die kleur te bewonder. Freddie bedien net die beste.


    * * *


    Januarie druk die selfoon dood. Kan die inligting van belang wees? Shaun van Jaarsveld was ontsettend opgewonde daaroor. Eers verskoning gevra dat hy pla en gesê hy weet Januarie sou hóm bel, maar hy kon nie wag nie. Hy het toe Chantelle se inkopiestrokies in die sakkies gekry. Hy het eers gelees: Welcome to our store, Woolworths, Crowthorne. En toe: Kyalami Spar, Crowthorne Shopping Centre, Kyalami. Die voorval met die ou man moes dus in die Crowthorne-winkelkompleks se parkeerarea plaasgevind het.


    Januarie het hom vir nog inligting gepor: “Hoe laat sê die slippies was sy daar en wat was die datum?”


    “Dit sê Woensdag 17:12 by Woolies en 17:30 by Spar. Sy het net lasagne sheets by Spar gekoop. Woolies was seker uit stock gewees.”


    Januarie het al die inligting in sy polisiesakboek aangeteken. “So dit was die dag van julle date? Die dag van die voorval met die outoppie?”


    “Dis reg, kaptein.”


    Hy het Van Jaarsveld bedank en dié was baie ingenome met sy bydrae. Gesê hy moet asseblief bel as hy nog kan help, want: “Ons moet haar terugkry, kaptein.” Die klein snotkop sien homself skielik as deel van die ondersoekspan oor hy ’n paar winkelstrokies kon opspoor – in sy eie blerrie huis. Hy sal hom wat verbeel! Ons? Se gat!


    “En?” onderbreek Vermaas sy gedagtes.


    “Verrie, sy was by Crowthorne Shopping Centre tydens die voorval met die outoppie. Dalk is daar security cameras wat ons kan uitcheck.”


    “Dink jy regtig die voorval is relevant?”


    Hy weet nie. Dit klink te vergesog. Sulke insidente gebeur elke dag. Die bietjie padwoede waar speelgoed in ’n parkeerarea-tantrum uit die kot gegooi word. Maar Beeld het berig dat drie mense gewond is toe ’n man skote afgetrek het tydens ’n onderonsie oor parkering by ’n laerskool se prysuitdeling. By ’n blerrie laerskool? So stranger things have happened!


    “There’s nothing else, so it’s worth a shot, nè? Maar dalk was die laaitie reg toe hy gesê het dis niks. Ons kan dit maar later opvolg.”


    Hy vat ’n hap van ’n pastei en ’n sluk Coke. Hy trek sy lessenaar se laai oop, haal ’n botteltjie daaruit en plaas dit op die lessenaar.


    “Ek gaan hierdie Gaviscon nodig hê, Verrie,” sê hy al kouende. “Hierdie steak pie laat jou sommer nou-nou ’n gat in ’n sinkplaat spoeg. Ek voel al hoe die sooibrand opdruk.” Hy tik met sy vuis op sy bors.


    Vermaas lag. “Hoekom koop jy dan nie iets gesonders, soos ’n salad roll of iets nie?”


    “Nee, demmit, dié pies is te lekker. It’s worth the suffering.” En hy hap met nuwe oorgawe.


    * * *


    “Hy het homself natgepis,” sê Freddie laggende. “Dis altyd die eerste ding wat gebeur. Hy gaan homself nog beskyt ook, wag maar. En die visions sal nou-nou begin. Hulle sien goed daar in die donker wat hulle mal maak. Gil en skree soos maer varke.”


    Dís wat Niel bekommer. Rex wat reeds so onsamehangend prewel. Iets oor skuim en bourbon. Hy verstaan nie wat skuim en whisky met mekaar te doene het nie. Seker niks, dit dui eerder op die toestand van Rex se psige. As hy nie sterk genoeg hiervoor is nie en sy kop heeltemal verloor, sal die Valke met alle geweld agter Niel aankom. Dan sal hy maar hier in Italië moet bly, want teruggaan Suid-Afrika toe sal nie ’n opsie wees nie. Vir wat? Om in die tronk te gaan sit? Nooit nie! Hy sal hier vir hom ’n lewe uitkap. Freddie se kontakte gebruik.


    “Kom! Ons gaan bietjie in die stad kuier. Daar’s ’n casino waar ons lekker Texas Hold ’em kan speel. Sommer ook try om ’n paar bellas op te tel. Italian chicks is baie passionate. Gee jou die tyd van jou lewe.” Freddie lag weer uitbundig.


    “En Rex?”


    “Hy gaan nêrens nie. Die wise men sal na hom kyk. Hulle sal ons laat weet of hy iets uitblaker. Los hom in hulle hande. Ek en jy vlieg in elk geval môre terug Joburg toe.”


    Die nuus skok Niel, want hy was onder die indruk hulle bly hier tot Rex se vrylating. Hy wou self ’n ogie hou oor die verrigtinge. Die idee om Rex in die hande van ’n spul mafiosi te los, staan hom nie aan nie. Wat as hulle oorgretig raak? Ernstige skade doen? Of hom dalk nie lewend daar laat uitkom nie? En in Johannesburg sal hy weer onder die Valke se neuse wees, iets wat hy met alle mag in hierdie omstandighede wou vermy.


    * * *


    JONG VROU ONTVOER! Kaptein Januarie gooi die koerant op die tafel neer en steek nie sy afkeer van die berig weg nie. Hoe het die blerrie koerant daarvan gehoor?


    “The cat’s out of the bag, Verrie. Ons sal nou die media ook nog moet manage.” Hy besef die druk gaan erger raak. Hy beter met die top brass in verbinding tree voor hulle hom inroep. Voorbrand maak. Anders gaan dinge te warm word.


    Vermaas sê vir ’n wyle niks, dan vra hy: “Myron, wat as ons die media eerder gebruik?”


    “Hoe bedoel jy?”


    “Dis nou al ’n paar dae en die ontvoerder het nog nie kontak gemaak nie. Mikey het ondergronds gegaan en dit lyk of ons gaan sukkel om hom op te spoor. Chantelle se kar is verlate in ’n parking lot gekry en daar is geen leidrade daarin nie. Hoekom sê ons nie vir die pers wie die verdagte is nie? Dan kyk ons wat gebeur. Ons skud bietjie die boom en sien wat val uit.”


    “En as hy panic en haar doodmaak?”


    “Wat is die alternatief? Ons is in ’n dead-end.”


    “Het ons al die leidrade oor Mikey opgevolg?”


    Vermaas trek ’n boogknip-lêer nader. Voorop is die uitgeknipte voorblad van ’n polisiedossier vasgeplak, maar die lêer is reeds te dik vir ’n standaard-polisiedossier. Hy maak dit oop en blaai tot by die inligting wat hy soek.


    “Amateurbokser wat professional gegaan het nadat hy drieduisend rand per bout belowe is. Hy het twee gevegte geboks en toe shelve sy promotor hom. Dit was ’n klomp empty promises wat aan hom gemaak is. Hy het toe vir ’n paar jaar by nagklubs gebounce vir ’n maatskappy wat kontrakte by die klubs gekry het. Hulle het hom gefire omdat hy te aggressief begin optree het. Hulle het ook vermoed dat hy dwelms aan die kliënte verkoop het. Ek dink dis meer omdat hy nie die base ’n cut van sy inkomste gegee het nie. Daarna het hy verdwyn, heel moontlik ondergronds. Sy laaste adresse lewer niks op nie. Pa het op die grens gesneuwel, in die bosoorlog. Ma is ’n paar jaar later aan kanker oorlede. Ander familie het geen kontak met hom nie.”


    “Ek sal dit met die kolonel bespreek en hoor wat hy sê. Hy sal seker eers met haar familie wil praat voor ons so iets doen.”


    * * *


    Oor en oor en oor. Die liedjie hou nie op nie! Oorverdowend. Weer en weer en weer luister hy daarna, sodat hy nou meer van die lirieke kan uitmaak. Woorde oor die hantering van vrees vir ’n té lang tydperk.


    Wie is vreesbevange? En waaroor? Tog nie hy nie! En hoekom kan die persoon die vrees nie verwerk nie? Mens kan tog nie heeltyd bang wees nie. Niks is só vreesaanjaend nie! Weer die stilte. Sy ore wat sing. Sy oë brand onder die skerp lig. Die hoeveelste keer is dit?


    “Who you work for? Whose money you carry?” Dié keer is dit ’n ander stem, met ’n sterk Italiaanse aksent.


    “Water,” mompel hy skor. Twee persone wat vir hom lag. Water wat voor hom op die grond uitgegooi word, spat oor sy enkels. Sy kiewe wat saamtrek, smag na koeligheid. Sy tong voel lui en dik. Druk steeds taai teen sy verhemelte vas. Hulle lag steeds.


    “Who you work for? Whose money you carry?”


    Hy antwoord nie, kop omlaag. Die sanger is reg – daar is geen hoop nie. Geen trots oor nie. Kruip al te lank weg. Onderdruk al te lank die vrees. Met die mes wat onverpoos in die holtes van sy siel draai.


    Dan is dit weer stikdonker. Sy gemoed sak dieper terwyl hy wag vir die lied. Kry ’n verdere knak toe dit weer oorverdowend lostrek. Sy boeg wat onder die kolkende watermassa wegsak. Bemanningslede wat die stryd gewonne gee. Oorboord spring. Wegswem sonder om terug te kyk. Die einde onafwendbaar.


    Hy sien weer die gestalte. In die donkerte. Knip sy oë. Kan nie wees nie. Dis seker net weer sy oë wat sukkel om by die skielike donkerte aan te pas. So dors!


    * * *


    Die skerp reuk van urine slaan in sy neusgate op. Hy besef hy het weer sy blaas geledig. Hoe is dit moontlik? Hy het dan geen water ingeneem nie. Voel of hy weer gaan braak. Die lied wat hom naar maak. Die ellende daarvan, oor en oor. Die mes wat stadig gedraai word. Dan skok die woorde hom, woorde wat hy nie vroeër kon uitmaak nie, wat die mes nog dieper indraai. Dit gryp hom in sy diepste wese, dié woorde: “Die ongeborene ly.”


    Hy gil, skaars hoorbaar bo die musiek. Dan huil hy onbeheersd. Gil weer. Wanhopig, vreesbevange. Hy wens die dood wil hom kom haal, hy is gereed. Lankal!


    Deur die trane sien hy weer die gestalte. Iemand wat uit die aarde opkom. Knip in ongeloof sy oë om die trane te verdryf sodat hy kan fokus. Want dit kan nie wees nie. Maar dis daar, soos toe koning Saul die dodebesweerster gelas het om die gees van Samuel uit die dode te laat opkom. Die ou man wat ’n mantel dra.


    Dan neem sy gesig vorm aan. Horst? Onmoontlik, want Horst lewe. Of dalk nie, want hoe lank is hy al hier? Dalk is Horst reeds dood.


    Dan verskyn sý langs Horst. Leigh, beeldskoon soos altyd. Sy glimlag terwyl sy nader sweef, ’n kommetjie water in haar hande. Sy hou dit vir hom om uit te drink. So dors! Voor hy kan drink, verander die kommetjie water in sand. Dit stroom deur haar vingers op die grond uit. Hy kyk op na haar glimmende gesig. Haar glimlag vervaag. Hy gil toe hy die toneel aanskou. Haar gesig wat vertrek in pyn, wat verrimpel. Wurms wat van binne af vreet, peul oral uit. Haar hare verdroog, val op die grond. Hy wat die ontbinding in afgryse aanskou. Totdat slegs ’n hoop stof oorbly.


    “Die dood verteer,” sê Horst agter haar. “Dié wat dors na lewe sál drink.”


    Dan verdwyn hulle. Die stikdonkerte neem weer oor. Die musiek is oorverdowend. Hoe kon hy Horst bo die musiek hoor? Hy luister nie meer na die lirieke nie, hoor slegs weer die woorde: Dié wat dors na lewe sál drink. Hy sê dit hardop: “Dié wat dors na lewe sál drink.” Oor en oor en oor mompel hy dit. Weer en weer en weer, tot die musiek stilgemaak word en die helder lig in sy oë skyn.


    “Who you work for? Whose money you carry?” kom dit van agter die lig. Weer die stem met die sterk Italiaanse aksent.


    Hy laat hang sy kop, skraap elke greintjie energie bymekaar. Kyk dan ferm op. Byt op sy tande.


    “I work for me! Nobody else! For me! In order to drink life!” skree hy uit volle bors. Asem wat jaag. Gaan hulle hom uiteindelik slaan? ’n Beweging voor die lig, ’n skaduwee. Dié keer word hy beslis verrinneweer. Hy voel iets teen sy lippe. Water! Hy drink, en drink, en drink, en drink.


    Hy verwag nie die vuishou wat hom tref toe hy ophou drink nie. Weer die stikdonkerte wat oorneem, nou egter omdat hy sy bewussyn verloor.

    VERMEENDE ONTVOERDER. Mikey Schmidt staar na die foto van homself op die koerant se voorblad. Sy naam word in die berig in Beeld genoem. Dit spring van die blad af na hom toe: Mikey Schmidt.


    ’n Koue sweet pak hom beet. Die foto is nie baie duidelik nie en hy vrees nie dat die mense in die winkel hom sal herken nie. Hy vrees ook nie die polisie nie; hulle sal hom nie maklik opspoor nie, want hy is al te lank ondergronds. Hy vrees net een persoon en dis Skoppensboer. Want hy weet die man hou nie van los drade nie. Mikey se gesig op elke koerant in die land sal beslis as ’n los draad gesien word. Daar is net een uitweg – hy moet die pad vat, en vinnig.


    Hy los die trollie vol kruideniersware by die tydskrifrak. Een van die rakpakkers kan die goed terugsit. Hy het ernstiger dinge om aan te dink. Hy moet na sy meenthuis terugkeer, versigtig, want hulle sal dalk reeds op sy spoor wees. Hy wens hy hoef nie soontoe te gaan nie, maar hy moet. Sy versekeringspolis lê daar.


    * * *


    Die man sit die koerant stadig op die koffietafel voor hom neer. Hy hoor Chantelle Heyneman se snikke uit die slaapkamer op die boonste verdieping. Sy ly aan onttrekkingsimptome. Dit was lankal tyd vir haar volgende dosis en Mikey het nie opgedaag om dit toe te dien nie. Mikey is trouens al meer as drie uur laat.


    Hy haal sy selfoon uit sy baadjiesak en maak ’n oproep.


    “Het jy die voorblad van vandag se koerant gesien? Mikey is gekompromitteer.”


    Luister.


    “Maak net seker julle kry hom eerste – ek soek nie moeilikheid nie.”


    Luister weer.


    “Ek betaal julle genoeg om hierdie probleem te verwyder. En onthou, dooie mense praat nie. Ek soek hom nie lewend nie. Laat weet my wanneer dit gedoen is.”


    Hy staan op, haal ’n spuitnaald uit ’n houtkissie op die koffietafel en neem die trappe na die slaapkamer waar Chantelle se snikke vererger het. Hy sal haar binnekort na Tel Aviv smokkel, waar hy haar saam met sy Oosterse meisies sal opveil en aan die hoogste bieër sal lewer, om nooit weer van haar te hoor nie. Ten minste sal die probleem dan van hom af wees. En die storie in die koerante sal so oud en koud soos Sondag se lamsboud word.


    * * *


    Chantelle Heyneman lê en bewe op die bed. Sy kry koud, maar kan nie die komberse oor haar trek nie. Haar hande is steeds vasgebind, haar gewrigte reeds rou geskaaf. Sy smag na nog ’n inspuiting. Die gebou se geluide maak haar beangs, elke kraak- of kreungeluid wat deur haar sintuie versterk word sodat dit onheilspellend voorkom. Sy skrik vir elke skaduwee wat in die sonlig op die vloer beweeg.


    Die deur kraak stadig oop. Sy skop haarself tot teen die kopstuk. Trek haarself in die fetusposisie. Loer onderlangs na die figuur wat stadig binnekom.


    * * *


    Hy staar na haar. Wonder wat om te doen. Hy kan nou van haar ontslae raak, maar sy sal ’n goeie prys in Israel haal. Pleks hy haar net gelos het, maar in sy woede het hy oorhaastig opgetree, onmiddellik haar adres deur middel van haar motor se registrasienommer laat nagaan. Sommer so oor die foon, deur sy kontakte, nog voordat sy die parkeerterrein behoorlik kon verlaat nadat sy amper in sy pragtige Mercedes vasgery het met daai Oosterse stuk gemors van haar. Wat weet hulle van motors bou? Die Duitsers se ingenieurswese is die beste ter wêreld. Dis omdat die Duitsers met die Oosterlinge in die bed geklim het dat hulle die oorlog verloor het. En wat Smuts en sy gespuis besiel het om Engeland gedurende die oorlog te steun, weet nugter alleen. Idiote! En toe maak Smuts dit nog erger deur visionêre manne soos John Vorster en Lang Hendrik van den Bergh te laat toesluit.


    Nou het die klein teef hom in hierdie moeilike posisie. Want toe het sy nog die vermetelheid om vir hom die middelvinger te wys. Sy bloed kook weer as hy daaraan dink. Hy het Mikey opdrag gegee om haar te gaan haal en groot was die genoegdoening toe hy haar so weerloos op die bed sien lê.


    In sy mag. Om met haar te maak nes hy wil.


    Dalk was hy oorhaastig. As hy haar bloot geïgnoreer het, het hy nie nou met al hierdie gemors gesit nie. As die donnerse Valke Mikey eerste opspoor, is die gort gaar. Sy mense sal moet seker maak dit gebeur nie. Hulle sal hom eerste moet kry en … uitvee. Want swart en droef, die hoogste troef … oor ál wat roer, is Skoppensboer.


    Hy glimlag. Nee wat, hy sal seëvier, dis vir seker.


    Hy stap nader aan die bed en bring die spuitnaald na vore. Chantelle se oë val daarop, beweeg dan na hom. Sy glimlag.


    Hy spuit haar in en skakel die lig af voor hy die kamer verlaat en die deur agter hom toetrek. Hy sál seëvier, want hy is Skoppensboer.

    Sy oë fladder oop.


    “Dis die tweede keer dat ek jou uit jou bewusteloosheid moet versorg.” Haar blou oë skitter. Sy sit ’n termometer in sy mond voor hy iets kan sê. Druk saggies met haar vingers teen sy ken om sy kop sywaarts te draai. Inspekteer sy wang.


    “H’m, gaan môre ’n lekker shiner hê.”


    “Waar is ek? Hoe’t ek hier gekom?” vra hy toe sy die termometer raadpleeg.


    “Niel se penthouse. En hoe jy hier gekom het, weet ek nie en wil ek ook nie weet nie, meneer Reynecke,” sê sy met die stemtoon van ’n verpleegster. Hou dit professioneel en wil nie betrokke raak nie. Hy besef dit gaan niks help om verder te por nie.


    “Waar’s Niel?”


    “Dit weet ek ook nie,” sug sy. “Gesê hy sal oor ’n halfuur terug wees.”


    “Hoe laat is dit nou?”


    “Kwart voor ses.”


    “En die dag? En datum?”


    Sy staar hom verbaas aan. “Het hulle jou so hard geslaan? Dis Dinsdag, die vyftiende.”


    “’n Hele week,” sê hy geskok.


    “’n Hele week wat?”


    “Nee, niks.”


    Sy staan van die bed af op. “Daar is hulle,” wys sy na waar sy tasse op die vloer lê. “Ingeval jy wil stort en skoon aantrek. Niel het gesê hy sal iets te ete saambring.”


    Rex besef hy stink sekerlik nog na urine en braaksel, en ’n week se opgeboude sweet. Kry skielik skaam. ’n Stort sal oneindig help. Hy voel darem beter as verlede keer. Die Italianers is seker meer geoefen met die toedien van slaapmiddels as Weasel. Hy wonder hoe sy bagasie van die skip af tot hier gekom het. Of Horst weet waar hy is. Hy en Niel gaan in elk geval ’n paar rondes omgaan oor die gebeure in Italië. Dié keer bliksem hy daai gesiggie van hom tot in die hospitaal.


    * * *


    Mikey bekruip die meenthuiskompleks. Hy wil regtig nie hier wees nie, maar dit is nou maar so dat hy van sy goed moet optel voor hy verdwyn. Hy sal diep ondergronds moet beweeg en staatmaak op mense wat hy kan vertrou. Hy het sy verbleikte blou BMW 325i met die swart enjinkap ’n ent weg parkeer en die kompleks te voet genader, nou bespied hy die omgewing vir enige ongerymdhede. Te straatwys om hom onverhoeds te laat betrap.


    Hy voel aan die gesteelde Z88-pistool wat voor by sy broek ingedruk is. Die een of ander polisieman is seker nou diep in die moeilikheid oor sy vermiste vuurwapen, maar hy het geen simpatie vir ’n poot nie. Langs die agt voet hoë siersteenmuur wat die kompleks omring, lê ’n oop stuk veld. Mikey benader die meenthuis deur dié terrein. Die kompleks bestaan uit ses rye meenthuise en syne is op die punt van die tweede ry, naaste aan die oop veld.


    Hy klouter oor die muur en land op die gemeenskaplike strook grasperk wat teen die muur afloop. Die geplaveide smal straat wat toegang tot die meenthuise verskaf, word verlig deur lamppale. Dit loop uit in ’n cul-de-sac voor sy meenthuis, waar een van die lamppale die area by sy voordeur verlig. Hy swets toe hy besef hy gaan nie sy meenthuis ongesiens van voor af kan nader nie. As hy sy knaldemper by hom gehad het, het hy die lig uitgeskiet.


    Hy spring oor die kant-muur wat toegang tot sy klein agterplaas verskaf. Die skuifdeur is gegrendel en die aangrensende vensters toegeknip. Die meenthuis agter syne is skaars vier meter weg, so hy kan nie waag om ’n venster te breek nie. Die bure mag dalk sekuriteit by die hoofhek bel om ondersoek te kom instel.


    Hy sal noodgedwonge die voordeur moet gebruik. Hy tel sy ou pet by die ingeboude braai op en sit dit op sy kop. Trek die piek laag oor sy oë. Kry die voordeursleutel gereed en stap na die voordeur, waar hy vinnig oopsluit en ingaan.


    Hy skakel nie ligte aan nie. Die lamppaal verlig die kombuis genoeg dat hy ’n flits uit een van die laaie kan haal. Klere, toiletware, ammunisie en sy selfoonlaaier is al wat hy nodig het. Maar, die belangrikste, sy versekeringspolis – die lêer wat hy vir ’n geleentheid soos dié saamgestel het. Hy gooi ’n drasak op sy bed en druk die lêer op die bodem voor hy ander benodighede daarop inpak. ’n Paar boksies 9 mm-patrone, skoon klere, kontant, die selfoonlaaier. Wat nog? Toiletware. Hy beweeg in die gang af om dit te gaan te kry.


    Dan gewaar hy ’n skadubeweging in die lig van die lamppaal.


    * * *


    “Hy stort,” antwoord Alicia kortaf toe Niel vra waar Rex is.


    “Ek wou nog noem, Sus, ek wil nie hê hy moet uitvind jy is my suster nie. So moet dit asseblief nie vir hom noem nie.”


    Niel sit twee pizzabokse op die toonbank en haal vrugtesap en ’n tweeliter-Coke Zero uit ’n Spar-sakkie.


    “Skaam vir my?”


    “Nee, ek wil jou maar net beskerm.”


    “Jy sal my beter beskerm as jy nie met sulke mense deurmekaar raak nie,” tug sy hom. “Waarmee is julle twee in elk geval besig dat hy so gereeld verpleging nodig het?”


    “Hy is net ’n besigheidsgenoot, Alicia, dis al. Ek wil net nie my private lewe met hom bespreek nie en wil ook nie hê hy moet sy neus daarin steek nie. Ek vertrou hom nie honderd persent nie.”


    “Dis omdat jy met skurke uithang dat jy so versigtig moet wees.”


    “Laat staan dit nou! Wees vriendelik as hy deurkom, maar moet geen private sake met hom bespreek nie. Volg net my leiding.”


    Hulle hoor Rex se voetstappe in die gang en toe hy inkom, vra sy: “Coke Zero of vrugtesap saam met jou pizza?”


    “Coke Zero, asseblief. Toe ons mekaar laas gesien het, was jy nie so vriendelik nie.”


    “Dit was omdat jy jou soos ’n barbaar gedra het.” Sy oorhandig die glas koeldrank. Haar blou oë is deurdringend en hy kyk ongemaklik weg. Sien die Louis Vuitton-handsak op die toonbank.


    “Wat wil jy drink, Alicia?” vra Niel in ’n poging om die spanning te verlig.


    “Vrugtesap. Die wond op jou kop het mooi herstel. So terloops, dit was ’n plesier,” sê sy sarkasties.


    Rex voel oor sy agterkop waar die korter hare grof soos ’n haarborsel orent staan. “Jy wil hê ek moet jou bedank nadat jou trawant-vriende die wond in die eerste plek veroorsaak het,” kap hy terug en spanning begin tussen hulle opbou, die kunsmatige vriendelikheid begin opdroog.


    “Hulle is nie my vriende nie,” antwoord sy ontsteld.


    “Meng jou met die semels,” sê hy skouerophalend. “Nice handsak, genuine Louis Vuitton?”


    “Ja, ek koop nie pirate-produkte nie. En dit was ’n verjaardaggeskenk, van … iemand,” sê sy effens verleë.


    “Iemand?”


    “Niks met jou te doen nie. Wat presies doen jy vir ’n lewe, meneer Reynecke?”


    Sy sal nie dat dié man haar intimideer nie. Sy hou niks daarvan dat hy haar laat voel of sy deel van Niel se skemas is nie. Dit werk op ’n senuwee wat laat staan moet word. Sy sukkel genoeg met skuldgevoelens en het nie nodig dat hy dit nog vererger nie. Sy bel haar ouers reeds minder as in die verlede, want elke keer as sy met hulle praat, neem dit haar ’n dag om die donker skaduwee wat oor haar hang, af te skud. Sy wil so graag op Stilfontein gaan kuier, hulle weer soen en omhels. Maar ook dit vermy sy, want sy wil nie jok wanneer hulle oor Niel uitvra nie. En Niel is verkeerd – inligting weerhou ís dieselfde as jok. Sy verstaan nie hoekom hy nooit wil sê hulle kom van Stilfontein af nie. Dit en die feit dat hul pa ’n ambagsman op die myn was, is ook niks om oor skaam te wees nie. Blouboordjiewerkers is merendeels eerlike mense wat hard werk om hul daaglikse brood te verdien. Hul huisvriende was goeie mense wat hul laaste bietjie kos met jou sou deel. Sout-van-die-aarde-mense.


    “Ag, noem my sommer Rex, poppie. My pa is meneer Reynecke. En ek is ’n besigheidsman,” onderbreek hy haar gedagtes en die poppie-opmerking raak aan nog ’n senuwee.


    “Ag, noem my eerder Alicia,” antwoord sy weer gemaak-vriendelik. Sy weier om beheer oor haar emosies te verloor, sal hom nie die bevrediging gee nie. Sy sál selfbeheersing toepas.


    “So, verpleeg jy steeds of doen jy dit net deeltyds as gunsies vir jou vriende?”


    “Ek is ’n verpleegster by Sunninghill Hospitaal en ek doen nie ‘gunsies’ vir my vriende nie. Jou geval was ’n uitsondering. Dit maak in elk geval geen verskil nie, want jou kop is so hard soos ’n klip en ek dink breinskade is onmoontlik.” Haar glimlag is die toonbeeld van sarkasme.


    “Jy ken my glad nie … súster.”


    Dit borrel weer binne haar. Onderdruk, onderdruk, onderdruk.


    “OK! Kom ons eet! Die pizza word koud!” sê Niel om die spanning te verbreek. Sy verstaan nie hoekom hy dit so ver laat opbou het nie, asof hy nie wil hê hulle moet oor die weg kom nie. Sy wou met alle geweld vriendelik wees, maar die man het net die vermoë om haar die harnas in te jaag.


    * * *


    Mikey kniel en tuur by die kombuisvenster uit. Daar is geen verdagte skaduwee nie, maar hy is seker hy het dit gesien.


    Die voordeur se knop word stadig gedraai, maar hy het gelukkig nie die Yale-slot se knip opgedruk nie, so dit het outomaties weer gesluit. Die veiligheidshek is egter nie gesluit nie.


    Hy kruip in die gang af na die slaapkamer om sy sak te kry; hy sal ander toiletware koop.


    Dan verklap ’n harde slag dat die voordeur oopgeskop is. Mikey spring die hoofslaapkamer binne, klap die deur agter hom toe.


    Na sekondes spat houtstukke die kamer binne en dit dring met ’n skok tot hom deur dat dit skote is. Maar hy hóór nie skote nie – knaldemper. En hy is hier in die slaapkamer vasgekeer.


    Mikey reageer instinktief: gryp die sak, hou dit voor sy gesig en duik deur die groot glaspaneel van die kamervenster. Die kantgordyn skeur in flarde. Glasskerwe spat oor die gemeenskaplike grasperk.


    Daar is drie tree tussen hom en die agtvoetmuur wat die kompleks omring. Oorkant dit wag die beskerming van die donker veld. Hy sal ’n moeiliker teiken in die lang gras en bosse wees, van prooi na jagter kan verander. Die adrenalien pomp deur sy liggaam. In die hardloop slinger hy die sak deur die lug om dit oor die muur te gooi. Vloek toe dit die bokant tref en terugval op die grasperk. Besef daar is nie tyd om dit op te raap nie. Hy sal dit later kom haal, moet eers met sy aanvallers afreken. Hy trap teen die muur vas en gryp die rand, trek homself oor. Hy voel hoe sy liggaam ruk en hy land op sy maag in die veld.


    Sy wind is effens uit, maar die adrenalien gee hom krag. Hy hardloop al koesende deur die bosse. Hoor hoe koeëls om hom in die aarde vasslaan. Hy val agter ’n hoop grond plat en loer net betyds terug om te sien hoe twee figure oor die siersteenmuur klouter. Hy wag om te sien watter rigting hulle inslaan. Die een beweeg na regs en die ander na links tussen die bosse in.


    Hy voel vir die Z88. Besef met ’n skok dit is nie daar nie. Moes iewers gedurende sy verwoede vlugtog uitgeval het. Hy vloek weer.


    Die voordeel wat hy het, is dat die twee figure stadig beweeg in hul soektog. Hy kan vinniger beweeg, hoewel hy dit so stil moontlik moet doen. Hy kruip in die rigting van die kompleks. As hy ongesiens kan terugkeer, mag hy hulle dalk ontglip.


    Hy raak skielik bewus van ’n intense pyn in sy skouer. Hy voel en sy hand kom nat en warm terug. Hy is geskiet! Die pyn vererger. Hy kruip onder ’n bos in en lê stil. Hy voel naar en lighoofdig – die laaste ding wat hy nou kan bekostig, is om sy bewussyn te verloor. Dit sal tot ’n ewige bewusteloosheid lei. Hy skud sy kop in ’n poging om sy gedagtes helder te hou.


    Hy hoor hoe een van die figure ’n paar meter van hom af verbysluip. Mikey kruip terug tot teen die muur, maar besluit daar is nie tyd om die sak te herwin nie. Swets. Sy versekeringspolis is daarmee heen. Oorlewing is nou egter belangriker en hy kruip met die muur langs tot in die straat. As hy na sy BMW wil terugkeer, sal hy weer langs die oop veld moet verby. Die moontlikheid dat hulle hom sal sien, is groot. Hy sal eerder anderkant toe moet beweeg. Oorkant die ingang na sy kompleks loop ’n systraat af en dit bied ’n veiliger ontsnappingsroete.


    Hy beweeg na sy kompleks se hek toe. Steek egter die straat oor voordat hy daar kom om die wagte te vermy. Hy sal ’n kar moet steel. Hy merk ’n wit Volkswagen Citi wat onder in die straat geparkeer staan. Dit moet een van die inwoners s’n wees, want hy sien dit gereeld daar staan.


    Geen tyd vir finesse nie; hy tel ’n klip so groot soos ’n tennisbal in een van die tuine op, gooi dit deur die passasiersruit en druk sy hand in om die deur oop te maak. Hy klim oor tot agter die stuurwiel en ruk die drade onder die stuurkolom uit. Hy kry die enjin aan die gang en trek weg net toe ’n bejaarde vrou uit die huis gehardloop kom.


    “That’s my car! My car!” skreeu sy histeries.


    * * *


    Rex kan die vrou nie peil nie. Hy verstaan steeds nie haar verhouding met Niel nie. Is sy een van sy “statige” prostitute? Of dalk sy meisie? Nie een van die twee scenario’s pas werklik nie. Sy het ’n sterk persoonlikheid en laat niemand oor haar loop nie. Hy respekteer dié eienskap, al irriteer dit die duiwel uit hom uit.


    “So presies watse tipe besigheidsman is jy, Rex?” Alicia plaas die helfte van die pizzaskyf waaraan sy gepeusel het op haar bord en stoot dit weg.


    “In- en uitvoer,” antwoord hy met sy oë op Niel. “Ek het onlangs vir ’n kliënt ’n sak vol geld ingebring met ’n deal in Bulgarye.”


    Niel glimlag verleë. Besef seker sy pak slae kom. Hy het dalk gehoop Alicia se teenwoordigheid sal ’n buffer skep, maar sy moet een of ander tyd loop.


    “Wat het jou laat besluit om verpleegkunde te swot?” rig Rex hom weer tot Alicia.


    “Ek wou mense help. En ek voel nie genoodsaak om mense te beïndruk met die kar wat ek ry nie.” Haar blou oë kyk diep in syne en hy raak weer effens ongemaklik. Dit voel of sy kan sien deur die front wat hy voorhou. Dit is daardie oë van haar. En die skuins klap na sy Audi S5 het hom onkant betrap.


    “So, as mens ’n fancy kar ry, beteken dit jy help nie mense nie.” Hy wonder hoe sy prostitusie as hulp aan haar medemens sal regverdig. Hy is egter nie lus om verder met die vroumens te stry nie; sal eerder sy energie spaar vir die onderonsie met Niel. En dalk het sy die ekstra geld nodig.


    Tog is dit jammer dat so ’n mooi vrou haarself so moet verlaag. Haar donker hare hang verby die diepblou oë tot oor haar skouers. Sy dra ’n wit spaghetti-top by ’n denimkortbroek en wit Superga-tekkies. Haar slanke bene is bruin gebrand en haar kuite vorm ’n punt in haar dun enkels. Haar vel is so glad soos satyn en haar vol lippe het die een of ander bevogtiger op wat dit baie aanloklik laat lyk.


    “Dit hang seker af wat mens se definisie van hulp is. As die hulp insluit om baie geld te maak, kan jy seker lekker slaap.”


    Hy vererg hom vir die stelling, maar besef dat hy vanuit haar oogpunt net nog ’n skurk is wat op maklike maniere wil geld maak.


    “Hoe ken julle twee mekaar?” vra hy prontuit.


    Alicia se blik skiet na Niel, wat antwoord: “Ons ouers het mekaar goed geken en ons het op dieselfde dorp grootgeword. Ek het Alicia gehelp om in te settle toe sy Joburg toe getrek het. Nou en dan werk sy vir my om ’n ekstra geldjie te maak.”


    “So julle is nie saam nie?”


    Alicia bars onwillekeurig uit van die lag.


    “Nee, net vriende,” antwoord Niel terwyl hy haar aangluur.


    “Nee, definitief nie,” bevestig sy terwyl sy ’n sluk van die vrugtesap neem om haar lag te laat bedaar. Dan kyk sy na haar horlosie. “Shucks, ek moet gaan. Ek werk nagskof.”


    “Moet jy eers huis toe gaan?” vra Niel.


    “Nee, my klere is in die kar. Ek sal by die hospitaal aantrek.”


    Rex staan toe sy opstaan en groet. Sit weer toe Niel saam met haar uitstap. Skud sy kop. Die vrou laat sy bloed kook.


    * * *


    In die oop veld spits die twee figure hul ore toe iemand ’n ent weg skree. Hulle hoor ’n motor teen ’n hoë snelheid wegjaag.


    “Dis hy!” skree die een vir die ander. Hulle snel terug na die kompleks, waar hulle oor die muur spring tot die verbasing van die sekuriteitswagte wat ondersoek kom instel het na die geraas van die brekende venster.


    “Hey!” roep een van die wagte, maar hou sy mond toe hy die vuurwapens in hul hande sien. Sy knuppel is nie daarteen opgewasse nie.


    Die mans haas hulle na ’n geparkeerde Golf GTI en trek met skrille enjinrevolusies in trurat weg in die rigting van die hoofhek. Daar gekom, wil die sekuriteitswag nie die hek oopmaak nie. Hy kruip in die waghuis weg, maar die bestuurder rig sy vuurwapen op hom.


    “Open the damn gate!”


    Die wag druk die afstandbeheer en die hek skuif frustrerend stadig oop. Hulle jaag tot waar ’n bejaarde vrou met haar hande op haar kop in die pad af kyk.


    “Police, ma’am, which way did he go?”


    “That way and then he turned right at the T-junction!” beduie sy ontsteld.


    “What is the colour, make and licence plate of the car?”


    “It’s a white Volkswagen Citi Shuttle.” Sy gee die registrasienommer en hy skryf dit haastig neer.


    Halfpad in die straat af word ’n blou lig op die GTI se dak geplak en ’n sirene begin loei. By die T-aansluiting draai dit regs en verdwyn uit die vrou se sig. Haar hande is weer op haar kop.


    * * *


    Die woede neem oor toe Niel die vertrek binnestap. Rex gryp hom aan die keel, klap hom deur die gesig en druk hom teen die muur vas.


    “Wat het in Italië gebeur?!” skree hy. Net die gedagte daaraan laat hom beheer verloor en hy stamp Niel met die kop. Bloed stroom by sy neus uit.


    “’n Toets!” Niel keer met sy hande voor sy gesig. “Freddie het jou getoets! Los my, man, dan verduidelik ek! Dis ’n goeie ding! Moenie weer slaan nie! Laat ek verduidelik!” Rex klap hom weer. “Stop dit, man! Ek sal verduidelik! Kalmeer net eers!”


    Rex gooi hom eenkant toe en Niel val op die vloer. “Kalmeer? Weet jy wat hulle aan my gedoen het?”


    “Ek het geen idee nie. En ek is jammer, maar Freddie moes jou toets. En jy het met flying colours geslaag, Rex. Jy’s in.” Hy wag ’n rukkie sodat die ander man kan kalmeer. “Jy’s in, Rex. Ek het ’n opdrag vir jou van Freddie af. Jou connections sal kan help daarmee. En Freddie wil jou ontmoet!”


    Hy staan op, beweeg kombuis toe om die bloeding met ’n papierhanddoek te stop.


    “Freddie is well connected,” gaan hy voort, “so as hy jou vertrou, sal jy sy netwerk kan infiltreer en sodoende moontlik by Skoppensboer uitkom, wie dit ook al is.”


    “Is Freddie een van die grootbase?”


    Niel lag saggies. “Jy kyk te veel TV. Dink jy alle georganiseerde groepe is die een of ander burokrasie met structures soos die Mafia of ’n mini-staatsdiens? Dit is juis omdat ons vry van die staat se outokratiese afdwinging van mag wil wees dat ons hierdie lifestyle kies. Ons werk saam in networks om buite die regering te operate. As ander poepholle hulself wil laat goed voel deur helfte van hul geld in taxes aan ’n korrupte regering te gee, is dit hulle saak. Die staatsamptenare stop in elk geval net hul eie sakke daarmee vol. Kyk hoe lyk ons paaie en ander service delivery. Is dít waarvoor jy belasting betaal? Ek onderskryf nie hierdie sogenaamde wettige instelling nie.”


    Rex is nie lus vir sosio-ekonomiese of politieke debatte nie. “So hoe kan ons verseker weet dat Freddie die pad na Skoppensboer is?”


    “Dis ons beste bet. Met sy connections sal hul paaie iewers kruis. Suid-Afrika is ’n klein land.”


    “Wat is die opdrag?”


    “Freddie soek ’n offshore shell company. ’n Maatskappy in ’n tax haven met banking secrecy waardeur hy sy geld kan launder. Hy wil hê jy moet dit oprig. Jy is mos ’n prokureur. En sodra jy dit opgerig het, wil hy jou ontmoet.”


    * * *


    Mikey vloek die gebrek aan spoed. Die Citi is met slegs vier ratte toegerus, so dit moet een van die ouer modelle wees – seker nog ’n donnerse 1.3-liter-enjin ook. Daar was oor die jare heen soveel variasies van dié goed. Hierdie een is seker die Chico-model en die ding neem ’n ewigheid om te versnel.


    Hy is op die R21 en probeer sover moontlik van die ooste van Johannesburg af wegkom. Sy skouer klop van die pyn en hy sal baie vinnig mediese hulp moet kry. Hoe de hel het hulle so gou by sy woonstel gekom? En wie was dit? Skoppensboer se gespuis?


    Hy kyk in die truspieël en sien ’n flitsende blou lig in die verte. Dit maak hom onrustig. Hy sal vinnig van die snelweg moet afklim en skuiling soek in die agterstrate.


    * * *


    In die GTI pluk die passasier die tweerigtingradio se mikrofoon nader.


    “Nee!” maan die bestuurder. “Ons moet hom uithaal. As ons dit op die lug versprei en iemand anders arresteer hom, is dit verby. Bel eerder.”


    Die passasier haal sy selfoon uit sy broeksak en skakel.


    “Ons het hom opgespoor, maar die bliksem het ons ontglip. Hy het ’n kar gesteel en ons soek hom nou. Ons is op die R21 in Pretoria se rigting,” sê hy toe die oproep beantwoord word. Luister dan na die vrae aan die ander kant.


    “’n Wit Volkswagen Citi.” Hy gee die registrasienommer.


    “Hulle sal die woord versprei,” sê hy toe hy die oproep beëindig het. Dan roep hy uit: “Daar’s ’n wit Citi!” en wys na ’n voertuig ’n ent voor hulle op die snelweg.


    Die GTI verwissel bane en haal die wit Citi vinnig in.


    “Nee, verkeerde kar,” sê hy teleurgesteld wanneer hy die registrasienommer nagaan.


    Die bestuurder swets. “Daar is miljoene van dié goed op die pad!”


    * * *


    “Hoe is dit dat die verpleegster vir jou prostitueer?”


    Bier in die hand leun hulle op die dakwoonstel se balkonreling en bewonder Sandton se stadsprofiel. Die Michelangelo Hotel en Sandton City pryk helder verlig langs mekaar bo die ander geboue en ’n entjie verder skitter die ligte van die Norton Rose-gebou teen die swart gordyn van die hemelruim.


    Niel voel meteens sleg dat hy sy eie suster tot prostituut verklaar het. Sal sy ooit weer met hom praat as sy dit uitvind? Dit mag nie gebeur nie, hy kan nie sy suster deur hierdie dinge verloor nie. Hy moet in elk geval keer dat die twee te veel in mekaar se teenwoordigheid is. Sodra sy planne agtermekaar is, is sy ooreenkoms met die polisie verby en dan soek hy nie los drade nie. Reynecke sal vir homself moet sorg.


    “Sy het die geld nodig. Verpleegsters kry nie die grootste salarispakkette nie en Johannesburg is ’n duur plek om in te oorleef. Pla dit jou?”


    “Ek verstaan nie hoekom so ’n vrou dit sal wil doen nie.”


    “Tot mens in iemand se vel geklim en daarin rondgeloop het, kan jy hulle nie volkome verstaan nie,” antwoord Niel ingedagte.


    “Atticus Finch in To Kill a Mockingbird?” vra Rex geamuseerd.


    “Ek is impressed – tog nie net ’n dom polisieman nie.”


    “Ek is nie …”


    “Ja, ek weet jy is nie ’n polisieman nie, ek trek sommer net jou been.”


    Dan sit hulle ’n ruk in stilte die toneel en bekyk voor Rex voortgaan: “So hoe kom ek nog nader aan Freddie?”


    “Met geduld. Hy gaan jou nie sommer net vertrou nie, al het ek julle aan mekaar voorgestel. Jy moet stelselmatig sy vertroue wen. Maar hierdie is ’n goeie begin.”


    “Ons het nie tyd nie. Hoe bespoedig ek dit?”


    “Die hoogste vorm van vertroue is as hy jou met sy geld vertrou. Ons het klaar ’n mate van vertroue in jou verwek toe ons die geld uit Bulgarye na Italië gesmokkel het.”


    “Ons?” vra Rex sarkasties.


    Niel ignoreer die vraag. “Hy het ’n banker wat sy geldsake hanteer, so dit gaan nie maklik wees om hom te oortuig dat jy beter is nie.”


    “Tensy die banker uit die weg geruim word?”


    “Hoe? Ek weet nie eens wie dit is nie.”


    “Los dit vir my. Wees net gereed om my te nomineer as replacement wanneer die banker sy gat sien.”


    Niel kyk hom sydelings aan. Rex is gevaarliker as wat hy gedink het. As hy dit regkry om Freddie se bankier te verwyder, gaan hy moet ligloop vir dié man. Hy is geheel en al toegewy aan sy soeke na Skoppensboer en dit is kommerwekkend. Vir hom.


    “Jy het gesê ons het die geld ingesmokkel. Hoeveel het Freddie jou gegee?”


    “Waarvan praat jy?” Die man is te slim. Wat gee hom die idee Freddie gee vir hom kommissie?


    “Jy doen niks gratis nie. Hoeveel?”


    “Tien persent,” antwoord Niel eindelik.


    “Freddie het jou tien persent van aghonderdduisend dollar gegee?”


    Niel lag. “Hy betaal dit met ’n smile, want hy weet as hy my tagtigduisend moet gee, is daar sewehonderd-en-twintigduisend veilig in sy hande. In hierdie geval is die cut hoog, want die risiko was hoog.”


    “En jy bly net stil daaroor. Ek doen al die moeite en jy pocket ’n klomp geld, vir niks.”


    Rex draai om, leun met sy rug teen die reling en kyk na die binnekant van die verligte woonstel. Bewonder die skilderye, Persiese matte en smaakvolle en ooglopend duur meubels.


    Niel gaan voort: “Jý het gekies om die straight en narrow te volg. Jy’s mos hier vir die good of the cause, nie om geld te maak nie. Maar as jy die helfte wil hê, sê net, dan gee ek jou veertigduisend dollar in kontant. Ek sal dit tot swaai na rande toe vir jou – teen ’n goeie koers.”


    “Jy’s reg, ek is nie hier vir die geld nie.”


    “Hoekom doen jy dit in elk geval?”


    Rex is ’n ruk lank stil. Sal hy aan Campher probeer verduidelik? Hom laat insien dat sy keuse van lewenstyl hom deel maak van die gespuis? Dat jy jou nie kan losmaak van die negatiewe gevolge wat ’n onontbeerlike deel van dié wêreld vorm nie? Hy aarsel.


    “Ek het my redes,” antwoord hy kortweg.


    Niel vat die laaste sluk uit die Miller-bierbottel. Kyk na die Rolex aan sy pols.


    “Ek moet gly.”


    “Waarnatoe?”


    Hy glimlag. “Ek kry die gêng by die bar waar jy hulle laas ontmoet het. Wil jy saamkom?”


    Rex skud sy kop. Die vent dink alles in die lewe kom maklik.


    “Volgende keer.”

    Mikey neem die N3 na Pretoria en trap die petrolpedaal plat. Die Citi se enjin probeer hard, maar dit voel of die kar kruip. Hy wens hy was eerder in sy BMW, maar meer as dít wens hy hy het sy pistool by hom gehad. Een voordeel is dat hy nie meer die blou ligte agter hom sien nie.


    Uiteindelik, nadat hy by die N1 aangesluit het, neem hy die Allandale-afrit. Hy ken dié omgewing van sy dae as uitsmyter by verskeie klubs in die area. Kyalami lê aan die einde van hierdie pad.


    Hy draai links by die renbaan in die rigting van Woodmead. Hy móét nou by ’n hospitaal uitkom. Hy is naar en sy kop draai. Hy kan enige oomblik sy bewussyn verloor en adrenalien is al wat hom aan die gang hou. Sweet stroom teen sy koue vel af en gee hom hoendervel, en sy mond is droog. Maar hy moet deurdruk.


    * * *


    Die GTI verminder spoed.


    “Ons is besig om ons tyd te mors,” sê die bestuurder. “Kom ons gaan terug na sy meenthuis. Miskien is daar leidrade wat aandui waarheen hy op pad is.”


    Hulle neem ’n afrit om terug te draai.


    * * *


    Rex stop voor die valhek van die massiewe veiligheidskompleks en druk die toegangskaart voor die skandeerder. Die valhek begin lig terwyl hy en die sekuriteitswag mekaar vriendelik groet.


    Hy ry tussen dubbelverdiepingwonings in Toskaanse styl deur na die twee tennisbane in die middel van die kompleks. Langs die tennisbane is ’n parkie waar mense by ’n klein dam kan ontspan, piekniek hou of voëls kyk. Rex parkeer by ’n ry posbusse wat voor die tennisbane gebou is. Hy gaan sluit een oop met sy sleutel, verwyder twee bruin koeverte, vervang dit met een wat hy saamgebring het en sluit weer die posbus.


    Hy maak die koeverte in die Audi oop. In elkeen is daar ’n datavinger. Hy gooi die twee datavingers in sy baadjiesak en skakel die Audi aan om die kompleks deur ’n ander toegangshek aan die onderkant te verlaat. Horst sal môreoggend op pad werk toe sy sleutel gebruik om Rex se koevert te verwyder. Sy kopligte val oor die tennisbane toe hy wegtrek. Dit bring die pynlike herinneringe na vore, herinneringe wat hy gehoop het in ’n donker hoek iewers in Italië sou agterbly. Maar hier is hulle weer om hom te teister.


    * * *


    “So, jy’s studenteraadslid vir sport en rekreasie. Hoekom daardie portefeulje?” vra Leigh toe die kelnerin twee koppies Wimpy Mega Coffee voor hulle neersit. Hulle is nog albei papnat van al die skuim in Bourbons en hoop dat die Wimpy, wat deurnag oop is, se koffie sal help om die koue te breek.


    “Ek dink dit is belangrik om ’n gebalanseerde studentelewe te lei. Sport speel ’n groot rol daarin en ek wil verseker dat studente nie net op die PUK swot nie, maar ook hulself op sportgebied en in hul rekreasie-aktiwiteite kan uitleef. Speel jy enige sport?”


    Haar lippe is ligpers van die koue en bewe effens. Hy wil daardie lippe vir die res van sy lewe soen. Hy voel ’n gemoedsrus wat hy glad nie ken nie, iets wat sy in hom bewerkstellig het. Sy het vrede en genoegdoening gebring, ’n wete dat die toekoms goed is, wat ook al gebeur.


    Sy glimlag skaam. “Tennis.”


    “O, wel, dan moet ons bietjie gaan speel. Ek kan myself handle op die tennisbaan.”


    Sy knik haar kop, maar neem nie die gesprek verder nie. Vra wat hy gaan doen na sy SR-termyn. Sy lewensplanne. Wil ooglopend meer oor hom weet. Hy hoop sy vind hom interessant; volwasse vir sy ouderdom, selfversekerd en tog nederig. Dalk wil sy vasstel of dit is hoe hy werklik is en of dit ’n front is; sy beste voetjie voor. Hy besluit om haar tegemoet te kom, homself bloot te stel.


    “Ek gaan my LLB klaarmaak en dan my klerkskap by ’n prokureursfirma voltooi.”


    “Wat? Nie nog ’n jaar op kampus met ’n meestersgraad nie?”


    “Nee, mens moet aanbeweeg. Ek wil my loopbaan begin. Ek het alles op kampus bereik wat ek wou.”


    “Het jy al ’n firma by wie jy jou klerkskap gaan doen?”


    “Ja, ’n regsfirma in Johannesburg. Hulle spesialiseer in handelsreg en my BCom LLB sal goed te pas kom. Ek wil in handelsreg spesialiseer. En jy? Wat gaan jy doen?”


    “Ek voltooi hierdie jaar my STR en dan gaan ek my klerkskap by een van die groot vier ouditfirmas voltooi. Ek is nog nie seker watter een nie, maar dit maak nie regtig saak nie – dis ses van die een en halfdosyn van die ander.”


    “So jy gaan ’n geoktrooieerde rekenmeester wees? Slim meisie, nè?”


    “Dit vat net harde werk. Dis hoekom ek nie in ’n koshuis bly nie. Ek het die tyd nodig om aan my rek te spandeer.”


    “Ja, julle rekeningkunde-modules is moeilik. Maar jy het nog nie my ander vraag beantwoord nie. Wanneer speel ons tennis?”


    Sy lag weer skaam. “Vrydagmiddag op die PUK se bane.”


    Hy sien uit daarna om haar in ’n kort tennisrokkie te sien.


    * * *


    Hy het nie die krag om sy meenthuis binne te gaan nie. Weet nog herinneringe wag op hom. Hy moet egter Horst se boodskappe lees, daarom stap hy reguit studeerkamer toe en druk die eerste datavinger in die skootrekenaar, waar ’n rekenaarprogram die boodskap ontsyfer:


    Hoop die trip oorsee het goed afgeloop. Die Valke onderskep al Freddie Kruger se kommunikasie. Sal jou inlig as daar iets waardevols uitkom. Ons is besig om sy profiel saam te stel en sal deurgee wat ons het. Enige inligting wat jy van jou kant af kan kry, sal ook help. Dit lyk of hy tot dusver redelik onder die radar kon operate. Niemand weet veel van sy ondergrondse bedrywighede of contacts nie. Lyk of ons noodgedwonge op Campher se woord sal moet staatmaak. Nie dat ek hom enigsins vertrou nie. Loop maar lig.


    As Horst maar geweet het hoe die oorsese reis verloop het. Ten minste sal hy môreoggend Rex se brief kry. Daar was nie tyd om kodeboodskappe op datavingers vas te lê nie. Hy benodig die dopmaatskappy so spoedig moontlik.


    Rex druk die tweede datavinger in en lees die boodskap:


    Was ingelig dat jy nie by die rendezvous in Venesië opgedaag het nie en het toe erg gepanic. Gelukkig het Campher ons ingelig jy’s veilig voor ons die Italiaanse polisie en Interpol gekontak het. Maak asb. kontak sodra jy terug is en rapporteer wat verkeerd geloop het. Ek sal Campher se tjank aftrap as hy ons gekul het. Hoop jy is OK.


    Rex maak die dokument toe en staar vir ’n wyle na die foto van Leigh wat die muurpapier van sy skootrekenaar vorm. Dan klap hy die rekenaar toe en gryp die Audi se sleutel. ’n Kuier by die kroeg sal dalk glad nie sleg wees nie.


    * * *


    Alicia sit by die ontvangstoonbank van Sunninghill Hospitaal, haar gedagtes by die gebeure van vroeër. Rex wat die een oomblik soos ’n barbaar optree en die volgende soos ’n ware heer opspring as sy groet. Sy kry hom nie gepeil nie en min mense kan so onder haar vel inkruip. Sy is gewoonlik in beheer van haar emosies, maar hy het die vermoë om die rooi mis oor haar te laat daal totdat sy haar bloedig vererg en alle selfbeheersing verloor. Miskien is dit dít wat haar die gly in hom gegee het. Sy hou nie daarvan om so beheer te verloor nie en enigiemand wat daardie uitwerking op haar het, is onwelkom.


    ’n Skielike klapgeluid laat haar wip. Sy kyk op en sien ’n bebloede man by die deur instrompel. Daar is ’n bloedkol op die glaspaneel waarteen hy gestamp het. Dan val hy op die teëlvloer, klaarblyklik bewusteloos.


    Alicia spring op om te help. “Bring ’n trollie!” skree sy vir een van die ander verpleegsters en roep oor haar skouer: “Dokter!”


    Ongevalle se mediese personeel maak ’n kring om die man om te help. Hulle tel hom op ’n trolliebed en rol hom in die gang af na die intensiewe sorgeenheid.


    * * *


    Mikey se wimpers lig en hy kyk in die mooiste paar blou oë vas. Dalk is hy dood en is dit ’n engel, dink hy. Hy hoor verlangs stemme wat met hom praat, maar hy kan nie hoor wat hulle sê nie. Die ligte teen die plafon swiep een na die ander deur sy gesigsveld as die trollie in ’n gang af rammel.


    Dan verloor hy weer sy bewussyn.

    “Hallo, Weasel!” groet Rex. “Ek en jy moet bietjie gesels oor ’n inspuitingnaald, nè?”


    Weasel sit by die kroegtoonbank en het hom nie sien aankom nie. Nou verstyf hy, veral toe Rex ’n arm om sy skouers sit. Hy giggel senuagtig.


    “Ag, kom nou, let bygones be bygones. Kan ek nie eerder vir jou ’n dop koop nie?”


    Rex kyk na die bottels agter die toonbank, sy greep steeds ferm om Weasel se skouers. Hy kan voel hoe die mannetjie bewe.


    “OK, Johnnie Walker Black Label,” kies hy die duurste drankie beskikbaar.


    “Dis …” wil Weasel eers kapsie maak. “Reg so.”


    Die ander lag vir hom.


    “Ek sien die hele gang is hier,” merk Rex op.


    “Jy ken mos almal?” vra Niel, wat ook by is.


    “Ja.” Rex gluur die kroegman aan.


    “Sorry oor die ander aand,” breek Joe die ys. “Ek het nie geweet wat die deal was nie. Gedag dis weer ’n drunken brawl.”


    Rex lig sy drankie. Hoe meer vriende hy in die bedryf het, hoe beter. Joe knik en loop om ander klante te gaan bedien.


    * * *


    Die Golf GTI hou by die sekuriteitshek van Mikey se meenthuiskompleks stil. Die bestuurder wys sy SAPD-aanstellingsertifikaat vir die wag. Hy merk dat dit ander wagte is wat nou aan diens is, seker die nagskof wat oorgeneem het.


    Dit hou die voordeel in dat hulle nie die voertuig of sy insittendes met die voorval sal verbind nie. Gelukkig is die plaaslike polisiestasie se manne nog nie hier nie. Seker weer die gewone vervoerprobleme as rede verskaf toe die oproep ontvang is.


    “Police. There was an incident here earlier which we are investigating.”


    “Yes, number 46,” antwoord die wag en druk die afstandbeheer sodat die hek kan oopskuif.


    Hulle ry tot voor Mikey se meenthuis en begin die plek deursoek.


    “Ons moet gou maak, voor die stasie se ouens dalk hier uitkom,” sê een.


    “Of die Teletubbies,” sê die ander.


    “Die Teletubbies?”


    “Die Valke.”


    “Ek verstaan nie.”


    Die ander een sug en verduidelik dan: “Die groen Teletubby se naam is mos Dipsy – soos in DPCI, Directorate for Priority Crime Investigation. So, Válke se moer!”


    “DPCI, Dipsy. Ek like dit – die Teletubbies.” Die man lag.


    “Deursoek jy die res van dié plek. Ek sal die veld gaan check.”


    Na sowat twintig minute keer die man terug. “Kyk hier!” Hy hou Mikey se gesteelde Z88 in die lug. In die ander hand het hy Mikey se sak.


    Die ander een fluit. “As ek dit geweet het, sou ek nie so versigtig gewees het nie. Dan het ek hom in sy moer in gestuur.”


    “Ons het dalk. Daar is droë bloed teen die muur en op die grond. Ek dink hy is gewond. En dit moet ’n ernstige wond wees. Hy het baie gebloei.”


    “Ons sal die hospitale moet check – sommer hier in die omgewing eerste.”


    “Ons kan by Radiobeheer ook check. ’n Hospitaal sou rapporteer as iemand met ’n ernstige skietwond opdaag.”


    “Het jy iets in die huis gekry?”


    “Niks. Net ’n klomp steroids in die kombuis. Ek wens ek kon uitvind wie sy supplier is. Hy sal moet teruggaan vir nuwe voorraad.”


    Die man wat in die veld was, gooi die herwonne sak op die dubbelbed en maak dit oop. Hy krap daardeur en trek ’n lêer uit. Hy gee ’n lang fluit toe hy sien wat in dit is. Die ander een beweeg nader en loer oor sy skouer.


    “Die baas gaan dit niks like nie.” Hy blaai deur die foto’s en dokumente.


    “Hoe het die poephol by ons betrokke geraak?” vra die ander een kwaad.


    “Die poephol se pa en die baas was glo saam op die grens. Sy pa was ’n held of iets en die baas het belowe om na sy seun te kyk as iets met hom gebeur. Toe trap die bliksem ’n landmyn af en word in sy moer in geblaas. Nou sit ons met die dowwerd. Hy is so dom soos grond. Hy kan ons hele operasie opdonder.”


    “Nie te dom om ’n lêer wat ons kan sink by te hou nie. Ons beter hom kry, en vinnig. Dalk het hy ander bewyse in sy besit.”


    “Kom ons ry. Ons kan die hospitale begin check.”


    * * *


    Rex staar na die koperkleurige whisky in sy glas. Weasel het duidelik met ’n swaar hart daarvoor betaal.


    “Bygones is bygones,” het hy met hom glase geklink en Rex het sy kop geknik. Die dubstep-musiek is oorverdowend in die klub, maar Weasel is blykbaar ’n kenner.


    “Dis drum and bass,” het hy in Rex se oor geskree. “Dis ’n tipe elektroniese dansmusiek wat uit syncopated rhythms bestaan.” Daarna het hy Rex verloor met sy verduideliking van al die tegniese aspekte; dit klink vir hom net na ’n groot geraas. Dalk word hy oud. Hy verkies rustiger musiek, soos die drie dames van The Dahlings wat hy ontdek het by Aardklop.


    Hy haal sy selfoon uit sy sak en blaai deur die kontaknommers. Vind die een wat hy soek: Leigh. Hy skakel die nommer en wag totdat haar kristalhelder stem kom:


    “Hallo, dis Leigh. Jammer ek is nie tans beskikbaar nie, maar los asseblief ’n boodskap en ek sal jou terugskakel,” gevolg deur ’n vrolike “Bye”. Die pyn brand in sy hart. Hoekom voel mens dit nou juis dáár? Dit is tog net ’n spier wat saamtrek en ontspan om suurstofdraende bloed deur die liggaam te pomp, om jou aan die lewe te hou. En hy het nie ’n dokter of mediese joernaal nodig om vir hom te sê dit geskied onwillekeurig nie. Mens kan dit nie beheer nie, al wil jy hoe graag. Hy hét al probeer om dit te stop. Hoeveel keer het hy al op sy bed gelê en op sy hart gefokus en ’n boodskap van die brein af soontoe probeer stuur? “Hou op klop. Gaan staan. Die pyn is te erg. Ek kan dit nie meer verduur nie!” Sonder sukses. Daar is ook geen medisyne vir die pyn in ’n hart nie. ’n Drankbottel help nog minder; hoe vlakker die vloeistof daarin word, hoe dieper word die pyn in die hart, tot dit kom – dronkverdriet.


    Hy bel weer die nommer. Om haar stem te hoor laat nogmaals die pyn verdiep, maar hy wil nie groet nie. Hy was nooit gereed om te groet nie. Hy druk weer die groen knoppie op sy foon en wag vir die melodieuse stem. In sy agterkop draai die ander woorde wat hom teister: Dié wat dors na lewe sál drink.


    * * *


    Die Opel Astra beweeg tussen die rye geparkeerde voertuie deur. ’n Karwag wuif die bestuurder nader en wys na ’n oop plek, waar hy intrek. Kaptein Januarie en sersant Vermaas klim uit.


    “Hallo, my chieva, sal hom mooi oppas. Douglas is aan diens,” sê die karwag opgewek.


    Kaptein Januarie kyk fronsend na hom. “Sê my, Douglas, was jy verlede Woensdag so five p.m. aan diens?”


    Douglas dink bietjie na. “Nee, my chieva, nie Douglas nie. Maar ek dink Donald daar anderkant was hier.” Hy wys in die rigting van ’n ander karwag wat besig is om ’n bejaarde vrou te help om kruidenierware in haar motor se bagasiebak te laai.


    “Dankie.” Die twee speurders stap in die rigting van die ander karwag.


    “Douglas pas hom mooi op, meneer!” roep hy agter hulle aan. Kaptein Januarie waai met sy hand in die lug. “Is that yes or no?” brom Douglas en hardloop dan na ’n motor wat begin om uit ’n parkeerplek te trek.


    “Donald?” groet kaptein Januarie.


    “Yes, sir.”


    “Douglas tells me you were working here last Wednesday at about five in the afternoon.”


    “That’s right, sir,” antwoord Donald versigtig.


    “I’m Captain Januarie, of the Hawks. This is Sergeant Vermaas. We would like to question you about an incident that happened here and which you may have witnessed.”


    “Yes, sir,” antwoord Donald meer op sy gemak.


    “There is a report of a woman reversing out of a parking space, after which an elderly gentleman in a luxury vehicle hooted at her. She apparently showed the man a zap-sign before she drove off.” Kaptein Januarie wys die middelvinger-teken ter illustrasie. Terwyl hy praat, besef hy hoe futiel dié poging tot inwinning van inligting is. Hoekom sal hierdie karwag wat elke dag honderde mense sien so ’n onbenullige episode onthou?


    “Oh yes, I remember.” Hoop vlam op in Januarie terwyl die man met ’n krom vinger na die hoek van die parkeerterrein wys. “It was there. I show her to wait, but she ignore me. She just reverse in front of the madala. That is why he press his hooter. She never even tip me, boss, just show me the finger and go.”


    “Are you sure she wasn’t showing the zap-sign to the man hooting at her?”


    “Haibo, will a young white girl show that to a white madala? I don’t know,” sê Donald kopskuddend.


    “What car was the old man driving?”


    “Yo, nice car, boss. Silver Mercedes S-class. Yo, nice car.”


    “Did the old man say anything to you?”


    “Yo-yo-yo, he was very cross. He said she will learn lesson. He just look at her driving away by robot there.” Die krom vinger wys nou na die verkeerslig onder in die straat.


    Die twee speurders kyk na mekaar.


    “He said she will learn her lesson?” vra Vermaas.


    “Yes, boss.”


    “Anything else?”


    “No, boss.”


    “Have you ever seen him before, or again after that?”


    “He come often. He always tip well. He tell me to check if anyone scratch car and tell him the licence plate of driver if it happen.”


    Januarie verteer die inligting. Dalk ’n klein deurbraak? Hy weet nie, dit klink verregaande dat die insident aan Chantelle Heyneman se verdwyning verwant kan wees.


    “Has this happened? Have you given him any licence plate number of someone who scratched his car?”


    “No, I make sure no-one scratches. He tip well.”


    “Do you know his registration number?” vra Januarie.


    “No, boss,” antwoord Donald kopskuddend.


    “Where exactly did the incident happen?”


    “There, third parking from the end.” Hy wys na die verste hoek van die parkeerterrein. Teleurstelling daal op Januarie neer – geen CCTV-kamera sou daardie gedeelte van die parkeerterrein gedek het nie.


    “He always park far so no-one will scratch car.”


    Kaptein Januarie haal ’n visitekaartjie uit sy beursie en oorhandig dit aan Donald.


    “Do you have a cell phone?” vra hy.


    “Yes,” antwoord Donald met ’n trotse glimlag wat ’n enkele voortand ontbloot.


    “Give me your number.” Donald dikteer die nommer terwyl kaptein Januarie dit in sy selfoon insleutel. Dan oorhandig hy ’n pakkie Camel Black-sigarette aan Donald.


    “Dankie, Captain,” kom dit verheug.


    “Donald, if that man comes here again, you take down his registration number and you send me a please-call-me immediately. I will phone you back. You understand?”


    Donald stem in terwyl hy ’n sigaret uit die pakkie haal en aansteek.


    “If you do that and the information is good, I will register you as an informer and you will get informer’s fees.”


    “Dankie, Captain,” sê Donald met ’n glimlag terwyl hy sy kop draai om die rook weg van die twee speurders uit te blaas.


    Hulle stap stadig terug in die rigting van die Astra.


    “Verrie, ek gaan gou by Spar inhardloop om vir my ’n ander pakkie Camels te koop. Soek jy iets?”


    “No thanks,” antwoord Vermaas en Januarie drafstap Spar toe. Dalk sal hy maar ’n pie en Coke ook koop – aangesien hy nou winkel toe móét gaan.

    Mikey maak sy oë oop en wonder waar hy is. Dan sien hy die masjiene langs hom en die gordyn om die bed, half toegetrek. Hy onthou skielik die gebeure van … was dit laas nag? Hoe lank is hy al hier? Dit kan dae wees.


    Die paar blou oë staar na hom. Sy is beeldskoon. Sy draai om en stap uit.


    “Adjudant, hy is wakker!” hoor hy haar roep.


    Paniek pak hom beet. Hy hoor hoe die tswie-tswie-tswie van ’n paar leerskoene op die vloerteëls harder word soos iemand nader beweeg.


    ’n Swart man in ’n SAPD-uniform verskyn in die gordynopening. “Môre, meneer, ek is adjudantoffisier Ofentse,” stel hy hom voor.


    “Hallo,” antwoord Mikey in die swakste stem wat hy kan namaak. Hy moet vir tyd speel.


    “Kan u my asseblief u naam gee en vertel wat gebeur het?” Die polisieman wys na Mikey se verbinde skouer.


    “My naam is Jannie Erasmus. Ek is gehijack. Hoe lank is ek al hier?”


    “U het eergister hier aangekom met die skietwond. Gelukkig was dit nie ernstig nie, maar die dokter sê u het baie bloed verloor en hulle moes ’n bloedoortapping uitvoer. Dis ’n vleeswond en die projektiel is agter in en voor uit. Kan u my meer detail oor die voorval gee, asseblief?”


    “Ek het by ’n robot gestop. In Allandale, naby Vorna Valley. Iemand het skielik die passasiersruit stukkend geslaan en my beveel om stil te sit. Ek het gepanic en weggetrek terwyl ek weggedraai het van die aanvaller. Dis toe hy my van agter af in die skouer skiet. Toe ry ek hospitaal toe. Ek kan nie onthou waar ek my kar parkeer het nie. Dis ’n Volkswagen Polo. Dis ’n nuwe kar wat ek onlangs gekoop het, so ek kan nie die registrasie onthou nie. Veral met die nuwe GP-nommers wat so lank is.”


    Adjudantoffisier Ofentse maak aantekeninge in sy polisiesakboek.


    “Ek is jammer, maar ek is moeg … en seer. Kan ons asseblief later gesels?”


    Die man kyk hom fronsend aan. “Meneer, e … Erasmus, ek sal môre terug wees, dan gesels ons weer. Hopelik het u teen daai tyd aangesterk.”


    Hy verlaat die vertrek. Môre sal hy terug wees, maar Mikey sal nie hier wees nie. Hy sal vanaand die pad moet vat. Dalk die blouoog-nooi saamneem vir ’n bietjie vermaak.


    * * *


    In die gang konsulteer adjudantoffisier Ofentse met Alicia.


    “Suster, ek sal môre terug wees. Maar daar is iets baie fishy aan sy storie. Ek gaan reël vir ’n konstabel om wag te staan voor die deur. Ek vertrou die knaap net mooi niks.”


    “Dankie, adjudant. Ons het sy mediese besonderhede nodig. Het hy dalk sy naam en kontaknommers van naasbestaandes verskaf?” vra Alicia.


    “Hy sê sy naam is Jannie Erasmus, maar meer as dit kon ek nie uitvind nie.”


    * * *


    Die mooi blouoog-nursie kom weer sy kamer binne.


    “Meneer Erasmus? Ons het u mediese besonderhede nodig. Het u dalk ’n nommer vir naasbestaandes wat ons kan skakel?”


    Hy moet vinnig lieg, al voel sy kop muf. Wen net tyd!


    “My ouers is tans in Tanzanië, so julle sal hulle nie in die hande kan kry nie. Maar ek sal die rekening self vereffen. Ons kan môre alles uitwerk.” Sy stem is skaars hoorbaar en hy laat sak sy kop terug op die kussing en maak sy oë toe, kwansuis uitgeput. Hy loer agterna toe sy kopskuddend die kamer verlaat. Mooi poppie daai. Dis mos hoe ’n nursie moet lyk! Hy gaan haar definitief beter leer ken. Maar eers moet hy hier wegkom, voor daai poot weer kom snuffel.


    * * *


    Rex stop voor die posbusse. Sal Horst al die dokumente gereed hê? Hy is nie seker nie. Die tyd was min. As dit daar is, sal hy vanmiddag al vir Freddie kan ontmoet.


    Hy sluit die posbus oop, verwyder die koevert wat daarin lê en plaas ’n ander koevert daarin. In sy Audi maak hy die koevert oop, verwyder die datavinger en sit dit in sy baadjiesak. Trek ’n pak dokumente uit. Horst, die ou staatmaker.


    ’n Nota voorop lees: Mkpy in Anguilla. Weens aanlyn oprigting daarvan, neem dit slegs 24 uur. Voldoen aan al die vereistes; Tax Haven, Bank Secrecy etc.


    Rex glimlag; dis seker Horst se Duitse afkoms wat hom so doeltreffend maak.


    Die boonste dokument is ’n sertifikaat van inlywing. Heel boaan staan die naam ANGUILLA, gevolg deur INTERNATIONAL BUSINESS COMPANIES ACT (SECTION 8), waarna dit sertifiseer dat Elm Traders GmbH ingelyf is. Rex glimlag weer vir Horst se gebruik van die agtervoegsel van Duitse maatskappye. Die seël van die registrateur van maatskappye van Anguilla-Wes-Indië verskyn langs die registrateur se handtekening onderaan die bladsy.


    Die tweede dokument is die akte van oprigting van Elm Traders GmbH. Die maatskappy se geregistreerde adres en posadres is albei in Anguilla, terwyl die dokument aandui dat Horst Faber die geregistreerde agent van die maatskappy is. Die aandelekapitaal dui aan dat die maksimum aantal aandele wat die maatskappy mag uitreik, onbeperk is.


    Die derde dokument is ’n standaardstel statute vir Elm Traders GmbH.


    Die vierde dokument bevestig dat Elm Traders GmbH ’n kliënt en rekeninghouer van BCCI Bank is.


    Die laaste dokument, getiteld DECLARATION OF TRUST, verklaar dat Horst Faber as trustee namens Freddie Kruger duisend aandele in Elm Traders GmbH hou. Verder sit die dokument Freddie se regte in die aandele uiteen.


    Rex hoop hy sal Freddie kan oortuig om dit so te aanvaar, maar Niel sal ook moet help. Die feit dat Anguilla geheimhouding-wetgewing het en ’n belastingtoevlugsoord is, sal help om Freddie te oortuig.


    Hy skakel Niel om die ontmoeting te reël. Die senuwees wat in hom bruis, verras hom. Hy sal dit koel moet speel as hy Freddie ontmoet.


    Hy gebruik weer die onderste hek toe hy die kompleks verlaat, sodat die sekuriteitswagte nie agterkom dat hy slegs ’n kort tydjie hier was nie.


    * * *


    Rex maak die voordeur van sy meenthuis agter hom toe en hang die sleutels aan die houer teen die muur. Die woonstel ruik skoon.


    Daar is oral tekens dat Sara vandag hier was. Links is die kombuisdeur en hy loer daardeur. Die vloer blink, daar is geen vuil skottelgoed in die wasbak nie en die werkoppervlak is skoongevee. Die sitkamer strek voor hom uit en die strooikussings is netjies op die bruin leerbanke gerangskik. Sonlig val op die koffietafel en daar is nie ’n teken van vanoggend se stof nie. Regs kan hy Woodoc-houtolie op die eikehout-eetkamerstel ruik en die stoele is presies ingeskuif.


    Hy stap na die trappe wat links van die sitkamer boontoe strek, maar draai net voor dit by die studeerkamer in. Hy plaas die sak wat sy skootrekenaar bevat langs die lessenaar, draai om en gaan dan by die trappe op na die hoofslaapkamer.


    Hy hang sy baadjie in sy kas en haal sy oefenklere uit. Wil gou gaan gim, want hy en Niel kan dalk ’n vroegmiddag-afspraak met Freddie kry. Dis die dag om weer sy bors en biseps te oefen, maar hy is nie vandag lus vir die gewoel van die Virgin Active nie. Hy sal eerder gaan draf. Hy trek sy hardloopskoene aan en haal die iPod uit sy bedkassie se laai. Tammy se debuut-CD is daarop gelaai.


    Sy oog vang Leigh se bedkassie en hy sien Sara het weer die goed verkeerd daarop teruggepak nadat sy afgestof het. Hy beweeg om die bed en gaan sit op die rand. Herrangskik die bedlampie, snesiehouer, alarm-horlosie en Bybel. Hy huiwer ’n oomblik voor hy die laai stadig ooptrek. Binne-in lê haar iPod, beursie, handeroom, notaboekie en selfoon. Die selfoon is afgeskakel. Hy betaal steeds die kontrak, wat in sy naam is, en wonder hoeveel gratis minute se oproepe al opgehoop het.


    Hy skakel dit aan en voer die PIN in wanneer dit gevra word. Dit registreer dat daar ’n stempos is. Hy skakel 100 en luister. Sewe stemposse, sê die vrouestem. Hy weet al sewe is van hom af. Hy wis dit uit sonder om te luister, weet daar sal geen boodskap opgeneem wees nie, net die klank van iemand wat aflui. Dan skakel hy die foon af en plaas dit terug in die laai. Hy staan op en maak Leigh se kasdeur oop. Haar klere hang steeds daar, onaangeraak. Hy kry haar vae reuk. Dit warrel nie meer uit haar klere nie, is nie so sterk soos in die verlede nie. Die tekens van haar teenwoordigheid verminder. Sy oë val op haar tennisskoene.


    Die afgespreekte wedstryd het toe nooit plaasgevind nie, want dit was nooit sy plan om teen haar tennis te speel nie. Sy het vir hom gestaan en wag toe hy by die PUK se bane opdaag, haar slanke bene pragtig in die kort tennisrokkie.


    “Waar is jou raket?” het sy verward gevra toe hy aangestap kom, kombers en mandjie in die hand.


    “Change of plan.”


    “Ekskuus?”


    “Die tennisvoorstel was net om jou in ’n kort rokkie te kry. Ons gaan eerder bietjie piekniek hou.”


    “Is jy bang jy verloor?”


    “Nee, maar ’n piekniek is baie minder werk. Kom.”


    “Waar?” het sy onseker gevra.


    “Daar onder by die riviertjie,” terwyl hy aangestap het.


    By die rivier het hy die kombers flambojant op die gras oopgegooi en die mandjie daarop neergesit.


    “Mademoiselle,” in sy beste Franse aksent terwyl hy die uitnodiging om te sit met ’n armbeweging beklemtoon het.


    “O nee, oë weg, meneertjie, ek moet eers my sit kry met dié rokkie. Dit was ’n baie skelm plan, nè?”


    “Eers geen bikini by die foam party nie, nou die skaamheid oor die rokkie. Jy gun ’n man ook geen plesier vir die oog nie.” Maar hy het gedweë weggedraai.


    “Daar is seker net peanut butter-en-stroop-toebroodjies in daai mandjie,” het sy geskerts.


    “Ha!” het hy trots uitgeroep en die inhoud stuksgewys uitgepak. “Snoekpatee; Franse brood – klaar gesny en gebotter; camembert-kaas en digestive biscuits; druiwe; aarbeie; jogurt; Griekse slaai met mangoskywe; ’n bottel merlot – let wel, nie Tassies nie; en, vir poeding, Passions-tjoklits.”


    “Ek is beïndruk,” het sy sonder voorgee gesê. “En kyk al die mooi eetgerei, maar mag ek vra, waar is die wynglase?”


    Hy het in die mandjie gekyk. Dit was leeg. “Demmit!”


    Rex maak die kasdeur toe en glimlag hartseer as hy onthou hoe hulle die merlot uit die bottel gedrink het. Hy is skielik nie meer lus vir oefen nie. Gooi die iPod op die bed en stap weer studeerkamer toe, waar hy die datavinger in sy skootrekenaar druk.


    Bly jy is oukei na die sirkus in Italië. Campher sal nog betaal daarvoor. Die Valke het goeie leidrade gekry met die meeluister van Freddie se gesprekke. Sy “bankier”, John O’Leary, is geïdentifiseer en word ook gemonitor. Hy het ander kriminele ondernemings (buiten sy betrokkenheid met Freddie) waarop ons hom kan vervolg (sodat Freddie nie iets vermoed nie). Hy sal binnekort in hegtenis geneem word, wat die deur dan hopelik vir jou sal oopmaak om Freddie se geldsake te “bestuur”. Ons wil die arrestasie só uitvoer dat geen vingers na jou wys om Freddie agterdogtig te maak nie, so wees net bietjie geduldig.


    Die dokumente vir die shell company in Anguilla is aangeheg. Ons kon dit vinniger in Anguilla opstel as die ander plekke aangesien alles online gebeur. Alles is in orde, so jy moet die idee net aan Freddie verkoop.


    Slegte nuus: Faizel Plaatjies het aansoek gedoen vir parool, maar ons doen alles in ons vermoë om te verseker dat hy dit nie kry nie. Moet jou dus nie daaroor bekommer nie. Sterkte.


    Rex klap die skootrekenaar se skerm toe. As Faizel Plaatjies parool kry, is die gort gaar. Hy sal nie duld dat die bliksem op straat losloop nie. Al moet hy hom self uithaal, Plaatjies sal nie sy vryheid kry nie.


    Hy gaan haal die iPod. Dalk sal ’n goeie oefensessie help. Hy kan nie vir Freddie in dié gemoedstoestand ontmoet nie. Hy druk die gehoorstukke in sy ore en die lirieke tref hom.


    Speaking out your name is kinda like breathing.

    Kaptein Januarie stamp die swaar houtdeur oop, Vermaas agter hom, en agter Vermaas die vrou wat hulle pas as mevrou Dengler ontmoet het. Sy protesteer luidkeels dat hulle geen afspraak het nie, maar hy steur hom nie aan haar nie. Hierdie is een van daardie oomblikke. Sy oomblik. Die oomblikke waarvoor hy werk, dié wat hom elke oggend uit die bed kry.


    Die man sit agter sy mahonie-lessenaar op ’n oorgroot bruin leerstoel, besig om dokumente na te gaan. Die kantoor is een van die luuksste wat Januarie nog gesien het. Die mure is met hout uitgevoer en die dik mat gee mee onder sy voete. Deur die venster strek die uitsig oor die grote Johannesburg. Die lessenaar se werkoppervlak is met groen leer afgewerk. Op een hoek, langs ’n geelkoperlamp met ’n groen glasskerm, staan ’n humidor, seker vol Kubaanse sigare. Op die teenoorgestelde hoek, langs die telefoon, ’n aardbol op ’n geelkoperstaander. Die man druk die brilletjie op sy neus met sy wysvinger terug, stomgeslaan deur hul skielike opwagting.


    “John O’Leary?” vra Januarie, stel die oomblik effens langer uit, vir effek.


    “What is going on?” wil die man geïrriteerd weet. “Mrs Dengler, call security immediately!”


    Mevrou Dengler draai met ’n apologie aan O’Leary om. Maar dan … die oomblik. Dit laat haar versteen.


    “You are under arrest!”


    Hy sit een hand op die man se skouer en wys sy aanstellingsertifikaat met die ander toe hy voortgaan: “I’m Captain Januarie from the Hawks, and I’m arresting you for racketeering in terms of section 2 of the Prevention of Organised Crime Act, and money laundering in terms of section 4 of the Prevention of Organised Crime Act.” Hy oorhandig die dokument aan John O’Leary. “This is a copy of the warrant for your arrest.” Lig hom dan in oor sy regte: die swygreg en die reg op verteenwoordiging, wat hy weet dadelik uitgeoefen sal word.


    “Please turn around and put your hands together.” Hy trek die man se polse met ’n kabelbinder vas. Oomblik verby. Kort, maar uiters bevredigend. Hy wag vir die reaksie – net so bevredigend. Ontkenning en woede vermeng in ’n vermaaklike dramastuk, sy eie reality TV.


    “What is this? You come in here and tie me up with a cable tie. Like some animal! You do not even use decent handcuffs. I am going to sue your arses off for this! You will regret the day you ever ventured into this office. Mrs Dengler, please phone Eric Richards! That is my attorney, gentlemen! Wait until he gets hold of you!”


    Die res is die normale wit geraas van ’n gearresteerde wat geld het. Januarie wens hy kon O’Leary ’n taai klap gee. Daai Queen’s English uit hom uit moer. Maar hierdie saak moet mooi loop, sonder foute, alles volgens die boek. Freddie se finansman móét sy “arse” sien.


    * * *


    “Jy is stil,” onderbreek Niel sy gedagtes.


    “Ek dink aan die ontmoeting met Freddie.”


    Rex is nog onrustig. Dinge kan maklik skeefloop. En die gebeure in Italië affekteer hom steeds. Die naam Freddie Kruger roep slegte herinneringe by hom op.


    “Alles sal fine wees.”


    Hulle stop by die sekuriteitshek van die kompleks waarin Freddie woon. Paleise rys bo die grensmuur uit. ’n Paar perde wei in die tuin van die huis naaste aan die hek. As mens dit ’n tuin kan noem. Dit lyk of jy ’n mini-kompleks in elke erf kan oprig.


    “Where are you visiting?” vra die sekuriteitswag.


    “I’m here to see Freddie Kruger, my name is Niel.”


    Die wag skakel ’n nommer en kondig Niel se besoek aan toe die oproep beantwoord word. “You know where to go?” vra hy wanneer hy toestemming kry om toegang te verleen.


    “Yes,” antwoord Niel en trek weg. Vir Rex voeg hy kopskuddend by: “Dis so ironies dat die inwoners van hierdie sekuriteitskomplekse firmas ten duurste betaal om hul veiligheid te verseker terwyl die gangsters tussen hulle bly.”


    Hulle draai in die oprit van ’n massiewe dubbelverdiepinghuis in en stop voor twee swart gietyster-hekke wat met goue knoppe aan die bokant afgewerk is. Niel steek sy arm by die venster uit en druk die interkomknoppie op ’n paaltjie. Die oprit strek voor hulle uit na ’n garage met ’n soliedehout-dubbeldeur wat geen handvatsel het nie. Afstandbeheer. Die huis strek links van die oprit uit en regs is daar ’n parkeerareatjie waar twee voertuie staan, ’n oranje Lamborghini Gallardo met die registrasie FREDDIE 8 en ’n geel Porsche 911 Targa met FREDDIE 7.


    “Hoe lyk FREDDIE 1 tot 6?” vra Rex retories.


    Niel glimlag. “Die geel Porsche Targa is die einste een wat die beroemde André Stander destyds van die Porsch-garage geroof het. Hy het hom vir ’n test drive gevat, die verkoopsman iewers op gunpoint uitforseer en doodluiters weggery. Freddie love daai storie. Hy sê Stander het sy eie cops-en-robbers-speletjie gespeel, want hy was terselfdertyd ’n cop en ’n robber. Freddie het lank na daai Porsche gesoek en ’n fortuin vir hom betaal.”


    “Jy bedoel seker die berugte André Stander.”


    “In jou wêreld is hy berug; in myne – beroemd.”


    Rex skud sy kop.


    Die twee staalhekke maak stadig na binne oop. Niel trek in en parkeer by die voordeur, waar die huis se skaduwee verligting teen die middagson bied.


    Rex fluit saggies toe hy uitklim. “Dis ’n mansion.”


    “Ja, maar binne sal jy sien geld koop nie smaak nie,” fluister Niel. “Hier kom die butler … Hallo, Johannes,” groet hy ’n swart man, geklee in ’n swart broek en wit baadjie, wat na buite tree en beleefd vir hulle knik.


    “Middag, meneer Campher. Meneer Kruger sal u by die swembad ontvang.” Johannes se Afrikaanse uitspraak is perfek.


    Binne sien Rex wat Niel bedoel het. Die meubels herinner aan ’n pornografiese fliek van die laat tagtigs. Wit leerbanke met ’n swart langhaarmat op die glinsterende keramiek-teëlvloer. Die koffietafel is verchroomde pyp met ’n glasblad. Daar is rooi kussings op die banke. Die aardigste skilderye versier, of versuur, die mure.


    ’n Vet man kom deur die oorkantse patiodeur gestap. Hy dra ’n syjapon oor ’n helder geel swembroek en het ’n glas whisky in een hand en ’n dik sigaar in die ander. Die spieëlglas-sonbril herinner aan dié van ’n verkeersbeampte. Teen sy grys borshare pryk ’n goue medaljon wat aan ’n dik ketting hang.


    “Niel!” groet die man met uitgestrekte arms en ’n breë glimlag, wat ’n goue kroon aan een van sy voortande ontbloot. Die twee omhels mekaar.


    “Hallo, Freddie.”


    Rex hoop die man gaan hom nie ook omhels wanneer hulle aan mekaar voorgestel word nie. Gelukkig steek hy sy hand uit.


    “Dis great om jou uiteindelik te ontmoet, Rex. Niel praat net goed van jou en die Italianers was ontsettend beïndruk met jou taaiheid.” Hy knipoog en Rex moet elke greintjie selfbeheersing oproep om hom nie by te dam nie. Hy maak die gebeure in Italië af asof dit kinderspeletjies was. Rex wens hy kan hom in ’n donker vertrek kry en sien van watter stoffasie hý gemaak is. Sal seker soos ’n babatjie tjank.


    “Kom sit buite by die swembad, ou Spike gooi kole vandag.”


    Oorkant ’n driehoekige swembad lê drie vroue bostukloos en sonbaai. Freddie ignoreer hulle; doen geen moeite om hulle aan sy twee gaste voor te stel nie.


    Hulle gaan sit by ’n tuinstel in die skaduwee van die patio. Rex sit sy motorsleutels op die tafel neer en druk ongesiens ’n knoppie op ’n toestel wat lyk soos ’n hek se afstandbeheer. Dit sal die gesprek digitaal opneem, dan kan hy later die opname op sy skootrekenaar aflaai en vir Horst stuur.


    “Johannes, nog twee,” beveel Freddie terwyl hy sy glas in die lug hou. “Of maak dit sommer drie.” Hy sluk die laaste bietjie af en klap die leë glas op die tafel neer. “En Johannes, bring hom die selfoon daar uit die kombuis as jy terugkom, OK?”


    Rex wil sy kop skud vir die ongepoetste manier waarop hy met die butler praat.


    “Reg so, meneer Kruger,” antwoord Johannes egter net met sy perfekte uitspraak.


    Freddie teug weer aan die dik sigaar en blaas rook die lug in. Rex weet nie hoekom hy so senuagtig was nie. Die man is ’n absolute cliché, sy identiteit geskoei op elke Mafia-fliek wat hy in sy lewe gesien het, dalk vermeng met ’n paar pornografiese films. Geen identiteit van sy eie nie. Dis absurd.


    “Johnnie Walker Blue, Niel. Jou favourite,” spog Freddie toe Johannes die drie glase en selfoon op ’n blink skinkbord bedien.


    Niel lig sy glas, “Cheers!”


    “So, vertel my bietjie van jouself, Rex.”


    Rex weet dat die vraag deel van die toets is: sy agtergrondverhaal moet sin maak, inpas by wat Freddie verwag. As hy nie bevredigend antwoord nie, sal hy moeilik infiltreer. Hou dit kort en fokus op die belangrike, die een ding wat Freddie wil hoor.


    “Ek het pas van die Kaap af Joburg toe getrek. Die Kaap was te laid-back vir my. Ek verkies die hustle en bustle van Jozi. Ek is ’n prokureur, maar toe die regsisteem inmekaar donner, het ek oorgeskuif na ander maniere van geldmaak. Dit is al waarin ek belangstel – om geld te maak, maak nie saak hoe nie.” Hy vat ’n sluk van die whisky en dit gly teen sy droë keel af. Hy kan proe hoeveel dit kos.


    “Dis goed om te weet. Jy het vir my iets saamgebring?”


    Rex lê die maatskappydokumente voor hom op die tafel neer. Hy hou Freddie se lyftaal dop terwyl hy verduidelik. Is die man besig om in te koop? Vermoed hy onraad? Niel rep nie ’n woord nie. Hy teug net aan sy whisky en los Rex om al die praatwerk te doen.


    Freddie se gesig verklap geen emosie nie. Aangeleer deur jare se ondervinding in die onderwêreld waar mislukte transaksies kwaai gevolge kan hê. Hy hét egter stoom afgeblaas oor sy huidige bankier se onbekwaamheid. Oor hy ’n fortuin aan die Ontvanger moes oorbetaal. Sy bankier wat volgehou het dat die omskakeling van sy geld na wettige inkomste belastingimplikasies het. Dit het Rex hoop gegee. Hierdie skema maak die geld belastingvry en verder weet hy wat binnekort met Freddie se huidige bankier gaan gebeur.


    “Hoekom Anguilla?” vra Freddie eindelik.


    “Dit is vinnig. Die registrasie van ’n maatskappy gebeur geheel en al aanlyn. Daar is geheimhoudingswetgewing en dit is ’n tax haven. Dit sal bykans onmoontlik wees om jou met die maatskappy te verbind en só bly jy in beheer van jou geld. En die moeilikste deel van enige geldwasseryskema ís om in beheer van die geld te bly. En natuurlik om so min moontlik belasting te betaal wanneer die onwettig verkreë geld in wettige inkomste omskep word.” Rex lag gedweë, hoop hy het nie die verkeerde ding gesê nie. Hoop die betaling van die belastinggeld is nie ’n té teer saak nie. Hy is verlig toe Freddie lag en sy kop skud.


    “En jy vertrou hierdie Horst Faber-kêrel?”


    “Volkome! Hy woon in Anguilla, so hy sal sake daar bestuur. Hierdie tipe besigheid is al wat hy daar doen. Hy sal ook die verhouding met die bank handhaaf. Want die bank behoort aan hom. Hy het dit daar gevestig en bedryf dit spesifiek vir hierdie tipe transaksies. En hy het ’n trustee-kontrak geteken wat jy in jou agtersak kan hou, net ingeval hy iets oorkom. Jy kan die kontrak enige tyd gebruik om beheer oor die maatskappy terug te neem. En dit is nie ’n publieke dokument wat op lêer is nie, so jy geniet steeds jou anonimiteit. Maar dit bied jou ekstra versekering.”


    Freddie lig sy wenkbroue. “En julle sal die boeke kook?”


    “Dis ’n dopmaatskappy. Die boeke sal wys dat dit besigheid bedryf, terwyl die inkomste eintlik jou geld is wat soontoe gekanaliseer word. Dan gaan dit deur die maatskappy se boeke om daarna as dividende of lenings aan jou terugbetaal te word. Dit sal lyk of jy ’n goeie besigheidsman is.”


    Rex leun terug in sy stoel. Hy dink Freddie het gebyt. Al wil hy dit nie wys nie, is hy beïndruk.


    Freddie bly lank stil terwyl hy die saak deurdink. Hy draai na Niel, wat steeds aan sy whisky geteug het, maar nou die glas op die tafel neersit en vorentoe leun. Sy beurt om die vis van die hoek tot in die net te kry.


    “Dis ’n goeie skema, Freddie. Internasionale samewerking tussen polisiemagte tydens sulke ondersoeke gebeur nie. As die geld eers landuit is, is dit bykans onmoontlik vir enige poliesman om die spoor te volg. Jy skuil agter die sluier van die maatskappy én ’n addisionele laag beskerming word deur Horst Faber verskaf. En met die ‘GmbH’-agtervoegsel lyk dit na ’n Duitse maatskappy. Anguilla laat die keuse van agtervoegsel oor aan die oprigter van die maatskappy en ons wou nie die gewone ‘(Pty) Ltd’ gebruik nie, want dan lyk dit dalk na ’n Suid-Afrikaanse maatskappy. Verder maak die geheimhoudingswetgewing dit moeilik om jou op te spoor. Die bankrekening by BCCI is reeds geopen en die bank se due diligence om die kliënt te identifiseer, is omseil omdat dit Horst se bank is. So jy word ook nie met die bankrekening verbind nie. Vir alle doeleindes sal jy ’n derde party wees wat met die maatskappy handel dryf in normale besigheidstransaksies.”


    “Ek laaik dit!” sê Freddie uiteindelik. “Goeie werk! En nou gaan ons bietjie relax.” Hy rig hom tot die drie vroue: “Kom sit hier by ons, girls, ons het julle geselskap nodig.”


    Hulle gehoorsaam dadelik en neem elk ’n sitplek op die drie mans se skote in. Die halfkaal vrou so onder sy neus maak Rex ongemaklik, al weet hy dis nie nou die tyd om sy morele perd op te saal nie. Hy hoop nie Freddie verwag hy moet dinge verder vat met haar nie. Haar groen oë glinster. Sy vee ’n blonde krul van haar wang af, haak dit agter haar oor en soen hom liggies op sy wang. Een van haar borste druk teen sy boarm en dit stuur ’n krieweling deur hom. Nie onaangenaam nie.


    Niel knipoog vir hom, vryf sy hand oor die kaal rug van die vrou op sý skoot.


    “Watter rugbyspan ondersteun jy, Rex?” vra Freddie uit die bloute.


    Die vraag verras Rex. “Ek is ’n Sharks fan,” antwoord hy versigtig. Hy hoop nie dit sal teen hom tel nie.


    “Ek het ’n losie op Loftus. Ek sal jou nooi wanneer ons weer teen die Sharks speel, dan kan jy kom kyk hoe skop ons jul gatte. Chaps, kom ons gaan lê op die stretchers langs die swembad. Hierdie girls gee killer massages.”


    Rex is verlig toe die meisie opstaan. Sy vat hom aan die hand en loop voor hom uit. Met elke tree rol haar klein agterstewe weerskante van die deurtrekker.


    ’n Massering kan hy darem hanteer – al is die masseuse halfkaal.


    * * *


    “That’s it, sir! Donald check it nicely.”


    “Thank you, Donald,” antwoord die man nadat hy die Mercedes se sentrale sluitstelsel geaktiveer het.


    Donald verwonder hom aan die man se klere. Hy is weer eens pynlik netjies in ’n donkerbruin pak, wit hemp en bypassende das. Altyd ’n wit hemp. Hy het hom nog nooit in enige ander kleur hemp gesien nie en hulle is altyd skoon en gladgestryk. Selfs, soos nou, aan die einde van ’n dag. Die man stap in die rigting van Woolworths en Donald kyk na die registrasienommer op die nommerplaat. Hy haal kaptein Januarie se visitekaartjie uit en staar daarna, selfoon in die hand.


    * * *


    Hy verskuif die Woolworths-sakkie na sy linkerhand. Vroetel met sy regterhand in sy baadjie se binnesak, trek die motorsleutel uit. Die kattebak skiet oop toe hy die knoppie druk. Dit begin net mooi skemer word en die parkeerterrein se ligte skakel outomaties aan. Die winkelsentrum se mure word in ’n spektrum kleure deur naamborde verlig.


    Donald staan en wag, sy oog reeds op die twintigrandnoot, vasgeknyp tussen duim en wysvinger van die hand wat die sakkie dra. Donald weet die twintig rand is syne mits daar geen krappe op die motor is nie. Die man hang die sakkie aan een van die hakies in die kattebak, inspekteer dan oudergewoonte die bakwerk. Tevrede oorhandig hy die twintigrandnoot.


    “Thank you, sir,” sê Donald glimlaggend.


    Die man maak die bestuurdersdeur oop en is halfpad in die motor toe die woorde hom laat vries.


    “Sir, you remember the other day, that girl who pulled in front of you?”


    Hoekom hierdie vraag? Hy kom stadig orent. Bekommerd, maar hy wys dit nie.


    “No, Donald, I’m not sure I know what you’re talking about.”


    “The girl pull out there and you hoot to stop her crashing your nice car. Then she pull off showing this.” Donald hou sy middelvinger in die lug. “There by the robot she turn left.”


    “What about it?” Waarop stuur die klein wetter af?


    “Yesterday, two policeman come here asking about it and ask me to phone when you come again and give them your registration.”


    Hy neem die visitekaartjie by Donald. Koue sweet pak hom beet toe hy die naam lees. Kaptein Januarie, van die Valke. Hoe is dit moontlik? Hy probeer om die skok weg te steek.


    “Did you phone them?”


    “No, I’m thinking that sir will reward me much better for not being impimpi.”


    Hy kyk rond. Moet vinnig dink. ’n Plan formuleer. Red wat te redde is. Knik sy kop.


    “You are right, Donald, I will reward you. Generously. Come with me now, to my house, and I will give you a big bonus.”


    Donald spring in die passasiersitplek. Die man gril vir die vuil karwag in sy motor; sal dit ordentlik laat skoonmaak. Hy sien hoe Donald hom aan die luuksheid verwonder: die leersitplekke, houtafwerkings, liggies en knoppies op die instrumentepaneel. Hy was seker nog nooit in so ’n voertuig nie.


    By die verkeerslig draai hy regs en ry tot die geboue langs die pad verdwyn en deur oop veld en bos vervang word. Onder, in ’n driffie, trek hy af.


    “Why we stop?” vra Donald opgewek.


    “I just remembered – I have five hundred rand in the boot of my car, Donald. Is that enough?”


    Donald se gesig verhelder. “Yo, sir! Thank you, thank you,” antwoord hy terwyl hy opgewonde hande klap.


    Hy lag saam. Wil nie hê die klein kak moet onraad vermoed nie. “Come, let me give it to you,” sê hy glimlaggend, trek die hefboom wat die kattebak oopmaak en klim uit.


    Hy haal die verchroomde CZ75 onder sy baadjie uit. Hou dit tussen sy been en die voertuig versteek terwyl hy na die oop kattebak beweeg. Donald staan reeds agter die motor, wag in spanning op sy beloning. Daar is ’n paar voertuie op die pad en hul hoofligte verlig die toneel oomblikke lank as hulle verbyflits. Hy leun vooroor asof hy in die kattebak wil krap. Hou die verkeer dop vir ’n gaping. Sien daar sal een wees ná ’n aankomende bakkie.


    “Want swart en droef, die hoogste troef … oor ál wat roer, is Skoppensboer,” sê hy toe die bakkie verby is.


    “I don’t understand, sir.” Donald, steeds glimlaggend, se oë moet tydelik deur die bakkie se ligte verblind wees.


    “You won’t.”


    Hy rig die pistool en dit bokspring twee keer in sy hand. Die skote tref Donald in die bors. Sy glimlag verdwyn, sy gesig vertrek in skok. Hy sak inmekaar, dan rol sy liggaam tussen die bosse in en kom in ’n sloot tot stilstand. ’n Klein rookwalm trek by die knaldemper uit. Hy wens hy kon gaan kyk hoe naby die twee skote aan mekaar was, maar hy durf nie langer hier vertoef nie. Hy druk die pistool terug onder sy baadjie, slaan die kattebak toe, spring in die motor en ry weg.


    Terwyl hy bestuur, draai hy kaptein Januarie se visitekaartjie om en om tussen sy vingers. Dít was te naby. Hoe de hel het Januarie by hom uitgekom?


    Mikey, die bliksem! Hy haal sy selfoon uit.


    “Kry daai bliksem en maak hom vrek – vinnig!” skreeu hy toe sy oproep beantwoord word. Hy gee nog bevele voor hy die oproep beëindig. Hy sal vinnig plan moet maak met die Chantelle-teef ook! Vandat Mikey verdwyn het, moet hy elke dag in- en uitry sodat hy haar kan oppas. Dit is te ’n groot waagstuk om haar in sy woonstel in die stad aan te hou; die vakansiehuis langs die Vaaldam is veiliger. Maar dit kos hom ’n fortuin in brandstof en sit kilometers op sy Mercedes. Hoe vinniger hy van haar ontslae raak, hoe beter. Dan kan sy lewe na normaal terugkeer. Donnerse Mikey! Waar is die bliksem?

    Sunninghill Hospitaal se ligte is verdoof en die gange is stil. Mikey beur orent in die bed en trek pype en drade van sy lyf af. Hy moet nóú die pad vat. Die hooligans wat hom soek, sal nie lank vat om hom hier op te spoor nie. En daardie adjudantoffisier Ofentse lyk té paraat. Maak hom onrustig.


    Die hospitaaljapon gaap agter oop, maar hy weet nie waar sy klere is nie. Sy T-hemp sal in elk geval so bebloed wees dat dit agterdog sal wek. Hy loer verby die deuropening en sien ’n polisiebeampte op ’n stoeltjie in die gang sit, doenig met sy selfoon. Mikey se oë val op die dienspistool op die man se heup. Hy kyk in die vertrek rond en sien ’n metaalasblik in die hoek. Dit sal werk. Hy tel dit saggies op en sluip op sy tone nader.


    Die deur se gekraak waarsku die konstabel – te laat. Die geluid weergalm in die gang af toe die asblik sy kop tref. Die verpleegsters by die toonbank op die punt van die gang gil toe hulle omkyk en die konstabel op die grond sien lê.


    Mikey gryp sy dienspistool. “Sjarrap!” skree hy en rig die vuurwapen op die verpleegsters. Hy merk ’n oorgewig manlike verpleër en rig die wapen op hom. “Strip!”


    “Ekskuus?” vra die man met ’n bewende stem en sy hande skiet outomaties die lug in.


    “Ek sê trek uit jou klere, man!”


    Die verpleër trek haastig uit tot in sy onderbroek en Mikey bondel die kledingstukke onder sy arm. Dan storm hy by die hospitaal uit. ’n Hou met die pistool teen die kop van die sekuriteitswag by die ingang verseker dat dié nie alarm sal maak nie.


    Mikey baan ’n weg deur die voertuie in die parkeerterrein en vind skuiling agter ’n minibus, waar hy die gesteelde klere aantrek. Die skoene is twee nommers te groot, maar hy kan daarmee saamleef.


    Net toe draai ’n motorfiets by die hek in en hou op een van die parkeerplekke stil. Mikey is dadelik by en rig sy vuurwapen op die ryer. Die Indiërman was nog besig om die valhelm af te lig en hy skrik toe hy die loop van die Z88 sien.


    “Dankie,” sê Mikey en hou sy ander hand uit. Die verslae man oorhandig die valhelm. Mikey wys met die pistool dat hy moet wegbeweeg. “Nice bike,” sê hy terwyl hy die geel Ducati bewonder en die valhelm oor sy kop trek.


    “Thank you,” antwoord die man geskok.


    Mikey skakel die motorfiets aan en kry koers. In sy agterkop sien hy steeds daardie pragtige paar blou oë. Sien jou later, skattebol, dink hy.


    * * *


    “Wat sal Freddie aan jou doen as hy weet jy het hom mislei?” vra Rex toe hulle terugry.


    Die res van hul kuier by Freddie het bestaan uit sy en Niel se aangeplakte bewondering van Freddie se grootpraatjies oor alles wat hy in die lewe bereik het. Self! Want op sestienjarige ouderdom het hy weggeloop van ’n ouerhuis waar die elektrisiteit gereeld afgesny was omdat sy pa die geld uitgesuip het, en sy ma ander mans moes gebruik om ’n inkomste te verdien. Ten einde laas is hulle moeg daar weg. In die samelewing gee sommige persone ’n mens energie terwyl ander jou dreineer, en Freddie Kruger val in laasgenoemde groep.


    Die Audi se instrumentepaneel lyk soos ’n vliegkajuit en ’n rooi skynsel reflekteer op Niel se gesig waar hy sy kop teen die stut van die passasiersitplek laat rus. Hy antwoord met toe oë.


    “Niks. Want hy sal dit nooit uitvind nie. Hy sal glo jy het my bedrieg en dat ek onskuldig was.”


    “En as ek hom sê dat jy deel van die lokval was?”


    Daar is stilte voor Niel voortgaan. “Jy sal nie, Rex. Want jy is te ordentlik. Jou morele perdjie is netjies opgesaal. Jy doen slegs die regte ding en jy doen dit blykbaar for the good of the cause. Hopelik sal jy my eendag vertel hoekom.”


    Rex kan nie agterkom of daar bewondering of minagting in Niel se stemtoon is nie. “Eendag,” antwoord hy sag na ’n lang stilte. Niel loer met een oog na hom, draai dan sy kop weg om hom oor te gee aan die moegheid.


    “John O’Leary is teen dié tyd seker al gearresteer,” sê Rex glimlaggend.


    Dit ontlont die verwagte reaksie. “Wat?!” Niel swets en sit orent, die moegheid klaarblyklik iets van die verlede.


    * * *


    Skoppensboer antwoord sy selfoon met ’n lae “Hallo”.


    “My friend!” kom die opgewekte stem effens te hard vanuit iewers in Israel. “When are you sending me my next consignment of exotic birds? The bird sanctuaries on this side are getting anxious for their stock.”


    “Very soon, my friend,” antwoord hy gemaak-vriendelik. Die man irriteer hom grensloos met sy amateuragtige kodetaal wat ’n tiener kan ontsyfer. Maar die besigheid wat hy inbring, is van groot waarde en hy moet hom gelukkig hou. “I am sending you some local species to try out as well; see how the bird watchers respond to it.” Dit voel verspot om so te praat.


    “That’s good, very good. They like all kinds of birds here.”


    “There is just a bit of logistics to sort out on this side and then they will be caged and sent off. In the meantime we are keeping them in good health. No bird flu, you know.” Hy skater vir sy eie flou grappie.


    “Are you sending them with the Vodka again?”


    “Yes,” antwoord hy en sukkel om die irritasie uit sy stem te hou. Enige idioot wat inluister, sal kan uitwerk dat dié “Vodka” die Russiese Mafia is – amateur! Hy druk die foon dood sonder om ordentlik te groet.


    “Nog net ’n kort tydjie, dan is jy by jou bestemming,” sê hy vir die slapende Chantelle. Sy is nie meer vasgemaak nie. Dit is onnodig, sy is te verslaaf aan dwelms om te probeer ontsnap – as dit moontlik sou wees.


    Hy vloek Mikey. Hoe moet hy weet met hoeveel van dié goed om haar in te spuit? Dalk vrek sy nog voor hy haar kan wegstuur en wat sal hy dan met die lyk doen? Dit was Mikey se vuilwerk om daarvan ontslae te raak. En hy het verdomp gaan foto’s neem van elke lyk voor hy daarvan ontslae geraak het. En het die GPS-koördinate waar elkeen oorboord gegooi is, aangeteken.


    Die laaste een in die lêer was Casper de Witt. Daardie etter wat sy geld gesteel het. Alles in die lêer mooi op datum.


    Die bliksem! Na alles wat hy vir hom gedoen het. Hy het hom onderskat, gedink hy is ’n swaap. Goddank hulle het die lêer in die hande gekry.


    En Mikey sal binnekort nie meer ’n probleem wees nie. Hy het opdrag gegee dat hy dit self wil doen. Hy stel hom dit voor:


    Want swart en droef, die hoogste troef … oor ál wat roer, is Skoppensboer.


    Dan die twee skote met die CZ. In die bors.


    Wat ’n plesier is dit nie. Om te besluit oor lewe en dood – wie leef en wie sterf. God te speel. Om soveel mag oor ander uit te oefen. Hy kan nie verstaan hoekom ander mense dit nie kan doen nie. Dit is omdat hulle swak is. Nie hý nie.


    Hy is sterk. Hy is in beheer. Hy is Skoppensboer.

    John O’Leary staan angsbevange in die beskuldigdebank van A-hof. Die nag in die polisiesel was uitmergelend. Hy kon glad nie slaap nie. Die stank was ondraaglik en die lawaai senutergend, en hy was oortuig hy staan op die punt om verkrag te word. Of is dit onsedelike aanranding? Die semantiek is irrelevant, want die ervaring bly ondenkbaar. Genadiglik het dit nie gebeur nie. Hy wil nie teruggaan nie. Iemand soos hy hoort nie in aanhouding nie, dit is vir die gespuis. Geweldsmisdadigers en ander monsters, mense wat ’n gevaar vir die samelewing inhou. Barbare. Hy is ’n opgevoede, beskaafde mens.


    Eric Richards, sy prokureur, kom oorgestap van waar hy met die staatsaanklaer onderhandel het.


    “That’s a senior advocate from the office of the DPP, John. They are opposing bail.”


    “What?!” skree hy so hard dat almal in die hof na hom kyk. Dan sagter: “Why, Eric? I’m not a danger to society.”


    “The charges are serious, John. And they carry hefty penalties. The state is going to submit that you are a flight risk, that you won’t stand trial if granted bail. The magistrate will hear our bail application tomorrow.”


    “Tomorrow?!” Weer te hard. Weer sagter: “I can’t spend another night in gaol, Eric. What if I pleaded guilty? Could we negotiate a fine? I’ll pay any amount!”


    “They won’t go for that, John. They have you on theft and smuggling of artworks, stolen from various galleries. And it’s mostly the work of local artists, smuggled abroad, which they see as a loss of heritage for the country.”


    “But I didn’t steal any art!”


    “Theft is a continuous offence, John. Which means that when you knowingly receive stolen property you commit theft yourself, because you have the necessary intention to permanently deprive the rightful owner of his property. Look, we’ll work on your defence later. For now, we have to concentrate on your bail application and convince the court to grant bail. I’ll see you tomorrow.”


    * * *


    John O’Leary se borgtogaansoek is egter nooit aangehoor nie. ’n Goedkoop plastiektandeborsel het sy lewenspad aansienlik gewysig. Want in plaas daarvan dat hy die volgende dag in ’n vangwa hof toe geneem is vir ’n borgtogaansoek, is John O’Leary in ’n lykswa na die staatslykshuis vervoer vir ’n outopsie. Want John O’Leary het nie die goedkoop plastiektandeborsel in sy medegevangene se hand gesien toe dié hom van voor af nader nie. Dus kon John O’Leary nie opmerk hoe die sorgvuldig platgevylde handvatsel die andersins doodgewone tandeborsel in ’n vlymskerp wapen omskep het nie. En John O’Leary het nie gesien hoe die geoefende hand ’n blitsbeweging uitvoer nie. Of hoe die oorgewig bewaarder ongeërg deur sy pornografiese tydskrif blaai terwyl die tandeborsel ingespan word nie. Al waarvan John O’Leary bewus was, was die ligte stamp van sy medegevangene se skouer teen sy eie, en die skerp pyn in sy regtersy toe die tandeborsel sy ingewande deurboor.


    En behalwe vir die kort boodskap wat Freddie Kruger op sy selfoon sou ontvang as bevestiging dat sy opdrag uitgevoer is, sou geen haan weer daaroor kraai nie. Mettertyd sou die woorde “Nolle Prosequi (Lack of Evidence)” op die moorddossier aangebring word sodat dit geliasseer kon word – want die ondersoekbeampte het oor die honderd ander dossiere wat sy aandag verg. Die gevolglike geregtelike nadoodse ondersoek sou ook niks oplewer nie – want in die tronk praat niemand nie. John O’Leary se bestaan sou verder in die siviele hof bereg word, in die Batebeslagleggingseenheid se siviele eis teen die eiendom wat deur sy onwettige aktiwiteite bekom is, sodat John O’Leary nie veel van ’n nalatenskap gelos het nie.


    * * *


    Sweet stroom teen kaptein Januarie se lyf af en drup in die poel wat reeds op die grond gevorm het. Sy boude is lam gesit. Die musiek is nie na sy smaak nie, die lirieke ’n aanklag teen hom – die soeke na liefde wat hy nog nie gevind het nie. En as die vrou daar voor nog één keer op hom skree, gaan hy haar vloek dat die see haar nie skoon sal was nie.


    “Come on, back row! Up-two-three-four-down-two-three-four,” skree sy op maat van die musiek terwyl sy hom in die oë kyk. Vorm hy nou alleen die agterste ry? Hy kan nie meer op nie. Hy bly sit en trap die spin-fiets met alle geweld. Sy bors en bene brand soos vuur. Nooit weer eet hy ’n pastei nie! Nooit weer nie! Van vandag af eet hy gesond. Hy gaan hom nie so afsloof om net weer gemorskos te eet nie.


    “Back row, give me everything you have!” Kan sy nie sien hy gee alles nie? Daar is nie ’n druppeltjie sweet op die grond onder die meisie voor hom se fiets nie. Hy kan sien sy is elke dag hier. Haar bene tol grasieus op maat van die musiek en sy spring moeiteloos uit die saal met elke “up-two-three-four”. Hy het hom aan haar slanke bene verkyk toe die klas begin het, die stywe fietsrybroekie soos ’n tweede vel om haar boude en bobene. Hy het hard probeer, maar kon met haar bene geen fout vind nie. Haar kuite, dy- en agterste dyspiere is perfek.


    Nou het hy egter geen behoefte om na haar bene te staar nie. Nou is sy behoefte suurstof, rus, ophou. Genoeg! Hy waag dit om na die muurhorlosie te loer. Nog tien minute! ’n Gedeelte daarvan gelukkig vir die afkoelfase.


    “OK, one more song,” kom die irriterende stemmetjie. Hy hoop sy speel ’n bietjie house music! Sy stel hom egter teleur. Hy draai die rooi knop antikloksgewys vir effense verligting.


    Sy irritasie lê egter nie geheel en al by haar nie. Ook by homself, want hoekom het hy met sy ondersoek nie die inligting oor die insident by Crowthorne ordentlik opgevolg nie? Hy het dit as onbenullig afgemaak en ’n halfgebakte poging aangewend. En die karwag … Nee, sy naam is Donald – onthou sy naam, sodat dit nie weer gebeur nie. Donald is in ’n sloot gevind met twee skietwonde in sy bors.


    Die parkeerarea-voorval ís dus relevant. Dit kan nie blote toeval wees dat Donald dood is enkele dae na hy hom om inligting genader het nie. Hoekom anders is daar by die Spar en Woolies ingebreek en al wat gesteel is, is die hardeskywe wat die kringtelevisiedata bevat? Hoekom het hy nie die eerste geleentheid gebruik en op daardie hardeskywe beslag gelê nie? Dan sou hy dalk geweet het hoe die man lyk. Maar nee, hy gaan koop eerder sigarette. En ’n pastei en Coke. En ignoreer die getuienis wat hom in die gesig staar. Swak ondersoekwerk! Superintendent Van Ellewee sou hom verplaas het as hy in sý tyd so aangejaag het.


    “Freeze!” skree die vrou. Hy sien almal is staande, hul bolywe stil. Slegs die bene wat tol. Hy doen dieselfde. Dit brand soos in die dae van die polisiekollege, toe hy nog fiks was, ’n fris flank van die eerste span. Dis hoekom hy in die eerste plek by die SAPD aangesluit het. Daar was nie geld vir universiteit nie en in die polisie was die geleenthede om sport te beoefen goed. En hy was ’n belowende rugbyspeler – dalk Springbok-materiaal – tot kwaai harsingskudding ’n einde daaraan gemaak het. Toe ontdek hy die speurdiens en hoewel superintendent Van Ellewee, sy mentor, erger as hierdie monster van ’n spin-instrukteur was, het hy sy roeping gevind.


    Hy sien sy beeld in die spieël: ’n dikgat wie se knieë met elke omwenteling teen sy pens vasstamp. Nooit weer ’n pastei nie!


    “Release!” skree die monster en hy val terug in die saal. Die kwaai gesig ondergaan ’n metamorfose en die vriendelikste glimlag verskyn toe die harde musiek ophou en deur ’n rustige deuntjie vervang word.


    “Well done, people,” kom dit melodieus. “Stretch your arms in the air and take a deep breath.”


    Die hel is verby. Hy sál Chantelle Heyneman opspoor.


    * * *


    Adjudantoffisier Ofentse staan tussen die voertuie in die SAP13-kamp. Daar is ’n mengelmoes van voertuie geparkeer. Party gesteeldes wat herwin is, ander wat gebruik is as instrumente in die pleeg van misdaad. Van skedonke wat niemand terug sal wil hê nie tot luukse motors wat hoë pryse by die volgende veiling sal haal. Hy ignoreer die Mercedes SL65 wat langs hom geparkeer staan. Die skerp lyne van dié luukse sportmotor fassineer hom nie. Hy wonder nie oor die ure wat die ontwerperspen geteken het aan die bloudruk daarvan nie.


    Wat hom vandag fassineer, is ’n ou wit Volkswagen Citi Shuttle. Die gestolde donker vlekke op die bestuurdersitplek het sy volle aandag en so ook die gebreekte passasiersruit. Die eienaar het reeds haar voertuig geïdentifiseer, gesteel voor haar woning in die ooste van Johannesburg. Teruggevind naby Sunninghill Hospitaal.


    Sunninghill Hospitaal, waar hy ’n onsinnige storie van ’n motorkaping aangehoor het voordat sy kollega se kakebeen met ’n metaalasblik verpletter is. Die deskundige wat vingerafdrukke van die asblik af gelig het, het bevestig dat Jannie Erasmus toe in werklikheid Mikey Schmidt is. Maar waar is Mikey Schmidt nou?


    * * *


    Mikey parkeer die Ducati langs die petrolpomp van ’n vulstasie in die buitewyke van Johannesburg. Hy vra die joggie om vol te maak. Hy sal eers geld moet trek, daarom stap hy na die klein winkeltjie, valhelm steeds op sy kop.


    Die Indiërman agter die toonbank groet met ’n frons toe hy die valhelm sien. Gewaar dan die Z88 wat op hom gerig is. Die frons verdwyn en vrees oortrek sy gesig. Hy steek sy hande in die lug.


    “Alles in die till, nou!” beveel Mikey.


    Die man se blik skiet na die hoek van die winkel. Mikey volg dit, sien die klein seuntjie wat met sy modelmotortjies sit en speel.


    “Werk saam en niemand kry seer nie,” sê Mikey sagter.


    Die man knik en maak die kasregister oop, haal al die note uit en oorhandig dit. Mikey retireer by die deur uit en stap vinnig na die Ducati. Die joggie, wat staan en wag het vir betaling, skrik toe Mikey die Z88 op hom rig en hardloop weg.


    In die ry grinnik Mikey toe die toneel weer in sy kop afspeel. Dit was maklik, seer skouer en al. Die rooftoneel word vinnig vervang deur die prentjie van ’n beeldskone blouoog-verpleegster. Dis tyd, dink hy. Sy sal sommer na sy skouer ook kan omsien.


    * * *


    Kaptein Januarie staan in Mikey se meenthuis. Violet het hom gebel en gesê die vingerafdrukke in die woonstel is Mikey s’n. Gesê sy weet hy soek na Mikey vir die ontvoeringsaak. En die meenthuis kan dalk leidrade verskaf.


    Die huurkontrak is twee jaar gelede deur Johan Lategan onderteken. Mikey se bakkies pronk op die fotostaatafdruk van die ID-dokument wat aan die huurkontrak geheg is. Een van sy skuilname. Hy sal nou alle inligting oor Johan Lategan en die vervalste ID-nommer moet inwin. Hopelik is daar bankstate en selfoonrekords wat sal help om sy bewegings te plot.


    Skerp meisie, dié Violet. Hy sal haar binnekort vra om saam met hom te gaan uiteet. Hulle gooi lankal vir mekaar flikkers, so dalk is dit tyd om die saak aan te roer. Hy kan doen met ’n bietjie liefde in sy lewe. Maar hy moet eers gewig verloor. Sy boude is lam na gister se spin-klas en môre gaan hy nog stywer wees. Tog voel dit lekker om weer bietjie te geoefen het. En geen pasteie vandag nie!


    Die meenthuis is in ’n chaotiese toestand. Duidelik het iemand die woonstel reeds deursoek. Maar wie?


    Vermaas kom ingestap. “Ek het gevra hulle moet gou op die stelsel kyk of enige voertuie op die Lategan-alias geregistreer is. Daar is net ’n 1994 BMW 325i – blou van kleur met ’n GP-registrasie.”


    Januarie knik net en Vermaas kry die boodskap dat hy alleen wil wees. Verlaat die slaapkamer. Januarie se oë dwaal deur die vertrek. Die kasdeure is oopgevlek en klere lê oor die vloer gestrooi. Die kantgordyn is in flarde geskeur en wapper deur die opening van die gebreekte ruit. Die grasperk is met glasstukke besaai. Houtskerwe van die kamerdeur is oor die mat versprei en stukke sementpleister is langs die gebreekte ruit uit die muur geruk. Die sonverligte rooibruin vlek op die baksteenmuur word duidelik sigbaar elke keer as ’n bries die kantgordyn uit die pad waai.


    Vi het gesê sy verwag DNS-uitslae vir die bloed binne ses weke. Dit is te lank, het hy gekla. Dit is vinnig, het sy teruggekap, want sy het ’n kontak wat haar skuld. Dit neem gewoonlik maande, die forensiese laboratorium het ’n groot agterstand.


    Hy probeer die toneel visualiseer. Mikey moes tuis betrap gewees het. Hoekom anders sou daar ’n skietery gewees het? Die kamerdeur was toe. Die skote is vanuit die gang gevuur met ’n 9 mm-Parabellum – die koeëls volgens Vi te sleg beskadig vir ballistiese toetse. Was Mikey in die kamer? Die bed is opgemaak. So hy was nie in die bed nie. Wat was hy besig om te doen?


    Die voordeur is oopgeskop, die Yale-slot half uitgeruk. Die sekuriteitshek was egter nie gesluit nie, want daar is geen skade daaraan nie. Het Mikey pas tuisgekom? Is hy geteiken omdat sy foto in die koerant was? Dalk die ou man van Crowthorne wat hom uit die weg wou ruim? Maar hoekom sou daar ’n verbintenis tussen die insident in die parkeerterrein en Chantelle Heyneman se ontvoering wees? Het die ou man en Mikey iets gemeen?


    Hy raak van stryk af, moet sy gedagtes orden. Begin by die begin. Visualiseer. Hy gaan staan in die gang.


    Mikey kom by die huis, sluit die sekuriteitshek en die voordeur oop. Hy sluit nie die hek agter hom nie. Dalk gaan hy weer ry. Net gou goed kom haal. Maak die deur toe, die Yale-slot klik outomaties – deur gesluit. Iemand skop die deur af. Iemand wat dalk vir hom gewag het. Mikey hardloop in die teenoorgestelde rigting. Na die hoofslaapkamer op die punt van die gang. Klap die deur agter hom toe. Die skote tref die toe deur en slaan in die oorkantse muur vas. Mikey is vasgekeer. Al uitkoms is om deur die ruit te duik, waarna hy oor die muur spring om in die veld skuiling te soek. Maar hy word gewond terwyl hy oor die muur spring, want die aanvaller het hom tot in die kamer gevolg. Hy móés buite gewond gewees het, want daar is geen bloedspatsels in die huis nie. Dan ontsnap hy deur die veld onder skuiling van die donkerte en ruigtes. Ja, dit strook.


    Hy sal die hospitale volgende moet nagaan. Soek vir iemand met ’n skietwond.


    Hy sluit hom by Vermaas in die sitkamer aan waar hy besig is om twee sekuriteitswagte in siviele drag te ondervra. Albei is van diens af en is deur die sekuriteitsfirma ingebring om met die ondersoek te help.


    “So you didn’t hear the gunshots?” hoor hy Vermaas vra.


    “No, sir, just the glass breaking. When I come here, there is no-one. Front door is open and window-pane is on the grass. Those men were in the field by then. Then, after a while, they come back. I take out my baton, but then see they have guns, so I leave them alone.”


    “You stayed at the main gate?” vra hy vir die ander een.


    “Yes, sir, they point gun and I open the gate. They drived down that side street,” en hy dui die rigting aan.


    “Did you see Mr Schmidt?”


    “Who?”


    “Sorry. Mr Lategan. Did you see him?”


    “No, sir. He does not come here often now. I maybe see him once a week – but other shifts can see him more times, I don’t know.”


    “You sure you didn’t hear any gunshots?”


    “Nothing, sir.”


    Knaldempers, dink Januarie. So dit was professionele persone. Dalk ’n sluipmoordpoging.

    Rex vou die hoeke van die twee kaarte op die tafel op en loer om vas te stel watter kaarte dit is: skoppenstwee en skoppenskoning. Niks om oor opgewonde te raak nie. Hy is die Big Blind vir die laaste pot van die aand se pokerspel en die vereiste tien skyfies lê reeds op die tafel voor hom. Die waarde van die skyfies vir dié pot is duisend rand stuk. Hy moes honderd-vyf-en-veertigduisend vir die aand bydra. Tussen die sewe pokerspelers sal daar ’n miljoen rand prysgeld vir vanaand se spel wees. Die vyftienduisend rand restant dek die aand se uitgawes. “Dis high-stakes poker,” het Niel gesê. “Maar die beste geleentheid om te network.”


    Die pokerspel het vroegmiddag begin en vind in Freddie se onthaalkamer om ’n ovaalvormige, groenvilt-bedekte tafel in die middel van die vertrek plaas. Johannes bedien drankies wat hy by ’n kroeg teen die muur agter Rex voorberei. ’n Spieël teen die oorkantse muur blink in die nou duister vertrek. Die twee swaar dubbel-houtdeure is toegetrek.


    As Big Blind sal Rex tweede wed wanneer die eerste ronde van dié pot verby is. Nie die beste posisie om in te wees nie, veral nie vir die laaste pot van die aand nie.


    Freddie, die gasheer, het links van hom gesit maar is reeds uit. Al sy geld verloor. Baie van dit aan Rex. Vroeër het hy teenoor hom gal gebraak oor John O’Leary se amateuragtige pogings tot verbloeming van sy onwettige bedrywighede en hoe hy Freddie amper aan die pen laat ry het. Gelukkig dat hy in ’n bakleiery in die tronk omgekom het voor hy kon praat om sy eie gat te red. Hy vertrou Rex se skemas sal beter verloop. Goeie ding hulle het mekaar nou ontmoet.


    Die rillings het teen Rex se ruggraat gehardloop toe hy besef Freddie móés betrokke gewees het by O’Leary se dood. Sy dood is net te voordelig om blote toeval te wees. Hy het vir ’n oomblik gedink Freddie gaan onraad vermoed en sy eie verskyning op die toneel en O’Leary se arrestasie met mekaar verbind. Hy het weer eens besef dat hy nie hier besig is met toneelspeel nie. Een fout kan ernstige gevolge hê, veral in geselskap soos dié.


    Nou sit Freddie by die kroegtoonbank en teug aan ’n vet sigaar.


    Campher is volgende, steeds in die spel. Hy lyk belaglik. Al is dit ’n warm somersaand, is die kappie van sy langmouhemp oor sy kop getrek en het hy ’n pet bo-op. Die piek is laag afgetrek, oor die donkerbril wat sy oë verberg. Slegs die punt van sy neus en sy mond is sigbaar.


    “Jy begin, fruit-fly,” terg Freddie van die kroeg af terwyl ’n bol gryswit rook by sy mond uitborrel. Hy sluk aan sy bier.


    Niel se gesig bly uitdrukkingloos. “Call,” mompel hy toe hy tienduisend rand in die pot gooi. Die hervulde glas rooiwyn bly onaangeraak voor hom staan.


    “Kan jy iets deur daai donkerbril sien?” terg Rex ook. Hy wil so kalm moontlik voorkom, asof die prys nie saak maak nie. Asof hy ’n ou hand in Texas Hold ’em Poker is. Die ander lag. Geen reaksie uit Niel nie.


    Volgende aan die beurt was die man wat as Costa aan hom bekendgestel is, oorspronklik van Siprus. Donker kroeshare wat soos ’n mop op sy kop sit. Babawange met ’n permanente pienk blos. Prominente dubbelken. Oorgewig.


    Rex is bly hy het die mense tydens die pokerspel ontmoet. Dit het hom die geleentheid gebied om hulle aandagtig te bestudeer sonder om agterdog te wek.


    Costa was die eerste om sy geld te verloor en by die kroegtoonbank te gaan sit, waar sy wange na elke bier nog pienker geword het terwyl sy spraaksaamheid dienooreenkomstig toegeneem het.


    Die kolonel sit volgende. Geen naam of van is aan Rex verskaf nie. Hy weet ook nie wat die oorsprong van die man se titel is nie. Weermag? Polisie? ’n Bynaam? Kan ook natuurlik niks met ’n rang te doen hê nie, maar dalk bloot omdat hy baie van kolonel Sanders se wegneemhoender hou. Hy dra ’n oranje kolletjies-krawat onder die kraag van sy wit knoophemp. Is gladgeskeer, met effens te veel naskeermiddel. Sy hare lyk of dit pas geskeer is, sy hande of dit nie ’n dag se harde arbeid verrig het nie. Sy tweedbaadjie hang nou oor sy stoel se rugleuning. Sy bruin oë is deurdringend.


    “Raise,” sê hy terwyl hy dertigduisend rand in die pot gooi. Moontlik twee ase in sy hand, dink Rex, en dit vergroot sy kanse om die pot te wen. Rex dink weer na oor sy eie twee kaarte. Sal hy die ekstra twintigduisend verwed? Hy sal wag tot dit weer sy beurt is voor hy besluit.


    Volgende is die deler vir dié pot, aangedui deur die knopie met die rooi D daarop wat voor hom lê. Die knopie is na elke pot kloksgewys beweeg en het vir die laaste pot beland by die man wat as Dimitri aan Rex voorgestel is. Moontlik verbonde aan die Russiese Mafia. Sy hoeveelste sopie skoon vodka staan op die drupmatjie voor hom en hy staar nadenkend na die hopie skyfies in die middel van die tafel. Slegte hand, of bluf hy?


    Rex moes almal se lyftaal vinnig aanleer om hul verkliktekens te probeer identifiseer. Die senuagtige maniertjies wat hulle verraai as daar baie op die spel is. ’n Oog wat spring, ’n snuif, ’n vrywery aan die oor, ’n hand deur die hare. Maniertjies wat onderskei moet word van opsetlike bewegings wat bedoel is om die waarnemer van stryk te bring, wat die indruk van senuwees moet skep. Hy móés dit vinnig aanleer, want Horst was nie baie gretig om die honderd-vyf-en-veertigduisend rand af te staan nie. Hy het Rex versoek om alles in sy vermoë te doen om te wen, want dit is staatsgeld.


    Dimitri draai een van die rooi pokerskyfies deur sy vingers met die gebaar van ’n ervare dobbelaar. Wysvinger, middelvinger, ringvinger tot pinkie, en terug – heen en weer. Sy kort blonde hare is in ’n sypaadjie gekam en die vyfuur-skaduwee aan sy ken het ’n rooi skynsel. Maer en klein, skep hy glad nie die indruk van ’n bendelid nie. Maar die Glock 19 onder sy arm getuig van die teendeel. Twee trawante het saam met hom hier aangekom en vermaak hulle met die een of ander komedie in Freddie se TV-kamer. Hul geskater is elke dan en wan hoorbaar. Lyfwagte wat nooit te ver is nie. Dimitri bring die pokerskyfie tot stilstand tussen wysvinger en duim, gooi dit in die pot, gevolg deur nog nege-en-twintig.


    Blackie, oftewel Chris Swarts, is volgende. Hy is Small Blind vir dié pot en die vereiste vyf pokerskyfies lê op die tafel voor hom. Maar hy het nie veel oor om by te gooi nie. Hy het die handelswyse van ’n skoolhoof, beleefd. Rex kan nie help om van hom te hou nie. Die aroma van sy brandewyn-en-Coke slaan op uit die glas wat op die drupmatjie tussen hom en Rex staan.


    “Die laaste pot,” sê hy joviaal. “’n Man kan tog nie nou wil bang word nie.” Hy voeg vyf-en-twintig skyfies by en dit is Rex se beurt. Hy hou nie van sy kanse nie, maar gooi tog die ekstra twintigduisend in die pot. Niel doen dieselfde.


    Dimitri tel die pak oorblywende kaarte op om die Flop te deel. Drie gemeenskaplike kaarte met gesig na bo, in die middel van die tafel. Rex kyk na die rooi skyfies in die pot – honderd-en-vyftigduisend rand na die eerste ronde van weddenskappe. Nog drie rondes om af te handel. En sy kans om te wen lyk skraal.


    * * *


    Alicia stap by die deure van Sunninghill Hospitaal uit. Sy was al vyfuur vanoggend in ’n pilatesklas en vandag se skof het ekstra lank gevoel. Sy is uitgeput en sien uit na ’n borrelbad, dalk met ’n glasie Cape Velvet.


    Sy vroetel in haar handsak om haar Mini Cooper se sleutel op te spoor en druk dan die afstandbeheer om die sentrale sluitstelsel te aktiveer. Sy sit haar handsak op die vloer voor die passasiersitplek neer, skakel die voertuig aan, draai die volume van die radio op en vertrek. Sy kyk links en regs voor sy in die pad indraai, maar merk nie die geel Ducati op wat agter haar inval toe sy by die parkeerterrein uitry nie.


    * * *


    Dimitri haal die eerste kaart van die pak af en sit dit eenkant. Dan neem hy die volgende drie en plaas hulle in ’n hopie gesig na bo op die tafel. Hy trek sy hand na regs om die drie kaarte te ontbloot – die sogenaamde “Flop”.


    Die eerste is die hartenskoning. Met die skoppenskoning in Rex se hand het hy dus ’n paar; dit help. Die tweede kaart, skoppenstien, help niks. Die derde kaart is ruitenstwee. Mooi! Met die skoppenstwee in sy hand het hy dus twee pare.


    As Small Blind moet Blackie eerste wed. “Fold,” sê hy en stoot sy stoel uit. “Dankie, gents, voorspoed vir julle.” Hy sluit aan by die ander verloorders langs die kroegtoonbank.


    Rex moet dus begin. Die minimum wed is steeds tienduisend. Twee pare is ’n goeie hand, maar hy is nog kwesbaar. As een van die volgende twee kaarte egter ’n twee of ’n koning is, sal hy ’n full house hê wat sy hand dramaties sal versterk. Hy kan staan en geen skyfies byvoeg nie, kyk wat die ander doen, maar dit kan hom soos ’n papbroek laat lyk en hy wil vanaand ’n statement maak – daarom gooi hy die minimum tienduisend rand in die pot.


    “Dankie tog ek is uit. Die spanning loop hoog,” kom dit van Freddie. “Nog ’n bier,” sê hy vir Johannes. Neem nog ’n trek aan sy sigaar.


    Rex het ’n effense verstywing in Campher se arms opgemerk toe die eerste gemeenskaplike kaart, die hartenskoning, ontbloot is. Dit was moeilik waarneembaar weens sy hemp se lang moue, maar dit was daar en hy neem kennis daarvan.


    “Call,” mompel Niel en gooi die skyfies in.


    Die kolonel tel sy twintig skyfies stadig op en gooi dit in die pot met ’n lae “Call”, en vryf dan langsaam met sy wysvinger oor sy lippe, op en af, terwyl hy wag vir die einde van die ronde.


    Dimitri het ’n effense frons en sy lippe pers saam. Hy worstel duidelik met die besluit – in of uit? Pokerskyfie heen en weer tussen sy vingers. Dan knik hy, roep.


    Die pot staan op honderd-en-negentigduisend. Vier spelers bly oor: Campher wat opgewonde is oor iets, die kolonel wat koelkommer niks verklap nie, Dimitri wat in ’n tweestryd verkeer en Rex wat hoop vir ’n koning of ’n twee.


    * * *


    Alicia hou stil voor die Woodmead-winkelsentrum. Sy dreig nou al lank om haar verbleikte swart romp te vervang en het besluit vandag is die dag.


    Die geel Ducati parkeer ’n ent weg, maar die ryer klim nie af nie. Wag geduldig sy kans af.


    In die klerewinkel haal Alicia ’n nommer-8-romp van die rak af en stap aanpaskamer toe. Ander items vang haar oog, maar sy is nie lus vir die rompslomp van klere koop nie. In die aanpaskamer trek sy haar verpleegstersuniform uit en sien die roos in die spieël. ’n Aanklag teen haar, ’n aandenking van rebelse tye. Dit blom rooi tussen naeltjie en heupbeen, en die groen stingel krul af tot amper in haar lies, die punt sigbaar onder die rek van haar broekie. Miskien is sy te hard op Niel. Sy het mos in die verlede self die pad byster geraak.


    Sy sug en pas die romp aan. Dit sit perfek. Nadat sy daarvoor betaal het, stap sy uit en ruik die koffie van die Mugg & Bean. Sal sy gou ’n cappuccino drink? Nee, sy wil by die huis kom.


    * * *


    Dimitri neem die pak kaarte op om die volgende gemeenskaplike kaart, die Turn, op die tafel te deel nadat hy die boonste kaart weer eenkant gesit het. Rex hoop vir ’n koning of twee-kaart. Skoppensaas.


    Hy kry nie die kaarte waarop hy gehoop het nie, maar het iets gesien. Die kolonel se wysvinger het vir ’n oomblik op sy lippe tot stilstand gekom voor dit verder beweeg het, maar dié beweging was meer geforseerd as voorheen, om sy opgewondenheid weg te steek. As hy wel twee ase gehad het soos Rex vermoed het, het hy nou drie en dit klop Rex se twee pare. Al kom die koning of die twee waarop hy self so hoop, sal die kolonel dan óók ’n full house hê wat Rex s’n sal klop weens die drie ase. Sy moed sak tot in sy skoene.


    Dimitri kon sy eie verklikbeweging glad nie keer nie. Sy regterhand het ’n effense vuis gemaak nadat hy die aas omgekeer en op die tafel geplaas het. Dit was nie maklik bespeurbaar nie, maar Rex het tog gesien hoe opgewonde hy oor die aas is.


    Rex moet weer die weddenskapsronde begin. Die minimum bod van tienduisend rand, of moet hy bloot staan?


    “Check,” sê hy sonder om nog geld in die pot te gooi. Kyk eers die kat uit die boom. Niel Campher gooi dertigduisend in die pot. Die vreksel! Hy was opgewonde oor die hartenskoning, so wat kan hy hê? Dalk drie konings, wat Rex se hand ook sal klop. Of as hy ’n boer en ’n koningin het, volgkaarte met die koning, tien en ’n aas van die gemeenskaplike kaarte. Dit sal óók Rex se hand klop. Maar die aas het eers met die tweede uitdeel gekom en Niel het nie opgewondenheid daaroor verklap nie, of dalk homself beteuel.


    “Call,” sê die kolonel en gooi dertigduisend rand se skyfies in om Niel se weddenskap te ewenaar. As Niel drie konings het en die kolonel het drie ase, sal die kolonel se hand wen. Maar Rex kan bloot raai wat hul kaarte is, hy kan verkeerd raai.


    “Raise,” sê Dimitri en gooi sestigduisend in die pot. Rex herinner homself om kalm te bly – dit is tog staatsgeld, nie sy eie nie. Dalk het Dimitri die opvolgkaarte. Die straight; die oorhand. Dit is in elk geval te laat om kop uit te trek en hy kan maar net hoop. Van een ding is hy egter seker en dit is dat niemand ’n volgsuite of suite met ’n aas het nie; die gemeenskaplike kaarte maak dit onmoontlik. Hy voeg sy sestigduisend by die pot. Niel en die kolonel ewenaar dit. Die pot staan nou op vierhonderd-en-dertigduisend rand.


    Dimitri tel die kaarte op om die laaste gemeenskaplike kaart, die River, te deel. Niel haal sy donkerbril af en plaas dit op die tafel. En Rex sit en hoop.


    * * *


    Alicia druk die afstandbeheer en die woonstelkompleks se hek skuif langsaam oop. Sy hou stil op haar parkeerplek en sluit die Mini toe sy wegstap. Sy ry die hysbak tot op die vierde verdieping en loop na haar woonstel, nommer 408, waar sy die veiligheidshek en deur oopsluit.


    Die sitkamerligte brand reeds. Camilla sit op die bank met die TV aan.


    “Hallo, tannie.”


    “Haai, Camilla, alles OK?”


    “Mamma,” hoor Alicia en sien die tjokkertjie in sy nagklere in die gang af gehardloop kom. Nog ’n aandenking van haar wilder jare, maar oor dié een het sy geen spyt nie. Hy spring in haar arms en druk haar styf vas.


    “Hallo, my skat,” sê sy en voel hoe die warmte deur haar liggaam versprei – daar is geen groter liefde nie.


    “Tot siens, tannie,” groet Camilla wat haar sak van die eetkamerstoel af optel.


    “Baai, Camilla. Baie dankie. Jy is ’n ster.” Die meisie glimlag en bloos effens vir die kompliment terwyl sy die woonstel verlaat. “Wat het jy geëet, my skat?”


    “Wurmpies! Hoeveel slapies voor Pappa kom?” vra die seuntjie opgewonde.


    “Soveel,” hou sy twee vingers in die lug. Haar hart wil breek. Sy pappa beter dié keer opdaag. Hoeveel teleurstelling kan sy kleine hartjie nog hanteer? En hare? Dit breek elke keer wanneer Pappa nie opdaag nie. As sy dit kon voorsien het, sou sy hom nooit vertel het sy verwag nie; sou sy hom nooit deel van die kind se lewe probeer maak het nie; sou sy nooit dinge probeer regdwing het deur te trou nie. Dit sou vir hierdie kind beter gewees het om sonder ’n pa groot te word as met ’n afwesige een. En sy het nooit gedroom sy sou deel van die egskeidingstatistieke wees nie. ’n Geskeide enkelma voor haar drie-en-twintigste verjaardag. Sy sal bel en seker maak hy kom haal die kind Saterdag vir die McDonald’s-toe-ganery wat hy al so lank belowe.


    “Hoekom huil Mamma?”


    “Mamma is net bly om jou te sien, my engel. Kom ons speel met jou monster trucks,” stel sy voor terwyl sy die trane afvee. Hy hardloop opgewonde kamer toe om die speelgoed te gaan haal. Dalk het Camilla vir haar van die spaghetti in die mikrogolfoond gelos. Sy hoop so, sy is rasend honger.


    Iemand klop aan die voordeur.


    * * *


    Dimitri verwyder weer die boonste kaart, neem die volgende een, draai dit stadig om, plaas dit gesig na bo op die tafel. Skoppensdrie. Rex moet weer eens eerste wed. Hy gooi die minimum tienduisend rand in die pot.


    Dit is Campher se beurt. Hy kyk na Rex, ’n vreemde kyk.


    “Raise,” sê hy en gooi tagtigduisend in die pot. Wat maak hy? Is hy mal? Weer die kyk.


    Die kolonel en Dimitri voeg selfversekerd hul tagtigduisend by. As Rex nie vou nie, sal hy die verskil van sewentigduisend moet byvoeg. Dit sal die pot op sewehonderd-en-vyftigduisend rand te staan laat kom. As hy die hand verloor, sal hy stert tussen die bene met slegs twintigduisend rand na Horst toe terugkeer. Die Duitser sal vuur spoeg, dit is verseker.


    Maar hy voeg die sewentigduisend verskil by – daar lê sewehonderd-en-vyftigduisend rand op die tafel, gereed om deur een van die vier spelers opgeëis te word.


    Freddie fluit, Blackie klik sy tong en Costa lag, sy wange nou bloedrooi.


    “Showdown!” sê Freddie en vryf sy hande teen mekaar.


    * * *


    Alicia maak die voordeur oop. “Hallo, tannie Lettie,” groet sy haar buurvrou.


    “My kind, tannie wil nie inkom nie, net gou ietsie by jou afgee. Hallo, kleinding,” voeg die vrou by toe die tjokkertjie kom kyk wie by die deur is. “Ek het bobotie gemaak en daar’s bietjie te veel vir my en die oom, toe sê ek vir hom ek gaan sommer vir julle bring. Want die oom hou nie van oorskietkos nie en dit vries in elk geval nie lekker nie.” Sy hou die skinkbord uit.


    Alicia is verheug. Die mikrogolf is leeg en sy is nie lus vir nog een van Woolworths se TV-etes nie. Sy weet die tannie is effens suinig met die waarheid. Sy het die oom al hoeveel keer oorskietkos sien eet en die skinkbord loop oor van die “bietjie te veel”: bobotie, geelrys, groenboontjies, pampoen en groenslaai. Sy is weer na aan trane. Wat is dit met haar vandag? Dit moet nou endkry, sy is veels te emosioneel.


    “Dankie, tannie, ek waardeer dit so baie. Tannie en die oom moet weer by ons kom eet, asseblief.”


    “Dit sal lekker wees, kind. Baai.” Sy is dierbaar. Weet altyd wanneer om te bly en wanneer sy haar ruimte moet gee. Alicia druk die voordeur toe en stap met die skinkbord kombuis toe.


    * * *


    Niel moet eerste wys. Hy keer die twee kaarte om. Twee konings – klawers en diamante; dit gee hom drie konings saam met die hartenskoning van die gemeenskaplike kaarte. Hy knipoog vir Rex, kyk dan na die kolonel.


    Die kolonel glimlag en skud sy kop. Draai sy kaarte om. Twee ase; ook klawers en diamante. Dit gee hom drie ase met die skoppensaas van die gemeenskaplike kaarte. Hy klop Niel se hand. Daar is egter geen verbasing op Niel se gesig nie.


    Almal draai na Dimitri. Hy kyk koel terug. Draai sy kaarte een vir een om. Eers die hartenskoningin, dan die klawerboer. Volgkaarte met die koning, tien en ’n aas van die gemeenskaplike kaarte.


    Die kolonel swets kliphard, skop sy stoel agteruit en stap na die kroeg, waar hy Johannes vir ’n whisky vra. Rex kan sien hy beteuel sy woede met moeite.


    Dan draai alle oë na Rex en hy draai sy kaarte om – skoppenskoning en skoppenstwee.


    “Two pair!” sê Dimitri verheug, maar sy blydskap is van korte duur. Sy gesig vertrek toe hy dit besef: skoppenstien, skoppensaas en skoppensdrie in die gemeenskaplike kaarte is ’n suite.


    Hy sê iets in Russies wat Rex aanneem nie sy ma trots sou maak nie en leun terug in sy stoel, verslane.


    Die vier by die kroeg klap hande. Niel glimlag breed en Rex besef waaroor die kyk gegaan het. Die vreksel het geweet!


    * * *


    Mikey staar na die woonstelkompleks. Hy het die Ducati in die straat voor die gebou parkeer, maar het die Mini uit sig verloor toe sy agter die gebou verdwyn het. Hy het dus geen idee watter een haar woonstel is nie. Die beste waarvoor hy kan hoop, is om haar deur een van die vensters te sien. Daar is heelparty wat verlig is en waar die gordyne nog nie toegetrek is nie, en dalk is een daarvan hare. Maar haar woonstel kan ook een van dié aan die agterkant wees. Hy wens hy het Skoppensboer se kontakte gehad sodat hy deur middel van haar registrasienommer haar geregistreerde adres kon uitvind. Dit het so maklik gewerk met Chantelle Heyneman.


    Die klein hekkie skiet oop en hy sien ’n jong meisie vanuit die ingangsportaal aangestap kom.


    “Verskoon tog,” keer hy haar voor. “Ken jy vir Alicia? Sy is ’n verpleegster by Sunninghill Hospitaal.”


    “Ja, ek is haar au pair,” antwoord die meisie, effense wantroue in haar stem.


    Gelukskoot!


    “Ons werk saam,” stel hy haar gerus.


    Sy glimlag toe sy die verpleëruniform oplet. “O, ek sien.” Nou meer vriendelik.


    “Is sy by die huis?” Al weet hy wat die antwoord is.


    “Ja, sy’t nou net tuisgekom.”


    “Ek moet iets by haar optel. Watter nommer is sy nou weer? Ek was so lank laas hier.”


    “Dis 408.”


    ’n Toyota Corolla hou langs die Ducati stil en die meisie klim in die passasiersitplek. Sy waai toe die bestuurder wegtrek. Hy waai beleefd terug.


    * * *


    “Jy skuld my die helfte van jou winnings,” eis Niel toe hulle die luukse kompleks waar Freddie woon, verlaat.


    “Hoe reken jy dit?”


    “Ek het die pot vir jou opgejaag. Dink jy ek het nie geweet wat elkeen se hand was nie?”


    “Jy het my amper ’n hartaanval gegee, dis wat jy gedoen het. Hoe het jy geweet?”


    “Klomp amateurs wat dink hulle is pros. En jý is soos ’n open book.”


    “Nou as hulle sulke amateurs is, hoekom het jý nie gewen nie?”


    “Ek het! En jy wed tienduisend rand met ’n donnerse flush in jou hand. Is jy simpel? Toe jaag ek maar self die pot op. So jy skuld my die helfte. Dis in elk geval staatsgeld, seker nog uit die geheime fonds ook. Verslapte boekhouding en accountability and all that.”


    Rex tob lank, om Niel se senuwees te toets. Die taktiek van die pokerspel kom nog maklik.


    “Die beste wat ek kan doen, is om jou te refund, sodat jy jou honderd-vyf-en-veertigduisend terugkry.”


    “Hoe het ek geweet jy gaan dit sê?” sug hy en Rex kan die glimlag nie keer nie.


    “Laai ek jou by jou penthouse af?”


    “Ek moet gou iets optel. Dit is op ons pad. Sal jy omgee? Ek sal beduie.”


    Rex stem in. Hy is in elk geval nie lus vir ’n leë woonstel nie. Hy tob ook nog oor die verdere gebeure van die aand.


    Freddie en Dimitri het hul nederlaag betreur, nie weens die geld wat verloor is nie, eerder weens die gevoel wat die verloor bring. Hulle het mekaar opgesweep om ’n weddenskap tussen die twee van hulle aan te gaan. Een van hulle sou dan ten minste iets wen en die aand sou nie vir hom ’n totale verlies wees nie. Freddie het ’n skildery deur Gerard Sekoto, Street Scene, gewed terwyl Dimitri ’n luukse-katamaran, die Russian Bride, op die spel geplaas het. Hulle het na die veerpyltjiebord gestap en elkeen een pyltjie geneem.


    “Closest to the bull’s-eye,” het Dimitri in sy Russiese aksent die reëls vasgemaak.


    “You first,” het Freddie hom uitgedaag.


    Rex het gedink die twee is dronk. Hulle moes wees om elkeen iets ter waarde van sewemiljoen rand op die uitkoms van die gooi van een veerpyltjie te wed. Hy kon hom indink hoe een van hulle môre wakker word met die ergste babelas ter wêreld en besef wat hy gedoen het. Nee wat, dit gebeur gereeld, het Niel hom verseker. Die adrenalien van die groot oomblik dryf hulle om dit te doen – die wen of verloor. Nie die waarde van die items nie. Die hoë prys maak dit slegs interessanter.


    Dimitri het sy pyltjie gegooi en albei het nader gehardloop om te sien of dit in die kol was. Dit was teen die draad, maar aan die verkeerde kant – in die 16. Maar beslis baie na aan die kol.


    Almal se oë was op die middel van die bord vir Freddie se beurt. Die pyltjie het die rooi kolletjie getref, maar op die draad wat die dubbel van die enkel skei. Dit het teruggebons en in die mat gepen. Freddie was soos ’n aap in ’n porseleinkas. Dimitri, daarenteen, het met sy hande op sy knieë ’n sug van verligting geslaak, want minder as ’n millimeter enige kant toe en die pyltjie was in die kol. Hy is huis toe met sy prys op die agtersitplek van die swart Range Rover, die trotse nuwe eienaar van Street Scene.


    En Freddie was steeds redelik bekaf. “Ek hoop die polisie trek die bliksem af en gooi sy gat in die tjoekie. Daai kunswerk is by die Pretoriase kunsmuseum geroof,” het hy gesanik.


    * * *


    Alicia skakel die slaapkamerlig af. Die mannetjie was halfpad deur sy gunstelingstorie, “Die Drie Varkies”, al vas aan die slaap. Sy draai die badkrane oop en voeg twee doppies Radox Bath Therapy by. Skuim begin vorm en ’n heerlike aroma vul die badkamer. Sy toets die watertemperatuur met haar hand en maak verstellings, en draai die krane toe wanneer die bad vol genoeg is. Sy skop haar skoene af en stap by die badkamer uit om haar nagklere te gaan haal – in Mikey vas, valhelm steeds op sy kop. Voor sy kan gil, slaan hy haar met die vuis. Sy val bewusteloos op die vloer.

  


  
    20


    “Parkeer hier,” sê Niel en wys ’n parkering langs die straat voor ’n woonstelkompleks. Rex doen ’n parallelparkering.


    “Hoekom gebruik jy nie die park assist nie?” vra Niel.


    “Gmf, dis vir mense wat nie kan bestuur nie. Ek het my lisensie nog op die harde manier gekry. Met my ma se ou Ford Cortina-stasiewa. Geen power-enigiets nie.”


    “Wag hier, ek’s nou terug.”


    “Nee, ek het die toilet dringend nodig. Vanaand se drinks vang my nou.”


    Toe Niel aarsel, vra Rex half vererg: “Skaam vir my?”


    “OK, kom in, maar gedra jou.”


    Rex sluit die Audi en Niel haal ’n sleutel uit om die klein toegangshekkie oop te sluit.


    “Jy het sleutels vir die plek. Is dit ’n houvrou?”


    “Moenie simpel wees nie. Dis Alicia se plek.”


    Hulle stap deur die ingangsportaal en Niel druk die knoppie vir die hysbak.


    * * *


    Skoppensboer skakel die hoëtroustel aan en plaas ’n langspeelplaat op die draaitafel. Hy lig die naald en sit dit versigtig op die tollende plaat neer. Jessye Norman se sopraanstem vul die vertrek met Schubert se “Gretchen am Spinnrade”. Dit bring hom in vervoering. Oë toe, wieg hy saam met die musiek terwyl hy die onsigbare simfonie-orkes dirigeer. Hy verstaan nie waarom mense musiek op CD verkies nie, dit klink soveel beter op ’n LP.


    Ontspanne trek hy die oranje kolletjies-krawat onder die kraag van sy wit knoophemp uit, vou dit op en sit dit op die tafel. Hy lê sy tweedbaadjie netjies oor een van die rusbank se armleunings.


    Dan stap hy deur na die kamer waar Chantelle lê en slaap. Sy het aansienlik gewig verloor, merk hy weer op. Hy het met Dimitri gereël dat sy vroeg volgende week uit sy hare sal wees. Hulle moet haar egter eers in Swaziland kry, van waar sy op een van sy vragvliegtuie sal vertrek om uiteindelik in Tel Aviv verkoop te word. Sy sal ’n goeie prys haal – hoop hy. Dis as gevolg van haar ongepoetsheid dat hy nou in die gemors sit. Daardeur is Mikey gekompromitteer en dié is steeds op vrye voet. Waar kruip die bliksem weg?


    * * *


    Mikey loer by die voordeur van Alicia se woonstel uit. Draai sy kop in albei rigtings – die gang is doodstil, net die geluide van TV-programme filter deur woonstelle se vensters. Hysbak of trappe? Hy besluit op die agterste stel trappe. Die hysbak is te onvoorspelbaar. Hy het gesien die agtertrappe is van staal en slinger om ’n sentrale paal. Dit sal visie vergemaklik. Hy het Alicia se Mini-sleutels in sy hand, sy Z88 in die ander.


    Hy lig haar oor sy skouers, brandweermanstyl, en beweeg in die gangetjie af na die agtertrap. Hy dra haar moeiteloos. Sy’s in goeie shape, hy gaan hom baie lekker met haar vermaak.


    Die trappe is ’n bietjie moeiliker as wat hy gedink het. Dit is nou en steil. Hy moet stadig af, want as hy val, sal dit ’n moerse geraas maak wat te veel nuuskieriges sal lok.


    Sy oë swiep oor die terrein onder hom. Hy probeer sien waar haar Mini geparkeer is, maar die swak verligte parkeerarea maak dit moeilik. Dalk is dit onder die gebou geparkeer. Nog net twee verdiepings.


    * * *


    Rex sien Niel het iets opgemerk en kyk oor sy skouer om te sien wat dit is. Aan die onderpunt van die gang gewaar hy die silhoeët van ’n man met ’n valhelm op sy kop wat iets oor sy skouer dra. Die donkerte maak dit egter moeilik om te sien wat dit is.


    Niel beweeg nader, maar die man raak van hulle bewus en beweeg regs om die hoek. Die laaste ding wat hulle sien, is donker hare wat hang – ’n vrou se hare.


    “Dis Alicia!” skree Niel en begin in die rigting van die trap hardloop.


    Rex sit hom agterna. By die hoek gekom, knal ’n skoot en die koeël slaan langs hulle teen die trap se ystertraliewerk vas. Niel spring terug agter die veiligheid van die muur in. Rex trek die Heckler & Koch uit sy skede en sit dit in sy linkerhand hoewel hy van nature regshandig is.


    Hy waag dit om om die hoek te loer. Sien niks.


    Naby die hoek is ’n Mazda 3 geparkeer en hy hardloop gebukkend tot agter die voertuig, Niel agter hom. Rex val op sy maag en kyk onder die voertuie deur. Hy sien die voete van die man waar hy tussen die motors deurkruip, dan die oranje weerkaatsing van flikkerligte toe ’n voertuig oopgesluit word. Hy beweeg tussen die voertuie deur in dieselfde rigting. Sien die man met die valhelm wat by ’n Mini Cooper sukkel met die enkeldeur. Dit bemoeilik toegang tot die agtersitplek en die valhelm maak ook nie dinge makliker nie.


    Die man gewaar hom en lig sy wapen om te vuur. Rex koes, hoor die knal en hoe die koeël in die voertuig agter hom vasslaan. Hy durf nie probeer om die man te skiet nie, want hy weet nie waar Alicia is nie. Maar hy wil die man laat weet hy is ook gewapen. Hy kies ’n boom nie ver van die Mini af nie, mik en trek die sneller. Nou het hy die man se aandag, want dié val plat neer. Rex kyk weer onder die motors deur en sien hoe die man regs om die agterste hoek van die kompleks hardloop.


    “Kry Alicia!” skree hy vir Niel en hardloop terug soos hulle gekom het. Hy sien die klein hekkie aan die ander kant van die kompleks staan oop. Hy kies kortpad oor die muur langs die hoofhek. Land op die sypaadjie en neem skuiling agter ’n jakaranda. Dan hoor hy ’n motorfiets se enjin lewe kry en sien die kopligte van ’n geel Ducati naby die hekkie aangaan. Dit trek weg met ’n slepende agterwiel. Blou rook wat opgeblaas word. Rex wil skiet, maar keer homself. Koeëls wat mis, moet iewers vasslaan.


    Hy spring in sy Audi. Sy bloed kook. Hy sien die motorfiets se rooi agterlig verhelder toe die ryer rem en links draai. Die vier Pirelli-bande gryp die teeroppervlak vas en die S5 skiet vorentoe terwyl die Quattro-sisteem alles in sy vermoë doen om die wringkrag van die brullende 4.2-liter-V8-masjien op die ryvlak vas te druk. Rex se regterwysvinger werk die spaan agter die stuurwiel deur die ratte. Daar is geen aankomende verkeer nie en hy stuur die S5 geleidelik regs tot in daardie baan. Hy verminder spoed vir die draai, linkerwysvinger wat die spaan werk, af tot in tweede rat. Sy linkervoet hang oor die rempedaal, wag vir die regte oomblik, skop, draai links, sny tot teen die randsteen, versnel, laat die motor toe om regs te dryf, tot in die aankomende baan. Dit vat die draai so reguit moontlik, so vinnig moontlik. Die motorfiets klim teen die opdraande van die pad uit en die voorwiel lig toe dit oor die kruin beweeg. ’n Fietsryer op die steilte lig sy regterhand in die lug om te protesteer teen die spoed waarmee die Ducati verby hom gejaag het, ry dan van skrik in die randsteen vas toe die S5 verbyzoem.


    Al vier wiele van die S5 verlaat die ryvlak oor die kruin van die pad. Rex se regterwysvinger word weer ingespan op die spaan – op tot in sesde rat. Weer rem die Ducati om regs te draai. Rex kan sien hoe die korter remafstand van die S5 hom toelaat om die Ducati in te haal. Die vier Pirelli’s het baie meer greep as die Ducati se twee bande, en hy wag tot die laaste oomblik voor hy met sy linkervoet rem. Hy vat die draai weer so reguit moontlik.


    Stadig maar seker katrol hy die Ducati in, die Heckler & Koch onderstebo tussen sy bene ingedruk, die punt van die loop vas onder sy stuitjie sodat dit nêrens heen kan skuif wanneer hy rem, draai of versnel nie. Die kolf boontoe vir maklik gryp wanneer nodig. Dit maak effens seer, maar is die mees taktiese posisie om dit in gereedheid te hou.


    Die Ducati-ryer se hemp wapper soos ’n stormvlag agter hom en elke keer as hy onder ’n straatlig verbyswiep, sien Rex die pistool wat agter sy gordel ingedruk is. Weer rem die Ducati, weer regs, in die rigting van die N1, hy soek die oop pad waar die S5 se beter remvermoë geneutraliseer sal word. Weer werk Rex se linkerwysvinger die spaan, af tot in tweede rat, skop hy die rempedaal met sy linkervoet, verrig die teensluit-remstelsel sy taak. Hy draai regs, sy regtervoet boor die petrolpedaal teen die vloer vas, die vier Pirelli’s kla oor hul werklading, die ESP-sisteem keer dat hulle greep verloor, wat hulle dwing om die S5 vorentoe te dryf vir optimale versnelling.


    Die Ducati se agterkant wil-wil uitstap, die enkele band sukkel om dit uit die draaie te dryf. Die ryer se blik flits van een truspieël na die ander, senuagtig. Een stamp met die neus van die S5 sal die einde van hierdie jaagtog beteken. Die S5 se hoof-kopligte is dreigend, intimiderend. Die Ducati rem weer, neem die afrit na die N1, te wyd, verloor amper beheer. Net buite bereik. Twee meter nader en … Rex se moed sak.


    Stringe voertuie wat amper stilstaan, in die verte die flitsende rooi, blou en oranje ligte van nog ’n N1-ongeluk. Die voertuie beweeg teen ’n slakkepas. Die Ducati swiep tussen hulle deur, die ryer hou sy linkermiddelvinger in die lug. Lag seker te lekker in die valhelm.


    Rex rem hard en stop net betyds agter die ry voertuie. Geen deurkomkans vir ’n motor nie. Hy sien hoe die Ducati se agterlig al kleiner word tussen die twee rye voertuie. Die bejaarde dame in die motor langsaan wys kopskuddend haar misnoeë met Rex.


    “Ja, tannie,” sê hy sag, “ek weet, maar ek het hom amper gehad.” Hy haal sy selfoon uit om Campher te bel.


    * * *


    REXCLUSIVE, verskyn die naam op Niel se iPhone-skerm toe dit lui.


    “Sê asseblief jy het die donner vrekgeskiet?” antwoord hy sonder ’n hallo.


    “Jammer, ek het hom op die N1 verloor, die karre staan toue, ongeluk iewers voor in die pad. Hoe gaan dit met Alicia?” vra hy besorg.


    “Sy’s taai. Haar kakebeen is seer, maar sy wil nie hospitaal toe gaan nie. Sy het dit sommer self gediagnoseer en hou vol dis nie gebreek nie. Maar sy’s al klaar blou, so môre gaan sy erg lyk. Ek gaan hulle na my plek toe vat.”


    “Wie’s hulle?”


    “Ek meen sy en haar goed, man!”


    Alicia lig die sakkie bevrore mielies van haar kakebeen af. “Ek soek hom nie hier nie!” sê sy kwaai. “Hierdie gemors is julle skuld. Dis julle schemes wat na sulke twak lei. Ek het genoeg gehad hiervan.”


    Niel waai haar stil en praat verder: “Dit gaan my so ’n uur vat om daar te kom, hierdie verkeer beweeg baie stadig.”


    “Nee, moenie worry nie, ek sal haar kar gebruik, gaan jy maar huis toe. Ons gaan in elk geval nou ry.”


    Hulle lui af. Niel besef hy is in vir baie oorreding om Alicia te laat glo dat hierdie voorval niks met hom en Rex te doen het nie. En nog meer oorreding om hulle by hom te laat intrek tot hy agter die kap van die byl kan kom. Die hele kompleks is in rep en roer en die polisie sal vir seker binnekort aan die voordeur klop. Hy wil nie hier wees wanneer dit gebeur nie.


    * * *


    Die Audi kruip meter vir meter vorentoe, sonder enige teken van die verwoede monster wat dit minute gelede was, sy temperament nou dié van ’n mak troeteldier.


    Die aanval op Alicia roep onderdrukte emosies by Rex op. Dit borrel na bo soos lawa, en dié kolkende emosies spil om Faizel Plaatjies. Die aanval op Alicia was die katalisator, Faizel Plaatjies se paroolaansoek die vet op die vuur.


    Om dinge te vererger, het sy en Leigh se troulied vroeër oor die radio gespeel. Lirieke oor ewige liefde, trou wat beloof word, vir ewig en altyd. Die lied op maat waarvan hulle die eerste keer as getroude paartjie gedans het, met Leigh wat soos ’n fabelagtige prinses gelyk het in haar wit trourok. Die strooimeisies in goud. ’n Klein troue, intiem, slegs direkte familie en boesemvriende. Hy was na aan trane daardie dag.


    Ook die huweliksdaad daardie aand was perfek. Twee persone wat soos ’n legkaart inmekaar pas. Die ganse dag was vir hom onwerklik, want hy kon nie glo sy kies hom om haar lewe mee te deel nie. Vir ewig en altyd, het hy haar belowe.


    En beloftes maak skuld, dis waarom hy steeds sy trouring dra. Die ring wat hy nie van sy vinger kan afhaal nie. Mense moet weet hy is getroud, vir ewig en altyd, met sy sielsgenoot.


    Hul wittebrood was nie van die luuksste nie. Twee mense wat pas hul klerkskappe voltooi het, kon nie ’n reis na die een of ander eksotiese eilandparadys bekostig nie, al was hy nou ’n prokureur en sy ’n geoktrooieerde rekenmeester. Die geld sou begin instroom, maar eers was daar studieskuld om klaar af te betaal en ander gate om toe te stop.


    Hulle het teen die Weskus af getoer. Wonderlike mense ontmoet, wonderlike plekke gesien en wonderlike kosse geëet. Saam. Die begin van hul avontuur, albei oorgehaal om die wêreld met energie aan te pak. Hand aan hand op die tuimeltrein van die lewe, onwetend dat hulle nie sou kry waarvoor hulle betaal het nie en dat die rit korter sou wees as verwag.


    Hy sal die doos op die Ducati opspoor. Horst kry om die registrasienommer na te gaan. Hy het lank genoeg daarna gekyk om dit te memoriseer. Die frustrasie borrel weer in hom op toe hy daaraan dink. Hy sal die vuilgoed vrekmaak as hy hom in die hande kry, sonder om te huiwer. Vir hom en Faizel Plaatjies!


    * * *


    Niel tol, druk met sy voete teen die kant vas, skop homself weg en hervat die metronoomhale van die vryslag – lengte nommer 32. Hy swem gewoonlik veertig lengtes, maar vandag voel dit of hy vir ewig kan aanhou, sy gedagtes ’n mengelmoes van geskilpunte en vraagstukke. Alicia wat hom daarvan beskuldig dat die indringer iets met hom te doen het, Rex wat sy pond vleis eis met die soektog na die voel-vir-hom-mitiese Skoppensboer. Asof hy sal weet wie dit is. Dalk bly Skoppensboer nie eens in Suid-Afrika nie. Dalk is dit ’n vrou, of die een of ander puisiegevreet-boekwurm wat alles via die internet beheer. Internetbendes is deesdae baie gewild, juis oor die gesigloosheid. In die virtuele wêreld kan die tingerigste asmalyer die Don wees.


    En kaptein Januarie is soos ’n skim op die agtergrond. Niel sien hom nie, maar weet hy is daar, gereed om toe te slaan as hy nie sy kant van die ooreenkoms nakom nie. Terwyl sy eie sakebelange daaronder ly; hy kry nie tyd om aandag daaraan te gee nie, want die blerrie Rex neem al sy tyd in beslag. Dan moet hy boonop nog dinge tussen Rex en Alicia bestuur sodat hulle nie te vriendelik met mekaar word nie, maar mekaar ook nie vermoor nie. Besef al dié mense nie hoeveel stres hulle hom gee nie?


    Hoe vinniger hy Rex uit sy lewe kan kry, hoe beter. Dan kan dinge terugkeer na normaal. Wat hom egter die meeste pla, is wie Alicia probeer ontvoer het. Hoekom? Dit was nie omdat sy ’n maklike teiken was nie. Vierde verdieping van ’n woonstelkompleks met redelike sekuriteit. En die man se modus operandi was verskriklik parmantig. Dit maak hom bang. Hy sou sy kop verloor het as die ontvoering geslaag het. Goddank hy wou ’n draai by haar maak. Goddank Rex was by. Dit is nou die eerste keer dat hy oortuig is Rex kan die pyp rook. Hy het die situasie ontlont – doelgerig opgetree, instinktief, klinies. Daar is nie baie prokureurs soos hy nie. Hy sal begin navrae doen en die woord uitkry, want hy moet weet wie dit was en hoekom die man sy suster geteiken het. Hopelik kan Freddie help.


    * * *


    Daar is ’n klop aan sy kantoordeur en dit swaai oop voor hy kan reageer. Vermaas stap in, ’n adjudantoffisier in uniform op sy hakke. Januarie se Z88 lê in stukke op ’n handdoek oor die lessenaar versprei en die reuk van geweerolie vul die vertrek. Die skoonmaakstel se toerusting lê tussen die stukke, met vyf oliebesmeerde lappies wat aandui dat hy al ’n wyle besig is met dié taak. Vermaas sal weet hy doen dit wanneer hy gefrustreerd is, wanneer hy wil dink, wanneer ’n saak hom pla – soos die Chantelle Heyneman-ontvoering.


    “Sorry om te pla, Myron, maar adjudantoffisier Ofentse is hier om jou te sien – en ek dink jy sal wil hoor wat hy te sê het.”


    Die man se voorkoms beïndruk Januarie. Sy uniform is skoon en netjies gestryk en sy swart leerskoene blink soos ’n bottel: geboun, soos hulle in die kollege daarna verwys het. Ure se inspanning met lap, politoer en spoeg, tot jy jou hare daarin kan kam – as jy maar hare gehad het, want in sy dae in die kollege was hare so skaars soos biefstuk in die menasie.


    Die adjudant se oë rek effens toe hy die veertjies, skroefies en al die klein dele van die pistool oor die tafel versprei sien lê.


    “Hulle het ons nie in die kollege geleer om dit só ver te strip nie,” sê hy in verwondering.


    “Ons ook nie, maar self uitgefigure. Januarie,” stel hy homself voor.


    “Ofentse.” Hulle skud hande. “Watse grips is daai?”


    “Pachmayr wraparounds. Voel so.” Januarie oorhandig die lyf van die pistool.


    “Sjoe, dit sit lekker in die hand. Is dit issue?”


    “Nee, die SAPS issue nie sulke goed nie. Self gekoop. Maar worth it. Die gun sit gemaklik in die hand, soos jy sê.”


    “En daai? Is dit ’n silencer?”


    “Nee, dis ’n compensator. Dit pas voor op die loop. Help om die recoil te verminder. Maak die gun meer steady met elke skoot. Sit.” Januarie begin met die pistool.


    “Ek het gekom, want ek het verneem daar is ’n ondersoek waarmee die Valke besig is en waarmee ek dalk kan help. Dit gaan oor Mikey Schmidt.”


    Januarie versteen, kyk op. Die Z88 word outomaties aanmekaar gesit, sonder dat hy verder daaroor dink, want adjudantoffisier Ofentse het sy volle aandag terwyl hy hom vertel van die hospitaal, die skietwond, die alias wat gegee is, die aanval op die konstabel, die geroofde geel Ducati, en ten laaste die gesteelde wit Citi en hoe die vingerafdrukdeskundige Mikey daarmee verbind het.


    Met sy vertrek bedank Januarie hom vir die waardevolle inligting en sy samewerking. Dit maak hom opgewonde. Goeie leidrade om op te volg. Hy besluit hy sal ’n goeie woord by Ofentse se bevelvoerder doen en sommer by sy eie bevelvoerder ook. Die Valke het sulke parate mense nodig.


    Dan staan hy op en druk die Z88 terug in sy skede.


    * * *


    Die gekef van klein brakkies weergalm deur die huis toe Januarie die klokkie lui. Hy tree onwillekeurig terug. ’n Bejaarde vrou maak die deur oop, praat ferm met die honde, kyk ondersoekend na die twee mans.


    “Can I help you?”


    “Yes, ma’am. Captain January from the Hawks. This is Sergeant Vermaas.” Januarie oorhandig sy visitekaartjie.


    “I didn’t realise policeman carried business cards,” merk sy beïndruk op.


    “If you don’t mind, we would like to ask you some questions regarding the theft of your vehicle.”


    “But I already told the police everything and I’ve identified the vehicle which they recovered as mine.”


    “Yes ma’am, I’m aware of that, but this links to another case of kidnapping in which we think the suspect is involved.”


    “Oh my goodness! Please, do come in.”


    “Do the dogs bite?” vra hy skrikkerig.


    “Heavens, no. They may lick you to death though, they are extremely friendly.”


    “Even with coloured folk?” maak hy vir oulaas seker.


    Sy giggel. “Even with coloured folk,” sê sy terwyl sy die veiligheidshek oopsluit.


    Januarie stap in en drie wollerige gediertetjies val hom aan. Sterte swaai en tonge hang uit vir tog net ’n bietjie aandag van die besoeker. Voorpote druk teen sy maermerries en kuite terwyl hulle om hom woel.


    “Kitchen!” beveel die vrou en die drie hardloop kombuis toe, waar hulle in die deur vassteek en hoopvol terugkyk. “I said, kitchen!” Hulle verdwyn die kombuis in. “I am Mavis Evans. Please, do sit down.”


    “Mrs Evans …”


    “Miss. I am a spinster, dear.” Wat de hel is ’n spinster? wonder hy. Brei sy truie of iets?


    “Yes, ma’am. Could you please tell us what happened on the night your car was stolen?”


    “Well, I was busy watching Days of our Lives – I record it because it’s on so early, while I’m still busy with my chores, you know – when I suddenly heard a noise outside and Sir Richard, that’s the bigger of the male dogs,” en Januarie probeer hom voorstel watter van die drie as groot geag kan word, “started barking. So I peeped through the window and saw the roof light of my car was on. Then it struck me that someone had broken into the vehicle. Well, I rushed outside, only to see the scoundrel driving off with my Betsy. Had her fourteen years, you know. Don’t want her back now. All that blood inside. Too gruesome.”


    “Why did you not report it immediately? The theft docket was only registered the next evening.”


    “Oh, but I did report it immediately – to the policemen who arrived at the scene.”


    Januarie sit orent. “I’m sorry?”


    “Yes, two plainclothes policemen arrived here seconds later and went after the thief. I thought they would return to take down my affidavit, but when they hadn’t arrived by the next afternoon I decided to go to the charge office and open a case. The insurance wouldn’t handle the claim otherwise.”


    “Did they tell you which department they were from? Could you tell me what car they drove? Did you perhaps get the registration number?”


    “Slowly, dear. Unfortunately not. I know it was a Golf, that’s all. Not a Citi like my Betsy. One of the big ones. I think they refer to it as the Jumbo or something. Anyway, I described my car and gave them the registration number, after which they took off in pursuit. They placed a blue light on the roof and turned on the siren. That’s the last I saw of them.”


    “Could you describe them?”


    “No, sorry, it was dark and I only saw them briefly. They were both white gentlemen – if that helps.”


    Dit help nie!

    Rex staar na die BMW Z4. Hy kan nie besluit of dit silwer- of goudkleurig is nie.


    “Is dit nodig dat ek die chassis-nommer nagaan?”


    “Nee man, ek het dié een self gekoop,” kap Niel terug. “Klim in, ons moet ry.”


    “Dink jy ek wil in ’n hairdresser se kar gesien word?”


    “Ag, jou gat, man, klim in.” Niel druk ’n knoppie wat die afslaandak aktiveer. Dit maak met ’n sagte dreungeluid oop. Nog erger!


    “Watse kleur is dit in elk geval?”


    “Hulle noem dit Orion Silver. Ek noem dit Sjampanje.”


    “Ek noem dit what-were-you-thinking?”


    “Alles in die lewe kan nie swart of wit wees nie, Rex. Mens het bietjie kleur ook nodig.”


    “Ek stem saam, maar hierdie is nie ’n kleur nie. Dis ’n stelling. Dit sê: Ek is gereed om uit die kas te kom.”


    Rex moet laag in die sitplek afsak om deur die ruit te kyk. Hy voel belaglik.


    Niel draai die radio harder, sy hare wapperend in die wind.


    “Waarheen gaan ons?”


    “Jag!” En toe Rex hom vraend aankyk: “Vir bobbejane op geel motorfietse.”


    * * *


    Mikey parkeer die Ducati in die parkeerarea van die Menlyn Park-winkelsentrum. Dit sal later daar gevind word, verlate. Die fiets is teen dié tyd te warm, dit sal op al wat poliesman is se radar wees. Hy kyk na die Harley-Davidson-handelaar wat langs die parkeerarea geleë is. Dalk sal hy later ’n winskopie daar kry, maar eers wil hy ander klere aanskaf met die amper vyfduisend rand wat hy by die petrolstasie geroof het.


    Hy stap die sentrum binne.


    Hy verstaan steeds nie wat by die verpleegster se woonstel gebeur het nie. Wie was die doos wat op hom geskiet het? Polisie? Kan nie wees nie – hulle ry nie Audi S5’s nie. So ampertjies het sy jagsheid sy einde beteken. Hy was te selfversekerd. Hy sal nie weer daardie fout maak nie, hy sal beter beplan. Maar hy sál die teef kry, dis nie altemit nie. En as die doos met die pistool weer in sy pad staan, skiet hy hom vrek.


    * * *


    Niel hou stil voor ’n werkwinkel in Booysens. Hy tik ’n kort boodskap op sy selfoon en stuur dit. Sekondes later maak ’n staaldeurtjie wat in die massiewe roldeur geïnstalleer is, oop.


    Hulle tree uit die helder verligte buitewêreld die donker werkwinkel binne en dit neem ’n rukkie vir Rex se oë om aan te pas. Weasel groet Niel vriendelik, maar gee Rex ’n koue hallo.


    “Wat het jy, Weasel?”


    Weasel staar na Rex, wat die werkwinkel met sy oë verken. Luukse voertuie staan die vloer vol, party in verskillende fases van stroping, ander klaar herbou. ’n Lemmetjiegroen Porsche GT3 vang sy oog, iets waarmee die eienaar duidelik aandag sal trek.


    “Hy’s OK,” stel Niel Weasel gerus. “Jy kan voor hom praat.”


    “OK, ek het bietjie navraag gedoen, maar niemand weet iets van die geel Ducati nie. Toe kyk ek op die polisie se circulation system vir gesteelde Ducati’s. Daar was drie onlangse diefstalle …”


    “Hoe kry jy toegang tot die polisie se stelsel?” vra Rex.


    Weasel snork-lag. “Is die ou for real?” vra hy vir Niel.


    “Dis hoe hy sy bynaam gekry het – hy weasel hom enige plek in. Hy is ’n top-hacker, wêreldberoemd,” verduidelik Niel.


    “Jy meen seker wêreldberug?”


    “Wat is die verskil?” vra Weasel.


    “Google dit.”


    Hulle stap by ’n stel staaltrappies op na waar vier vertrekke ingerig is; dit lyk soos kantore. Weasel maak een van die deure oop en lei hulle die vertrek binne. ’n Rekenaar-bediener strek oor die helfte van een muur. Rex fluit.


    “Impressive, nè?” wil Weasel trots weet, sy bors effens meer uitgestoot as gewoonlik. Rex moet dit toegee, antwoord maar bloot met die lig van sy wenkbroue.


    In die teenoorgestelde hoek is ’n enkelbed, oor dit ’n duvet met ’n Star Wars-tema daarop. Plakkate van al die Lord of the Rings-flieks versier die mure. ’n Lewensgroot kartonfiguur van Kaley Cuoco, met die woorde Big Bang Theory onderaan, leun teen een van die ander mure. Op ’n rak staan ’n ry DVD’s en Rex se oog vang ’n boksstel wat hy nie ken nie.


    “Wat is Robotech?”


    “Seriously?” vra Weasel met sy oë op sy rekenaarskerm gevestig.


    “Bly jy hier?”


    “Mind your own business,” is al reaksie wat hy kry, terwyl Weasel op die toetsbord tik. Niel glimlag kopskuddend.


    “Ek dag bygones is bygones,” vervies Rex hom vir die vent.


    “Dit beteken nie ons is nou bosom buddies nie. Hierdie een was baie interessant. Dit is nie gesteel nie, dit is geroof – by Sunninghill Hospitaal, at gunpoint.”


    Die eienaar is Denver Naicker, ’n ag-en-twintigjarige Indiërman van Lonehill. Weasel verskaf die eienaar se adres en ID-nommer. Dis ’n geel Ducati 748. Hy open Google Images en laai foto’s van dié soort motorfiets af. Rex kyk daarna. Kan wees. Dan open Weasel YouTube en speel ’n paar video’s waarin soortgelyke motorfietse gery word. Die klank weergalm deur die werkwinkel oor die oorgroot luidsprekers wat aan die stelsel gekoppel is.


    Rex glimlag innerlik vir die deeglikheid waarmee Weasel hom van sy taak kwyt, terwyl Niel sy selfoon uit sy broeksak haal en dan die vertrek verlaat om Alicia te skakel.


    “Wie se werkwinkel is dié?” vra Rex toe hulle alleen is.


    “Vriend,” antwoord Weasel, sy oë op alles behalwe Rex gerig. Hande wat vroetel. Glad nie so braaf wanneer hy alleen is nie.


    “Is jy nie bang die polisie gaan jou opspoor as jy hul stelsel so hack nie?”


    “Gmf, ás hulle optel dat hul stelsel gehack is, sal hulle dink dis iemand in Tonga, waar hulle in elk geval nie veel inligting sal kry nie.” Hy kyk deur die venster wat ’n uitsig op die werkwinkel bied en is ooglopend verlig toe hy merk dat Niel aangestap kom.


    “Sy antwoord nie, maar ek het ’n boodskap gelos dat sy my dringend moet bel. Thanks, Weasel, ek skuld jou.”


    “Ag!” Weasel waai sy hand skaam terwyl hy effens bloos.


    * * *


    Die sekuriteitswag lyk baie ontevrede omdat hy ’n tweede keer op ’n rusdag ingeroep is.


    “Mr Twala,” begin Januarie, “I’m sorry to bother you again, but I wanted to ask you about the car which the armed men were driving.”


    “Yes, the Golf GTI. Very nice car.”


    Januarie leun vorentoe. “Have you got the registration number? Do you write the details in a book?”


    “No, sir, we don’t have books. This is a small complex and not rich, we just check that no tsotsis come to break in. At the other complex where I used to work, we wrote in books.” Hy laat dit soos ’n posverlaging klink.


    “OK, can you describe the car?”


    “It was white – a Golf 6 GTI. I remember the number plate started with Sierra Victor Whisky,” en Januarie glimlag innerlik vir die amptelike manier waarop dié inligting gegee word, “because I thought it was coincidence. That the number plate has VW in it. I saw it when they came in. But when they left I was ducking because I thought they were going to shoot. So I didn’t see the number plate then.”


    Die verdere ondervraging lewer tot Januarie se frustrasie niks positiefs op nie. Hy vra ’n konstabel om die wag tot buite die kantore te vergesel. Roep ’n ander nader en sê hy moet die databanke deurgaan vir alle wit Golf 6 GTI’s met GP-registrasienommers wat met SVW begin. Die konstabel lyk nie baie in sy noppies met dié taak nie.


    “Kyk, hierdie kan ons na die silwer bullet lei. As ons die GTI kan opspoor, kan ons vasstel wie agter Mikey Schmidt aan is, en hoekom.”


    Die konstabel verdwyn om sy taak uit te voer.


    “Verrie, hier kan polisiemanne betrokke wees,” sê Januarie toe hulle in sy kantoor sit, Januarie met ’n hoenderpastei en Coke voor hom, en die bottel Gaviscon in gereedheid.


    “Polisiemanne gebruik nie gewere met knaldempers nie, Myron. Dalk is hulle deel van die bloulig-bendes wat voertuie so kaap. Dalk het Mikey hulle gedouble-cross of iets en nou soek hulle sy bloed.”


    Hierdie saak word al hoe vreemder en bring hom niks nader daaraan om Chantelle Heyneman op te spoor nie. Hy vat nog ’n hap. Dis sy laaste hoenderpastei en Coke dié, neem hy hom voor. Maandag begin hy weer reg eet. Vanaand gaan hy weer spin-klas toe, so hy sal die pastei en Coke darem afwerk – dink hy.


    * * *


    Rex druk die datavinger in sy skootrekenaar. Hy het weer by die posbus gestop op pad huis toe. Hy wag vir die rekenaarprogram om Horst se boodskap te ontsyfer.


    Dimitri Denisov – was deel van die KGB voor die val van kommunisme. Hy het in 1992 in SA geland, maar hom daarna in Swaziland gehuisves, van waar hy sy besighede bedryf. Vermoede is dat hy by die Russiese Mafia betrokke is. Sy in- en uitvoerbesigheid in Swaziland opereer met vliegtuie wat moontlik tydens die oorgangstyd van kommunisme na demokrasie in Rusland gesteel is. Baie wapens is ook uit die wapenopslae gesteel en word na Noord-Afrika en ander konfliksones gesmokkel. Die vliegtuie land op afgeleë vliegvelde waar die wapens gedurende die nag afgelaai word. Dit is egter nie net dit waarmee gesmokkel word nie, maar enige iets wat finansieel voordelig is. Geen sake kon nog teen Dimitri bewys word nie, maar dalk is ons nou gelukkig – twee vlieë met een klap.

    Skoppensboer teug aan die konjak voor hy op die gemakstoel op die balkon gaan sit. Agter hom strek sy hoofslaapkamer uit. Dié vlak se uitsig is beter as vanaf die grondverdieping, wat versper word deur ’n tentdorp wat oornag opgeskiet het; vissermanne wat van heinde en verre na Deneysville kom om hul somersvakansie op die oewer van die Vaaldam deur te bring. Ten minste kan hy van die boonste verdieping bo-oor hulle uitkyk en die kalmte van die water geniet. Hy het gisteraand sleg geslaap weens die gehoer en rumoer wat ’n einde gebring het aan die vreedsame stilte wat gewoonlik hier heers. Hy staar na die tente wat die oewer tussen dam en dubbelverdiepinghuise beplak.


    Vandag kan hy hom ’n treinspoor voorstel wat die kronkelende oewer van die dam volg om besoekers en inwoners te klassifiseer volgens die kante waar hulle hoort. Die een deel gemerk REGTE KANT, die ander VERKEERDE KANT.


    Aan die een kant, dubbelverdiepings met garages vir vier-by-vier-voertuie, skibote en waterponies. En die marina langs die oewer wat katamarans, seiljagte en snelbote huisves. Ou geld.


    Aan die ander, die tentdorp waar die brandewyn-en-Coke saans vrylik vloei en die geraas en die gedoef-doef van onverfynde musiek die lug besoedel. Waar vissersbote gebruik word om die aas dieper die dam in te laat sak. Nuwe geld.


    Hy merk die tollende blou ligte van die patrollievoertuig by die water. Hy weet al wat aangaan, want hy het dit al vele kere gesien. Dit gebeur wanneer die regte en verkeerde kante by die water ontmoet. Bedags word die skibote en waterponies uit die garages gesleep, tussen die tente deur gemaneuvreer en te water gelaat om die heen en weer gebaretaal te ontlok – wanneer die gemeganiseerde watervoertuie te na aan die wal baljaar en die visse “wegjaag”.


    “Die dam is groot, gaan speel iewers anders voor ek jou van daai ding af klap!” word dan van die wal af gedreig.


    “As die dam dan so groot is, gaan vang op ’n ander plek vis! En as jy my aanhou dreig, bel ek my prokureur. Hy sal jou kaal uittrek, want hy mors nie tyd in die lae hof nie. Hy sleep jou tot in die hoogste hof,” word teruggekap. En só sal dit voortduur, aldus die eeue oue treinspoor van sosiale konvensie.


    Hy lig sy oë oor die tentdorp na die damwal wat die waters op linkerkant hokslaan sodat dit soos ’n reus se handspieël in die sonlig lê en glinster. En in die verte lê die boomryke Groot Eiland soos dieselfde reus se haarborsel. Die eiland roep goeie herinneringe by hom op en bring heimwee. Hy sluk aan sy konjak. Hoe lief is hy nie vir dié plek nie. Die kalm waters wat die geraamtes in hul kelders bewaar. Hoeveel lê daar op die bodem, waar Casper de Witt hom onlangs gaan aansluit het? Hy het ophou tel. Drie dekades is te lank om by te hou. Hy weet sy eerste een was in 1972, net na sy verplasing as jong sersantjie na die Buro vir Staatsveiligheid. Waar hy onder Lang Hendrik van den Bergh, stigter van die buro, floreer het. Hul geheime kwartiere was op die eiland, ’n vergaderpunt wat slegs per boot bereik kon word. Hy het onder Lang Hendrik sy tande in Intelligensie gesny, tot die Muldergate-inligtingskandaal in 1980 ’n einde daaraan gemaak het. Eers moes John Vorster as eerste minister bedank. En toe P.W. Botha hom opvolg, het Lang Hendrik se kop ook gerol.


    Hy self is na die SAP se Veiligheidstak verplaas, ’n jong adjudantoffisier ontnugter deur al die politieke gekyf. Maar in die Veiligheidstak het hy ’n tuiste gevind, danksy die ervaring wat hy onder Lang Hendrik opgedoen het. Vinnig die range geklim, sy toekoms blink, die 1980’s sy goue era. As een van die senior offisiere was hy onstuitbaar, met meer mag as enige van die politici. Want hy kon dié wat hom teengegaan het na die kelders van die Vaaldam stuur. Maar toe betrap F.W. hom onkant. Sluit hom uit die klandestiene samesprekings met Mandela en die ANC. Toe hy sy oë uitvee, was hy klaar uitverkoop. Bliksems! Nadat hy soveel gedoen het om hulle in die kussings te hou. Om die VN-gedrewe boikotte te omseil. Om hul aptyt vir mag en geld te voed. Maar dit sal nie weer gebeur nie. Hy het homself herontwerp, beheer teruggeneem. En hy sal laaste lag, want hy is Skoppensboer.


    Sy selfoon lui.


    “We are here, Colonel,” sê die Rus toe hy antwoord.


    Op pad uit loer hy in een van die spaarkamers. Sy lê bewegingloos. Hy wonder of dit te laat is. Gaan sy dit maak? Dalk moes hy haar ook maar na die kelders gestuur het. Hy trek die deur toe en haal die afstandbeheer vir die hek uit sy baadjiesak. Na vandag is sy in elk geval nie meer sy probleem nie.


    * * *


    Rex is ontsteld dat hy weer passasier in die simpel Z4 moet wees. Dalk moet hy ’n bietjie ondersoek instel. Dalk is die ding ’n produk van die werkwinkel waar Weasel tuisgaan, omskep van gesteelde voertuig na wettige eiendom.


    Niel ry in by die oprit van ’n grys-en-wit dubbelverdiepinghuis in Bryanston. Die soliede staalhek maak outomaties agter hulle toe. Dit blokkeer enige sig na die huis met sy mooi tuin, wat die tuinier besig is om nat te lei. Die swembad skitter in die middagson, ’n uitnodiging na verligting van die Gautengse somerhitte. Hulle parkeer langs ’n wit Porsche Boxster.


    Niel druk die regterkantse dubbeldeur oop en stap die huis binne. ’n Mooi blonde meisie glimlag terwyl sy hom groet, maar haar oë is op Rex gevestig.


    “Hallo, Brandie,” groet Niel haar terug.


    “Nuwe kliënt?” vra sy met ’n stem wat Rex aan druppende heuning laat dink.


    “Hy? Nee.” Niel stel die twee aan mekaar voor. Die blik op haar gesig toe hulle hande skud, maak Rex ongemaklik.


    ’n Donkerkop vrou kom die trappe afgestap. Die ligblou rok speel met haar lyf om elke ronding ten toon te stel. Haar slanke bruin bene lyk of hulle van sy gemaak is en haar beige hoëhakskoene is stylvol, sjarmant. Haar golwende hare wip met elke tree, haar grimering gereed vir die flitsende kameras van die rooi tapyt. Rex besef dat hy haar aanstaar en keer sy blik na Niel, wat glimlaggend na hom staan en kyk. Die vrou stap na Niel en soen hom in Europese styl op die wange.


    “Haai, Niel.”


    “Haai, Danelle.”


    “Bye, Niel,” en dan is sy by die deur uit. Rex hoor oomblikke later hoe die Porsche se enjin aangeskakel word en dit die perseel verlaat.


    Hy volg Niel na waar hy ’n deur oopsluit en hulle ’n studeerkamer betree. Dit spog met ’n eikehout-lessenaar, leerbanke, Persiese matte, en Pierneef- en Irma Stern-skilderye teen die mure. ’n Groot foto van Paul Kruger is egter nie in pas met die res van die dekor nie.


    “En dit?” vra Rex terwyl hy na die foto wys.


    “Ek’s ’n fan,” sê Niel skouerophalend en maak een van die kersiehout-kasdeure oop om ’n brandkluis te ontbloot. Hy sit sy hand op die kombinasieslot en lig sy wenkbroue in Rex se rigting. Rex rol sy oë, draai dan sy rug. Kyk na verskeie biografieë en ander boeke oor Paul Kruger op die boekrak.


    “Die dame? Danelle, is dit? Wie is sy?” vra Rex toe hy op een van die leerbanke gaan sit, die kluis nou oop.


    “Stel jy belang? Sy vra net duisend-vyfhonderd ’n uur?”


    “Wat?! Is sy ’n prostituut?”


    “Jy laat dit so vuil klink, Rex. Sy is ’n verveelde huisvrou wat moeg geword het om bakhand voor haar ryk man te staan en dan weer aan hom rekenskap te gee oor wat sy met die geld gedoen het wat hy haar so generously gegee het. Sulke mans verstaan nie hoe dit hul vroue verneder nie. Dít laat hulle eerder soos prostitute voel. Nou verdien sy haar eie geld, waarmee sy kan maak wat sy wil sonder om rekenskap te gee.”


    “En waar pas jy in?”


    “Ek is die middelman. Ek reël die kliënte, screen die mans om seker te maak hulle is nie psycho nie en, die belangrikste, verseker dat ’n vrou nie dalk per ongeluk by haar eie man opeindig nie. Baie van die vroue besef nie dat hul mans ook kliënte hier is nie. Ek verskaf ook ’n veilige omgewing waar hulle die kliënte kan ontmoet en hul besigheid doen. Verder run ek trustrekeninge waarin die vroue se geld gedeponeer word sodat hulle nie self bankrekeninge hoef te open nie. Ek is hul rekenmeester wat aan hulle verslag lewer oor hul inkomste en uitgawes. Dit doen wondere vir hul selfbeeld, want dit voel vir hulle of hulle hul eie besighede bedryf, met volle beheer.”


    “En jy voel nie skuldig teenoor hul mans nie?”


    Niel sug. “Vir my is die grootste anomalie in die wêreld mans wat kla wanneer hul vroue geld op hulself spandeer, maar nie skroom om na vroue wat hulself versorg te staar en te wonder hoekom hul eie vroue nie so lyk nie. Dan dra hul vroue goedkoop skoene en winskoopklere; bargains wat hulle verwag soos Guess of Polo moet lyk. Die vroue mag nie vir facials gaan of hulle hare by duur salonne laat doen nie. Maar die mans sal geld op drank en sigarette blaas. ’n Aand se kuier in die bar of ’n ronde op die gholfbaan kos dieselfde as ’n besoek aan ’n beautician.”


    “Wat van huisgesinne wat dit nie kan bekostig nie?”


    “Ek het self arm grootgeword, Rex. Ek praat van selfsugtige mans wat hul vroue belet om geld op hulself te spandeer omdat hulle die geld op hulsélf vermors. As hulle die somme doen en sien hoeveel geld hulle uitsuip en op sigarette spandeer, kan hulle eerder hul vroue bietjie bederf. Opofferings maak wat hul vroue se selfbeeld sal opbou, en wat hulle weer na hul eie vroue sal laat kyk. Drank en sigarette is maar twee voorbeelde. So, nee, ek het geen simpatie vir mans wat onnosel is nie. Dit hoef ’n vrou nie ’n plaas se prys te kos om mooi te lyk nie. Dit verg net haar man se ondersteuning en aandag.”


    “Is almal huisvroue?”


    “Meeste. Maar daar is sommige wat ongetroud is. Geleerde vroue wat weens regstellende aksie sukkel om ’n goeie werk te kry. Ander wat sukkel met hul salarisse.”


    “Soos Alicia?”


    Niel antwoord nie daarop nie. “Gepraat van Alicia, ek moet huis toe. Ek wil hoor of sy iets van die roof van die Ducati by die hospitaal weet.”


    * * *


    Mikey stap oor Atterburyweg in sy nuwe uitrusting. Levi’s-denim, Caterpillar-stewels en ’n swart T-hemp. Ekstra kledingstukke in die plastieksak in sy hand, sy honger gestil met ’n tramezzini van House of Coffees. Nou soek hy vervoer. Hy het dit oorweeg om ’n Harley-Davidson by die handelaar te steel, maar daar was te veel beweging en die valhekke by Menlyn Park se uitgange maak ’n vinnige ontsnapping moeilik. ’n Motorvoertuig sal in elk geval geriefliker wees, veral as hy die verpleegstertjie wil gryp. Maar dié keer iets vinniger as die verdomde Citi.


    Hy sien die PwC-kantore oorkant die pad – dalk daar, gebruik die Z88, maar die ingang is ook met ’n valhek toegerus en word deur sekuriteitswagte beman, so dinge kan ook daar lelik verkeerd loop. Agter PwC is die Padongelukfonds se kantore.


    Dan sien hy hoe ’n vrou in ’n wit Nissan 370Z Roadster die kantore verlaat, die dak van die kabriolet afgeslaan. Sy stop vlak voor hom by die stopstraat. Te maklik!


    Hy spring oor die passasiersdeur en land op die sitplek langs haar – die Z88 in haar sy gedruk. Sy gil en kyk ver-skrik na hom, oë groot. Hy druk die rooi knoppie van haar sitplekgordel met sy linkerwysvinger en die gespe tref haar teen die wang toe dit opskiet. “Uit!” bulder hy en maak die bestuurdersdeur met sy linkerhand oop. Sy struikel in haar haas om uit te klim en val op die teerpad. Haar regterskoen bly in die motor agter.


    Die swart skoen bons langs haar in die pad toe Mikey dit uitgooi terwyl hy wegtrek, in die rigting van die N1 wat digby die kantoorkompleks verbyloop. Hy voel hoe die wind oor sy kaalgeskeerde kop stroom, die gevoel van vryheid. Hy lag selftevrede.


    Die verpleegster sal mooi lyk in die passasiersitplek van dié sportmotor, met haar glinsterende hare wat in die wind swiep. Hy sal hierdie keer slimmer te werk gaan.


    * * *


    Die ambulans draai in by die oprit van Skoppensboer se dubbelverdiepingwoning, ry om die waterfontein in die middel en parkeer by die groot houtdeur met die sneewerk van ’n Afrika-olifant. Twee insittendes klim uit, maak agter oop en verwyder die draagbaar. Stap daarmee na die voordeur waar hy op hulle wag.


    “Afternoon, Colonel,” groet die twee in hul Russiese aksente toe hulle instap.


    Die dubbelvolume-sitkamer het ’n rustieke afwerking, die leiklipvloere bedek met die velle van wilde diere – sebra, springbok en jagluiperd. Teen die grofgepleisterde liggeel mure pryk die trofeë van twee wildsbokke, ’n gemsbok en ’n koedoe. Ligbruin leerbanke, afgewerk met brons klinknaels, staan om ’n swarthout-koffietafel met ’n klein houtkissie daarop.


    In een hoek is ’n kroegtoonbank wat uit spoorweg-dwarslêers vervaardig is, met ’n portretfoto van die Voortrekkermonument daaragter. Die vorige bedeling se Oranje-Blanje-Blou hang teen die dakkie van die kroeg.


    Hy lei hulle by die trappe op, die handreling uit vlekvrye staalpyp en kabels gefatsoeneer. In een van die slaapkamers op die boonste verdieping vind hulle die rukkende, natgeswete Chantelle Heyneman.


    “I don’t know what’s wrong with her,” verduidelik hy. “She hasn’t eaten in days and the drugs were finished this morning.”


    “Don’t worry, Colonel, we look after her,” antwoord een. Hy tel ’n mediese sak van die trollie af op en haal ’n inspuitingnaald en botteltjie uit. Trek die inspuiting vol vloeistof en spuit haar daarmee in. “She be as good as new in no time, hey. We have her treated by our doctor.”


    “Tell Dimitri I’ll contact him later.”


    Hulle tel haar op die trollie, gooi ’n kombers oor haar en gespe haar vas.


    Minute later kyk Skoppensboer hoe die ambulans sy woning verlaat. Agter hom begin die lawaai toeneem soos die skemerte daal. Binnekort sal daar dalk nog ’n ambulans benodig word. Maar hy glimlag tevrede, want die skoonmaker en tuinier kan terugkeer werk toe. Hierdie plek is in ’n toestand!


    * * *


    Niel trek die Z4 op sy plek by die woonstelkompleks, dan neem hy en Rex die hysbak na die dakwoonstel.


    “Alicia gaan woedend wees dat ek jou saamgebring het, maar ons gaan jou kontakte ook nodig hê om die bobbejaan op te spoor. Sy blameer ons vir die voorval, dink dit is as gevolg van ons schemes dat sy amper ontvoer is.”


    Rex sien wat Niel bedoel toe hy Alicia op die mat met ’n seuntjie sien speel. Hulle lag vrolik. Haar lag is aansteeklik, maar toe sy hom gewaar, flits afkeer oor haar gesig.


    “Wat soek hy hier?”


    “Hoe voel jy?” Rex kyk besorg na die blougroen linkerwang. Ignoreer hoe sy hom met die nek aankyk.


    “Ek is OK,” kom dit nors.


    “Hallo, oom,” groet die tjokkertjie baie vriendeliker.


    “Hallo, my naam is Rex.” Hy steek sy hand uit. Die tjokkertjie kyk vir Alicia en sy knik haar kop.


    “Skud die oom se hand en sê vir hom wat jou naam is. Dis goeie maniere.”


    Hy spring op en hardloop na Rex, skud sy hand. “My naam is Michiel, ek is so,” en hy hou drie vingers in die lug. Die laaste woord het uitgekom as “f-fo”.


    “Lekker om jou te ontmoet, Michiel, waarmee speel julle?”


    “Monster trucks, kom kyk!” Hy gryp Rex aan die hand en lei hom na die speelgoed. Rex gaan sit saam met hom op die mat en hulle begin met die trokke speel.


    Niel wink Alicia kombuis toe.


    “Wat maak hy hier?”


    “Hy help my, Alicia. Ons wil verstaan wie jou probeer ontvoer het en hoekom. En ek sê weer, dit het niks met my en Rex te doene nie. Ek belowe.”


    “Ek soek nie sy soort om Michiel nie. Dit is erg genoeg dat sy pa hom teleurstel, hy het nie nóg sulke mense in sy lewe nodig nie.”


    “Wat weet jy van ’n geel Ducati wat by Sunninghill Hospitaal geroof is?”


    Rex en Michiel speel soos jare lange vriende met die trokke terwyl Alicia Niel die storie vertel van ene Jannie Erasmus wat met ’n skietwond in sy skouer by die hospitaal opgedaag het.


    “Kon dit hy gewees het wat jou probeer ontvoer het?” vra hy.


    “Hoe moet ek weet? Hy het ’n valhelm opgehad, en ek het hom net vir ’n breukdeel van ’n sekonde gesien voor hy my met die vuis geslaan het.”


    “Het enige polisiebeamptes jou al oor die voorval gekontak?”


    “Ja, ’n adjudantoffisier Ofentse en later ’n kaptein Januarie, van die Valke.”


    Dit verbaas Niel hoe baie dié naam hom skok – kaptein Januarie, altyd die skim op die agtergrond. Skuil in die blerrie skaduwees.

    Kaptein Januarie se selfoon lui. VIOLET, lees hy die naam op die skerm.


    “Hallo, gorgeous,” antwoord hy onbeskaamd. Bly dat hul professionele verhouding groei en vol hoop dat hul sosiale verhouding dieselfde pad kan loop.


    “Ag, gat slaap met jou ge-‘gorgeous’, Myron,” kap sy hom. “Ek het vir jou nog inligting oor Mikey Schmidt, maar ek wonder of ek nie sommer die hele saak moet oorneem nie, julle Skerpioene kan ook níks op julle eie regkry nie.”


    “Valke, Vi, Valke!” Sy weet ook net hoe om onder sy vel te kom.


    Sy lag, tevrede met die reaksie wat sy uitgelok het. “Daar was ’n motorkaping naby Menlyn Park. ’n Vrou is deur ’n gewapende Mikey uit haar wit 370Z gedwing. Een van haar skoene het in die kar afgekom en Mikey het dit uitgegooi. Sy vingerafdrukke is daarop. Sy het hom ook positief ge-ID vanaf ’n kiekie. Sê sy’t hom nog nooit in haar lewe gesien nie.” Sy gee hom die registrasienommer.


    Januarie skryf verwoed in sy polisiesakboek. Kry al die besonderhede by Violet, die klaagster se naam ingesluit.


    “Vi, jy kan nie weer nee sê nie. Ek skuld jou ’n groot ete, three-course. Is jy Vrydagaand available?”


    Hy bid dat sy ja moet sê.


    Sy aarsel. “Tel my halfsewe op.” Sy gee haar adres.


    Hy druk die foon dood en lug-boks verheug. Hy weet nie of dit oor die nuwe inligting of die ete-afspraak is nie.


    * * *


    Niel was in ’n tweestryd gewikkel. Kon nie besluit of hy Rex moes vra om die inligting na te gaan en vas te stel of die polisie al weet wie die verdagte in die saak is, en of hy Alicia moes vra om by die hospitaal se sekuriteit te hoor of hulle ’n foto van hul kringtelevisiestelsel kan trek, sodat hy self kan vasstel wie dit is nie. Hy het besluit om sy kaarte eers na aan die bors te hou. Vir Alicia gevra om te kyk of sy ’n foto kon kry. Gooi bietjie been as jy moet, het hy gepor. Sy het gesê hy moet hom nie simpel hou nie.


    Nou sit hy na die foto van die bleskop-bliksem en staar, en dit help hom niks. Hy wag vir Tiny en Weasel, hoop hulle sal kan help.


    “Iets om te drink, Niel?”


    “Draught, asseblief, Joe. Maak dit maar ’n Peroni.”


    Hy vat die eerste teug toe Weasel by hom aansluit. Hy stoot die foto na hom toe.


    “Ken jy hom?”


    “Nope, maar het jy nog foto’s? Dan kan ek bietjie rondvra. Ek kan ook een in-scan en op die net rondstuur. Iemand sal weet wie hy is.”


    Twee biere later daag Tiny ook op en dié keer is daar groter sukses.


    “Dis Mikey Schmidt. Ons het saam amateur geboks, maar toe draai hy pro. Hy het so ’n paar bouts gedoen, toe shelve sy promotor hom. Dink hulle het ’n uitval gehad oor hy vitamien S gebruik het. Ek het hom daarna gesien bounce by ’n paar klubs en toe verdwyn hy van die scene af. Sal rondvra of iemand weet waar hy is. Maar hy’s ’n regte doos. Nie baie pelle nie, so ek weet nie of iemand iets sal weet nie.”


    Dalk móét hy Rex maar vra. Hy vind weer die naam op sy selfoon: REXCLUSIVE. Maak die oproep. Dalk kan Rex se contacts die ou vinniger opspoor, waar hy hom ook al bevind.


    * * *


    Mikey parkeer die Nissan voor die ry garagedeure. Die sekuriteitswag in die passasiersitplek klim saam met hom uit en stap na een van die roldeure. Hy verwyder die wit seël wat in die slot geplaas is.


    “Call me when you are done, Mr Van der Merwe, and I’ll seal the padlock again.”


    “Thank you,” antwoord Mikey beleefd en kyk hoe die wag wegstap. Dan rol hy die deur op. Iemand in sy tipe beroep moet maar altyd ’n mate van sekuriteit hê, en die stoorfasiliteite in Midrand help daarmee. Hy stap verby die ou meubels wat in die stoorplek staan – vir die skyn – en maak ’n speelgoedkis agter in die stoor oop. Hy verwyder die speelgoed en lig dan versigtig die vals bodem van die kis op. Hy haal twee stapels tweehonderdrandnote uit en kyk na die Sig Sauer P556-masjienpistool met die rooikol-visier, en die Walther PPQ 9 mm-Parabellum met die knaldemper wat langsaan lê.


    Hy oorweeg dit om die masjienpistool saam te neem, maar dit is te bonkig om goed te versteek. Hy los dit dus; die Z88 sal in elk geval voldoende wees. Hy neem ’n paar dosies 9 mm-Parabellum-patrone vir die Z88 en sit die vals bodem en speelgoed terug. Hy haal ’n paar kledingstukke, vakuumverpak om stof uit te hou, uit ’n laaikas en gooi dit in ’n drasak. Laastens gooi hy ’n skroewedraaierstel in die sak. Hy sal ’n nommerplaat van ’n ander 370Z af moet steel en op dié kar plak. Hy wil nie hê die een of ander wakker poot moet die nommer nagaan en uitvind die kar is gekaap nie.


    As hulle hom egter aftrek om die skyfie na te gaan, sal hulle sien die nommer op die plate verskil daarvan. Dan sal die Z88 maar die geselswerk moet doen.


    Tevrede dat hy alles het wat nodig is, sluit hy weer die stoorplek en stop op pad uit by die wagkamer om te sê hulle kan die slot weer seël.


    “Goodbye, Mr van der Merwe,” groet die wagte vriendelik.


    * * *


    Die polisieman maak die wit vangwa se agterdeur oop. Dit het met slepende wiele tot stilstand gekom waar ’n paar van die plakkerskamp se inwoners om ’n konka staan en rook.


    Die polisieman gryp Myron Januarie aan die kraag en sleep hom by die vangwa uit. Januarie verloor sy balans en struikel, val amper. Hy het ’n halwe bottel witwyn in sy hand. Hy stink na alkohol en sy blou oorpakbroek is vol verfkolle. Sy T-hemp is vol gate en nat van al die wyn wat daarop gemors het. Die Kaizer Chiefs-wolmussie op sy kop is so laag afgetrek dat slegs een oog sigbaar is.


    Die polisieman klap hom deur die gesig. Hard!


    “As ek jou weer so dronk kry, sluit ek jou toe, gehoor?”


    Januarie se ore sing van die harde klap. Hy kyk op in die vonkelende oë van Vermaas, wat lyk of hy dit geniet! Hy hoef hom nie só hard te geklap het nie. Voor hy iets kan sê, spring Vermaas aan die passasierskant in en trek die vangwa met tollende wiele weg sodat gruis teen Myron se broekspype opskiet.


    Hy gooi die halwe bottel teen die agterkant van die vangwa vas. Dit spat in skerwe. Een van die toeskouers by die konka lag stadig en ritmies.


    “Gee daai poliesman jou nou ’n lekker poesklap, my broer.”


    “En dan mors jy nog jou wyn op die poliesvên ok,” laat hoor ’n ander.


    “As ek hom weer sien …” en Januarie verduidelik in gevleuelde taal wat hy volgende keer aan die poliesman én sy ma sal doen.


    * * *


    Rex bestel ’n whisky by Joe, nou sy beste vriend op aarde. Hy sien Weasel en Tiny is al ’n hele paar drankies voor, albei baie meer spraaksaam as gewoonlik, met Weasel wat aanbied om sy rekenaar te opgradeer. En as hy ’n goeie hoëtroustel wil hê, moet hy asseblief net sê, want Weasel kry net die beste.


    Eindelik stoot Niel die foto van Mikey na Rex toe. “Foto van ’n bobbejaan op ’n geel motorfiets. Sy naam is Mikey Schmidt. Tiny ken hom van sy boksdae af.”


    “Tiny was ’n bokser?” vra Rex sarkasties.


    “Ag, sjarrap, dit was ’n lucky shot,” sê Tiny en vat onwillekeurig aan sy keel.


    “Kan jy by jou contacts check of hulle iets van die moroon weet? Ek verstaan nog steeds nie wat hy met Alicia wou doen nie.”


    “Regtig? Jy weet nie wat so ’n ou met ’n beeldskone vrou wou doen nie?” vra Rex.


    “Hey, dis my suster!” Dadelik verklap Niel se gesig sy misnoeë met homself en met die bier wat sy tong so los gemaak het.


    Die inligting skok Rex. “Jou suster?” Hy begin die inligting verwerk. Maak nou sin van die verhouding tussen hulle. Verstaan nou waarom Alicia so uitbundig gelag het toe hy gevra het of hulle saam is. “So, nie ’n prostituut nie?”


    “Nee,” sê Niel vies. “En jy beter haar nooit sê ek het jou so laat verstaan nie. Sy sal ons albei vermoor.”


    Tiny en Weasel is doodstil, ooglopend verheug dat dit nie een van hulle was wat dit laat glip het nie.


    “Haar van verskil van joune,” sê Rex.


    “Haar getroude van, Michiel se pa s’n. Die huwelik het ’n volle ses maande gehou. Hy’s ’n doos.”


    “’n Groot doos,” beaam die ander twee.


    Rex tel die foto op. “Ek sal by my kontakte hoor. Dalk word ons iets wys. Moet net nie dat sy teruggaan na haar woonstel toe nie.”


    “Sy raak ongeduldig, Rex, maar om Michiel se onthalwe het sy ingestem om nog ’n ruk by my te bly.”


    “Ons sal hom opspoor, vir seker.” Rex druk die foto in sy sak, ontsteld. Dié nuwe inligting verander alles, skep moontlikhede wat hy nie nou nodig het nie en wat hy nie wil opvolg nie. Wek gevoelens waarvoor hy nie gereed is nie en wat hy nie verwag het nie. Gevoelens wat hy nie weet hoe om te verwerk nie. Hy swets.


    * * *


    Januarie hou aan hoop om meer inligting te kry. Hy is desperaat vir iets wat hom nader aan Chantelle Heyneman sal bring. Maar die hele aand se gesprekke om die konka handel oor misdaad waarin hy geen behae het nie. Wie die beste dagga verkoop. Waar ’n mens goeie kontraband in die hande kan kry. Kontakte vir vuurwapens. Maar niks oor mensehandel nie. En hy wil nie te veel uitvra nie. Dit sal agterdog wek. Hy laat die gesprek sy gang gaan en nou en dan las hy sy eie storietjies by. Hulle kla oor die uitlanders wat hier kom oorneem: die Nigeriërs met hul dwelms en 419-bedrogskemas; die Bulgare wat kredietkaartbedrog pleeg met die toestelle wat die inligting op die kaart se magneetband dupliseer; die Sjinese triades wat baie in haaivinne, perlemoen, renosterhorings en leeubeendere belangstel.


    Die goedkoop wyn maak sy rondes, die gesprek word oor en weer gevoer, met Januarie wat elke keer maak of hy sluk en aangee. Hulle gesels oor die Russiese Mafia.


    “Dangerous ouens daai, hoor. Hulle operate anders. Geen base nie, net loose networks wat soos big business function, my bra,” is Januarie se bydrae.


    “Ek hoor by my cousin hulle operate baie uit Swaziland uit. Hy help laai partykeer by die air-strip.”


    “Smokkel baie guns, ek het ’n lekker Tokarev by hulle gekry. Bulletproof keer mos nie daai gun nie. Gaan reg deur die Kevlar.”


    “Nei, man, dis ’n Makarov wat deur ’n bulletproof skiet, nie ’n Tokarev nie.”


    Dié debat duur tot sy frustrasie ’n wyle voor dit holrug gery is.


    “Maar ek hoor daar is cops betrokke,” begin ’n nuwe gesprek en Januarie spits sy ore – dít is wat hy wou hoor!


    * * *


    Rex plaas ’n koevert wat Mikey se foto en ’n datavinger bevat in die posbus.


    Dit was ’n vreemde aand. Hy het Alicia verkeerd opgesom en dis geen wonder hy kon nie die kloutjie by die oor bring nie. Hy kon sien Campher was kwaad vir homself, woedend dat hy die inligting so uitgeblaker het. Maar sy ontsteltenis met die Mikey Schmidt-situasie, gepaard met die invloed van ’n paar biere, het hom sy waaksaamheid laat verslap. Rex wonder watter ander geheime Niel moontlik koester. Dalk weet hy tog wie Skoppensboer is. Of is dit dalk hý? Die vent is so glibberig soos ’n paling, en sjarmant. Sal sand aan ’n Arabier kan verkoop en hom laat glo dis water.


    Hy het ook gemerk dat Campher twee selfone dra, die tweede moontlik weggooibaar. ’n Pay-as-you-go-nommer met vervalste RICA-besonderhede sodat dit moeilik opspoorbaar is en meeluistering voorkom. Reël moontlik sy sluikhandel-transaksies daarmee.


    Rex het gedurende die aand foto’s op sy selfoon van Weasel en Tiny geneem toe almal goed gekuier was. Hy hoop Horst kan meer oor dié twee uitvind.


    En oor ene Alicia Vermeulen ook, maar hy weet nie werklik waarom hy inligting oor haar wil hê nie.


    * * *


    Januarie en Vermaas sit in die Keg & Filly se rookarea, elk met ’n tapbier, die kos klaar bestel – Januarie die Publican’s Pie of the Day met tjips en Vermaas die vis en tjips. Vermaas is besig om met sy wysvinger op die skerm van sy Galaxy Tab te druk, terwyl Januarie blaai deur sy polisiesakboek.


    “Hoekom gebruik jy daai ding, Myron? Offisiere gebruik mos in elk geval nie sakboeke nie. Mos te fancy daarvoor met jul dagboeke.”


    “Force of habit. Dagboeke is vir pen-pushers wat heeldag op hulle gatte in vergaderings sit. Ek is in die veld, sakboeke werk beter. En ek is te technologically challenged vir daai goed van jou. In elk geval, superintendent Van Ellewee het ons so gedril oor sakboeke dat dit tweede natuur geword het.”


    “Jy en jou superintendent Van Ellewee.”


    “Daai man was ’n goeie leermeester. Ek wens hy het nooit die pakket gevat nie. Hy was streng, maar deeglik.”


    “Wat het jy geleer in die undercover op?”


    “Ja, by the by, dit het gelyk of jy daai klap te veel geniet het.”


    Vermaas glimlag breed. “Dis nie elke dag dat mens ’n offisier mét sy toestemming mag klap nie.”


    Januarie peins. “Hierdie is troebel water, Verrie.” Hy haal ’n sigaret uit die pakkie Camel Black en steek dit aan. Tuur voor hom uit. “Ek dink hier is polisiemanne betrokke. Toe die manne nou goed op hul oor is, toe praat hulle van polisiemanne wat kop in een mus met die Russiese Mafia is. Hulle is by alles betrokke: gun-running, dwelms, edelgesteentes en metale, endangered species … maar die belangrikste vir ons saak, human trafficking van vroue uit die Oosblok-lande. Dit klink of hulle dieselfde roetes gebruik as in die apartheidsregime om die boikotte te bypass. Dit kan een ding beteken – Veiligheid.”


    Vermaas se wenkbroue lig. “Die Veiligheidstak? Dink jy regtig so?”


    “Dit maak sin. Maar ek wil nog niks sê tot ons seker is nie, Verrie. Het jy iets oor daardie GTI?”


    “Ja.” Hy tik weer met sy wysvinger op die skerm. “Daar is vier wit Golf 6 GTI’s met GP-registrasienommers wat met SVW begin. Drie van hulle is aan private individue geregistreer, terwyl een aan ’n maatskappy behoort: Sphinx Traders (Pty) Ltd. Die private individue maak my nie opgewonde nie. Almal normale, werkende mense wat nie veel belangstelling uitlok nie. Die maatskappy lewer nie veel op in ’n ‘Companies’ search nie. Al wat ek sien, is dat dit einde ’84 geregistreer is.”


    “H’m. Net voor die state of emergency en die Rubicon speech. Dis toe die embargoes intensify het. Dit confirm my suspicions, Verrie. Ek gaan self na die CIPC-kantore ry en die lêer trek. Dit klink baie verdag. Klink of hier spoke betrokke is.”

    Die GTI draai in by die oprit van Skoppensboer se woning. Die hek skuif dadelik oop; hulle word verwag. ’n Wit Volkswagen Amarok-dubbelkajuitbakkie staan reeds in die oprit geparkeer.


    “Daai twee was vinnig hier,” merk die passasier op toe hulle langs die bakkie stilhou.


    “Kolonel,” groet hulle wanneer hy die deur oopmaak.


    “Manne.” Hulle stap deur en skud blad met die ander twee wat reeds op die leerbanke sit. Die gedreun van ’n motorboot word stelselmatig harder soos dit nader beweeg. Dan word die enjin gesny en hulle sien deur die groot venster hoe die slanke, swart vorm teen die buitebande langs die steier aanlê. Drie mans klim uit die motorboot, anker dit en stap na die woonhuis. Groet ook met ’n “Kolonel” voor hulle met die ander bladskud. Neem hul sitplekke in.


    “Manne,” begin die kolonel, “ons het ’n paar sake om te bespreek. Onder meer vertrek die volgende vrag Donderdag uit Swaziland. Die meisies sal Woensdag vanaf St. Petersburg daar land – hulle kom via Somalië. Die diamante is egter ’n probleem. Ek moes Casper de Witt laat gaan, want ek het agtergekom hy het lang vingers. So, daar is nou ’n effense kinkel in die kabel, maar ek sal dit hanteer. Dit sal teen Donderdag uitgesorteer wees. Belangriker is Mikey; kon enige van julle al iets wys word?”


    “Ja, kolonel. Myron Januarie is wel die ondersoekbeampte in die saak. Ons tap sy landlyn, selfoon en e-posse. Hoewel hy nie eintlik sy e-posadres baie gebruik nie. Die nuutste is dat Mikey ’n kar naby Menlyn gekaap het, ’n wit Nissan 370Z-afslaankap. Verder soek Januarie na ’n Golf GTI wat gebruik is tydens ’n skietery by Mikey, alias Johan Lategan, se meenthuis.”


    ’n Beskuldigende kyk na die twee GTI-ryers. Hulle skuif ongemaklik rond. Dit was tog nie een van hulle wat die poephol by die organisasie betrek het nie, maar hulle durf dit nie sê nie.


    Een van hulle maak keelskoon. “Kolonel, hy sal nie die kar na ons toe kan trace nie. Een van die beamptes by CIPC is in ons sak. Daar is niks op die maatskappylêer om ons te verbind nie. Hy kan maar soek.”


    “Raak ontslae van die kar, vinnig,” sê die kolonel koel.


    “Reg, kolonel.”


    “Enigiets anders?”


    “Ja, kolonel,” maak ’n ander sy bydrae, “ek het vanoggend vasgestel Mikey was by ’n stoorfasiliteit in Midrand. Hy huur dit onder ’n vals naam: Gert van der Merwe. Hy het blykbaar met die einste 370Z daar aangekom. Hulle wou my nie sonder ’n lasbrief toegang tot die stoor gee nie, maar ek het die plek gecanvas. Kinderspeletjies om in te breek. Wil kolonel hê ons moet die amptelike roete volg en ’n lasbrief kry, of die nie-amptelike roete?”


    “Ons bou nie ’n saak teen hom nie, so vergeet die lasbrief. Doen dit sommer vanaand. Mikey is ons nommer-een-prioriteit. Hy kan alles vir ons opneuk.”


    “Reg so, kolonel.”


    “Enigiets anders?”


    “Ja, kolonel,” sê ’n ander. “Daar is ’n rumour dat ’n deep-cover agent op ons spoor is. Deur die Valke aangestel om Skoppensboer te soek. Maar dit kan ook ouvroustories wees.”


    “Volg op, almal van julle! Ek wil nie kanse vat nie.”


    “Reg, kolonel!” antwoord almal gelyk.


    * * *


    Januarie lees die prominente naambord: Companies and Intellectual Property Commission. Hy stap die Sunnysidekantore binne en stel homself bekend, oorhandig sy visitekaartjie. Vra om die maatskappylêer van Sphinx Traders (Edms.) Bpk. te besigtig. Na wat soos ’n ewigheid voel, bring ’n man die lêer uit.


    “Good day, Captain, my name is Thabo. Have you made the required payment to see the file?”


    “It is official police business, so why must I pay?”


    “Do you have a warrant?”


    “It is public information, I don’t need a warrant.”


    “Then you must pay the required fee.”


    Hy vervies hom vir die mannetjie, maar is nie lus vir sukkel nie. Hy betaal die bedrag en vra vir ’n kwitansie. Polisiesakboek in gereedheid, blaai hy deur die lêer. Dit is baie dun vir ’n maatskappy wat reeds sedert die middel-tagtigs bestaan. Baie verdag. Hy maak aantekeninge van die belangrike inligting in die dokumente. Die akte van oprigting beskryf die doel van die maatskappy as in- en uitvoer. Die Vorm CM22 bevat die ligging van die maatskappy se geregistreerde kantoor. Daar is slegs twee direkteure gelys. Hy skryf hul name en ID-nommers neer.


    Hy oorhandig die lêer aan Thabo toe hy klaar is en verlaat die gebou.


    Sien nie hoe Thabo ’n oproep maak nie. Hoor ook nie die gesprek nie: “He got nothing. I removed most of the documentation from the file and only left the essentials in it. You should be fine. When do I get my five grand?”


    Toe hy in die Astra is, bel Januarie ’n kontak by die Departement van Binnelandse Sake en gee die ID-nommers, name en vanne van die twee direkteure deur. Hy besluit om die geregistreerde besigheidsadres van Sphinx Traders te besoek.


    Op pad soontoe skakel sy kontak terug en gee hom die slegte nuus. Albei persone is in die vroeë tagtigs oorlede.


    Januarie stop by die adres. ’n Begraafplaas. Hy wonder of dit die twee direkteure se permanente adres geword het. Al die inligting het letterlik op ’n doodloopstraat uitgeloop.


    Die GTI is onopspoorbaar. En sal nooit opgespoor word nie, want dit lê op die bodem van die Vaaldam, waar dit in die middernagtelike ure beland het om deur die nuuskierige waterlewe verken te word. Want as die kolonel ’n opdrag gee, gehoorsaam mense.


    * * *


    Mikey druk die sleutelkaart in die gleuf langs die deur van die goedkoop hotelkamer. Die groen liggie flikker en die slot skiet oop.


    Die binneversiering is skaflik, al is die helder rooi en geel kleure nie na sy smaak nie. Hy skakel die TV aan wat in die muur vasgebout is.


    Die vrou wat saam met hom is, trek haar pers leerbaadjie uit en gooi dit op die bed.


    “Ek is joune vir die aand, skattie, wat wil jy doen?”


    “Eers stort,” antwoord hy nors. Sy help net met sy dekmantel. ’n Man wat ’n trouring dra – al is dit vals – en deur ’n prostituut vergesel word, wek nie agterdog as hy kontant by dié hotel betaal nie. Sekere aannames word dan gemaak, onder meer dat die transaksie nie op bankstate moet verskyn nie.


    Hy het vir die week ingeboek, met ’n vals ID. Besigheidsrit, het hy laat val. Hy sal volgende week na ’n ander hotel verhuis, totdat hy sy planne agtermekaar het. Dalk Durban toe. Waar Skoppensboer en die polisie hom nie sal kan opspoor nie. Hy het kontakte daar uit sy jong dae. ’n Nuwe identiteit en ’n nuwe lewe, maar eers moet hy sake met die verpleegstertjie afhandel.


    * * *


    Rex kyk na die verversings wat die losie by die Wanderers-krieketstadion vol staan. Enigiets van soesji tot koeksisters is op die gedekte tafels uitgepak. Die kroeg is ook vol voorraad. Hy bestel ’n Miller. Suid-Afrika speel teen Australië in ’n T20-wedstryd. Suid-Afrika het die lootjie gewen en kolf eerste.


    “Hulle moet sommer van die begin af skouers oopmaak,” sê Freddie met sy bulderende stem. Hy geniet sy rol as gasheer, en dus sentrale punt van aandag, terdeë.


    Rex verstaan hom nou beter. Freddie is die stereotipe parvenu, iemand van nederige afkoms wat nie skielike rykdom kan hanteer nie, al kom dit nie van harde werk en goeie entrepreneurskap nie. Hy hou daarvan om soos ’n pou te pronk, sy kleurryke vere aan die ander werfetters te vertoon.


    Die gewone gespuis is teenwoordig – Dimitri, die kolonel, Costa en Blackie. Niel het gereël dat Rex, Weasel en Tiny ook die lysie van uitverkorenes gehaal het, en daar is ook ’n paar sakevroue (aldus Niel) teenwoordig. Vroue wat die jare probeer oorkom met hul elke-dag-by-die-Virgin-Active-lywe in die klere van jong meisies, hul gesigte agter maskers van te veel grimering en Botox weggesteek. Party het ook al ’n sessie onder die mes gehad; Tupperware-gesigte en borste van klei.


    “Hulle kan net sowel grom,” het Niel gesê. “Almal cougars wat jou heelaand sal besig hou, hul aptyt vir jong vleis onversadigbaar. So as jy ’n lekker sugar mommy soek, is dit nou die tyd om te shop.”


    Rex kry hulle jammer. Sosiale konvensie skryf voor dat mooi en viets bewonder moet word, en daar is ’n onuitputlike voorraad. So eerste in, eerste uit. Party vroue weet hoe om die ouderdom met grasie te aanvaar, terwyl ander soos dié met ’n doodsgreep aan hul vergange jeug wil vasklou. Hy hou homself so ongenaakbaar moontlik.


    Onsuksesvol! Want een van hulle het hom opgemerk. Sy stel ooglopend haar visier in, totdat die prooi in die kruis gefokus is. Haar luiperdmotief-rokkie is noupassend en haar kuite bult bo die rooi hoëhakskoene. Lang gemanikuurde vingernaels met rooi naellak afgerond. Swartgekleurde hare wat oor haar skouers tuimel. Lippe sorgvuldig met rooi ingekleur. Klein diamanté aan die linkerkant van haar neus. Wenkbroue simmetries gepluk bo die groen oë. Lang donker wimpers. Sy stap nader en haar hare wip met elke tree terwyl ’n halwe glimlag om haar lippe speel, voor sy ’n ry glinsterende tande ontbloot. Hiérvoor is hy nie opgelei nie. Vir die aasvreters van die onderwêreld sien hy enige tyd kans, maar die cougars van die couture-wêreld is ’n perd van ’n ander kleur – een met kolle.


    Rex sidder soos ’n jong waterbok wat in die water skuiling soek. Hy wonder of hy die waterbok kan na-aap deur ’n slegte reuk met sy sweetkliere af te skei om die roofdier se eetlus te bederf. Maar dan is sy op hom.


    “Tessa,” sê sy hees en steek haar hand uit. Rex skud dit en stel homself voor. Sy laat los egter nie sy hand nie. “En wat doen jy, Rex?”


    “In- en uitvoer.” Hy merk op hoe Niel by die kroegtoonbank in sy rigting glimlag. Hoekom kom vat die vreksel nie oor nie? Die couture-wêreld is tog sy natuurlike habitat.


    “Ag, darling, kan jy asseblief vir my ’n glasie droë witwyn kry? Dit lyk so onsmaaklik as ’n dame by die kroegtoonbank staan.” Sy lag sensueel terwyl sy effens agteroor buig, met haar pelvis wat vorentoe beur.


    Hy stap toonbank toe. “Wat de hel? Hoekom kom chat jy haar nie op nie?” vra hy vererg, maar Niel lag net, kyk vlugtig in haar rigting.


    “Want jy weet nooit, sý is dalk Skoppensboer,” fluister hy en stap weg, whisky in die hand.


    “Nie snaaks nie,” fluister Rex agter hom aan. Hy bestel die wyn toe die kroegman nader staan. Buite juig die skare en hy sien op die TV-skerm hoe die bal deur die lug trek en ’n tienerseun dit vang en sy hande verheug ophou voor hy die bal na die Australiese veldwerker gooi. Sy maats wens hom skouerkloppend geluk met sy prestasie. Rex hoop nie daar word van hóm verwag om vanaand te presteer nie. Want dit is duidelik dat Tessa nie deur ’n trouring gekeer word nie.


    * * *


    Januarie verwens homself terwyl die poele sweet onder die spin-fiets opdam. Hoekom het hy ingegee? Hoekom was hy so swak? Hoekom is die pasteie so blerrie lekker? Die vrou gil weer haar instruksies en hy kan nie glo hy betaal om hom so te laat pynig nie. Hoe onnosel is dit? Sy kop is geboë, hy het nie die energie om op te kyk nie. Oor minder as twee uur vat hy vir Vi uit en sy pens hang soos ’n gepofte verekussing hier onder sy borskas. Die deurweekte hemp beklemtoon dit mooi deur soos ’n tweede vel aan hom te kleef. Nie weer ’n pastei nie!


    Hy wonder oor die betrokkenheid van polisiebeamptes by sy saak. Hy besef dat dit ’n wêreldwye fenomeen is, beamptes van voormalige veiligheidspolisietakke wat na georganiseerde misdaad draai as daar ’n verandering in regime is. Veral waar daar ’n sterk politieke omswaai is, soos in die Oosblok-lande na die val van kommunisme, of die Sjinese triades wat oorspronklik vir ’n meer politieke doelwit gevorm is. Maar in Suid-Afrika? Hy kan hom dit nie indink nie. Hy weet daar was smokkelary aan albei kante van die apartheidsregime, die regering om internasionale boikotte te omseil en die struggle-aktiviste wat ondergronds moes beweeg om hul ideale te bereik. Polisiemanne van die destydse Veiligheidstak was baie geheimsinnig. Die gewilde grappie was mos dat hul aanstellingsertifikate ’n spieëltjie was.


    Die probleem is nou wie om te vertrou. Wie is betrokke? Hoe ondersoek mens ’n saak teen kollegas? Veral as jy nie weet wie die persone is wat ondersoek moet word nie. Hierdie saak word al moeiliker.


    Die sleutel is Mikey Schmidt. Hy moet die man opspoor voor hulle hom kry. As hy nog nie dood is nie, want duidelik soek hulle hom dood en daar moet ’n goeie rede daarvoor wees. Mikey het inligting. Waardevolle inligting.


    “Give me hundred percent!” gil die vrou. Hy sal die teef honderd-en-tien persent gee! En geen pasteie nie! Hy spring op en trap met alle geweld.


    * * *


    Dit is Weasel wat die onaangenaamheid verskaf wat die roofdier van haar prooi ontneem.


    “Ek moet met jou praat,” sê hy. “Vertroulik,” voeg hy by toe Tessa hom aangluur. Rex maak verskoning en moet die verligting wegsteek terwyl hy Weasel na die kroegtoonbank volg.


    “Gelyk of jy wou wegkom. Dog ek help maar.”


    “Jy is heeltemal reg. Ek probeer al heelaand van haar ontslae raak. Thanks, Weasel.”


    “Ag!” Hy waai sy hand skaam.


    “Kon jy al iets uitvind oor die motorfiets-maniak?”


    “Nee, nie veel nie. Jester sê sy ken hom as Gert van der Merwe, maar sy het hom lank laas gesien.”


    “Jester?”


    “Internet buddy.” Weasel se oë bly nie vir ’n oomblik op een plek gefokus nie en spring senuagtig in die vertrek rond. “Dink dis ’n meisie. Haar profile-foto is ’n Joker – soos op die kaarte. Maar nie die een op die fiets soos die Bicycle-kaarte s’n nie. Die een met die hoed. Met die klokkies. Soos op die ander kaarte.”


    “So dit kan ’n hy wees? Jester?”


    “Miskien, maar ek dink nie so nie. Praat soos ’n meisie.”


    “Maar jy het nog nooit haar stem gehoor nie?”


    “Gmf. Nee. Ons praat net op die internet.”


    “OK, wat sê … e, sý nog?”


    “Sy sê hy’s ’n badass. Gebruik drugs en alles. Sy sal bietjie navraag doen en terugkom. Kos my net my Ferrari.”


    Rex verstik amper in sy bier. “Net jou Ferrari? Jy het ’n Ferrari?”


    “Nee, man, nie ’n regte een nie,” giggel Weasel. “In Second Life het ek ’n Ferrari 308. ’n Rooie, soos Magnum PI s’n.” Weer ernstig.


    “Wat is Second Life?”


    Weasel snak na sy asem. “Ken jy nie Second Life nie?”


    * * *


    Freddie druk ’n rooifluweel-kolwyntjie in sy mond om die koeksister wat hy pas verorber het, aan te vul. Lek die versiersuiker van sy bolip af. Suid-Afrika se laaste twee kolwers staan vas, die telling honderd-drie-en-tagtig lopies. Hy sit op een van die plastiekstoele buite die losie die kolfbeurt en aanskou. Die kolonel neem die sitplek langs hom in.


    “Nie sleg vir hierdie blad nie,” merk die kolonel op.


    “Glad nie, ons sal dit kan verdedig. En hierdie manne kan nog maklik twintig byvoeg.”


    Daarmee val die laaste paaltjie en hulle lag. “Dalk nie,” sê die kolonel. Hy kyk eers oor sy skouer na binne, dan: “Freddie, dié Rex Reynecke-kalant, wat weet jy van hom?”


    Freddie kyk ook oor sy skouer, loer onder die slapband van die groen Proteas-kriekethoed deur.


    “Een van Niel se contacts. ’n Prokureur gewees. Hy’t my gehelp met ’n offshore shell company. In Anguilla van alle plekke. Nog nooit vantevore daarvan gehoor nie. Maar alles loop glad, so dit werk vir my. Veral na die fiasko met daai blerrie soutie. Hoop hy braai in die hel. Rex het op sy beurt ’n konneksie in Anguilla wat alles daar reël. Bankrekening, ouditeure, die works. Betaal die geld as dividende aan my uit. Score lekker op tax ook. Die ou bly daar in Anguilla. Horst Faber, of so iets.”


    Freddie se oë val op twee meisies wat in kort broekies en bikini-bostukke langs die veld flankeer. Hy bring sy verkyker na sy oë om beter te sien.


    Die kolonel frons. “Nou toe nou – Horst Faber, sê jy my,” merk hy sag op en teug aan sy gin & tonic terwyl hy Rex aangluur.


    * * *


    Weasel is in sy element. Sy oë vonkel en hy hakkel en stotter nie meer nie. Sukkel ook nie om hom uit te druk nie. Die woorde vloei terwyl die handgebare help ter illustrasie. Hy vertel Rex van Second Life, van sy karakter wat hy geskep het. Hoeveel huise en karre hy in dié virtuele wêreld besit, selfs hoeveel keer hy al virtuele seks gehad het, want in Second Life is dit om die een of ander rede baie makliker as in die werklike lewe. Blykbaar is Weasel die Don Quijote van Second Life.


    Dan gee Rex hom die grootste kompliment moontlik, woorde wat Weasel laat koning kraai in sy wêreld.


    “Jy moet my asseblief wys, Weasel.”


    “Enige tyd, Rex. Jy moet net sê wanneer jou sal pas. Ons kan dit by my plek doen. Ek sal jou alles wys. Kan ek vir jou nog ’n Miller kry? Ek gaan self nou bar toe.”


    Niel kom oorgestap toe Weasel weg is, en Rex vra: “Hoe lyk jy of iemand jou kos afgeneem het?”


    “Julle deal is met my. Los vir Weasel uit.”


    Die woorde ruk hom. Waar kom dit vandaan? Hy en Weasel het so pas een van hul beste gesprekke nog gehad en nou tree Campher soos ’n jaloerse alfa-mannetjie op.


    “Wat bedoel jy?”


    “Weasel is spesiaal. Moenie met hom speel nie. Hy weet nie wat jy is nie.”


    “Wát ek is nie? Is jy gesuip?”


    Niel sug gefrustreerd. “Weasel het min close vriende. En hy raak baie geheg aan sy pelle. Hulle is sy lewe. So, as jy hom gaan intrek, sál hy seerkry. As jy pelle met hom wil wees, moet jy hom die hele storie vertel. En jou geheim sal saam met hom graf toe gaan, want dít is hoe hy met sy pelle is. Maar ek gaan nie toelaat dat jy hom intrek net om hom as deel van jou ‘operasie’ te gebruik en daarna eenkant te smyt nie. Hy is my vriend.”


    “As ek reg onthou, Campher, het jý hom ingetrek met jou speletjie in die kroeg tydens ons eerste ontmoeting.”


    “Net omdat hy my gesmeek het. Want hy wou deel wees daarvan. Los hom uit! Ek waarsku jou.”


    “Hier’s jou bier, Rex. Waaroor gesels ons?” vra Weasel hier langs hulle.


    “Sommer die game,” antwoord Niel met ’n glimlag.


    * * *


    Mikey wentel om die Mini Cooper in Sunninghill Hospitaal se parkeerarea. Sy hare het reeds in ’n borselkop uitgegroei. Hy twyfel of die personeel hom hier in die parkeerarea sal herken. Hy is ook aansienlik kleiner en besef hy het al baie spiermassa verloor. Lank laas in die gim en net so lank laas steroïdes gespuit. Die hemde wat hy onlangs gekoop het, hang los aan hom.


    Sy kop werk al die moontlikhede uit en hy probeer die doeltreffendste plan formuleer. Hy kan haar volg en sien waar sy bly, want dis definitief nie meer in haar woonstel nie. Maar dan sal dit sekerlik iewers met verskerpte sekuriteit wees. Dalk by die ou met die Audi.


    Hy sal ook nie een van die kar se vensters kan stukkend slaan en haar uitpluk nie, want dit lyk of daar Smash & Grab-film opgeplak is. Hy kan ’n lemmetjie in die wiel druk en haar agtervolg tot die band pap is. Haar dan gryp. Die probleem daarmee is dat hy geen beheer sal hê oor waar die band pap word nie, of die plan kan dalk glad nie werk nie, want die lemmetjie kan uitval. As hy ’n knaldemper vir die Z88 gehad het, het hy bloot op die regte oomblik een van die bande pap geskiet. Lyk nie of sy Run Flats op die kar het nie. Hy buk en loer onder die kattebak van die Mini in, sien die spaarwiel wat onder hang. Definitief nie Run Flats nie.


    “Can I help you?” Hy skrik vir die stem. Draai om en sien dit behoort aan een van die karwagte.


    “No thanks, I’m parked over there. My wife wants a car like this, so I was checking it out. But I think the boot is too small for all her crap.”


    Die wag lag en Mikey stap na die Nissan. Ry weg. Probeer steeds ’n plan bedink. Dalk moet hy terug na sy stoor en die Walther PPQ met die knaldemper gaan haal. Haar gryp wanneer sy uitklim om die pap wiel te inspekteer. Dis die beste waarmee hy vorendag kan kom. Hy vloek, kwaad vir homself, want hy was bý die stoor, pleks hy die pistool toe gevat het.

    Wie dink Campher is hy om hóm die leviete voor te lees? Weasel is ’n volwasse man wat op sy eie twee bene kan staan.


    Tog het Niel se woorde Rex die situasie laat oordink. Sal hy Weasel as vertroueling intrek? Hy kan doen met ’n paar vriende in dié operasie, maar kan hy die koddige mannetjie vertrou?


    Hy plaas Horst se datavinger in die skootrekenaar. Dalk help dit hom om besluite te neem.


    Tiny se regte naam is Gerhardus Johannes Liebenberg. Hy het aan Hoërskool Grens in Oos-Londen gematrikuleer (1989), waarna hy sy jaar diensplig aan 1 SAI, Bloemfontein, as skutter voltooi het. (Hy was deel van die eerste inname wat slegs een jaar diensplig moes voltooi.) Daarna was hy in Londen vir twee jaar waar hy klein werkies gedoen het (meestal as kroegman). Hy is ’n swerwer wat al ’n paar keer met die gereg gebots het, maar niks om oor huis toe te skryf nie. Besit van dagga, dronkbestuur, aanranding met die opset om ernstig te beseer. Hy het wel konneksies met georganiseerde misdaad. Hy het lank vir ’n loan shark gewerk waar hy “invorderings” gedoen het. Dit is waar verskeie aanrandingsake teen hom aanhangig gemaak is, maar almal behalwe bg. is later deur die klaers teruggetrek. Hy het verskeie werkies as uitsmyter by nagklubs gehad en het mees onlangs vir JPS Security CC as uitsmyter gewerk. Dié entiteit het verskeie nagklubs as kliënte. Hy is die afgelope twee jaar ’n geregistreerde beriggewer en het al goeie inligting verskaf (waarmee hy reeds ’n aardige stuiwer verdien het).


    Weasel is onbekend. Ons kan niks op hom kry nie, maar ons hou aan delf.


    Alicia Vermeulen is Niel Campher se suster (maar jy weet dit seker reeds). Sy het een skuldigbevinding volgens die SAP 69: Sy is in Margate gearresteer met 20 gram dagga in haar besit toe sy 18 jaar oud was. Die SAPD MAS-nommer dui aan dat die arrestasie in Desember was – so dit lyk of dit ’n wilde matriekvakansie was. Sy was vir amper ses maande met Killian Vermeulen getroud. Hy is ’n rykmanskind wat sy beroep as vlieënier lys, hoewel hy maar min werk. Hy vlieg meestal vir eie genot na eksotiese plekke waar hy sy trustgeld vermors. Hulle het ’n seun, Michiel, wat volgens sy geboortedatum voor die huwelik verwek is. Killian Vermeulen was die aansoeker in die skeisaak en as rede is slegs die “onherstelbare verbrokkeling van die huwelik as gevolg van onversoenbare meningsverskille” aangevoer. Sy het nie die aansoek teengestaan nie (dalk bietjie van ’n Dawid-teen-Goliat-geval weens sy finansiële vermoëns). Sy is tans ’n verpleegster by Sunninghill Hospitaal. Die res van die familiegeskiedenis en ander besonderhede weet jy reeds.


    Rex sug. Alicia is duidelik al deur hel in haar lewe. Hy sal haar in die toekoms sagter hanteer. Met meer empatie; of is dit simpatie? Hy weet nooit wat die verskil is nie. Hy het nie besef die pad wat sy reeds gestap het, was so vol duwweltjies nie. En volgens Niel, Tiny en Weasel is haar eks ’n nare entjie mens.


    En wie de hel ís Weasel? Dis selde dat Horst nie iets oor iemand kan opgrawe nie. En hy kan nie vir Niel vra nie, Weasel is reeds ’n sensitiewe onderwerp. Dalk sal hy Weasel tog maar intrek, maar hy sal seker eers ’n dag in Second Life moet beleef voor hy dié besluit kan neem.


    * * *


    Mikey parkeer die 370Z voor die stoor se rol-garagedeur. Die wag verwyder die seël, stap dan knorrig weg. Hy was ooglopend vies omdat Mikey hom die res van sy TV-program ontneem het met hierdie laataand-versoek om toegang. Hy het gevra of Mikey nie môre kan kom nie. Dit is nie normale praktyk om mense na ure toegang tot hul store te gee nie, aangesien daar geen elektrisiteit is nie, wat sig belemmer, en mense kan seerkry. Die maatskappy soek nie siviele eise teen hom nie.


    Mikey het gesê dis ’n noodgeval. Moes daarna die rompslomp van vrywaringsvorms invul verduur. Eindelik het hulle na die stoor gery.


    Hy maak eers seker die man is werklik op pad terug waghuis toe voor hy die deur opskuif. Hy skakel die Maglite-flitslig aan en die ligkol bokspring oor die goedere terwyl hy sy pad na die speelgoedkis baan. Hy byt die agterkant van die flits vas terwyl hy in die kis krap. Trek die Walther uit, druk dit voor in sy broek, bêre die Z88 in die kis en maak die deksel toe.


    Hy kom orent, spits sy ore. Die geluid van voetstappe op die gruis. Dalk die wag wat kom kyk of hy amper klaar is. Hy sien die silhoeët wat aangestap kom en lig in daardie rigting, arm omhoog, flits langs sy linkeroor.


    Daar is ’n vuurspoeg en die flits verpletter in sy linkerhand. Pyn skiet in sy arm af en stukke van die flits tref sy gesig. Hy val op die grond, agter die ou meubels wat die vloer vol staan. Hoor hoe stukke hout versplinter as die koeëls om hom reën.


    “Hallo, Mikey,” kom ’n stem uit die donkerte. “What a surprise. Ek kom om inligting te probeer kry sodat ons jou kan opspoor, en hier is jy. Maak dit vir ons gerieflik.”


    Die bliksems sal hom nie weer kry nie. Hy pluk die Walther uit. Hy weet die magasyn is vol. Laat die man dan maar sy koeëls mors. Hy raak aan sy linkerwang, voel die warmte van die bloed. Nie te sleg nie, seker net ’n paar skrape. Hy was gelukkig, sy aanvaller moes gedink het die flits is voor sy lyf en het dit as teiken gebruik om hom te skiet. Hy loer na die ingang, die roldeur heeltemal oop. Die silhoeëtte van die goedere in die stoor baai in die helder maanlig. Geen teken van sy aanvaller nie, hy moes skuiling geneem het iewers tussen Mikey en die uitgang.


    Hy mag nie ’n geluid maak nie. Kan nie sy presiese posisie in dié beknopte ruimte verraai nie. Maar dit kan ’n lang aand raak as nie een van hulle beweeg nie. Die probleem is dat die een wat die eerste skuif maak, heel moontlik ’n etiket aan sy groottoon gaan kry.


    Hy sluip voel-voel na ’n kas wat links van hom teen die muur staan, maak seker daar is geen hindernisse in die pad nie. Durf nie iets omstamp wat ’n geraas sal maak nie.


    “Alles reg, meneer Van der Merwe?” hoor hy die wag roep as hy aangestap kom terwyl sy flits se ligkol dans.


    Mikey hoor die sagte gefluit van ’n knaldemper, gevolg deur die dowwe slag van ’n liggaam wat val. Die wag sal nooit weer ’n slot hoef te seël nie.


    Die onderbreking het kom kans gegee om die kasdeur oop te kry. Hy trek ’n drasak onder uit die kas en trek die ritssluiter stadig oop. Vonke spat toe drie koeëls teen die muur agter hom vasslaan. Die gesing van opslagkoeëls weergalm deur die stoor. Hy wag vir ’n pyngevoel, dalk het een hom getref. Slaak dan ’n sug van verligting as hy nie van enige pyn bewus word nie. Hy moet gou speel, volgende keer is hy dalk nie so gelukkig nie. Hy druk sy hand in die sak. Glimlag breed. Die bliksems sal hom nie weer kry nie. Wie laaste lag …


    Hy trek die toestel oor sy kop en die vertrek verlig in skakerings van groen. Die kaste, matrasse en beddens. Sy ma se ou sitkamerstel staan teen die muur opgestapel. ’n Trapleer is langs dit staangemaak. Alles so duidelik soos daglig. Wel, amper. Maar goed genoeg. Hy sien die ou, daar, agter ’n stapel kartonbokse. Hy loer om dit terwyl die pistool heen en weer swaai. Soekend. Hy wag vir ’n geluid, enige aanduiding van waar Mikey is.


    Mikey bring die Walther tot voor sy oë. Mik. Grinnik. Die Walther bokspring drie keer in sy hand. Die aanvaller sak ineen. Enkele treë agter hom lê die sekuriteitswag.


    Mikey rol die lyk by die stoor uit en trek die deur af. Sluit dit. Verwyder ’n seël uit die wag se sak en seël die slot. Klim in die motor en ry.


    Hy is tevrede. Die bliksems sal hom nie weer kry nie. Volgende teiken, die blouoog-nooi.

    Die restaurant is stampvol, maar Myron Januarie sien niemand anders as Violet Philander wat oorkant hom aan tafel sit nie. Die enkele kers wat tussen hulle flikker, speel kunstenaar met haar gesig. Laat die olyfkleurige vel glinster. Bring ’n ekstra vonkel na die reeds lewendige oë. Laat haar glimlag sprankel. Asof dit die werk van die Skeppershand in alle volheid tentoonstel. Hy is gemesmeriseer deur haar skoonheid.


    Hulle gesels oor alles behalwe polisiewerk en hy hou daarvan. Daar is vir hom niks so vervelig as om in sosiale verband oor werk te praat nie. Hulle was verras om te leer hulle het albei in die Kaap grootgeword. Het staaltjies vertel oor die skole waarin hulle was, waar die Engelssprekende bruin mense nie met die Afrikaanssprekendes gemeng het nie. Gedink hulle is verhewe omdat hulle gewoonlik meer welgesteld was. Het saamgestem dat die Kaap lekker is vir vakansie, maar die gewoel van Johannesburg beter by hul lyn van werk pas.


    Alles het vlot verloop deur die voorgereg, gebraaide sampioene vir hom en slaai vir haar. Sy het hoenderfilette vir hoofgereg bestel en hy die biefstuk, hoewel hy lus was vir ribbetjies, maar hy was bang hy kon dit nie ordentlik eet in haar teenwoordigheid nie. Dit het gevoel of die tyd vlieg tydens die hoofgereg en hulle het roomys vir nagereg bestel. Alles het so goed verloop, tot …


    “Myron …” Haar oë was neergeslaan. “My werk is die minder gevaarlike deel van ondersoekwerk. Ek ondersoek die misdaadtoneel en gee die uitslae aan die ondersoekbeamptes deur. Ek is nie op die front-line nie. Maar ek sien eerstehands hoe die gevare lyk. Die misdaadtonele maak dit baie duidelik dat polisiewerk, die regte coalface-polisiewerk, uiters gevaarlik is. En meer so in ons land. En ek het my voorgeneem … Ek sal nooit met ’n polisieman deurmekaar raak nie. Ek wil nie nagte wakker lê en worry of ek môre die misdaadtoneel moet ondersoek waar my ou die slagoffer was nie. Wonder of hy ook gaan opeindig soos die slagoffers wat ek elke dag sien nie. So, wat ek probeer sê, is vanaand is lekker, maar dit kan nie verder gaan as dit nie. Ons kan vrinne wees, but that’s it.”


    Tot nou toe het alles goed verloop. Maar hy is skielik nie meer lus vir nagereg nie. Hy wil huis toe gaan en sy wonde gaan lek – met goeie, depressiewe R&B-musiek.


    * * *


    Horst Faber gaan sit op sy rusbank en plaas die bord met die ham-kaas-en-tamatietoebroodjie wat hy pas gemaak het op sy skoot. ’n Aria uit Mozart se Die Zauberflöte klink oor die luidsprekers op.


    Hy maak sy oë toe en dink met heimwee terug aan die jare in Namibië. Dalk sal hy dáár gaan aftree, sy laaste jare deurbring in die plek waar hy grootgeword het – Windhoek. Hy was te lank laas daar. Het te lank laas die rustigheid van die plek beleef, die gasvryheid, die kosse, die bier; en meer as dit, die mense. Hy en oorlede Ada het gereeld daar gaan vakansie hou, maar sedert haar dood was die lus om te gaan nie meer daar nie.


    Hy tel die toebroodjie op, hap en kou. Hy betrag die nuutste kommunikasie tussen hom en Rex. Die infiltrasie verloop goed. Rex het reeds ’n paar groot visse gemerk. Hulle moet die ouens nou net haak. Dalk Costa eerste, want hy het ’n Sipriese paspoort. As hy snuf in die neus kry, is hy weg. En ’n uitleweringsaansoek neem maande, dalk jare, en die uitslag daarvan hang altyd in die weegskaal. Beter om hom te gryp voor hy die pad vat. Hy is ’n glibberige kalant, maar hy het foute gemaak en daar is sterk sake teen hom – bedrog en belastingontduiking. Die Inkomstediens se forensiese afdeling het mooi saamgewerk. Hulle sal eersdaags die arrestasie maak.


    Hy sluk die laaste van die toebroodjie af en neem ’n sluk van die Oros wat hy aangemaak het. Sit die glas met ’n verbaasde gesig neer.


    “Hans?” vra hy geskok toe hy die onverwagte besoeker in die deurloop tussen sit- en eetkamer sien staan. Sak in die bank weg toe hy die verchroomde CZ75 op hom gerig sien.


    “Hallo, Horst, ou vriend.”


    * * *


    Januarie druk ’n CD in die hoëtroustel. Gaan lê op die rusbank in die donker vertrek, ’n glas sjerrie in die hand. Hy wag vir die lirieke wat sy situasie so mooi opsom. Dit voel vir hom of die refrein van Tammy se klaaglied vir hom persoonlik geskryf is:


    If I can change your mind, can we go back in time, to a place where it all made sense. But now we’re history and it’s so hard for me, if I could just change your mind.


    ’n Polisievrou wat nie met polisiemanne wil deurmekaar raak nie. Hy kon sien sy is skaam daaroor, voel dalk baie skuldig, maar dit help hom niks. Sy het hom te laat gesê. Hy was klaar oor die afgrond. Nou is dit die lang klim. Uit die gat van die liefde, dan afskud en weer probeer. Intussen is dit hy en Tammy. Sy sal help. Hy weet hy sal nie tou opgooi nie, want Myron Januarie is ’n romantiese bogger. Hy teug aan die sjerrie, dit verskaf ’n vals warmte. Hy blaai deur die boekie van die CD en kyk na foto’s van die sangeres in stylvolle uitrustings. Lees die lirieke van die liedjie terwyl sy dit sing: And now you’re gone, and I’m left all alone.


    Dit neem hom in ’n afwaartse spiraal, dieper en dieper, na wat Winston Churchill die “swart hond” genoem het.


    Hy besef hy moet nou op sy werk konsentreer eerder as om in selfbejammering te krepeer. Chantelle Heyneman se ontvoering bly egter ’n misterie. Hy wonder of sy nog lewe, maar hy moet aanneem dit is so. Hy moet aanhou soek tot hy haar kry, lewend of dood.


    Dan lui sy foon. Hy wil alleen gelaat word, nie nou gesteur word nie. Maar dis Vermaas se naam op die skerm en dit mag belangrik wees, veral as hy dié tyd van die nag bel.


    “Hallo, Verrie,” antwoord hy tam. Luister dan na Vermaas se relaas.


    “Ek’s nou daar!” Hy spring van die bank af op, skakel die hoëtroustel af, gryp die Astra se sleutels.


    * * *


    Hans wys na die CD-speler. “Nie ’n slegte keuse nie, maar ek verkies Schubert bo Mozart. Vind hom baie meer intiem, so asof hy sy hart op sy mou gedra het wanneer hy gekomponeer het.”


    “Wat gaan aan, Hans?” Horst kyk na die CZ wat op hom gerig is.


    “Ek hoor jy soek na my, Horst, toe dag ek ek spaar jou die moeite en kom sê hallo. Ons hoef tog nie kat en muis te speel nie.”


    “Ek soek na jou? Waarvan praat jy?”


    “Ek praat van ene meneer Rex Reynecke, wat jy op my spoor geplaas het.”


    “Skoppensboer? Is dit jy?” Van verstomming kan hy amper nie die woorde uitkry nie.


    “’n Naam wat help om my ware identiteit te verberg.” Hy gaan sit op een van die sitkamerstoele se armleuning, die pistool steeds op Horst gerig.


    “Waar is Rex? Wat het jy aan hom gedoen?”


    “Vergeet van hom, Horst. Laat die dooies hulle eie dooies begrawe. Ontferm jou eerder oor jouself. Jy het drooggemaak, my vriend, toe jy jou eie naam aan Freddie se frontmaatskappy gekoppel het. Jy het nie voorsien dat een van jou voormalige medespoke hierby betrokke kan wees nie. En dís waarom jy ’n halwe kolonel gebly het toe ek na vol-kolonel bevorder is, luitenant-kolonel Faber. Want jy was nog altyd ’n halwe tree agter my. Soos die huidige omstandighede ook getuig, nè?”


    “Ek het net een vraag, Hans. Hoekom?”


    “Hoekom nie, Horst? Daar was vir ons gelieg! Ons, die Veiligheidstak wat die inligting moes bekom. Wat maniere moes uitdink om die fat cats in die kussings te hou terwyl almal in die woestyn rondgeswerf het. En ons hét. Ons het planne gemaak waar dinge onmoontlik gelyk het. Smokkelroetes in plek gestel om die boikotte te omseil. Sekere goedere self vervaardig. Ons het inisiatief gebruik. Sekere persone in sleutelposisies in die buiteland gewine en gedine. Ons was onoorwinlik, hierdie klein landjie aan die suidpunt van Afrika wat die middelvinger met ’n ‘Fok julle’ vir die res van die wêreld gewys het en self sien kom klaar het. Beter gedoen het as hulle. Die eerste hartoorplanting; wapentuig wat ander lande laat regop sit en kennis neem het. Selfs in die vermaaklikheidswêreld met Interster. Toe die Britte nie Thunderbirds aan ons wou verkoop nie, maak ons ons eie reeks en wys die wêreld hoe om dit te doen. Die tegnologie was cutting-edge en kon Hollywood ’n ding of twee geleer het. Ons het die voorbeeld van ons voorvaders gevolg, die pioniers wat soveel geweldige uitdagings oorkom het. Wat die land uit die ystergreep van die Britse monargie losgewikkel het, ten koste van hul vroue en kinders wie se bloed in die konsentrasiekampe gevloei het.


    “En toe? Toe draai dieselfde fat cats om en hulle skop ons in die bek. Verkoop die land en stop hulle sakke vol bloedgeld, terwyl hulle ons vir die wolwe gooi. Waarheid- en-Versoeningskommissie se gat, man! Bevorderings was iets van die verlede. Wit mans is opsy geskuif vir die nuwe nasionale kommissaris se regstelaksie-plannetjies waarmee hy by die politici wou gatkruip. Ek is verplaas en moes donnerse snotkoppe grootmaak. Na ek my lewe aan volk en vaderland gewy het.


    “Toe sien ek niemand vra vrae oor een van die frontmaatskappye wat ons gestig het nie. Binne die maatskappy was ’n magdom bates wat uit die geheime fonds aangekoop is. Die beste van als was dat ek as die enigste aandeelhouer en direkteur geregistreer was. En al die bates was onder my naam aangekoop as deel van die geheimhoudingproses. Daar was tot ’n luukse seiljag wat op die Mediterreense See lê en dobber het. Miljoene in die bankrekening. ’n Lekker slush fund opgehoop tydens die tagtigs se lakse verantwoordingspligte met beriggewersfooie en die geheime fonds. Toe vat ek die maatskappy en ek loop. So, om jou vraag te beantwoord: Hoekom nie? Die beter vraag is: Waarvoor het jý rondgehang? Te kak sleg om iets anders te doen?”


    Horst staar lank na sy voormalige kollega. Ten spyte van die angs wat hy voel, kry hy hom amper jammer. Die heerssugtige wat gebreinspoel is deur die vorige bedeling en nie kon aanpas toe alles verander nie. Ontnugter, met geen heenkome nie. Horst besef die feit dat die man alles op die lappe bring, beteken net een ding en dit is hy gaan nie gespaar word om hieroor te getuig nie. En hy kan dit so aanvaar; sy lewe het ’n verskil gemaak. Sy hoofbekommernis is Rex. Leef hy nog?


    “Hans, die prentjie wat jy so pas geskets het, is ver van die waarheid. Ek is bevorder. Twee keer al. Ek tree af as brigadier …”


    Die ander man lag in ongeloof. “Brigadier? Jy? Wie het jy omgekoop om bevorder te word?”


    Horst besef mooipraat gaan niks aan die saak verander nie. “Niemand nie, Hans. Ek het oudergewoonte hard gewerk en my neus uit die politiek gehou. Want ek het ’n polisieman geword om misdaad te beveg, om ’n verskil te maak – nie om die polisie te misbruik omdat ek op ’n power trip is nie. Jy is nie kwaad oor wat die sogenaamde fat cats gedoen het nie, jy is kwaad omdat hulle jou nie daarby ingesluit het nie. Jy is kwaad omdat jy onder die indruk verkeer dat hul sakke volgestop is, en jy is kwaad omdat joune nié is nie. Kwaad omdat jy dink dat dié wat oorgeneem het nou húl sakke volstop terwyl jy steeds ’n toeskouer op die kantlyn is. Nou kry jy jou deel op ander maniere. Steeds immorele maniere, want vir jou maak dit nie saak hóé jy skep nie, solank jy net skep. Dit het niks met die land te doen nie, dit gaan alles oor jou. Dit hét nog altyd.”


    Hy sien hoe Hans opspring. Beheer oor sy emosies verloor. Twee skote knal en sy lyf ruk. Hy kyk af, sien teen sy bors hoe die wit japon rooi verkleur. En die laaste wat hy hoor, is die volgende:


    “Want swart en droef, die hoogste troef … oor ál wat roer, is Skoppensboer!”

    Januarie sien die flitsende rooi en blou ligte toe hy by die perseel indraai. Hy stuur die Astra deur die rye rol-garagedeure tot waar die polisie- en ambulansvoertuie saamgekoek is. Hy parkeer en stap nader, wys sy aanstellingsertifikaat aan die konstabels wat die toneel bewaak teen nuuskieriges wat bewysstukke kan kompromitteer. Verskeie verteenwoordigers van die pers het al snuf in die neus gekry en rek hul nekke om die toneel te besigtig. Sommige druk ’n kamera in die lug en dit flits verskeie kere.


    Hy stap na waar Vermaas met ’n bebaarde, vet man gesels. Hoor hoe hy die man bedank voor hy hom tot Januarie wend.


    “Jammer om jou Vrydagaand so te spoil, Myron, maar ek het gedink jy sal dié wil sien.”


    Januarie se oë dwaal oor die toneel, soekend. Nie na bewysstukke nie, na iemand anders. Hy is verlig toe hy die bleskopmannetjie sien wat besig is om foto’s van die toneel te neem. Hy het geweet Violet is nie vanaand op roep nie, maar mens weet nooit.


    “Was jy eerste hier?” vra hy vir Vermaas.


    “Ja, ek is op call vanaand. Die man wat daar lê, is luitenant Neethling van Misdaadintelligensie. Drie skote, twee in die bors en een in die maag. Die snaakse ding is, hy is gewapen met ’n CZ75 met ’n knaldemper. En dis ongelisensieer. Hy het net sy aanstellingsertifikaat by hom – geen selfoon of beursie nie. Die wag het ’n skietwond in die bors. En die wagte hier dra nie wapens nie, so daar moes minstens ’n derde persoon gewees het. Al die store is gesluit, met die wit seëls van die maatskappy op die slotte. Die eienaar, meneer Oberholzer, die man met wie ek gepraat het toe jy hier aangekom het, het dit gerapporteer. Volgens hom is dit ongewoon dat mense in die nag hul store besoek, want die plekke word nie met elektrisiteit voorsien nie, so daar is geen beligting binne die store nie. Maar daar is vrywaringsvorms wat ingevul moet word as iemand dringend sy stoor na ure moet besoek. Ons gaan hom nou daar onder by sy kantoor kry om die papiere te ondersoek. Daar is kringtelevisiekameras by die ingang van die perseel, so ons kan die beeldmateriaal ook bekyk.”


    Hulle stap na die ingang, waar die waghuisie se ligte brand.


    “Waar is Neethling se kar, Verrie? Hoe het hy hier gekom?”


    “Ek is nie seker nie. Ons kan twee konstabels stuur om die straat te patrolleer, sien of hulle dit kan opspoor.” Hy roep twee nader en reik die opdrag uit.


    In die waghuisie gekom, stel Januarie hom aan meneer Oberholzer voor.


    “Dit lyk of ene meneer Van der Merwe vanaand sy stoor besoek het. Dis stoor nommer 28.”


    “Kan ons asseblief dié meneer Van der Merwe se lêer sien? En dan wil ons ook na die CCTV recording kyk, asseblief.”


    “Sekerlik, dis alles in my kantoor hier langsaan.”


    In Oberholzer se kantoor verwyder hy die lêer uit ’n grys staal-liasseerkabinet. Hulle blaai deur die aansoekvorms. Staar kopskuddend na die afskrif van meneer Van der Merwe se ID-dokument met Mikey Schmidt se foto daarop.


    “Hoeveel aliasse hét die man?” vra Januarie retories.


    Op die video-opname wat die kringtelevisiekamera gemaak het, ry Mikey Schmidt in die gekaapte 370Z deur die ingang, om weer later te vertrek.


    “Hy het nommerplate geruil, Verrie. Dis nie die gesteelde kar se registrasienommer nie.”


    Vermaas spring op die handradio en lees die nommer vir Radiobeheer om eienaarskap vas te stel. Die antwoord kraak oor die radio. Dit behoort aan ’n wit Nissan 370Z en Radiobeheer gee die eienaar se besonderhede en adres.


    “Hy’t ’n ander 370Z se plate op hierdie een gesit om opsporing te vermy, Verrie. Sirkuleer dáárdie nommer, maar waarsku asseblief dat daar twee voertuie met daai nommer is. So hulle moenie soos mavericks tekere gaan nie. Een van die twee voertuie is wettig.”


    “Sierra Pappa Een, kom in vir Sierra Pappa Sewe, oor,” kraak dit oor Vermaas se handradio.


    “Die twee konstabels wat Neethling se voertuig gaan soek het,” sê hy voor hy antwoord. “Sierra Pappa Een, staan by, oor.”


    “Ja, Sierra Pappa Een, hier is net ’n Amarok Double Cab in die straat geparkeer, maar ons het die registrasie gecheck en dit behoort aan ’n private maatskappy, nie in luitenant Neethling se naam nie, oor.”


    “Wat is die naam van die maatskappy, oor?”


    Januarie ken die antwoord op Vermaas se vraag voor die konstabels dit deurgee. Is nie verbaas wanneer hy die naam hoor nie.


    “Dit is Sphinx Traders, oor.”


    “Dankie, oor en uit.” Vermaas lig sy wenkbroue vir Januarie.


    “Troebel water, Verrie. Troebel water, sê ek vir jou.”


    “Meneer Oberholzer, stoor nommer 28 is nou ’n misdaadtoneel. Kan u dit asseblief oopmaak?”


    “Sekerlik, het julle flitse nodig?”


    Toe die roldeur oopgly, lig Januarie met die flits oor die stoor se inhoud.


    “Wat ’n klomp crap!”


    “Doppies,” waarsku Vermaas en skyn sy flits op die geelkoper-doppies by die ingang. Dan roep hy die bleskop van forensies nader om dit te merk en af te neem.


    “Kan Neethling s’n wees. Dit lyk of hy hier geval het en toe na buite gerol is,” merk Bleskop op en wys die merke in die stof uit.


    Januarie stap dieper die stoor in. Stop. “Hier’s nog doppies! Lyk of die doodskote van hier af gekom het.”


    Hy visualiseer die skietgeveg. Hoe de hel ry Mikey ongedeerd hier uit terwyl Neethling met drie skietwonde opeindig? Hulle gaan hierdie stoor van hoek tot kant moet deursoek. Dit gaan ’n lang nag word.


    * * *


    Rex staar na die binnekant van die posbus. Sy koevert wat nog daar lê; geen koevert van Horst af nie. Iets is nie pluis nie. ’n Gevoel van onheil vorm in die holte van sy maag. Hy weet … maar wil dit nie aanvaar nie.


    Teen Horst se strengste verbod in, ry hy na dié se woning toe.


    Die gewoel van polisie en paramedici wat hom inwag, bevestig sy vrese. ’n Donkerte sak oor hom toe.


    ’n Sersant staan op die sypaadjie en rook.


    “Verskoon tog, ek bly om die hoek, ek is brigadier Faber se prokureur.” Hy oorhandig een van sy ou visitekaartjies en die sersant gaan dit na voor hy dit teruggee. Rex weet wat die antwoord gaan wees, maar vra tog: “Is hy OK?”


    “Dit spyt my om u in te lig, maar brigadier Faber is vermoor. Hulle dink dit het gisteraand plaasgevind. U kan dalk met kaptein Du Rand hier binne gesels. Hy is in beheer van die toneel.”


    Die aanvaarding ontwyk Rex steeds. Hy moet hier wegkom. “Nee. Maar baie dankie. Ek wil nie met hul ondersoek inmeng nie. Ek sal later in verbinding tree.”


    Oorstelp ry hy stadig weg. Maar waarheen nou?


    * * *


    Alicia loer deur die gaatjie in die deur. Wat soek hy hier? Sy maak tog maar die deur oop.


    “Niel is nie hier nie,” begin sy, maar sien dadelik iets aan hom is anders. Die kwesbaarheid word in sy hele wese weerspieël, maar sy oë verraai dit die meeste. “Wat’s fout?” vra sy besorg.


    “Ek …” Hy haal sy skouers op. Vir ’n oomblik verwag sy ’n woedeuitbarsting.


    “Ek’s jammer, ek moes nie gekom het nie,” sê hy egter en draai om.


    “Rex,” keer sy hom, “wat’s fout?”


    Skielik sien sy daar is trane in sy oë. Instinktief trek sy hom nader, omhels hom, voel sy liggaam ruk.


    “Waar’s Michiel?” vra hy eindelik.


    “By sy pa. Vir die naweek. Kom sit.”


    Hy neem plaas op die punt van ’n sitkamerstoel, elmboë op sy knieë. Hande vryf in mekaar.


    “Ek’s jammer. Ek het pas gehoor my … my mentor is dood. Ek het nie geweet waarnatoe om te gaan nie.”


    “Hoe lank het jy hom geken?” vra sy terwyl sy die ketel aanskakel.


    * * *


    Die Cessna 208 Caravan se turbine-enjin draai reeds buite een van die vliegtuigloodse van Grand Central-lughawe toe die ambulans stilhou. Twee verpleërs verplaas ’n draagbaar met ’n pasiënt daarop van die ambulans na die vliegtuig; maak seker die pasiënt is sekuur vasgegespe; haak die drup aan die ruim.


    Die vlieënier hou dié oefening senuagtig dop. Toe hulle klaar is, maak hulle die deur toe en wys duime-op.


    Dan staan en kyk hulle hoe die vliegtuig na die aanloopbaan rol, waar dit spoed optel voor dit grasieus die hoogtes in sweef.


    Die vlugplan sal aandui dat die bestemming Swaziland is – en dat daar geen passasiers aan boord is nie.


    * * *


    Januarie is doodmoeg. Die deursoeking en beslaglegging het langer geneem as wat hy verwag het. Hulle het op verskeie handwapens en ammunisie afgekom en hy het uitgevind hoe Mikey dit reggekry het om Neethling uit te oorlê – die nagsig wat hy saam met verskeie ander stukke militêre uitrusting in die stoor gevind het, onder meer hand- en skokgranate.


    Blykbaar dink Mikey hy is Rocco de Wet, Grensvegter.


    Die stoor was ’n skatkis van kriminele klagte teen Mikey Schmidt, van vervalste identiteitsdokumente en paspoorte tot onwettige vuurwapens en ammunisie. Hy sal al Mikey se aliasse moet opvolg. Hopelik skiet iets uit.


    Maar wat hom eerder pla, is dat hy ’n guns nodig het: ballistiese toetse op al die wapens en die projektiele waarmee Neethling en die wag doodgeskiet is. En hy het die uitslae so spoedig moontlik nodig, want die tyd raak min. En dit is ’n oproep wat hy nie wil maak nie, want dit gaan moeilik wees om dié guns te vra in ’n besigheid-soos-gewoonlik-stemtoon.


    Hy haal sy selfoon uit en soek die naam, asem diep in, blaas stadig uit. Dan druk hy die groen knoppie.


    “Hallo Vi, hoe gaan dit?” Sy stem weerspieël die masker wat hy pas opgesit het.


    * * *


    “Jy dra ’n trouring.” Hy was nie seker of dit ’n vraag was, en as dit was, hoe hy dit sou antwoord nie.


    “Dit is ’n herinnering. Aan ’n vorige lewe. Sy is … weg,” is al waarmee hy vorendag kon kom.


    “My huwelik het ’n volle vyf maande en sestien dae gehou. Dit is te sê, op papier was dit so lank. Dit was eintlik nooit ’n huwelik nie. Eerder ’n poging om iéts van ’n treurige situasie te maak. Maar ten minste kan ek sê ek het probeer. Nou probeer ek ’n skaflike verhouding handhaaf om Michiel se onthalwe.”


    Hulle het die hele middag gesels, die eerste keer dat hulle soos beskaafde mense met mekaar gepraat het.


    En nou is hy spyt daaroor. Hoekom het hy na háár toe gegaan? En hoekom het hy haar so baie vertel? Van Horst en die aard van hul verhouding, sonder om kritieke besonderhede te verklap; eerder oor die jare saam, die mentorskap, die amperse pa-seun-verhouding. Soos toe hy in Veritas gekom het en elke eerstejaarstudent een van die seniors as sy “pa” gekry het, ’n mentor wat moes help met die aanpassing na die universiteits- en koshuislewe. Sommige van daardie bande het in later jare voortgeduur, maar hoewel hy en sy senior goed oor die weg gekom het, het hulle nie ’n diep verhouding gevestig nie.


    Dit het eers met Horst gebeur. Horst was sy vaderfiguur, die persoon met wie hy enigiets en alles kon deel. En nou? Nou is die aarde onder hom uitgeruk. Vir die tweede keer in sy lewe, en hy weet nie hoe hy dit gaan verwerk en of hy kán nie. Verlies op verlies.


    Alicia het geluister sonder om te onderbreek. Sonder om te probeer raad gee.


    En nou is hy jammer hy is na haar toe.


    Hy stap sy woonstel binne en sy oog val op die foto teen die muur. Hul troufoto. Hy sak teen die deur af, kop omlaag, oorweldig. Hoe gaan hy hierdie verliese verwerk?


    “Dié wat dors na lewe sál drink.” Hy prewel dié woorde oor en oor tussen die snikke deur.


    * * *


    Hy kyk na die skerm van die luiende selfoon, sien dit is Dimitri wat bel en antwoord onmiddellik. Kan nie mooi hoor met die agtergrondgeraas nie.


    “Sorry, Colonel, I’m at the roulette table at Piggs Peak Casino. Just wait a minute while I walk out,” sê Dimitri oor die foon. Hy gaan voort toe die agtergrond stiller is: “Colonel, I said I just got the phone call that the cargo arrived safely and is well taken care of. As soon as the rest of the cargo arrives from Mother Russia, it will be taken to Tel Aviv.”


    Skoppensboer lui met ’n glimlag af. Horst Faber en die klein teef is van sy rug af, nou is daar nog net Mikey en Reynecke om mee af te reken. Dinge lyk goed.


    Tot sy selfoon weer lui en hy die nuus van Neethling se dood kry.


    “Noodvergadering! Vanmiddag! Almal hier! Vieruur! Geen verskonings!” blaf hy oor die foon. Dan spat dit aan skerwe toe hy dit teen die muur smyt. Hy vryf oor sy hare.


    ’n Skiboot gly oor die water voor sy huis verby, met ’n skiër wat swierige boë agter die boot trek terwyl hy oor die golf van die kielwater spring. Die gelag van die passasiers kom oor die water aangerol. Hy verwens hulle in hul oomblik van plesier. Hy skink ’n dubbel-whisky om te kalmeer.


    Hy moet dink.

    Januarie kyk na die lyk van Chantelle Heyneman waar dit in die water dryf, gesig na bo. Die starende ronde oogballe en permanente doodsglimlag waar die krappies en vissies die sagte vlees van haar ooglede en lippe weggevreet het. Hy kan nie by haar uitkom nie. Slange dryf in die water om haar, gereed om toe te slaan as hy durf ingaan. Hulle pik na mekaar, om vir mekaar te sê: As hy hier inkom, is hy myne. Trane loop oor sy wange en sy keel trek toe. Hy wou haar so graag help.


    Dan lui haar selfoon. Hy merk dit nou eers op waar dit op haar bors lê. Sy lig ’n geswelde, swartgebrande hand uit die water om dit te antwoord. Die slange sis.


    Dan daal die realiteit neer, besef hy dit is sý selfoon wat lui. Sy kop is dik en sy lyf is swaar van te min slaap. Voel of hy in die bed insink. Sy hele wese protesteer teen wakker word. Sy arm wil nie saamwerk om die foon op te tel nie, hy sukkel om dit vasgevat te kry, dwing dit dan tussen kussing en oor.


    “Hallo,” kraak sy stem en hy maak keelskoon om van die heesheid ontslae te raak. Sy mond is droog. “Hallo,” probeer hy weer. Luister.


    Dan sit hy orent, geaktiveer deur die adrenalien wat skielik deur sy liggaam pomp, ’n natuurlike chemiese reaksie veroorsaak deur die nuus dat brigadier Horst Faber vermoor is.


    “Ek is nou daar!” sê hy toe hy opspring.


    * * *


    Alicia verlaat die parkeerterrein van Niel se woonstelkompleks en stuur haar Mini Cooper in die rigting van Sunninghill Hospitaal. Sy sou vanmiddag meer slaap wou ingekry het, maar Rex se onverwagse besoek het haar planne omvergewerp.


    Sy kan die man nie peil nie. Volgens Niel was hy die held toe sy amper ontvoer is. Niel se oë het gevonkel toe hy vertel hoe Rex tot aksie oorgegaan het. Doelgerig. Gehard. Sy kon hom darem vanmiddag bedank daarvoor. En tog het sy ’n ander kant van hom beleef: kwesbaar, sag, vol emosie. Maar, as hy ’n vennoot van Niel is, kan hy dit nie wees nie. Dan is hy ’n skobbejak, deel van die onderwêreld, iemand aan wie sy Michiel nie wil blootstel nie.


    Sy wens sy kan na haar eie woonstel terugkeer. Maar elke keer as sy dit noem, speel Niel op haar gevoel deur te sê dat dit onveilig is om Michiel soontoe te neem. En wat doen die polisie? Sy het adjudantoffisier Ofentse gebel en vertel wat gebeur het. Die Valke is op die man se spoor, het hy gesê, waarna hulle ’n verklaring by haar werksplek kom neem het. Niel het gevra sy moenie sy en Rex se name noem nie, want dit kan dinge vir hulle moeilik maak. So, nou forseer hy haar om inligting van die polisie te weerhou. Sy is siek en sat vir sy twak. Hoe vinniger sy na haar woonstel kan terugkeer, hoe beter.


    Die stuurwiel ruk in haar hande en die Mini is meteens traag. Dit trek regs en sy ry amper voor ’n aankomende paneelwa in, sodat die bestuurder sy kopligte wild flikker. Alicia rem te hard en die Mini se agterstewe swenk regs, dan oorkorrigeer sy en dié keer swenk dit links. Na ’n paar wilde plukke aan die stuurwiel kry sy die Mini langs die pad afgetrek – en stop met ’n stofwolk wat opwarrel. Die pad is donker en dra min verkeer.


    Sy sit eers om tot bedaring te kom. Haar asem jaag en haar hart klop in haar keel. Die voertuig agter haar het ook gestop, die bestuurder het seker gesien sy het amper beheer verloor.


    Alicia maak die deur oop en klim stadig uit. Sien die agterste band is pap. Dan kyk sy op na die man wat glimlaggend aangestap kom. Hy lyk bekend, maar sy kan hom nie onmiddellik plaas nie. Te donker ook.


    Dan is hy by haar, sy gesig duidelik, en sy word yskoud. Draai om om in die kar te spring. Hy gryp haar poniestert en pluk haar terug. Sy val op haar knieë, die koue metaal van ’n pistool teen haar wang. Sy word aan haar poniestert afgetrek, sodat sy na die skitterende sterre opkyk. Hoe ironies is haar laaste waarneming nie, dink sy: die sterreprag van die Melkweg.


    “Hallo, mooi ding. My gemis?” vra hy in haar oor.


    Daar is die geluid van ’n aankomende voertuig, en hoop vlam in haar op. Die bestuurder sal stop en haar te hulp snel. Dan sak die hoop weer die dieptes in as die voertuig verbyflits.


    Sy mond is steeds by haar oor. “Ek en jy gaan …”


    ’n Knettergeluid. Hy steun en ruk voor hy op die grond neersyg. Alicia draai om en sien ’n vrou in oefenklere. Effens uitasem. Taser in haar hand.


    “Het jy ’n selfoon?” vra sy.


    Verdwaas oorhandig Alicia haar selfoon aan die vrou, wat dit gebruik om ’n oproep te maak.


    “Hallo, Beheer! Adjudantoffisier Constance Bandjies hierso …”


    * * *


    In St. Petersburg styg ’n Russiese vragvliegtuig op. Sy eindbestemming: Swaziland, via Somalië. Aan boord, ’n klomp Oos-Europese vroue wat opgewonde uitsien na die werkgeleenthede en eggenote wat aan hulle belowe is. Beloftes van mooi weer en huise met blou swembaddens en groen grasperke, en mans wat met hulle sal trou en mooi na hulle sal omsien solank hulle hul deel van die ooreenkoms nakom: hou die huis skoon, maak kos en gee baie seks.


    Al wat egter waar is, is laasgenoemde. Wanneer hulle land, het die werkgeleenthede skielik opgedroog, bestaan die hubare mans nie meer nie en bly slegs die baie seks oor. Want hulle moet eerstens die koste van hul vlugte terugbetaal. Daarna moet betaal word vir hul klere, kos en verblyf. Alles met seks, want hoe anders kan hulle hulself onderhou?


    Hulle tydelike woning is ’n pakhuis in Swaziland, waar Chantelle Heyneman reeds op hulle wag. Waar die owerhede vertel word dat hulle in ’n klerefabriek werk. Dat hulle kleremaaksters is. Want hulle naai mos vir ’n lewe.


    * * *


    Die warm stort is verfrissend en Rex laat die water oor sy lyf spoel. Hy staan só vir vyf, tien minute. Hy moet sy volgende bewegings mooi oordink, nie weer so impulsief optree soos toe hy na Alicia gehardloop het nie.


    Horst was sy enigste kontak in die polisie. Hy sal met Misdaadintelligensie in verbinding moet tree, hoor hoe die operasie verder hanteer moet word. Hy het te ver gekom om nou alles te los en sal dit deurvoer, vir Horst. Daarna sal hy besluit wat hy met die res van sy lewe wil doen, maar vir nou moet hy Skoppensboer opspoor.


    Hy draai die water toe en gryp die handdoek. Hy sal Maandag kontak maak.


    * * *


    Januarie stap deur die misdaadtoneel. Hy sien die diefwering wat gebreek is waar die indringer toegang verkry het, maar verder is daar geen teken van roof nie: selfoon en beursie onaangeraak en so ook al die waardevolle items in die huis. Was dit ’n sluipmoord?


    “Hallo, Myron.” Haar stem stuur rillings teen sy ruggraat af. Hy draai om en sy staan in die deur, beeldskoon.


    “Hallo, Vi,” groet hy terug, draai dan om en beweeg na die studeerkamer. Moet afstand handhaaf.


    ’n Koord vir ’n Dell-skootrekenaar is aan die kragprop gekoppel, maar die rekenaar is nêrens te sien nie. Hy tel die drasak op … leeg. Trek die laaie en kaste oop. Geen teken daarvan nie. Gesteel? Dalk vir die inligting daarop? Moontlik ’n saak waaraan die brigadier gewerk het? Dalk hul operasie – Operasie Skoppensboer, soos hy daarna verwys? Hulle sal die huis en sy kantoor moet deursoek om te bevestig of die rekenaar weg is.


    Hy stap deur na Violet toe. Die ongemaklikheid teenoor haar is steeds in hom, maar die werk kom eerste.


    “Vi, kan ons die ballistiese toetse in dié saak saam met die een van Mikey Schmidt laat doen? Dit gee mos goeie rede om te druk vir vinnige results. ’n Brigadier van SAPS wat vermoor is.”


    “Ek maak so,” antwoord sy vriendelik.


    “Thanks.” Hy wonder wat van die agent in die Skoppensboer-saak geword het. Hy haal sy selfoon uit en soek die naam op: Niel Campher. Skakel. Kry sy stemposboodskap. Hy vra dat Campher hom dringend moet terugskakel en lui af.


    Die selfoon lui voor hy kans kry om dit in sy broeksak te druk.


    “When it rains, it pours,” sê hy vir homself terwyl hy na die nommer op die skerm kyk. Hy herken dit nie. “Kaptein Januarie?” Dan: “Wat? Hou hom net daar, ek is op pad!”


    En hy storm van die misdaadtoneel af.

    Die Astra se bande skreeu wanneer Januarie deur die draaie swiep. Die waarskuwing dat hy op spoed is, word deur die loeiende sirene verkondig en deur die tollende blou lig. Hy boor die petrolpedaal teen die vloer vas, angstig om daar te kom. Niks mag met die arrestasie verkeerd loop nie. Ontvoerder, polisiemoordenaar, rower – die vuilgoed moet sit. Vir ewig.


    Eindelik sien hy die welkome gesig van flitsende blou ligte in die verte. Hy voel hoe die teensluit-remstelsel inskop toe hy op die rempedaal spring.


    “Waar’s hy?” val hy met die deur in die huis as hy uitklim. Herken Alicia van sy besoek om haar verklaring te kry.


    “In die vên,” sê ’n vrou met ’n vietse lyfie in oefenklere. Sy wys na die vangwa wat langs die pad geparkeer staan. Januarie pluk die agterdeur oop en sien die bliksem daar sit, hande agter sy rug geboei, kop omlaag.


    “Hy’s nog bietjie groggy hiervan,” gaan die vrou voort en hou ’n Taser vir hom op.


    “Wie is jy?” vra hy verdwaas.


    “Die arresting officer, adjudant Bandjies,” antwoord sy koel.


    “Hoe nou?” Hy verstaan nie.


    Sy rol haar oë.


    “Kyk hier, ek en my flatmate deel ’n flat hier in Sunninghill, net anderkant daai bult. Ekke draf elke aand hier af en so om terug.”


    Handgebare help om te verduidelik.


    “Altyd met my Taser, vir die honde – hulle hardloop stert tussen die bene weg vir dié ding.”


    Sy druk die knoppie en die knetterende blou blitse laat Januarie terugdeins. Hy verstaan hoekom die honde vlug.


    “Nou, terwyl ek hardloop, sien ek in die distance hoe dié dame amper haar kar rol voor sy hom hier gestop kry. En ek sien hoe daai asshole agter haar stop – in daai kar.”


    Steeds handgebare ter illustrasie.


    “Toe ek nader kom, gewaar ek hoe hy haar probeer hijack met dié gun,” en sy hou die Walther PPQ op. “Toe Taser ek sy ass vuurwarm.”


    Sy druk weer die knoppie en Januarie deins weer onwillekeurig terug vir die blou blitse.


    “Lat ek nou mooi verstaan, sister. Jy het ’n gewapende misdadiger aangevat met ’n Taser?”


    “Net so.”


    Hy kyk haar in verwondering aan. “Kaptein Januarie, van die Valke,” stel hy homself voor en steek sy hand uit.


    Sy slaan haar oë skaam af toe sy dit skud. “Pleased to meet you,” sê sy sag.


    “Oh, the pleasure is all mine,” sê hy met ’n groot glimlag.


    Alicia maak keelskoon. “Verskoon tog, maar ek is reeds laat vir werk, het julle my nog hier nodig?”


    “Nee, maar laat ek gou die wiel vir jou ruil, Alicia.” Hy wil ’n goeie indruk maak voor dié adjudantjie. Soos ’n regte gentleman lyk.


    Want hy het die wal uitgeklim, uit die put van depressie. Die swart hond is verja deur ’n Taser-swaaiende vrou met ’n vietse lyfie. Thanks, Tammy, dink hy, but I’ll take it from here – die blues-klaaglied nou vervang met ’n swing-hooglied oor die liefde.


    * * *


    Rex hamer vir die soveelste keer met die onderkant van sy vuis teen Niel se dakwoonstel se voordeur. Eindelik gaan dit oop.


    Niel se hare is deurmekaar en hy is kaalbolyf, geklee in slegs ’n slaapbroek. Hy vee die slaap uit sy oë. “Vir wat raas jy so?” Hy gaap, draai om en los die deur oop sodat Rex kan inkom.


    “Waar was jy? Ek probeer jou al van gister af in die hande kry!”


    “My foon se battery is pap. Ek het nie ’n laaier by my gehad nie. Wie’s dood?” vra hy sarkasties en haal lemoensap uit die yskas. Wil sommer uit die bottel drink.


    “Horst,” antwoord Rex sag.


    Niel versteen met die bottel halfpad na sy mond. “Wat?! Shit, Rex, ek is jammer, ek het nie geweet nie … Hoe? Wanneer?”


    “Ek het gister uitgevind. Het heel moontlik Vrydagaand gebeur. Blykbaar geskiet, maar ek is nie seker nie. Weet jy enigiets hiervan?”


    “Nee, ek belowe, niks. Hoe sal ek iets daarvan weet?” keer hy.


    “Want jy is deel van hierdie wêreld, die gespuis.”


    “Rex, ek is nie ’n moordenaar nie. Ek doen dalk verkeerde goed, maar niks gewelddadigs nie, ek is nie by sulke goed betrokke nie.”


    “As jy in dié wêreld is, is jy deel daarvan, Niel. Deel van alles. Net soos jou heroes, die Stander-bende, wat ’n onskuldige Malene Henn geskiet en vir dood gelos het. Hulle moes geweld pleeg toe dit nodig was. Dit vorm deel van die lewenstyl, hulle was nie die Robin Hoods wat jy dink nie. So jy is net so skuldig soos die ou wat Alicia wou ontvoer. Skuldig omdat jy jou met sulke mense vereenselwig deur die lewenstyl aan te neem. Omdat jy nie die sogenaamde wettige regering onderskryf nie. Dis mos hoe jy daarna verwys het? Jy wou weet waarom ek doen wat ek doen? Ek doen dit as gevolg van Faizel Plaatjies!”


    “Wie de hel is Faizel Plaatjies?”


    “Faizel Plaatjies is ’n lae lak wat ook ’n vinnige geldjie wou maak. Onskadelik. Kaap ’n motor vir ’n sindikaat wat die gesteelde voertuie Mosambiek toe smokkel, en jy maak vinnig goeie geld sonder veel moeite. Druk net ’n pistool teen die bestuurder se kop en vat die kar. Op bestelling. Ek soek ’n wit Mercedes-Benz C200, Faizel, en ek het een gespot. Dis ’n vrouebestuurder, so maklik soos val uit ’n boom. Al probleem was, om die moed bymekaar te skraap vir sy eerste kaping, het Faizel Plaatjies homself hoog gerook aan Tik. En toe hy by die verkeerslig die pistool teen die vrou se kop druk en sy instinktief haar hand na haar maag skuif om haar ongebore baba te beskerm, interpreteer hy dit as ’n daad van aggressie …”


    Rex word stil en besef hy is in trane. Hy sluk swaar voor hy voortgaan, sy stem breek.


    “En toe trek hy die sneller, en my vrou en ons ongebore baba verloor hul lewens op ’n straathoek. Omdat Faizel Plaatjies vinnig wou geld maak. Jy kan jouself nie van die geweld distansieer nie, Niel … As jy eers in is, is jy in. Volkome.”


    Rex draai om en stap deur toe en gaan uit.


    Niel kom agter dat hy self swaar sluk, in so ’n mate dat die swartkop meisie wat poedelnakend aangestap kom, wil weet: “Wat’s fout, baby?”


    “Niks,” sê hy. “Gaan trek aan.”


    Sy wip haar vir hom en storm terug slaapkamer toe.


    * * *


    “Jy gaan Maandagoggend in die hof verskyn, pappie. En dan gaan ons borgtog teenstaan. Want ek het jou op ’n string klagte: moord op die arme oom Basie, huisbraak by Chantelle se bure, huisbraak met die opset om te ontvoer én die ontvoering van Chantelle Heyneman, diefstal van haar Getz en later die Citi. En dan is daar nog armed robbery times five.”


    Mikey kyk hom vraend aan.


    “Die verpleër se klere, toe die bike, twee charges by die petrolstasie, een vir die cash en een vir die petrol, en toe die 370Z.” Januarie tel hulle op sy vingers af. “Five. En dan die ergste: dubbele moord. En een van die slagoffers was ’n geregsdienaar, which carries a minimum sentence, boet – life imprisonment.”


    “Julle ondersoek kak, ek het nie die security guard geskiet nie. Die polisieman het. Koelbloedig. As julle ballistics gedoen het, sou julle dit geweet het, en ek het die poot uit selfverdediging geskiet. Hy het my in my stoor aangeval.”


    Januarie maak of hy dit ignoreer, maar die stelling raak hom tog. Die wag was ongewapen, so as ballistiese toetse bewys dat Neethling se vuurwapen die doodskoot gevuur het, beteken dit dat hy hom wel koelbloedig vermoor het, met ’n ongelisensieerde vuurwapen. ’n Roekelose polisieman wat die een of ander verbintenis met Sphinx Traders het. Hy steek egter sy kommer weg.


    “Dan is daar die aanranding op die polisieman by die hospitaal en die roof van sy pistool. Die poging om Alicia Vermeulen uit haar woonstel te ontvoer. Dan die voorval laas nag. En ek wed as ek ballisties terugkry, het jy brigadier Horst Faber ook vermoor.”


    “Dit was nie ek nie.”


    “Dan nog die vervalsing en uitgifte van al die paspoorte en die identiteitsdokumente wat jy so uitgedeel het met die kontrakte wat jy aangegaan het. Die bedrog by Sunninghill Hospitaal. Besit van al die ongelisensieerde vuurwapens en die ammunisie. En just for fun, gaan ek die rig van ’n vuurwapen en afvuur van ’n vuurwapen in ’n munisipale gebied ingooi. En met dít alles sal ek racketeering en money laundering ook kan bewys. My kop word seer as ek aan al die possibilities dink. So jy kyk na multiple life sentences, boeta. Open-and-shut cases. So daar is net een vraag: Waar is Chantelle Heyneman? Gee haar vir my en ek praat met die aanklaer, sien wat ons vir jou kan doen. Dalk vra dat die vonnisse concurrently run.”


    “Ek sê jou wat, platpoot, gee my ’n deal en ek gee jou meer as dit. Gee my indemnity against prosecution en ek maak dit vir jou die moeite werd.”


    “Is jy seker jy wil nie ’n prokureur hê nie? Want jy praat kak. Vrywarings is vir small fish, en dit is jy nie.”


    “Ek kan jou groter gee, die grootste vis.”


    “Wie is dit?”


    “Hoe klink ’n klomp crooked cops vir jou? Dink net, as jy die een is wat ’n sindikaat bestaande uit whitey-polisiemanne ontbloot. Hoe klink ‘majoor Januarie’ vir jou?”


    “Soet, soos heuning op die tong, only one problem, jy’t nie die power om my te bevorder nie. Waar’s die meisie?”


    “Nee, jy soek nie die glory nie. Jy’s nie ernstig nie. Bring vir my ’n poliesman wat ernstig is. Iemand met wie ek kan gesels en wat na my sal luister.”


    “Jy het niks om my aan te bied nie, waar’s die meisie?”


    “Ek het. Hoe klink Sphinx Traders vir jou, kaptéin Januarie? Al gehoor van dit? A, jou gesig verraai jou, jy ken dit. Ek kan dit vir jou gee. Die hele kaboedel. En die girl, by the way, is seker al lankal in Swaziland. As sy nie al in Israel is nie. Ek het haar in opdrag van Skoppensboer ontvoer. Ek is seker julle soek met seer harte na hom ook. En hy’s deel van die kaboedel. Die grootbaas. Kry vir my ’n prokureur en werk ’n deal uit, want ek gaan vir jou die catch van die century gee.”

    Maandagoggend slaap Rex laat. Die slaap het hom heelnag ontwyk. Horst se dood het die valdeur na die dieptes oopgemaak, demone uit die verlede vrygelaat. Hy was weer in sy prokureurskantoor, stapels veelkleurige lêers op die vloer, stoele en lessenaar, die kliënt se naam met swart merkpen skuins oor die voorkant van elkeen geskryf. Regshandboeke en wetboeke tussen die lêers, byderhand ter voorbereiding vir litigasie. Die telefoon het die skakeltoon van ’n interne oproep gegee.


    “Tannie Magda?” het hy geantwoord. Kan sy gou pla? Seker, het hy geantwoord. Toe ’n ligte klop, haar gesig nie die gewone toonbeeld van vriendelikheid nie. Sy weet hy wou nie gesteur word nie, maar hier is iemand wat hom dringend moet spreek. Toe breek haar selfbeheer en sy draai in trane weg met: “Ai, Rex!”


    Hy het bekommerd agter die lessenaar opgestaan toe twee polisiebeamptes in uniform die kantoor binnestap. Inspekteur Jackson wat al die praatwerk gedoen het en sersant Khumalo wat somber waargeneem het, om te leer hoe slegte nuus meegedeel word: Maak eers seker dis die regte persoon wat dit kry. Tannie Magda sou dit bevestig het. Geen “Hoe gaan dit?” of praatjies oor die weer nie. Begin met: “Dit spyt my om u mee te deel …” En wanneer die nuus gelewer is, sal die persoon heel moontlik dankie sê, outomaties, weens die skok. Moet om liefdeswil nie ook outomaties met die gewone “Dit was ’n plesier” antwoord nie, want dit is geen plesier om die een te wees wat die mat onder iemand uitruk nie. Wat sien hoe sy gesig daardie emosies weerspieël nie. Die skok en onvermoë om die nuus te aanvaar, met vrae soos: “Is julle seker?” Dalk is daar ’n fout, dalk het julle die verkeerde persoon. Die eerste stap in die proses van verwerking is ontkenning. Dit is nie ’n plesier om medelye te toon en geduldig hulp te verleen by die eerste klein treë na aanvaarding – die “Ja, ons is seker” – en te weet die ergste kom nog nie: “U moet asseblief die lyk kom uitken.” Want, hoewel ons seker is, moet naasbestaandes dit bevestig; lykshuis toe gaan om deur ’n glasmuur die geliefde of naasbestaande te identifiseer. Nie soos in die flieks nie, want in die werklike lewe werp naasbestaandes hulself soms histeries op die lyke. Daarom die glasmuur, die eerste treetjie in die proses van afskeid neem. Eers die glasmuur, dan die deksel van die houtkis, dan ’n laag grond. ’n Vars hoop wat wys: Hier lê ’n geliefde, pas begrawe. Die vars hoop later bedek met ’n grafsteen, om soos al die ander grafte te lyk. Die finale afstand.


    Net die herinneringe wat oorbly, gevoed deur foto’s en video’s … en stempos-opnames. Want die skuldigbevinding van die verantwoordelike persoon bring min vertroosting. Watter verskil maak dit werklik of hy op parool vrygelaat word of die res van sy lewe agter slot en grendel sit? Sy is steeds weg. Haar reuke in die huis wat so vinnig vervaag het. Die klere in die kas wat muf ruik. Die beddegoed skoon. Die tekens dat sy hier was al moeiliker om waar te neem. Al wat oorbly, is haar stem, die opname wat in die kuberruim wag totdat hy dit oproep. Selfs die motor waarin haar lewe beëindig is, is weg, deur die versekeringsmaatskappy afgeskryf nadat dit gerol is deur die bestuurder wat hoog was op Tik.


    ’n Ondersoekbeampte se droomsaak. ’n Verdagte wat bewusteloos in die wrak van die gekaapte voertuig gevind is, moordwapen in sy besit, ballistiese toetse en vingerafdrukke onweerlegbaar. Skuldig gepleit in ’n onderhandeling wat die modus operandi in besonderhede uiteengesit het. Wetgewing wat ’n minimum vonnis vir die misdaad vereis tensy daar buitengewone omstandighede is, wat daar in dié geval nie was nie.


    Die demone het om en om hom gewoel, hom getart, gemartel. Hy kon hulle nie weer na die dieptes verja nie. Kon nie weer die valdeur toekry nie. Oor en oor het hy na die opname van haar stem geluister. Na die vrolike “Bye”.


    Die woorde wat in sy kop gemaal het: Dié wat dors na lewe sál drink. Want daar was ’n nuwe teenwoordigheid, die gesig van ’n engel wat keer op keer opgeduik het om die demone namens hom te verja. Diepblou oë en ’n asemrowende glimlag. Met nuwe reuke, dié van sjampoe en parfuum wat om hom gewarrel het nadat sy hom vasgehou het. Getroos het. Soos D.J. Opperman geskryf het, daar’s ’n vrou in elke geur!


    Maar die demone was te sterk en te veel. Keer op keer was hulle terug. Iewers na halfvier was die moegheid uiteindelik te groot en het die slaap hom kom haal. Want dié wat dors na lewe sál drink.


    * * *


    Januarie is trots op sy eie ondersoekvernuf. Die Cessna 208 Caravan kom met luide enjinlawaai en draaiende propeller aangerol, dan skakel die vlieënier die enjin af as die vliegtuig tot stilstand kom. Januarie stap breëbors nader toe die oorgewig man al sukkelend uitklim. Die deurmekaar grys hare wat onder sy verbleikte donkerblou bofbalpet uitsteek, het dringend ’n sny nodig en sweetkolle slaan onder sy armholtes deur op die beige knoophemp. Hy dra ’n rugby-oefenbroek en -kouse met bruin velskoene daarby. Hy frons toe hy iemand voor hom sien staan, dan val sy oë op die Z88 wat knus in Januarie se heupholster lê. Sy gesig vertrek effens.


    Januarie glimlag en druk die lasbrief triomfantlik teen die groot bors vas. “So bietjie leesstof vir jou saamgebring, Dolf.”


    “Wie is jy?” vra die man, duidelik verbaas dat Januarie sy naam ken.


    “Kaptein Januarie, van die Valke.” Hy wink Bleskop nader. “Search die vliegtuig met ’n fine-tooth comb. Ek soek DNA.” Wend hom weer tot die ander man: “En Dolfie, as ek dit kry, het jy jare se kak!”


    “Ek weet nie waarvan jy praat nie.”


    “Ek praat van jou vinnige trippie Swaziland toe, Dolfie. Ek vermoed jy het ’n passasier gehad wat nie ’n kaartjie gekoop het nie. En as ek Chantelle Heyneman se DNA in jou vliegtuig kry, gaan ek seker maak jou klein charter company word die nuutste eiendom van die Asset Forfeiture Unit, en jy die nuutste inwoner van C-Max. Lekker long-term accommodation. Jy sien, Dolfie, DNA lieg nie. And don’t judge a book by its cover. Bleskop is een van die slimste klein swernote wat ek ken. Hy het net een haar, of ’n plassie bloed, of selfs ’n droë stukkie vel nodig. En as sy geslaap het, hoop ek vir jou part sy het nie gekwyl nie, want daai spoegies sal genoeg wees vir ’n goeie sample.”


    Januarie kan sien hoe die man al meer begin sweet. Te onkant betrap om slimstreke uit te haal. Hy besluit om die skroef stywer te draai. “Jy sien, Dolfie, die probleem vir jou is, hoe gaan jy háár DNA in jóú vliegtuig verduidelik? Want as haar DNA in jou vliegtuig is, plaas dit haar hier binne. En jy doen nie plesierritte nie. So, hoekom was Chantelle Heyneman dan in jou vliegtuig? Dit maak jou medepligtig aan ’n stríng misdade – moord, ontvoering, huisbraak, diefstal, ag, ek kan nie nou alles onthou nie, maar die prosecutor gaan ’n field day hê wanneer hy jou met die boek gooi.” Hy draai na Bleskop. “Hoe lyk dit, kry jy iets?”


    “Dit sal nog ’n rukkie neem, dan sal ek gaan prosesseer.”


    “Take your time, daar’s nie haas nie. Dolfie, ek soek die big fish. As jy met my praat voor ek in my kar klim, sal ek dit vir die aanklaer noem … maar as my kar se deur toeklap, is jy op jou eie.”


    Januarie verbeel hom hy hoor hoe die ratte in Dolf se kop draai terwyl hy wag.


    “Kom ons ry,” beveel hy toe die vliegtuig klaar verwerk is en stap na die Astra, met Bleskop net agter hom.


    “Wag!” roep Dolf.


    * * *


    Rex maak die woonsteldeur op ’n skrefie oop, die Heckler & Koch in sy regterhand, die loop teen die binnekant van die deur vasgedruk en op die besoeker gerig. Regterwysvinger op die sneller, die 9 mm-projektiel in die pistool se kamer gereed om die hout te deurboor as die slagpen op die doppie kap.


    “Meneer Reynecke?” vra die man terwyl hy sy SAPD-aanstellingsertifikaat in die lug hou. Rex staar na die foto en die naam. “Ek is kaptein Hattingh, van Misdaadintelligensie. Mag ek asseblief inkom?”


    “Ek is nie aangetrek nie. In verband waarmee is dit?”


    Die man se oë dwaal van Rex se kaal bolyf oor sy lang pajamabroek na sy kaal voete. Fokus dan weer na bo, op sy deurmekaar hare.


    “Ek is jammer, maar ek bring slegte nuus in verband met brigadier Horst Faber.”


    “Wie is dit?” Alarmligte flits in Rex se kop. Iets is nie pluis nie.


    “Kom nou, meneer Reynecke, ons is bewus daarvan dat u een van sy operateurs was,” fluister die man.


    “Jammer, ek weet nie waarvan jy praat nie.”


    “Dan is ons inligting seker verkeerd.” Die lig in die man se oë wek nog meer agterdog by Rex. “Jammer dat ek gepla het.”


    Dan ruk die man ’n vuurwapen agter sy rug uit. Die Heckler & Koch blaf egter drie keer voor hy die CZ75 op Rex kan rig en dit kletter op die vloer as hy neersyg, hand op sy buik, bloed wat deur sy vingers sypel.

    Buite Rex se woonstelkompleks is die bestuurder van die blou Ford Focus ST, wat die Golf GTI vervang het, besig met ’n oproep op sy selfoon.


    “Ons het hom opgespoor. Hattingh is nou by die woonstel om seker te maak. Dan wag ons net vir die regte oomblik om hom te gryp.”


    “Ek soek hom lewend. Vat hom pakhuis toe wanneer julle hom het en skakel my dan,” antwoord Skoppensboer en beëindig die oproep.


    * * *


    Skoppensboer sit die selfoon op die koffietafel neer, tel die glas whisky op en teug selftevrede daaraan. Steeds in beheer, net die laaste paar kinkels uitstryk en dan is dinge weer soos dit moet wees.


    Hy wend hom tot sy gas: “Jou inligting was korrek. Ons sal Reynecke binnekort onder beheer hê. Dan sal ons aandag gee aan die kriminele klagte teen jou en kan ons weer besigheid soos normaal bedryf. Gesundheit.” Hy lig sy glas.


    Op die leerbank oorkant hom glimlag die man breed en lig sy eie glas. “Cheers,” sê Niel Campher en vat ’n groot sluk van sy whisky.


    * * *


    In die Ford Focus kyk die bestuurder op sy horlosie. Meer as twintig minute, wat kan so lank neem? Dalk het die sekuriteitswag by die hek moeilikheid gegee. Deesdae sukkel die polisie te veel. In die ou dae sou hy die wag ’n snotklap gegee het en gesê het hy moet sy plek ken. Nuwe Suid-Afrika se gat!


    Dan hardloop die rillings teen sy rug af. Die Audi S5 trek by die kompleks uit en ry die straat af. Waar de donner is Hattingh? Hy trek die Focus tot voor die hek en loer deur die gapings van die palissade. Geen teken van hom nie. Hy is in ’n tweestryd gewikkel: volg die Audi, of wag vir Hattingh? Hy sien hoe die Audi se remligte by die stopstraat flits voor dit links draai en buite sig verdwyn. Hy sal Hattingh later kom haal, of hy kan bel vir ’n ander geleentheid. Hy druk die kar in rat en trek vinnig weg. Sit sy linkerwysvinger op die skakelaar vir die sirene, die een kant gemerk “Wail” en die ander “Yelp”. Dit gee kort, skril skreeugeluide toe hy die skakelaar by die stopstraat manipuleer: aan-af-aan-af. ’n Aankomende voertuig flits sy ligte en verminder snelheid, en hy vat die gaping. Skakel dan die sirene af.


    Hy sien die Audi waar dit aan die ander kant van die duikweg uitklim, versnel en sny deur die verkeer om dit in te haal. Haal sy selfoon uit en skakel Hattingh se nommer. Dit lui lank voor hy die stemposboodskap hoor. Dinge het sonder twyfel skeefgeloop. Hy gooi die selfoon op die passasiersitplek, skakel die sirene aan en plak die blou lig op die dak. Hy gaan die bliksem nóú aftrek en vrekskiet.


    Hy haal sy amptelike vuurwapen uit. Die ongelisensieerde CZ75 sal te moeilik wees om later te verduidelik, al verkies hy Dimitri se geskenk bo die Z88.


    * * *


    Rex se gedagtes is ’n warboel van vrae. Hoekom sal ’n polisiebeampte, met ’n nie-amptelike wapen wat boonop met ’n knaldemper toegerus is, by sy woonstel opdaag en hom probeer doodskiet? Of wou die man hom nie skiet nie? Daar was nie tyd vir wag en kyk nie. Hou dit verband met die moord op Horst? Polisiemanne betrokke? Kan tog nie wees nie.


    Hy sien in sy truspieël ’n voertuig met ’n flitsende blou lig aangejaag kom. Trap die pedaal van die S5, en die enjin brul soos die motor versnel. Hy aktiveer die Bluetooth-stelsel en sê: “Niel Campher.” Die stelsel skakel Niel se nommer; die geluid van die luiende foon speel deur die luidsprekers.


    Stempos. Rex swets en beëindig die oproep sonder om ’n boodskap te los. Hy sê ’n volgende naam hardop.


    “Hallo,” antwoord Weasel amper dadelik.


    “Weasel, dis Rex, weet jy dalk waar Niel is?”


    “Klink of jy vinnig ry,” kom dit droogweg deur die luidsprekers.


    “Ja, ek jaag vir die polisie weg en het hulp nodig. Voor die helikopters bo my begin wemel.”


    “Staan by, waar’s jy?”


    Rex hoor hoe Weasel die toetsbord van sy rekenaar manipuleer.


    “Op die M1-Suid. Ek is amper by Wits.”


    “OK, ek gaan jou met ’n paar draaie tot by die workshop bring. Die deur sal oop wees wanneer jy hier kom. Ry in en dan sal ek dit agter jou toemaak. Maar jy moet seker maak daar is genoeg gap agter jou sodat hulle jou nie hier sien inry nie. Vat die Smitstraat-afrit en draai regs by die groen robot.”


    “Wie sê dit sal groen wees?”


    “Ek, want ek gaan seker maak dit is groen wanneer jy daar kom. So, praat met my – ek wil weet presies waar jy is, elke sekonde. En dis belangrik dat jy die roete volg wat ek verduidelik, want dit is al robotte wat ek op my stelsel het.”


    “So jy speel gereeld hierdie speletjie?”


    “Ask no questions, hear no lies.”


    “OK, ek sien die Smitstraat-afrit, driehonderd meter van die afrit af; tweehonderd; eenhonderd; ek is by die afrit. Sestig meter van die robot af – dit is rooi op die oomblik; dertig; dit is groen!”


    “Ek weet dit – sê my wanneer jy naby is sodat ek dit rooi kan maak.”


    “Twintig, tien, daar slaan dit geel. Was dit jy?”


    “Natuurlik. Polisie?”


    Rex kyk in die truspieël. “Steeds ’n ent agter my. Hy sal bietjie sukkel om oor die kruising te kom.”


    “OK, tweede robot links, maar sê my wanneer jy oor die eerste robot ry sodat ek dit rooi kan maak.”


    * * *


    Die roldeur val agter Rex toe en hy skakel die Audi se enjin af. Weasel staan by die deur met ’n iPad in sy hand. Hy bestudeer die skerm aandagtig terwyl hy aangestap kom, druk met sy wysvinger op die skerm.


    “Geen teken van hom nie.” Hy draai sodat Rex ook die beeld kan sien: die area buite die werkwinkel. Elke tik van die vinger bring ’n ander hoek vanaf ’n ander kamera op die skerm. Die straat is vol voertuie, meestal taxi’s, al toetende. Vrugtesmouse staan die sypaadjie vol en probeer hul ware aan die voetgangers afsmeer. Binne die werkwinkel werskaf mense aan voertuie en staar elke nou en dan na Rex.


    “Sleutel,” hou Weasel sy hand uit. Rex oorhandig dit en Weasel wink ’n jong man nader, oorhandig die sleutel aan hom sonder om iets te sê. Die jong man spring in die Audi en ry dit teen ryvlakke op tot agter in ’n trok wat gereed staan.


    “Wag eers,” sê Rex en haal die tas wat hy inderhaas gepak het uit die kattebak. Die jong man klap die trok se agterdeure toe en vertrek daarmee deur ’n ander roldeur in die oorkantse muur van die werkwinkel.


    “Hy sal gestoor word totdat dit veilig is om hom weer te ry,” verseker Weasel hom. “Intussen kan jy daai een gebruik.”


    Rex kyk na waar Weasel wys. “Jy is nie ernstig nie?!”


    “Dis al een met getinte ruite. En hulle sal nooit verwag dat jý so iets sal ry nie. Tensy jy ’n bike wil ry? Die helmet sal jou gesig ook wegsteek.”


    “Nee, gee maar,” sug Rex en hou sy hand uit. Sy vorige ervaring met ’n motorfiets het nie goed afgeloop nie. “En Weasel, ek waardeer dit opreg. Ek skuld jou.”


    “Ag!” sê Weasel en maak weer die skaam handbeweging terwyl hy effens bloos.


    * * *


    Januarie staar na die windgat Mikey wat oorkant hom sit. Dié verwag oënskynlik terugvoer op sy aanbod om as staatsgetuie teen die sindikaat van korrupte polisiemanne te getuig in ruil vir vrywaring teen vervolging. Persoonlik dink hy die man is ’n psigopaat wat in ’n inrigting hoort. Mikey sit en grynslag, klaarblyklik oortuig dat die Staat sy aanbod gaan aanvaar. Januarie het hom nou lank genoeg laat wag.


    “Dink jy regtig ek is bereid om jou ’n deal te gee? Weet jy in watse toestand is die Heyneman-gesin? Hulle wonder elke dag of hul dogter na hulle gaan terugkeer. Ek moes hulle meedeel hul dogter is in Swaziland en dat ons die Swazi-koning en -parlement moes nader vir samewerking. Dink jy ék sal na hulle toe gaan en sê ons gaan die man wat haar ontvoer het indemnity aanbied omdat hy beweer hy het inligting oor korrupte polisiemanne en die een of ander skim genaamd Skoppensboer? Dink jy ek kan hulle in die oë kyk en daai boodskap aan hulle oordra? Aikôna! Jy gaan vervolg word, jou …” Hy bedwing hom. “Daar is geen vrywaring op die tafel nie. As jy jou samewerking gee, kan ons kyk na ’n pleitooreenkoms en strafversagting. Maar tronk toe gaan jy.”


    Hy geniet dit om die man te sien bleek raak. Die selfvoldaanheid is skoonveld. Januarie voeg by: “Al waarin ek nou belangstel, is om Chantelle Heyneman veilig aan haar familie terug te besorg.”


    “OK, ek kan help daarmee,” probeer Mikey red wat te redde is.


    “Jy’s te laat.” Januarie lag toe hy opstaan en deur toe loop. “Iemand het jou voorgespring en klaar ’n lekker deal vir homself beding. Ons weet presies waar sy is en ék gaan haar haal, met ’n hele army. Hulle wag reeds vir my by die army support base in Nelspruit, besig om te refuel. Ek vlieg nou soontoe in ’n Oryx-tjopper. My eerste trip in een van daai! So, you’ve made your bed, now you must lie in it.”


    Hy trek die deur toe en hoor hoe Mikey beloftes van Sphinx Traders en Skoppensboer agter hom aan skreeu.


    “Sê my wat jy weet en ek sal sien what to do!” skree Januarie met ’n glimlag terug.


    * * *


    Rex sukkel om aan die breedte van die Hummer H2 gewoond te raak. ’n Tannie in ’n A-klas-Mercedes het verwoed haar arm geswaai en die toeter geblaas nadat hy haar amper van die pad af gedruk het. Die Hummer is goudgeel met swart vensters en laeprofiel-bande. Die vier-en-twintig-duim-wiele is toegerus met verchroomde Spinners en verder het die voertuig elke moontlike verchroomde bykomstigheid: kant-trappe, bosbreker, die lot. Nie die mees onopsigtelike voertuig om in weg te kruip nie, en dit gaan hom ’n fortuin in brandstof kos.


    Dit het Weasel vyftien minute geneem om ’n iPod vol kwaito-musiek te laai. Speel dit lekker hard, was sy opdrag, hulle moenie dink daar’s ’n whitey in dié kar nie. Mandoza se “Nkalakatha” speel tans en Rex wonder of hy reg hoor toe daar Afrikaanse lirieke opduik. Die ritme is aansteeklik en dit verbaas hom hoeveel hy daarvan hou.


    Hy moet Campher in die hande kry om te hoor wie sy kontak in die polisie was; die een wat hom oorspronklik gearresteer en die ooreenkoms met hom aangegaan het. Dalk is dit ’n skoon polisieman. Want op die oomblik weet Rex nie wie om te vertrou nie.


    Hy stuur die Hummer in Sandton se rigting, na Niel se dakwoonstel toe.


    * * *


    Mikey stap by die agterdeure van die hof uit na die parkeerarea, sy hande agter sy rug geboei. Die ry gevangenes voor hom klim een vir een agter in die drieton-Mitsubishi Canter van die SAPD.


    Toe hy teen die randsteen afklim, knak sy been onder hom en hy val vooroor, gesig eerste op die teer.


    “Get up!” skree die sersant wat die Canter se agterdeur oophou vir die gevangenes om in te klim. Hy loop nader en trek Mikey aan die arm om hom op te help.


    Dan sien hy die plas bloed op die teer, die lewelose oë en die rooi kolletjie op Mikey se voorkop. Dit neem hom ’n rukkie om te registreer wat gebeur het.


    “Get down!” skree hy en pluk sy pistool uit. Sy oë gaan vinnig oor die aanliggende geboue. Maar die skoot sou van verder gekom het.


    * * *


    Amper ’n halwe kilometer daarvandaan glimlag die man terwyl hy die konsternasie deur die teleskoop aanskou.


    “Dis vir Neethling, doos,” mompel hy en vou die tweepoot van die Israeliese Galatz 7.62 mm-sluipskuttersgeweer toe. Dan haal hy dit tydsaam uitmekaar en pak die stukke sorgvuldig in ’n sportsak, die teleskoop en knaldemper eerste. Hy soek op die grond, tel die geelkoper-doppie op en gooi dit ook in die sak. Dan vou hy die kante van die grondseil waarop hy gekniel het in, voordat hy dit klein oprol en ook in die sportsak druk. Hy maak seker dat al die ritssluiters toe is en gooi die sak oor sy skouer. Hy twyfel of daar ooit vasgestel sal word dat die doodskoot van hier af gekom het, maar hy wil geen bewyse agterlaat nie.


    Hy trek die handskoene uit terwyl hy terugkeer na sy swart Ford F250-dubbelkajuitbakkie wat onder in die straat geparkeer staan. Gooi die sportsak op die agterste sitplek en haal sy selfoon uit om ’n oproep te maak.


    “Dis gedoen,” sê hy en druk die foon dood.


    * * *


    Alicia ruik die oggendbries toe sy by Sunninghill Hospitaal se deure uitstap. Sy voel verbasend goed, al het sy ’n lang nagskof agter die rug. Michiel is weer by sy pa en sy is lus om iets te gaan doen – nie om te slaap nie.


    “Alicia!” roep iemand en sy soek die persoon. Dan flits ’n geel monster se ligte en sy stap versigtig nader. Sy bars uit van die lag toe Rex by die venster van die Hummer uitloer. Trane rol oor haar wange.


    “Waar kry jy dit?” vra sy uiteindelik.


    “Dis ’n loaner, van Weasel.” Hy is nie geamuseerd nie. “Weet jy dalk waar Niel is? Ek kry hom nie in die hande nie.”


    “Nee, glad nie.” Sy vee die trane versigtig weg sodat haar grimering nie smeer nie. “Eintlik het ek lank laas iets van hom gehoor,” sê sy nou meer ernstig, effens bekommerd.


    “Klim in. Ons moet hom gaan soek.”


    “In daardie ding? Moet ons nie eerder my Mini vat nie?”


    “Nee, hierdie voertuig is meer klandestien.”


    “Ekskuus?” vra sy met ’n sarkastiese stemtoon.


    “Die vensters is getint.”


    Sy klim in en lag weer toe die kwaito-musiek begin blêr wanneer Rex die sleutel draai.


    “Deel van die dekmantel.” Hy draai darem die volume af toe hy wegtrek. “Ons sal later jou kar kom haal. Weet jy dalk waar Tiny bly?”


    “Ja, maar jy gaan eers vir my ontbyt koop, want ek is vrek honger.”


    “OK, maar sal jy omgee as ons iets by ’n drive-through kry? Ek kruip weg, vir die polisie.”


    * * *


    Die Antonov An-12-vragvliegtuig se vier turbopropeller-enjins draai terwyl dit voor die loods staan. Die Russiese vlieënier is besig om die voor-vlugprosedure uit te voer. Binnekort sal dit opstyg van Matsapha-lughawe naby Manzini, om die lang vlug na Tel Aviv aan te pak. In die ruim sit die Oos-Europese vroue wie se drome verpletter is nadat hulle hul tuislande verlaat het, en die gewapende mans wat bevele blaf in die tale van die voormalige kommunistiese lande.


    Een meisie verstaan egter nie die bevele nie, want dit is nie in Afrikaans nie. Chantelle Heyneman kyk verwilderd na die mense om haar, onseker oor waar sy haar bevind, wat die datum is en hoe sy in die eerste plek hier gekom het.


    Dan kry die vlieënier ’n radioboodskap van die beheertoring af. Geen toestemming om op te styg nie. Hy skakel die enjins af en wag. Hy vermoed onraad, noem dit vir sy makkers. Die volgende oomblik sien hy die militêre en polisievoertuie wat op ’n afstand aangejaag kom. Wys dit aan die ander uit. En kry die bevel van een van sy makkers, sy senior. Styg op, nou!


    Hy manipuleer die kontroles en die vliegtuig begin vorentoe rol, die aanloopbaan ’n entjie weg. Hulle sal sonder toestemming opstyg. Die lughawe is in elk geval nooit besig nie. Die vliegtuig tel stadig spoed op terwyl die vier enjins se gedreun toeneem.


    Alle oë is op die aankomende voertuie gerig, die aanvalsgewere van die manne in die vliegkajuit in gereedheid. Maar die voertuie is nog ver en hulle sal met gemak opstyg voor die konvooi hulle kan onderskep.


    Die vliegtuig sluit by ’n systrook van die aanloopbaan aan. Vyftig meter tot op die aanloopbaan. Die bemanning van die beheertoring skree oor die eter en die vlieënier ruk die kopstuk af.


    Hy vloek dié skilpad wat hy besig is om te stuur. As die dekade lange projek van die King Mswati III Internasionale Lughawe tagtig kilometer oos van Mbabane al klaar was, sou hy ’n moderner, groter vragvliegtuig kon gebruik en was hulle lankal in die lug. Maar as gevolg van die land se sukkelende ekonomie is daardie biljoen-Amerikaanse-dollar-projek wat reeds voor die 2010 FIFA-Wêreldbekertoernooi in Suid-Afrika afgehandel moes gewees het, steeds nie operasioneel nie. En nou sukkel hy voort teen die An-12 se slakkepas.


    Hy sluit by die aanloopbaan aan en die bemanning lag toe hulle sien hoe ver die konvooi steeds van hulle af is. Die vliegtuig vermeerder spoed en die afstand tussen hulle en die konvooi vergroot. Hulle sal binnekort in die lug wees.


    Dit is toe dat ’n Rooivalk-aanvalshelikopter van 16 Eskader in Bloemspruit oor die rantjie spring. Die F2 se 20 mm-kanon spoeg vuur uit die Rooivalk se neus en die Antonov se stertvin skeur aan flarde.


    Die vlieënier stop die vliegtuig, beveel sy makkers om te ontplooi terwyl die Rooivalk dreigend voor die Antonov hangsweef.


    Die bemanningslede laat nie op hulle wag nie, laat die vroue oor aan hul lot en spring by een van die sydeure uit. Vuur op die steeds naderende konvooi. Die voertuie trek dwars en insittendes neem dekking.


    Een van die Russe rig ’n vuurpyllanseerder op die Rooivalk, maar die 20 mm-kanon skeur hom middeldeur. Die lanseerder kletter op die grond en die vuurpyl word wel afgevuur. Die trajek neem dit onderdeur die gebroke stert van die Antonov, in die rigting van die Swazi-koning se kontroversiële McDonnell Douglas DC-9-straler wat hy vir sy vier-en-veertigste verjaardag ontvang het, waar dit buite een van die loodse staan. Die vuurpyl tref dit halfpad tussen vlerk en stert en die ontploffing laat almal platval.

    Alicia was briesend. Hy moes haar seker gesê het hy vlug vir die polisie vóór sy in die Hummer geklim het. Sy het langtand geëet aan die McDonald’s Egg McMuffin wat hy vir haar gekoop het. Rex het gesukkel om die Hummer deur die nou paadjie van die McDonald’s Drive-thru te stuur en die personeel het gegiggel toe hulle die kwaito-musiek vanuit die voertuig hoor.


    Tiny kon toe ook nie veel help nie. Hy het ’n paar dae gelede laas van Niel gehoor. Alicia het Niel se nommer geskakel, maar geen antwoord gekry nie. Eindelik het sy Rex gevra om haar terug te neem sodat sy haar Mini kon kry en huis toe gaan. Sy was skielik pootuit en wou slaap.


    Voor sy uitgeklim het, het sy eers gehuiwer en toe versigtig die boodskap oorgedra: “Rex, ek wil hê jy moet ons uitlos. Ek het genoeg gehad van jou tipe en ek wil Michiel nie daaraan blootstel nie. Hy het genoeg hartseer wanneer sy pa nie sy beloftes nakom nie en dan dink dat duur geskenke daarvoor sal opmaak. En Niel maak dit ook nie maklik nie. Michiel het nie nóg iemand in sy lewe nodig wat hom net gaan teleurstel omdat hy aan die verkeerde kant van die gereg beweeg en moontlik eendag in die tronk gaan sit nie.”


    Voor hy kon antwoord, het sy die deur toegeklap en na haar Mini gehardloop. Die woorde herhaal telkens in sy gedagtes: “jou tipe”. Sy verstaan hom dus glad nie, maar hy kan seker nie iets anders verwag nie. Ten minste vertolk hy sy rol goed as sy nie deur die dekmantel kan sien nie. As hy net vir Niel kan opspoor en uitvind wie sy kontakpersoon in die polisie is, die hele gemors uitsorteer.


    En Niel is steeds nie tuis nie; geen antwoord toe hy aan die dakwoonstel se deur klop nie. Hy stap terug na die Hummer toe; sal môre weer ’n draai hier maak. Hy trek by die kompleks uit.


    ’n Ford F250 tref die Hummer met ’n slag op die bestuurdersdeur. Die Ford se bosbreker druk die Hummer teen die sypaadjie, waar die wiele teen die randsteen vasskop. Die Hummer rol tot op sy kant en Rex hang half onderstebo teen die sitplekgordel, sy regtersy ’n vlaag van pyn.


    Die voorruit bars met ’n helse lawaai en Rex draai instinktief sy kop weg, keer met sy regterarm. Daar is nog slae en dan voel hy ’n koelte deur die gat waar die voorruit was. Hy sukkel met die gespe van die sitplekgordel, kry dit nie los nie.


    En dan ontplof iets agter sy regteroor. Vaagweg voel hy hoe hande na hom gryp en hy op die grond val toe die sitplekgordel losgesny word.


    Hy is bewusteloos wanneer hulle hom in die Ford Focus laai en wegjaag, die Hummer en Ford F250 soos twee kolosse se karkasse agtergelaat.


    * * *


    Vermaas loer oor die militêre voertuig se enjinkap. Sy ore sing nog van die oorverdowende slag toe die vliegtuig ontplof het. Die Antonov se bemanning het vinnig herstel en die skote klap om hom.


    Hy hoor die knal van ’n geweer naby hom en sien hoe een van die aanvallers val. Hy vind die bron – Januarie wat by die agterwiel platlê, sy regterbeen opgetrek sodat die knie ’n stabiliserende hoek vorm, R5-aanvalsgeweer styf in sy skouer getrek met sy linkervoorarm wat teen die magasyn druk om die wapen stil te hou. Linkeroog toegeknyp, regteroog wat die volgende teiken soek, wysvinger op die sneller. Die skoot knal; die teiken val.


    “Bliksems!” Nog ’n skoot en ’n teiken wat val. Hy soek die volgende een.


    “Kom na mý land toe …” Skoot, val.


    “Ontvoer mý mense …” Skoot, val.


    “Op mý turf …” Skoot, val.


    “Vir géld …” Skoot, val.


    “Bliksems!” Skoot, val.


    * * *


    Die skaduwee van die SA Lugmag se Oryx bokspring oor die landskap. Binne die helikopter word Chantelle Heyneman stadig bewus van die motor se gedreun. Haar oë fladder oop en sien ’n vriendelike gesig. Dit lyk bekend, hoewel sy weet dat sy hom nog nooit ontmoet het nie. Dit is een van daardie gesigte waarby jy dadelik aanklank vind.


    “Hallo, Chantelle,” sê hy bo die geraas. “Ek is kaptein Januarie, van die Valke. En ek soek al lank na jou.”


    Trane loop teen haar slape af as sy haar oë toemaak. Vir die eerste keer in ’n lang tyd is daar hoop.


    * * *


    Rex word bewus van die pyn agter sy oor. ’n Droogheid in sy nek wat bloed moet wees. Hy sit op ’n stoel. Kaalbolyf. Hande met tou aan die armleunings vas, voete aan mekaar gebind.


    Sy oë begin fokus. Die groot vertrek is verlate. Die een of ander pakhuis, dof verlig en koel. Oorkant hom sit ’n man en grinnik.


    “Welkom by Sphinx Traders, Rex. Jy is op soek na Skoppensboer? Wel, jy sal hom binnekort ontmoet, wees net bietjie geduldig.”


    Die man se voetval klink hard op in die leë pakhuis toe hy wegstap. Rex se mond is droog. Sy regterheup pyn. Hoekom?


    Dan herleef hy die ongeluk. Die bakkie wat die Hummer tref, die geluid van metaal wat knars, glas wat breek, die gevoel toe die Hummer op sy sy keer. Vasgepen. Die slae teen die voorruit. Die pyn toe iets hom agter die oor tref.


    Hy voel naar. Sy kop is dik. Sy nek styf. Waar is Campher?


    * * *


    “Kaptein Januarie.” Hy beantwoord die oproep effens geïrriteerd. Hy moes homself verskoon uit die oomblik van glorie, die ontmoeting tussen besorgde ouers en dogter, hoewel Chantelle nie by haar volle positiewe is nie. Sy sal rehabilitasie moet ondergaan, maar sy lewe en dis ’n groot verligting.


    “Kaptein, dis Niel Campher,” sê die stem aan die ander kant.


    * * *


    Rex hoor die deur kraak en maak sy oë oop. Sukkel eers om op die aankomende figuur te fokus. Dan sien hy dis die kolonel. Skoppensboer. ’n Opponent in ’n pokerspel waarin hy wat Rex is, gewen het. Maar nou het die kaarte verwissel, daardie oorwinning was net tydelik. ’n Stryd is gewen, maar die oorlog was nie verby nie en nou het D-dag aangebreek.


    Hy kom sit oorkant Rex, netjies uitgevat soos altyd. Maar die kleredrag maak nie saak nie. Agter hom staan een van die ander mans.


    “Jy het my baie gekos, meneer Reynecke. Inderdaad, weens jou manewales het ek dit oorweeg om landuit te vlug, want daar was ’n moerse fiasko in Swaziland. En nou is daar ’n ooggetuie onder die Valke se beheer, ’n klein teef wat ek lankal uit die weg moes geruim het. Nietemin, dis nie iets wat ons nie kan hanteer nie. Karel hier langs my is ’n baie goeie sluipskutter. Opgelei by Vlakplaas, in die goeie ou dae. Was ’n ruk in Israel ook, by Mossad. Daai manne kan nou vir jou operate. Beste ter wêreld. Karel het daar floreer.”


    Karel grinnik weer eens.


    “Die enigste los draad wat oorbly, is jy, Rex Reynecke. Hoewel ons albei weet dis nie jou regte naam nie, of hoe?”


    “Rex is my bynaam, wat ek in my universiteitskoshuis gekry het.”


    “Ja-ja, ek weet alles, Réx. Die bynaam omdat jy die koning van die koshuis was. En Leigh was jou koningin. Soos die Amerikaners se Prom King en Queen. Die perfekte paartjie. Toe stort jou wêreld ineen en gaan jy op hierdie soektog na die dood. Jy hoop dat hierdie pad van ’n operateur in die onderwêreld jou na ’n spoedige dood sal lei, sodat jy by Leigh in die hiernamaals kan aansluit. Want jy glo in ’n Oppergesag en ’n lewe na die dood. Wel, ek gaan vandag jou wens bewaarheid. Ek gaan jou lewe hier beëindig en dan sal jy uitvind daar is niks. Leigh is weg en jy het die res van jou lewe verspil op hierdie belaglike missie van jou.”


    Hy haal die chroom-CZ75 uit en kyk bewonderend hoe dit glinster.

    Die Opel Astra hou stil langs Niel se BMW Z4 en Januarie en Vermaas spring uit. Agter hulle stop die SAPD Taakmag in gekamoefleerde voertuie.


    “Julle was vinnig,” sê Niel op ironiese wyse.


    Januarie ignoreer dit. “Wat het jy vir my?”


    Niel oorhandig ’n Zippo-sigaretaansteker en Januarie beskou dit fronsend.


    “Ek probeer ophou rook,” sê Niel op dieselfde ironiese manier.


    “Hoe nou?”


    Niel rol sy oë, neem die Zippo terug en trek die ingewande uit die geelkoper-lyf. Dit is glad nie ’n sigaretaansteker se ingewande nie; Weasel se handewerk.


    “Digitale opnemer. Alles is hierop. So kyk mooi daarna.”


    “Waar is hulle nou?”


    “Die GPS-sender wat ons op Skoppensboer se kar geplant het, dui op daardie pakhuis.” Niel wys soontoe.


    “Ons?”


    “Ek het ook mense.” Skouerophalend.


    Januarie maak die kattebak oop en trek die koeëlvaste baadjie aan. Gee die groen lig vir die Taakmag. Almal beweeg in die rigting van die pakhuis.


    “OK, ek sal hier wag,” sê Niel.


    Hulle beweeg tot by die hoek van ’n aangrensende gebou en sien ’n Ford Focus en S-klas-Mercedes voor die pakhuis geparkeer staan. Januarie roep oor sy handradio, vra Radiobeheer om die registrasienommers na te gaan.


    Albei voertuie is by Sphinx Traders geregistreer, antwoord Beheer. Dit is soos hy verwag het.


    “Klink na die regte plek,” bevestig hy met die bevelvoerder van die Taakmag-span.


    * * *


    Hulle sluip die pakhuis binne en Januarie sien dadelik dit is verlate, of in elk geval hier onder. Die sinkplate kraak soos die hitte van die middagson dit laat uitsit. Duiwe koer en fladder by die hortjiesvenster.


    Teen die kant van die pakhuis is ’n voertuigoprit na ’n boonste verdieping. Hulle beweeg daarteen op. Hoor ’n stem wat van bo kom, wat harder word soos hulle teen die oprit op beweeg. Januarie probeer die stem plaas. Dit klink so bekend.


    Hy loop met die R5 in sy skouer getrek, gereed. Soos ’n videokamera rig hy die tromp van die R5 na waar sy oë kyk, die veiligheidsknip af, regterwysvinger teen die sneller. Swiep oor die terrein met dié drie oë, sy eie en die R5 s’n. Hy probeer steeds die stem plaas, maar kan nie nou daaraan aandag gee nie, kan nie sy aandag laat aflei nie. Hy konsentreer op die toneel voor hom, soek van links na regs en terug, heen en weer.


    Hoor weer die stem. Dit kom van agter ’n afskorting tussen twee pilare. Vinnig soontoe. Die Taakmag swerm uit, stil. Rol hul stewels van die buitekant van die hak oor na die groottoon, skimme wat deur die donker pakhuis beweeg. Nou hoor Januarie die stem duidelik – en hy loer om die afskorting, sien die spreker. Hoor sy woorde:


    “Want swart en droef, die hoogste troef … oor ál wat roer, is Skoppensboer.”


    Superintendent Van Ellewee!


    Sy voormalige bevelvoerder, sy leermeester, met ’n pistool gerig op iemand wat aan ’n stoel vasgebind is.


    Januarie aarsel.


    Twee skote. Die figuur op die stoel se kop val vooroor, op sy bors. Januarie skiet. Superintendent Van Ellewee syg neer. Sy pistool kletter op die vloer. Nog ’n skoot van die Taakmag-bevelvoerder, en die ander man val langs superintendent Van Ellewee.


    Die bevelvoerder van die Taakmag nader die twee versigtig, sy wapen steeds in gereedheid. Hy skop hul wapens weg. Voel die polse, skud sy kop.


    Januarie staan versteen. Die skok is te erg: sy leermeester dood, deur sý hand.

    Rex sien die gesig waarna hy so verlang het. Sy glimlag. Beeldskoon.


    “Hallo, Rex,” kom haar stem melodieus.


    “Hallo, Leigh.”


    “Wat maak jy, Rex?” vra sy besorg.


    “Hoe bedoel jy?”


    “Jy lewe, Rex, maar jy leef nie.”


    Hy hoor vaagweg die sirene, voel hoe sy lyf ruk toe die paramedici hom skok.


    “Nee,” sê hy. “Ek wil by jou wees. Ek het nooit tot siens gesê nie. Jy was net weg, so skielik. Daar was nog so baie dinge wat ek saam met jou wou doen. Dinge wat ek vir jou wou sê. Ons wou nog oorsee gegaan het. Huis koop. So baie dinge …”


    Sy skud haar kop. Glimlag breed. Haar haselneut-oë vonkel.


    “Tot siens, Rex. Lééf!”


    Hy staar na haar. Bewonder haar skoonheid. Sy lyk gelukkig, vreedsaam.


    “Tot siens, Leigh,” sê hy eindelik. “Ek is lief vir jou.”


    “Ek weet, ek is lief vir jou ook.”


    Hy hoor vaagweg die stemme in die ambulans.


    “Hy’s terug,” sê een van die paramedici.


    “Moet hom nie weer verloor nie. Ons is amper by die hospitaal,” sê ’n ander.


    En weer hoor hy daardie bekende refrein: Dié wat dors na lewe sál drink.


    * * *


    Alicia stap deur die voorportaal van die hospitaal toe haar broer instorm.


    “Niel?”


    “Alicia, dis Rex! Dokters! Vinnig!” Die skok maak hom onsamehangend en sy kan nie verstaan wat hy sê nie.


    Die man langs Niel druk hom terug, praat dan uit volle bors: “Luister mooi, almal! Ek is kaptein Januarie, van die Valke! Een van ons mense is op pad in ’n ambulans! Hy is swaar gewond! Ek soek die beste fokken behandeling wat daar is! Verstaan julle my? Beweeg!”


    Dit ontlont ’n warboel van mense toe personeel in alle rigtings hardloop om gereed te maak.


    “’n Polisieman?” vra Alicia verbaas.


    Niel skud sy kop. Fluister in haar oor: “Geheime agent.”


    Haar oë rek.


    Dan kom die Mercedes Vito-ambulans voor die ingang tot stilstand en die agterdeure vlieg oop. Konsternasie volg in die ongevallesaal.

    Die 1973 Audi 100 Coupé S stop voor Alicia waar sy Michiel se hand vashou. Die nuusleser op die radio berig oor die vele arrestasies van korrupte polisiemanne van die voormalige SAP Veiligheidstak. Die persverklaring van die presidensiële woordvoerder verduidelik dat ’n sel korrupte polisiemanne ontbloot is as deel van die grootskaalse skoonmaakproses wat in opdrag van die president uitgevoer word.


    Die woordvoerder sluit af deur te sê dat korrupsie nie geduld sal word nie.


    “En dié?” vra Alicia.


    “Hy’s ’n vintage. En ons twee kom uit dieselfde era. Klim in.”


    “Dis dieselfde kleur as Niel se Z4.”


    “Dis glad nie dieselfde kleur nie.”


    “Snaaks hoe daardie argument op karre van toepassing kan wees maar nie op skoene nie.”


    “Wat bedoel jy?”


    “Julle mans sal mos hoog en laag sweer dat ’n nuwe paar skoene wat ons vrouens wil koop presies dieselfde is as ’n ander paar wat ons reeds besit.”


    “Dis … glad nie dieselfde nie.”


    Sy giggel kopskuddend as sy die passasiersdeur oopmaak en die sitplek vorentoe trek. Michiel spring op die agtersitplek en sy skuif voor in. Die reuk van die beige leerbekleedsel wek ’n gevoel van genoegdoening by haar.


    “Waarheen gaan ons?” vra Michiel terwyl hy vorentoe leun.


    “Parys toe. Vir middagete.”


    “O,” antwoord hy en sit tevrede terug. Hulle lag vir sy reaksie.


    “Sal hy dit so ver maak?” vra Alicia.


    “Hy sal vir ewig loop.”


    “Vir ewig?” vra sy met haar wenkbroue gelig.


    “Vir ewig,” antwoord Rex met ’n vonkel in sy oë.

    “Want swart en droef, die hoogste troef … oor ál wat roer, is Skoppensboer” – die laaste woorde wat Skoppensboer se slagoffers hoor voor hy hulle “uitvee”. Want as hy van iemand ontslae raak, is dit asof hulle nooit bestaan het nie. En dus weet niemand wie Skoppensboer werklik is nie.


    Daarom word Rex Reynecke se hulp ingeroep. Sy opdrag: infiltreer die onderwêreld van georganiseerde misdaad en stel vas wie Skoppensboer is. Maar in hierdie onderwêreld is vertroue ŉ luukse wat niemand kan bekostig nie. Want almal het geraamtes in die kas. Soos Niel Campher, wat slegs sy samewerking gee om die Valke van sy rug af te hou.


    En wat is die beeldskone Alicia Vermeulen se geraamtes? Want die laaste ding wat Rex in sý omstandighede kan bekostig, is om op ŉ prostituut verlief te raak …

